
CUVÂNT INTRODUCTIV 


dr. Magda Stavinschi 
Institutul Astronomic al Academiei Române 


Studiem fără încetare cerul, încercăm să aflăm care este 
locul nostru în acest univers atât de misterios, învăţăm tot 
timpul câte ceva şi, pe măsură ce credem că ne-am lămurit 
unele întrebări, apar altele şi altele. De unde atâta mister? 
Din neputinţa noastră de a cunoaşte totul, din taine pe care 
nu le vom descifra niciodată? De ce suntem aici unde 
suntem? De unde venim? Încotro ne îndreptăm? Iată doar o 
parte din noianul de întrebări pe care ni le punem. Știința 
caută, află, dar nu încetează de a se minuna, de a se pleca în 
fața misterului. 

Timp de zeci de ani de educaţie „ateist-ştiinţifică” am 
învăţat că totul e materie, că putem domina natura, că omul 
este cea mai puternică fiinţă, că absolut totul poate fi 
explicat, că Dumnezeu nu există pentru că, pur şi simplu, 
existența lui nu poate fi demonstrată. Biblia? O carte hazlie, 
absurdă, de care este mai bine să nu ştim. Cam asta era tot ce 
ştiam cu ceva mai bine de un deceniu în urmă. 

Între timp porţile s-au deschis spre cunoaştere, doar că 
inerția este încă prea puternică pentru a trece dincolo de 
pragul în fața căruia ne-am oprit atâta timp. O mentalitate 
modelată cu o perseverență demnă de cauze mai bune — cu o 
izolare nemaiîntâlnită vreodată la un popor care se dorea 
luminat — nu se poate schimba peste noapte. 

Personal, am avut șansa să particip, în anul 2000, la o re- 
uniune internaţională, în care se dezbătea tocmai problema 
cunoașterii, dar a cunoașterii realizate atât de ştiinţă cât și de 
religie. 

Era anul pragului între milenii, al celebrării nașterii lui 
lisus într-un fel, a două mii de ani de creştinism. Pentru mine, 
însă, era prima oară când asistam cu surpriză la un eveni- 
ment mai puţin obișnuit: oamenii se puteau asculta unii pe 


alții: musulmanii îi ascultau pe budiști, creștinii pe atei, 
oamenii de ştiinţă pe teologi, fiecare încercând să afle de la 
celălalt calea spre Adevăr. Și m-am întrebat: cum de este 
posibil? Ce legătură poate fi între toţi cei de acolo? Cum este 
posibil un dialog între reprezentanți ai unor modalități de 
cunoaștere atât de diferite: știința şi religia? Şansa a făcut sä- 
mi găsesc exact interlocutorul de care aveam nevoie: pro- 
fesorul John Haught. Am stat de vorbă mult cu el şi am aflat 
câte moduri de apropiere sau diferențe pot fi între cele două 
posibilități de cunoaştere, care sunt puncte de vedere com- 
plet distincte pentru înțelegerea universului. 

Ca şi el, am încercat şi eu să-mi conturez părerile. Sigur 
că-mi va trebui mult pentru ca ele să-şi capete o formă clară. 
Şi totuşi, ceea ce am înţeles deja este că omul de ştiinţă nu 
poate sta indiferent faţă de punctele de vedere ale religiei, nu 
poate face cu totul abstracție de existenţa credinţei şi a 
credincioşilor. O caracteristică fundamentală a cercetătorului 
este curiozitatea. Ne întrebăm tot timpul: de ce sunt stelele 
aşa cum sunt? De ce sunt atât de departe? Cât de mult ne 
influențează ele, pe noi, ca oameni, și planeta pe care trăim? 
Este, oare, big bang originea de netăgăduit a universului? Ce 
s-a întâmplat în primele secunde după explozia inițială? Dar 
înainte? Suntem oare singurele ființe din acest univers? De 
unde am venit? Cum e posibilă atâta diversitate în acest 
univers? Cum se poate ca, de milioane de ani, de când există 
oamenii, să nu existe două ființe identice, până și între 
gemeni existând unele diferențe? Care este destinul nostru? 
Dar al întregului univers? Și, dacă ne întrebăm fară încetare, 
dacă observăm că progresul uluitor al ştiinţei şi, implicit, al 
teologiei nu face decât să ne demonstreze neputinţa în faţa 
naturii, nu ne punem atunci întrebarea dacă există sau nu 
Dumnezeu? Vrem să ni se demonstreze? Nimic mai fals. Dacă 
Dumnezeu ar putea fi demonstrat, dacă legislația cerului i-ar 
încadra existenţa în baremele sale, n-am mai putea vorbi 
despre dumnezeire, ci de încă un element de cunoaștere pe 
lângă atâtea altele. 

De unde atunci atâta reticență în fața religiei? Religiosul 

ar răspunde simplu: „din lipsă de smerenie”, din orgoliul 
ființei umane de a se arăta superioară, unică și atoate- 
ştiutoare. Cum poate fi convins cineva, care vede în jur doar 
materie, fiind copleşit de legi și de formule, că Dumnezeu 
este deasupra tuturor, că merită cel puţin să te întrebi asupra 
existenței Sale? 

Dar să nu ne facem iluzii. Nici printre reprezentanții 
religiei nu sunt mulți dornici de dialog. Pentru mulți dintre 
ei, ştiinţa nu este decât o cale materialistă de cunoaștere a tot 
ceea ce ne înconjură, de care avem nevoie doar pentru bună- 
starea noastră (ca şi cum bunăstarea ar fi ruptă de preo- 
cupările religiei!). Materia şi spiritul nu au nimic în comun, 
deci... fiecare cu-ale lui. 

Așa cum explică Haught, această disjuncţie între știință şi 
religie e doar o modalitate extremă a relaţiilor dintre ele şi, aș 
adăuga, poate mai apropiată de modul nostru de abordare, al 
ortodocșilor, aparent mai închiși în viaţa lor, mai rupţi de 
viața publică şi, cum am mai spus, îndoctrinaţi ani de zile cu 
ideile unui materialism ştiinţific. Așadar, pentru cei mai mulți 
dintre noi, religia a fost ceva, cel mult de suflet, independent 
de viața societăţii din care facem parte. 

Sigur că lucrurile s-au schimbat mult. Sigur că am trecut şi 
printr-o perioadă în care am căzut și în cealaltă extremă, a 
acordării unui rol nepotrivit religiei, mai bine zis practicilor 
religioase. Și atunci, dacă ne putem exprima așa, cum este 
mai bine? Greu de spus. Părerea mea este că ştiinţa nu poate 
face abstracţie de spirit, de credinţele profunde ale oame- 
nilor, după cum nici religia nu poate sta indiferentă față de 
noul din jurul nostru, pe care-l dezvăluie, într-un ritm uneori 
halucinant, ştiinţa. 

Dar tocmai acest ritm ne îndeamnă la prudenţă. Nu putem 
trata, de exemplu, Biblia ca pe o carte științifică, cu toate in- 
formaţiile — cu adevărat demne de o astfel de carte — cu care 
este ea presărată. Sunt texte care au fost scrise într-o anumită 
epocă de cunoaștere a naturii, într-o anumită perioadă a isto- 
riei, iar intuiţia celor care le-au scris nu dovedeşte decât 
capacitatea lor de înțelegere, faptul că nu au stat de-o parte 

de mersul istoriei, departe de natură. 

Foarte mulți cercetători, în ardoarea lor de a dovedi 
genialitatea cărţii sfinte (ca şi cum așa ceva ar fi trebuit 
dovedit), încearcă să identifice punct cu punct, capitol cu 
capitol, de la Genezâ până la ultimele rânduri mesajul 
Scripturii cu descoperirile de azi ale ştiinţei. Big bang? 
Desigur, spun ei, nimic altceva decât momentul creaţiei! 
Acesta este poate cel mai bun exemplu pentru a dovedi 
greşeala în care poate cădea un om de ştiinţă, care este și 
religios. Dar câte teorii au fost emise până astăzi privind 
originea universului? Este adevărat că cea mai plauzibilă 
pare a fi cea a exploziei iniţiale. Dar cât de mult se ştie despre 
acest moment unic? Nu se ştie nimic din ce s-a întâmplat în 
primele secunde, și această celebră teorie nu este nici măcar 
unanim acceptată. Că Penzias și Wilson au dovedit, prin 
descoperirea radiaţiei de fond, că ea este corectă, foarte bine! 
Doar că experimentul lor nu este decât parțial, el ne duce la 
temperatura de 3°K, adică nu la cea dintr-un moment zero, 
dacă acesta a existat vreodată. Ce se va întâmpla dacă totuși 
misiunile spaţiale viitoare sau noile teorii vor infirma această 
ipoteză? Va dispărea creaţia lui Dumnezeu? Dar ce se va 
întâmpla cu viitorul acestui univers, cu viitorul creaţiei, cu 
unicitatea a tot ceea ce există în univers şi, în același timp, cu 
toate misterele sale? 

Chiar şi cuvântul „mister”, care apare atât de obsedant în 
preocupările oamenilor de ştiinţă, nu dovedeşte altceva decât 
asemănări posibile între cele două moduri de cunoaştere a 
Universului, posibilitatea de conversaţie între noi toți şi evita- 
rea oricărui conflict. Haught nu face decât să ne ajute să ne 
orientăm printre tendinţele existente în abordarea acestui 
spinos dialog (pentru că, vrem sau nu, el există, chiar dacă 
pare a fi uneori un... dialog al surzilor). Nu ne rămâne decât 
ca, familiarizându-ne cu ele, să ne precizăm noi înșine 
poziţia. 

Se pare că Malraux ar fi spus că secolul XX va fi religios 
sau nu va fi deloc. Există chiar părerea că problema relației 
dintre ştiinţă şi religie nu este decât o modă. Dar de ce a apă- 

rut oare acum această preocupare? Cred că răspunsurile sunt 
foarte multe. Voi încerca să dau doar câteva dintre ele. 

Astronomia a reușit să pătrundă, ca niciodată, până în 
adâncurile cosmosului. Misiunile spaţiale au părăsit deja 
sistemul solar (Voyager), altele sunt gândite tocmai pentru a 
răspunde întrebărilor cosmologice (COBE), iar cele mai 
multe studiază fie cosmosul apropiat (în special corpurile din 
sistemul solar), fie cele mai îndepărtate obiecte cunoscute 
astăzi, quasarii. Și cum să nu fie bulversată omenirea de un 
volum uriaş de noutăţi, de informaţii nici măcar visate cu 
câteva decenii în urmă? Cum să nu apară noi întrebări 
privind existența unui sens în acest univers, singurul pe care-l 
cunoaştem, din care știm că facem parte... 

Dar tot ştiinţa (şi implicit, consecinţa ei directă, teh- 
nologia) dovedește ce ființe paradoxale suntem: pe de o 
parte, avem iluzia că putem stăpâni lumea, ştim să creăm 
instrumente distrugătoare ale planetei, dar suntem atât de 
fragili, încât o simplă apăsare a butonului roşu poate face ca 
mâine omul să nu mai fie nici măcar o amintire. E posibil să 
fim lăsaţi să o facem? Este oare atât de mare libertatea care ni 
s-a dat? Suntem oare capabili să distrugem această fantastică 
creaţie a lui Dumnezeu, care e Omul? Se gândea oare la toate 
astea cineva, să zicem, cu vreun secol în urmă? Şi atunci, de 
ce să ne întrebăm cum s-a declanşat această modă, această 
preocupare generală privind raportul dintre ştiinţă și religie? 
Explicaţia este simplă: am ajuns la un punct la care ori ne 
ascultăm unii pe alții, încercând să înțelegem dacă există un 
sens în universul din care facem parte, să înțelegem rolul 
smereniei pentru toţi, credincioşi sau atei, ori va veni mo- 
mentul pe care nici nu vrem să-l concepem, al autodis- 
trugerii. 

Dacă mai adăugăm la toate astea ridicarea vălului întune- 
ricului, care a domnit atâtea zeci de ani asupra unei populaţii 
atât de însemnate de pe glob, aflate sub regimurile totalitare, 
ale unei vieţi „fară Dumnezeu”, ne dăm seama că nu este 
doar o întâmplare că discutăm astăzi, nu fară multă reţinere 
încă, despre probleme atât de profunde, ca cele ale con- 

versaţiei sau conflictului dintre ştiinţă şi religie. 

Şi, în tot răul pe care l-am cunoscut, s-ar putea să fie şi un 
bine, pentru că este vorba de o lume pe care persecuțiile şi o 
educaţie materialistă nu au vlăguit-o, mai ales că poate majo- 
ritatea popoarelor care au parcurs acest calvar modern aveau 
o tradiţie ortodoxă. Așa încât, dimpotrivă, renașterea pe care 
şi-o doreşte lumea, nu poate fi doar cea socială, cea a unei 
bunăstări, ci mai ales una spirituală. 

Poate a venit momentul ca acel contact, atât de dorit, 
dintre lumea occidentală şi aceea a popoarelor care au trăit 
în țările comuniste, să ne trezească, şi pe unii, şi pe ceilalți, la 
realitate, la conştiinţa că nu există materie fără spirit, că a 
cunoaște nu înseamnă doar a dezlega tainele naturii, ci mai 
ales ale sensului universului. A venit momentul să aflăm dacă 
ştim să ne folosim libertatea cu care am fost dăruiţi, dacă o 
merităm, pentru a ne proteja planeta pe care trăim, pentru a 
proteja fiinţa umană, pentru a proteja creaţia lui Dumnezeu. 

Această carte pare a fi doar un deschizător de drum în faţa 
celor care pot accepta dialogul între ştiinţă și religie, însă este 
introducerea cea mai nimerită pentru un dialog fară de care 
nu putem vorbi de un viitor al omenirii. 

CUVÂNT ÎNAINTE LA EDIŢIA 
ROMÂNEASCĂ 


Chestiunea locului religiei într-o epocă de vârf a ştiinţei captează 
acum, pretutindeni în lume, o atenţie din ce în ce mai mare. Din 
acest motiv, sunt profund onorat că dr. Magda Stavinschi (directo- 
rul Institutului Astronomic al Academiei Române) a luat asupra sa 
efortul de a traduce această carte în limba română. Am privit mereu 
opera de a traduce cărți ca un mare efort al iubirii şi sunt, de aceea, 
recunoscător doamnei Stavinschi pentru această muncă. 

Speranța mea este că aceste pagini vor contribui la dialogul 
dintre ştiinţă şi religie în România. Problemele punctuale pe care 
fiecare capitol le ridică sunt esenţial aceleaşi, pretutindeni în lume. 
Şi se poate presupune că oamenii cu educaţie ştiinţifică din această 
țară nu vor avea probleme în înțelegerea importanței abordării 
acestor teme. Ştiinţa este, desigur, o „răspântie” culturală, într-o 
manieră în care religia nu este. Însă chiar şi religia este un fenomen 
pe care majoritatea oamenilor îl pot înțelege şi chiar aprecia. Chiar 
dacă religia apare azi multora ca discutabilă, nu poate fi negat 
faptul că o versiune ori alta a sa au fost practicate de strămoşii 
noştri, ai tuturor. Şi, cu toate că putem să nu fim de acord astăzi cu 
diversele sustineri ale diferitelor crezuri, trebuie să fim conştienţi că, 
pretutindeni, oamenii îşi pun întrebări privind sensul vieţii lor şi al 
universului. Chiar şi cei adânc implicaţi în cultura ştiinţifică şi secu- 
lară înţeleg funcţia importantă pe care religiile au avut-o în întrea- 
ga istorie a umanităţii, în privinţa căutării continue a sensului. 

Întrebarea, pe care ştiinţa modernă a pus-o într-un mod atât de 
interesant, nu este dacă religiile au rost, ci mai degrabă în ce sens 
pot fi ele adevărate. De exemplu, are vreo rațiune să credem în 
Dumnezeu, într-o epocă a ştiinţei? 

Speranța mea este că această carte va oferi o introducere celor 
care vor să abordeze cu seriozitate aceste chestiuni. 


John F. Haught 


Profesor de Teologie 
Georgetown University 
Washington, DC 


PREFAŢĂ 


De aproape douăzeci şi cinci de ani, predau un curs 
despre ştiinţă şi religie studenţilor de la Georgetown Uni- 
versity. În timpul acestui sfert de secol, peisajul cosmic s-a 
schimbat dramatic; acelaşi lucru s-a întâmplat şi cu modul în 
care am abordat eu acest subiect. În toţi aceşti ani, am fost 
martorii unor discuţii fascinante şi, în final, ai unui consens 
virtual în legătură cu faptul că big-bang se află la originea 
universului. În această perioadă, s-au îmbogăţit considerabil 
cunoștințele ştiinţifice asupra bazei chimice a vieţii şi a 
aspectelor fiziologice ale minţii omului. Tot în acest timp şi-a 
făcut debutul și sociobiologia, invitându-ne să cunoaştem 
mai explicit restricțiile genetice care se impun culturii și eticii 
umane, chiar şi religiei. În ce priveşte dezbaterile despre 
Dumnezeu şi evoluţie, acestea au devenit şi mai aprinse. 

Mai mult, începând cu anii șaptezeci, am devenit mai 
conștienți de legătura strânsă care există între propria 
noastră existenţă şi fizica universului timpuriu. Recent, s-a 
constatat o tot mai mare răspândire a teoriei haosului și un 
nou interes ştiinţific pentru modelele complexităţii. În plus, 
ne este mult mai clar că întregul univers e o poveste în plină 
desfăşurare, ce nu și-a atins încă finalul. În sfârşit, în timpul 
ultimilor douăzeci şi cinci de ani, s-a tras mai mult ca oricând 
semnalul de alarmă asupra crizei ecologice globale. 

Au toate aceste evenimente implicații semnificative reli- 
gioase sau teologice? Am scris această carte tocmai pentru a 
prezenta câteva răspunsuri la această întrebare. Am încercat 
să o fac cât mai accesibilă oamenilor de știință, teologilor, 
studenților şi oricui ar fi interesat de această problemă. Am 
prezentat-o într-un stil care sper să-i provoace pe cititori să 
mediteze mai adânc asupra unui subiect în jurul căruia 
plutește încă o enormă confuzie generală. 

Până acum nu a avut loc o discuţie amplă, mai serioasă în 
legătura cu subiectul pe care-l tratează această carte. De- 
sigur, există remarcabile cărţi savante, reviste şi programe 
care se ocupă de ştiinţă și religie, acestea fiind deosebit de 

importante pentru cei, relativ puţini, care le pot aborda. Dar, 
în general, complexitatea discuţiilor actuale, purtate de 
specialişti, le face inaccesibile nespecialiștilor. Şi e păcat, 
pentru că ceea ce spunea Alfred North Whitehead, în 1925, 
este încă valabil în cazul nostru: 


Dacă ne gândim ce reprezintă religia pentru omenire, ca, de altfel, 
şi ştiinţa, nu exagerăm deloc afirmând că viitorul mers al istoriei 
depinde de hotărârea acestei generaţii privind relaţiile dintre ele. 
Avem de-a face cu cele mai puternice forțe generale [...] care 
influențează oamenii şi ele par să se înfrunte continuu - forța 
instituţiilor noastre religioase și forța impulsului nostru către 
observaţii precise şi deducții logice [1]. 


Am scris aşadar această carte pentru a-i introduce pe 
nespecialiști în problemele actuale, de bază, ale raporturilor 
dintre ştiinţă şi religie. Speranța mea este că ea poate fi la fel 
de bine înţeleasă de un cititor obișnuit, om de ştiinţă, student 
sau teolog. Părerea mea este că până când nu ne vom lămuri, 
măcar în principiu, asupra modalităţilor în care poate fi 
abordat acest subiect, nu putem iniţia un dialog adevărat şi 
atotcuprinzător. Astfel, deşi obiectivul final al acestei cărți e 
dialogul, cred că ne putem apropia de acesta examinând mai 
întâi ceea ce aduce în discuţie fiecare parte. E ceea ce mi-am 
propus să fac în paginile următoare. 

Aş dori să mulțumesc lui Arthur Peacocke şi Charles 
O'Connor pentru lectura manuscrisului şi pentru sugestiile 
lor. În plus, aș dori să mulțumesc numeroşilor studenţi pe 
care i-am avut în ultimii douăzeci şi cinci de ani, deoarece 
numai datorită cooperării lor generoase și încurajărilor lor 
am putut să dezvolt punctul de vedere prezentat aici. 

INTRODUCERE 


A făcut ştiinţa ca religia să nu fie plauzibilă din punct de 
vedere intelectual? Elimină ea existența lui Dumnezeu? 
Evoluţia nu face oare ca ideea despre o providenţă divină să 
nu fie credibilă? N-a arătat de curând biologia că viaţa și 
mintea pot fi reduse la chimie, făcând astfel iluzorii noţiunile 
de suflet și spirit? Mai trebuie să susţinem că lumea a fost 
creată de Dumnezeu? Sau că ne-a fost scris de către Ceva sau 
Cineva să existăm? Nu e oare posibil ca întreaga diversitate a 
naturii să fie pur şi simplu un produs al întâmplării? Într-o 
epocă a științei, putem să credem sincer în existența unei 
direcţii, a unui scop al universului? În plus, nu este oare 
religia responsabilă pentru criza ecologică? 

Toate aceste întrebări alcătuiesc așa-numita „problemă” a 
raporturilor dintre ştiinţă şi religie. Deşi par astăzi mai aproa- 
pe de rezolvare decât oricând, ele rămân totuși foarte actuale 
şi continuă să trezească o gamă deosebit de variată de 
răspunsuri. În această carte, intenţionez să le prezint pe cele 
mai însemnate și să ofer, prin aceasta, un fel de „ghid” pentru 
una din cele mai fascinante, importante şi provocatoare 
controverse pe care le cunoaște epoca noastră. 

Eu văd patru modalităţi principale prin care cei care s-au 
ocupat de această problemă şi-au exprimat felul în care au în- 
teles relaţia dintre religie şi ştiinţă. (1) Unii consideră religia 
complet opusă științei sau spun că știința invalidează religia. 
Voi numi aceasta poziţia conflictului. (2) Alţii insistă că re- 
ligia şi ştiinţa diferă atât de mult una de alta încât din punct 
de vedere logic conflictul dintre ele e imposibil. Religia și 
ştiinţa sunt valabile amândouă, dar trebuie separate cu 
fermitate una de cealaltă. Aceasta e poziţia contrastului. (3) 
Alţii spun că, deşi religia şi ştiinţa sunt distincte, ştiinţa are 
întotdeauna implicaţii asupra religiei și viceversa. Ştiinţa şi 
religia interacționează în mod inevitabil și, prin urmare, 
religia şi teologia nu trebuie să ignore noile descoperiri ale 
ştiinţei. Pentru simplificare, voi numi aceasta poziția 

contactului. (4) În sfârşit, a patra abordare a acestei relații, 
înrudită, dar totuși distinctă de cea de-a treia, subliniază 
mijloacele subtile, dar semnificative, prin care religia sprijină 
în mod pozitiv aventura descoperirii ştiinţifice. Această 
abordare caută să identifice acele modalități prin care religia, 
fară a interveni în vreun fel în ştiinţă, deschide calea pentru 
unele idei ştiinţifice, dând chiar un fel de binecuvântare 
specială cercetării ştiinţifice a adevărului; este ceea ce voi 
numi poziţia confirmării. 

În cele nouă capitole care vor urma, voi descrie modul în 
care fiecare din punctele de vedere enumerate (conflict, 
contrast, contact şi confirmare) abordează problemele speci- 
fice raporturilor dintre ştiinţă şi religie, enumerate în para- 
graful anterior. Deşi voi prezenta fiecare abordare cât mai 
direct posibil, nu-mi voi ascunde preferința pentru a treia şi a 
patra poziţie. Cred că abordarea contactului, completată de 
cea a confirmării, oferă răspunsul cel mai fructuos şi rezo- 
nabil pentru nefericita tensiune care a ţinut atât de mulți 
oameni de ştiinţă departe de recunoașterea religiei şi un 
număr chiar mai mare de reprezentanți ai religiei departe de 
bucuriile oferite de descoperirile ştiinţei. 

După cum vom vedea în detaliu, abordarea „conflictului” 
este, în general, primul răspuns nefericit la o „combinaţie” 
mai veche, necritică, a ştiinţei cu religia. Ideea că știința 
rămâne într-o eternă dispută cu religia este, după părerea 
mea, o reacţie de neînțeles la practica obişnuită de a ames- 
teca şi a confunda rolurile acestora. Pe de altă parte, abor- 
darea „contrastului”, deşi e probabil un prim pas necesar de 
distanţare, atât faţă de combinaţie cât şi față de conflict, e, de 
asemenea, nesatistăcătoare. Cu toate că linia trasată de ea 
este apreciată de mulţi teologi şi de alți cercetători ai religiei, 
ea lasă nerezolvate mult prea multe probleme relevante și 
oportunități pentru dezvoltarea intelectuală și teologică. 

În consecinţă, în capitolele următoare, voi pune un accent 
special pe abordările „contactului” şi „confirmării”. În final, 
orice abordare adecvată a raporturilor dintre ştiinţă şi religie 
cere ca, fără a ceda tentaţiilor de a le confrunta din nou, să ne 


16 


permită să ne axăm pe acele modalități în care ştiinţa și reli- 
gia se influenţează în mod concret. 


Ce înțelegem prin religie? 


Când vorbesc, în această carte, despre „religie”, mă gân- 
desc, în primul rând, la credinţa teistă în „Dumnezeul” per- 
sonal, asociată cu aşa-numitele credințe profetice: iudaismul, 
creştinismul şi islamismul. În categoria religie intenționez să 
includ şi acel tip de reflecţie asupra credinţei religioase, 
cunoscută ca „teologie”. 

Voi discuta, la fel, dacă ştiinţa exclude cu adevărat sau, 
poate, face mai puţin credibilă decât înainte existența unei 
divinităţi transcendente, iubitoare, creatoare, personale şi 
salvatoare, care este Dumnezeul despre care vorbesc religiile, 
precum şi teologiile acestora. Deși orientarea mea este aceea 
a unui creştin romano-catolic, voi prezenta acest subiect 
dintr-o perspectivă mult mai largă decât cea pe care o au în 
comun religiile ce propovăduiesc un Dumnezeu şi nu voi 
insista asupra accentelor teologice specifice, pe care le are 
fiecare tradiție. O altă abordare, utilă, a raporturilor dintre 
ştiinţă şi religie ar putea viza diferenţele specifice dintre 
acestea, dar abordarea mea de aici este mai generală. Deși 
există diferenţe evidente între credințele avraamice, azi ele 
sunt confruntate cu aceeaşi întrebare: este ştiinţa modernă 
compatibilă cu ceea ce ele numesc „Dumnezeu”? Altfel spus, 
poate divinitatea creatoare şi salvatoare, descrisă în scrip- 
turile şi teologiile lor, să supravieţuiască provocărilor științei 
moderne? 

În discuţiile în care sunt implicaţi oameni de ştiinţă şi teo- 
logi, am putea dezbate mult mai larg modul în care este în- 
ţeleasă religia. Dar, cu cât definiția noastră ar fi mai generală, 
cu atât ar fi mai puţin obiective aceste discuţii. Am putea 
defini, de exemplu, religia ca „o modalitate de a ne orienta în 
viață” sau ca o „supremă preocupare”. Dar, atâta timp cât și 
cei mai sceptici oameni de știință sunt, probabil, religioşi (în 
acest sens atât de vag), noile evoluţii ale ştiinţei, din biologie 

şi fizică, nu vor contrazice în mod semnificativ „credinţa” lor. 
Cei mai mulți oameni de ştiinţă cred că există ceva care are o 
semnificație supremă, chiar dacă acel ceva ar fi doar căutarea 
adevărului, a cinstei, sau chiar metoda ştiinţifică; o asemenea 
înțelegere largă a religiei e incontestabilă din punct de 
vedere ştiinţific. Însă, pentru mulţi oameni educați în spirit 
ştiinţific, biologia, fizica şi celelalte ştiinţe ridică azi întrebări 
importante privind ideea de Dumnezeu şi existenţa acestuia. 
De aceea, am considerat că e mai util să discutăm aici despre 
relația dintre ştiinţă şi „teism” şi anume, despre afirmarea 
teologică a lui Dumnezeu, împărtășită de iudaism, creştinism 
şi islamism (acolo unde este cazul) decât despre religiozi- 
tatea nespecifică pe care aproape fiecare o are, într-o anu- 
mită măsură. 

Am putea defini, de asemenea, religia ca un „sens al 
misterului”. Dar această definiţie a religiei trezeşte puţine 
proteste semnificative din partea elitei ştiinţifice. Chiar şi 
Albert Einstein, care era „ateu” (altfel spus, cineva care neagă 
existenţa Dumnezeului teismului) a mărturisit că era un om 
„Teligios”, în sensul că adora misterul universului. El nu putea 
concepe existența unui conflict între știință şi religie, atâta 
timp cât prin a doua presupunem un sentiment de mister 
niciodată înţeles și nu credința în Dumnezeu. 

Desigur, nu ar fi total lipsit de sens să concepem religia ca 
„suprema preocupare” sau ca „sens al misterului”. Mulţi oa- 
meni de ştiinţă pot accepta „religia”, interpretând-o într-o 
manieră neteistă. Câţiva s-au îndreptat către Răsărit şi către 
alte orizonturi pentru a găsi un fel de fundal mistic, în care 
să-şi conecteze ştiinţa la o viziune mai largă asupra lucru- 
rilor, mai ales la una care nu ar necesita acceptarea unei idei 
atât de dificile, ca aceea a unui Dumnezeu personal. Unele 
căutări de acest gen au condus la rezultate foarte interesante 
şi nu doresc să le dezaprob în nici un fel. Consider totuşi că 
este mult mai pertinent pentru majoritatea cititorilor unei 
cărți ca aceasta să se întrebe direct despre compatibilitatea 
ştiinţei cu Dumnezeu şi cu religiile. Poate, într-o altă lucrare, 
ne vom putea mișca într-un spaţiu problematic mai larg, care 

să includă Răsăritul. Decât să ne îndreptăm către taoism, 
budism, hinduism ori alte religii, pentru a ne contextualiza 
perspectivele ştiinţifice, vom discuta aici mai degrabă relaţia 
ştiinţei cu acel tip de religie, în care majoritatea dintre noi am 
fost educați să credem, sau cu aceea care a modelat în mod 
semnificativ istoria gândirii Vestului. Prin urmare, în această 
carte, dacă nu se specifică altceva, prin religie vom înțelege 
credinţa teistă. 

Unii cititori pot accepta cu greu impunerea unei asemenea 
restricţii în definiţie. Probabil că unii dintre dumneavoastră 
sunteți atât de „departe” de ceea ce consideraţi a fi religia te- 
istă, încât sunt puţine speranţe ca eu să vă pot trezi interesul 
pentru aceasta şi cu atât mai puţin atunci când încerc să o 
pun în relaţie cu ştiinţa. De asemenea, este posibil ca propria 
dumneavoastră cultură ştiinţifică să vă fi îndepărtat de acest 
tip de religie. Poate că, la fel ca mulți alți sceptici pe care îi 
voi prezenta în paginile ce vor urma, şi Dv. aţi fi acceptat un 
cosmos aflat în grija lui Dumnezeu, dacă educaţia ştiinţifică 
pe care aţi primit-o nu v-ar fi împiedicat să o faceți. Este, de 
asemenea, posibil să nu înțelegeţi rostul unei discuţii despre 
Dumnezeu, mai ales ţinând seama de modul în care teologia 
i-a tratat pe Galilei şi Darwin. 

Unii cititori vor simţi, poate, ceea ce a simţit şi un prieten 
al meu, care predă la o universitate din grupul Ivy League, și 
care poate fi considerat un exemplu pentru ceea ce eu 
numesc „scepticism ştiinţific”. Cu câţiva ani în urmă l-am 
rugat să ţină o prelegere despre ştiinţă şi religie în fața 
studenților mei şi iată cum şi-a justificat el îndepărtarea 
ştiinţifică față de religie, încă din copilărie: 

Nu există absolut nici o dovadă că universul ar avea un scop sau că ar fi 
influențat de vreo divinitate care să aibă grijă de mine. Când mă uit la 
stele și la galaxii, văd numai indiferența rece a cosmosului, care ac- 
centuează izolarea și precaritatea existenţei mele pe această planetă 
insignifiantă. Pentru căldură şi alinare mă îndrept către familia mea, către 
prieteni şi societate. Acestea sunt suficiente pentru mine. În ceea ce 
priveşte motivul pentru care ne găsim aici, nu există nici o altă explicaţie 


în afară de pura întâmplare, iar aceasta este o problemă care nu mă mai 
preocupă deloc. După ce o persoană inteligentă s-a familiarizat cu teoriile 

neodarwinismului despre evoluţie, este greu de imaginat că acel cineva 
poate îmbrăţișa ideea unui univers cu un scop. În facultate m-am străduit 
să păstrez credinţa religioasă pe care am primit-o de la părinții mei. Cu 
toate acestea, imaginea ştiinţifică și, în special, cea evoluționistă asupra 
cosmosului păreau să vină din ce în ce mai mult în contradicție cu 
credința mea religioasă. Astfel, m-am convertit la perspectiva ştiinţifică, 
deoarece mi se părea cea mai cinstită şi mai interesantă, deşi nu e şi cea 
mai generoasă abordare a lumii. Asta nu înseamnă că-i dispreţuiesc pe 
oamenii religioşi, deoarece am câţiva asemenea oameni printre prietenii 
mei, dar nu-mi pot împăca convingerile ştiinţifice cu nici o viziune teistă 
asupra lucrurilor. 

Dacă aveţi sentimente asemănătoare, sper că această 
carte vă va ajuta să înțelegeţi mai bine de ce apar asemenea 
opinii. Pe de altă parte, cum poate ați aflat deja, la fel ca 
mine, descoperirile recente ale ştiinţei au făcut ideea de 
Dumnezeu mai discutată şi mai atrăgătoare intelectual decât 
era înainte de epoca ştiinţei. 

În orice caz, întâlnirea religiei cu știința a generat o 
confuzie considerabilă. De aceea mi-am propus ca această 
carte să fie un ghid introductiv pentru cei care doresc să-și 
afle, cu mai multă claritate, drumul prin acest subiect 
complex. Preţul oricărei încercări de clarificare este, desigur, 
acela că problemele importante au fost omise. Dar, de vreme 
ce am gândit această lucrare numai ca o introducere, presu- 
pun că vor fi tolerate anumite omisiuni. 

Înainte de a începe explorarea modurilor prin care 
teologia ar putea interacţiona cu ideile despre evoluţie, cu 
fizica universului primar, biologia moleculară, știința 
neuronilor, teoria haosului, ecologia etc., ne-am propus să 
studiem mai atent cele patru „abordări” principale ale 
subiectului general al raporturilor ştiinţei şi religiei. În primul 
capitol, le vom examina mai în detaliu, apoi le vom aplica 
subiectelor specifice din paginile următoare. 

CAPITOLUL 1 
Este religia contrară ştiinţei? 


Când auzim cuvintele „ştiință” şi „religie”, ne gândim ime- 
diat la istoria tumultuoasă a relaţiei dintre ele. Dar cronica 
întâlnirii religiei cu știința nu e deloc doar cea a unui conflict. 
În paginile următoare vom observa că există cel puţin patru 
tipuri distincte de relaţii între ştiinţă şi religie [1]: 

1) Conflictul — convingerea potrivit căreia ştiinţa şi religia 
sunt fundamental ireconciliabile; 

2) Contrastul — punctul de vedere potrivit căruia nu există 
vreun conflict real între cele două, religia şi știința răspun- 
zând, fiecare, la întrebări total diferite; 

3) Contactul — o abordare care caută dialogul, interacți- 
unea şi o posibilă consonanţă între ştiinţă și religie, și, mai 
ales, căile prin care ştiinţa poate modela înţelegerea religi- 
oasă şi teologică; 

4) Confirmarea — o perspectivă ceva mai pașnică, dar ex- 
trem de importantă, care clarifică modalităţile prin care reli- 
gia sprijină şi alimentează, în profunzime, întreaga activitate 
ştiinţifică. 

O înţelegere a acestor patru abordări ar trebui să ne ajute 
să găsim singuri calea prin hăţişul de probleme care alcătu- 
iesc subiectul acestei cărți. Să le examinăm, deci, pe fiecare, 
pe rând, în detaliu. 


I. Conflictul 


Mulţi gânditori ai ştiinţei sunt absolut siguri că religia nu 
se poate împăca niciodată cu ştiinţa. Dacă ești om de ştiinţă, 
spun ei, e greu de crezut că poți fi cu adevărat şi religios, cel 
puţin în sensul credinței în Dumnezeu. Principala cauză ce-i 
face să tragă o astfel de concluzie este că, în aparenţă, religia 
nu poate demonstra în mod direct adevărul ideilor sale, în 
timp ce ştiinţa o poate face. Religia încearcă să se strecoare, 

fără a aduce vreo dovadă concretă despre existența lui Dum- 
nezeu. Pe de altă parte, ştiinţa este gata să-și testeze toate 
ipotezele şi teoriile pe baza „experienţei”. Scepticii susțin că 
religia nu poate face aceasta într-un mod care să satisfacă un 
martor imparțial, de unde şi conflictul dintre modalităţile de 
înțelegere ştiinţifică şi religioasă. 

Atât considerațţiile istorice cât şi cele filosofice par să con- 
firme un verdict atât de sumbru. Din punct de vedere istoric, 
nu trebuie decât să ne amintim unele exemple evidente, ca: 
persecutarea lui Galilei de către Biserică în secolul XVII şi 
mult răspândita aversiune religioasă şi teologică față de 
teoria evoluționistă a lui Darwin, din secolele XIX și XX. 
Încetineala cu care gândirea religioasă a acceptat astfel de 
idei ştiinţifice şi faptul că mulți teiști încă nu le agreează 
sugerează că religia nu se va împăca niciodată cu ştiinţa. Din 
moment ce atâţia care cred în Dumnezeu s-au opus desco- 
peririlor astronomiei, fizicii şi biologiei, e oare de mirare că 
religia este percepută ca fiind ostilă ştiinţei? 

Dar mai importante decât aceste considerații istorice sunt 
impresionantele obstacole filosofice (în special cele epis- 
temologice) pe care religia şi teologia le ridică în fața scep- 
ticilor ştiinţei. Problema principală este că ideile religioase 
par să nu poată fi testate experimental. Cu alte cuvinte, ele se 
sustrag, aparent, rigorilor examinării publice, în vreme ce 
ştiinţa își supune întotdeauna ideile experimentării deschise. 
Dacă o cecercetare empirică arată că o ipoteză științifică e 
greşită, ştiinţa o dă la o parte și caută alte alternative, 
supunându-le şi pe acestea aceluiași proces riguros de 
verificare. 

Dar putem să facem oare acelaşi lucru cu învățăturile 
religioase? Nu ocolesc ele oare toate încercările de a demon- 
stra adevărul lor prin observaţii? Teiştii, de exemplu, nu 
continuă oare să creadă în Dumnezeu, indiferent de ceea ce 
observă în jurul lor, inclusiv enorma suferință şi răul? Oare 
nu spune iudaismul, despre Dumnezeul său: „Chiar dacă El 
mă va omori, eu tot voi crede în EI”? Şi oare nu sunt toate 
interpretările religioase din lume, din acest motiv, afectate 

fundamental de contradicţiile cu care se confruntă și pe care 
le cunoaștem cu adevărat? 

Dintr-un alt punct de vedere, scepticii cred că învățăturile 
religioase „nu pot fi falsificate”. Karl Popper, unul dintre cei 
mai renumiţi filosofi ai secolului XX, argumenta că ştiinţa 
adevărată trebuie să se străduiască să aducă dovezi care să 
arate că ideile sale sunt eronate. Cu alte cuvinte, ştiinţa 
trebuie să riște „falsificarea” diferitelor sale afirmaţii [2]. De 
exemplu, deoarece teoria relativităţii afirmă că undele lu- 
minoase sunt deviate întotdeauna în prezența câmpurilor 
gravitaționale, oamenii de ştiinţă trebuie să caute posibile 
exemple în care această afirmaţie să nu fie adevărată. Dacă 
nu pot găsi nici o probă contrarie, aceasta înseamnă că 
relativitatea este o teorie suficient de puternică pentru a 
înlătura orice încercare de falsificare. Posibilitatea de a fi 
falsificată e dovada statutului științific al unei teorii. Dis- 
ponibilitatea de a permite ca ideile sale să fie falsificate 
purifică ştiinţa şi dovedeşte că e o modalitate de cunoaştere a 
naturii lucrurilor, cu adevărat deschisă şi corectă. 

Dar poate oare religia să afişeze o deschidere asemă- 
nătoare? Adepții scepticismului ştiinţific (altfel spus, cei ce 
resping religia în numele științei) spun că religia nu are 
probitatea solidă a ştiinţei. Ipoteza — Dumnezeu, de exemplu, 
pare să fie total în afara oricărei falsificări, așa că nu poate fi 
acceptată de tribunalul ştiinţei. Vă puteţi imagina situaţii și 
experiențe care pot duce la negarea existenței lui Dumnezeu? 
Dacă nu, atunci ideea de Dumnezeu e nefalsificabilă şi, deci, 
nu poate fi luată în serios [3]. 

Scepticii susţin deseori că religia se bazează pe pre- 
supuneri a priori sau pe „credinţă”, în vreme ce ştiinţa nu ia 
nimic de bun fără să se convingă de asta. În plus, religia se 
bazează foarte mult pe o imaginaţie fără margini, în timp ce 
ştiinţa se limitează la fapte ce pot fi observate. Mai mult, 
religia pune mare preţ pe emoție, pasiune şi subiectivitate, pe 
când ştiinţa se străduieşte să rămână dezinteresată, realistă şi 
obiectivă. Aceste antiteze par să nu facă altceva decât să 
creeze o ostilitate reciprocă insurmontabilă între ştiinţă şi 

religie. 

În capitolele ce vor urma, vom avea ocazia să examinăm 
numeroase exemple de scepticism ştiinţific şi de convingere a 
acestora că religia este opusă ştiinţei. Vom menţiona aici, mă- 
car în trecere, că nu doar scepticii sunt cei care susțin că reli- 
gia este incompatibilă cu ştiinţa. Adepții literalismului biblic 
(cei care cred că tot ce este scris în Biblie este adevărat ad 
litteram) văd şi ei deseori un conflict între credinţa lor şi 
unele teorii ştiinţifice bine stabilite. Ori de câtc ori ideile 
ştiinţifice nu corespund cu litera Bibliei (ceea ce se întâmplă 
foarte des), literaliștii biblici spun că ştiinţa a greşit și că 
religia are dreptate. Acesta este îndeosebi cazul comentariilor 
privind evoluţia, dar şi miracolele, crearea universului, 
originea vieţii şi altele. Mulţi creştini din Statele Unite, 
precum și din alte părți ale lumii, susțin că Biblia ne învaţă 
„adevărata ştiinţă” şi că ştiinţa seculară trebuie să fie respinsă 
dacă nu corespunde literei Scripturii. 

În afară de literaliștii biblici, mai sunt şi alţi critici care 
cred că ştiinţa este inamicul religiei. Aceștia susțin că apariția 
ştiinţei a condus la vidul și la lipsa de sens din viaţa şi cultura 
modernă. Ei spun că atunci când ştiinţa a separat experiența 
„faptelor” de nevoia noastră umană de „valori” eterne, a golit 
cosmosul de orice sens adevărat. Așadar, deoarece principala 
misiune a religiei este de a ne învăța sensul lucrurilor, 
aceasta nu poate conviețui cu ştiinţa. Prin urmare, ei cred că 
pentru om ar fi fost mult mai bine dacă revoluţia ştiinţifică nu 
ar fi avut loc niciodată. 

Într-o carte controversată, jurnalistul britanic Bryan 
Appleyard argumentează cu pasiune că știința „este corozivă 
din punct de vedere spiritual, arzând străvechile principii şi 
tradiţii”, lipsind astfel experiența modernă de sensul tra- 
dițional. Prin urmare, știința este prin natura sa incapabilă de 
a coexista cu religia. Știința nu este numai un mijloc neutru 
de cunoaştere, ci o forță subversivă şi chiar demonică, care a 
golit cultura noastră de substanţa sa spirituală. Appleyard își 
continuă pledoaria, spunând că este imposibil ca cineva să 
fie, în același timp, şi credincios, şi adept al ştiinţei, în mod 

total şi cinstit [4]. 

Teoria lui Appleyard, după care ştiinţa „e absolut in- 
compatibilă cu religia”, e confirmată de adepţii scepti- 
cismului ştiinţific, aflaţi de cealaltă parte, deși, pentru 
aceştia, ştiinţa aduce mai degrabă eliberarea decât golirea 
culturii. Deşi sunt conştienţi de faptul că, astăzi, mulţi 
credincioşi nu văd nici un conflict între religie şi ştiinţă, şi că 
mulți teişti sunt recunoscuţi ca fiind foarte buni oameni de 
ştiinţă, scepticii continuă să susțină că logica şi spiritul 
ştiinţei sunt fundamental incompatibile cu orice formă de 
religie teistä. Din punctul de vedere al istoricului de ştiinţă 
William Provine, „trebuie să ne verificăm mintea înainte de a 
intra în biserică”, dacă vrem să fim, în același timp, și oameni 
de ştiinţă, şi credincioşi [5]. 

Voi prezenta mai multe argumente în favoarea acestei 
păreri în fiecare din capitolele următoare. 


II. Contrastul 

Există însă şi mulţi oameni de știință şi teologi care susţin 
că nu există nici o opoziţie între religie şi ştiinţă. Aceştia 
argumentează că fiecare din ele este perfect valabilă, însă 
doar în propria sferă de cercetare, bine delimitată. Nu trebuie 
să judecăm religia după standardele științei sau viceversa, 
deoarece întrebările pe care le pune fiecare sunt complet 
deosebite, iar conținuturile răspunsurilor atât de distincte, 
încât comparaţia dintre cele două nu are sens. Dacă religia şi 
ştiinţa ar fi încercat să facă același lucru, atunci ele nu ar mai 
fi fost incompatibile. Dar, din moment ce ele au misiuni 
radical diferite, ţinându-le în sferele lor separate și 
împiedicându-le să-şi încalce teritoriile, în mod automat 
dispare şi „problema” raporturilor dintre ştiinţă și religie. 

Potrivit acestei abordări a contrastului, impresia că religia 
vine în conflict cu ştiinţa își are originea, aproape în- 
totdeauna, într-o confuzie anterioară sau într-o „combinaţie” 
a ştiinţei cu un sistem religios sau de credință seculară. 
(Combinaţie este un termen ce apare des în paginile 

următoare şi care înseamnă prăbuşirea unor lucruri distincte, 
în aşa fel încât diferenţele dintre ele, aparent, se pierd). Prin 
urmare, pentru a evita conflictele, abordarea contrastului 
susține că trebuie să evităm, în primul rând, amestecarea 
ştiinţei cu credinţa într-un tot nediferenţiat. În fond, in- 
capacitatea teologiei medievale de a face o deosebire clară 
între religie și ştiinţă a fost factorul care a făcut ca ideile lui 
Galilei să pară ostile credincioşilor din secolul XVII. Eşecul 
Bisericii de a recunoaște domeniile distincte ale ştiinţei şi 
religiei a făcut ca prelaţii să condamne ideile inovatoare ale 
lui Galilei ca pe o invazie a propriului lor teritoriu. Aceasta a 
fost, sigur, o neînțelegere regretabilă, care a dus la crearea 
unei ostilități pe care mulți oameni de știință o au și astăzi 
față de religie. 

Cu toate acestea, astăzi ar trebui să gândim altfel: religia 
şi ştiinţa nu trebuie să se amestece una în treburile celeilalte. 
Potrivit acestei abordări, pentru a evita un posibil conflict 
între ele, ştiinţa trebuie contrastată atent cu religia. Ştiinţa și 
religia sunt două modalităţi complet independente de 
înţelegere a realităţii, astfel încât nu are nici un sens să fie 
puse în opoziţie [6]. 

Din această perspectivă, contradicția este o încercare 
nesatisfăcătoare de a evita conflictul, prin amestecarea, la 
întâmplare, a ştiinţei cu credinţa. În loc de a respecta marile 
deosebiri dintre știință şi religie, combinaţia le ţese într-un 
singur material, în care se pierd una în cealaltă, devenind 
aproape de nedeosebit. Astăzi, de exemplu, mulţi creștini 
conservatori susţin că, din moment ce Biblia este de inspirație 
divină şi fără nici o greşeală, ea e cea mai sigură sursă de 
informaţie ştiinţifică despre începuturile universului şi ale 
vieţii. Unii dintre ei numesc fuziunea pe care o fac între 
ştiinţă şi credință „ştiinţa creaţiei” [creaţionism științific, 
n.tr.] şi renunţă la teoria darwinistă despre evoluţie în 
favoarea unei interpretări literale a istoriilor biblice despre 
crearea lumii. Ei mai susțin că, din moment ce istoriile biblice 
au un caracter „ştiinţific”, ele trebuie predate în şcoli, ca cea 
mai bună alternativă la biologia evoluționistă. 

O altă formă des întâlnită a contradicţiei este con- 
cordismul. În locul respingerii directe a ştiinţei, concordismul 
forţează textul biblic să corespundă, într-o manieră largă, 
cadrului cosmologiei moderne. De exemplu, pentru a salva 
adevărul literal al textului biblic al Genezei, unii scientologi 
identifică cele şase zile ale creaţiei cu ceea ce ei consideră a fi 
şase epoci corespunzătoare din prezentarea ştiinţifică a 
evoluţiei cosmice. Conform acestei interpretări, religia tre- 
buie să capete neapărat un caracter ştiinţific, pentru a fi res- 
pectată astăzi din punct de vedere intelectual. În cartea sa 
Geneză şi Big Bang, fizicianul Gerald Schroeder argumen- 
tează că teoria relativităţii, abordând noțiunea de simul- 
taneitate absolută, ne permite să interpretăm încă o dată, ad 
litteram, modelul celor șase zile ale creaţiei, aşa cum este 
descris în Biblie. Autorul încearcă să demonstreze că ceea ce 
pare a fi o singură zi dintr-o perspectivă, poate reprezenta 
milioane de ani, din altă perspectivă. Oare Biblia se poate 
pune în final de acord cu ştiinţa, iar fizicienii pot îmbrăţișa 
acum religia? [7]. 

Combinația dintre ştiinţă şi religie s-a născut dintr-o 
dorință foarte firească de înțelegere unitară a lumii. 
Deoarece pare să armonizeze atât de bine ştiinţa cu religia, 
ea atrage milioane de oameni. La prima vedere, combinarea 
religiei cu ştiinţa pare a fi o cale credibilă de evitare a 
conflictului. Istoria demonstrează însă, în final, că legăturile 
posibile dintre ştiinţă şi religie vor începe să se desfacă și un 
nou conflict ar putea lua locul acestui acord superficial. Noile 
descoperiri ale ştiinţei, cum sunt cele din biologia 
evoluționistă, geologie, astronomic, pun capăt alianțelor 
facile dintre literalismul biblic şi interpretările științifice ale 
naturii. 

Evitarea conflictului, prin ignorarea marilor diferenţe 
dintre căile de înţelegere ştiinţifică şi religioasă, duce în mod 
inevitabil la confruntări sterile. Din nefericire, tocmai pe 
acestea îşi concentrează atenţia mass-media, dând astfel 
multora impresia falsă că ştiinţa şi religia ar fi dușmani 
eterni. 

În paginile următoare voi vorbi foarte mult despre com- 
binaţie. Pentru că amestecă știința cu religia, combinaţia es- 
tompează orice posibilă relație reală între cele două şi nu 
întruneşte condiţiile pentru a deveni a cincea categorie vala- 
bilă în tipologia noastră. Scopul nostru final, în această lucra- 
re, este de a găsi o modalitate adecvată de înţelegere a 
relației dintre știință şi religie. Dar pentru a putea stabili un 
raport între doi termeni, trebuie mai întâi să-i putem deosebi, 
adică tocmai ceea ce combinaţia ne împiedică să facem. Cu 
toate acestea, combinaţia e punctul de plecare pentru multe 
din controversele din jurul subiectelor acestei cărți, de aceea 
o vom regăsi în permanenţă pe fundalul reflecţiilor noastre. 
Am putea chiar spune că scopul acestei cărți este de a găsi o 
cale de ieşire din încâlceala combinației, către spaţiul liber şi 
curat al conversatiei adevărate, acțiune ce va necesita 
analizarea a patru tipologii, pe care le-am numit conflict, 
contrast, contact şi confirmare. 

Abordarea contrastului este un episod important în 
crearea acestei deschideri, propunând o modalitate admirabil 
de simplă de înlăturare a conflictului creat de combinaţie. 
Pentru a evita ostilitatea reciprocă la care combinaţia duce în 
mod inevitabil, susținătorii acestei a doua abordări susţin 
deseori, cu ingeniozitate, că nu trebuie să facem nici un 
compromis, şi să închidem ştiinţa şi religia în două recipiente 
separate. Ca să înlăturăm impresia de contradicție dintre ele, 
nu trebuie să le permitem niciodată să se întrepătrundă într- 
un şir de înțelesuri comune. Izolându-le astfel, putem preveni 
orice posibilitate de opoziţie reciprocă. 

La urma urmelor, două lucruri intră în opoziţie numai 
dacă intră în competiţie. De exemplu, n-are nici un sens să 
comparăm o mișcare de şah în mod favorabil sau defavorabil 
cu un joc de baschct. Fiecare joc are setul său propriu de 
reguli și prin urmare n-are nici un sens să afirmăm că unul 
este mai bun decât celălalt. Tot aşa, deoarece ştiinţa şi religia 
nu-și au locul în același teren de joc împreună, nu are nici un 
rost să le comparăm una cu cealaltă. Nu trebuie să le punem 
în competiţie sau în conflict. Aceasta este esența propunerii 

făcute de abordarea contrastului. 

Mai concret, susținătorii acestei abordări subliniază clar 
că „jocul” științei este de a examina lumea naturală în mod 
empiric, în vreme ce al religiei este de a exprima sensul 
absolut care transcende lumea cunoscută în mod empiric. 
Ştiinţa se ocupă de cum au loc lucrurile în natură, iar religia 
cu de ce există ceva în locul a nimic. Știința se ocupă de cauze, 
religia de semnificație. Știința lucrează cu probleme ce pot fi 
rezolvate, religia cu misterul de nerezolvat. Ştiinţa răspunde 
la întrebările specifice despre lucrările naturii, în vreme ce 
religia se ocupă de motivul fundamental al naturii. Ştiinţa e 
preocupată de adevăruri particulare; religia e interesată să 
explice de ce trebuie să căutăm adevărul. 

În vreme ce mulţi teologi permit distincţii clare între sarci- 
nile ştiinţei şi cele ale religiei, abordarea contrastului susține 
că asemenea diferenţe sunt tot atâtea motive pentru a face o 
separare clară între ele. Numai trăgând o linie continuă între 
ele putem evita combinaţia care duce la conflict. Contrastul 
consideră ştiinţa şi religia ca fiind modalităţi de cunoaştere 
independente şi autonome. Tot această abordare susține că 
doar punându-le în tabere separate putem preveni un război 
final între ele. Şi tot din acest punct de vedere se afirmă că 
episodul deplorabil care a avut loc între Galilei și Biserică ar 
fi putut fi evitat dacă teologia nu ar fi intrat într-o zonă care 
este rezervată astăzi doar științei. 

Prin urmare, cea mai prudentă abordare a subiectului 
acestei cărți este probabil cea a contrastului. Este de înţeles 
de ce mulți teologi şi oameni de știință sunt atrași de acest 
punct de vedere, deoarece el pare să păstreze lucrurile clar, 
permițându- ne să îmbrățişăm atât descoperirile ştiinţei cât și 
credinţele religiei, fară teama de un posibil antagonism [8]. 
Poate e chiar important pentru noi să trecem prin disciplina 
contrastului, pe măsură ce ne eliberăm de confuziile 
combinației şi ne îndreptăm către o discuție mai nuanțată 
despre ştiinţă şi religie. 

Un alt motiv al atracției pe care o prezintă contrastul este 
că această abordare ne permite să deosebim ştiinţa de 

supoziţiile care stau la baza scepticismului religios, deoarece 
nu numai creaționiștii şi credincioșii ignoranți practică arta 
discutabilă a combinației. Şi adepţii scepticismului ştiinţific 
combină, de regulă, ştiinţa cu un sistem de credinţă propriu. 
Sistemul lor de credință nu este, desigur, teismul ci, mai 
degrabă, scientismul [9]. 

Scientismul poate fi definit ca „acea credință, potrivit 
căreia ştiinţa este singurul ghid trainic către adevăr”. Trebuie 
să subliniem faptul că scientismul nu este identic cu ştiinţa. 
În vreme ce ştiinţa este o metodă modestă, solidă şi prolifică 
de înțelegere a unor lucruri importante despre univers, 
scientismul este presupunerea potrivit căreia ştiinţa este 
singura modalitate adecvată de a ajunge la întregul adevăr. 
Scientismul este o credință filosofică (strict vorbind, una 
„epistemologică”), care întronează ştiinţa ca singura metodă 
complet sigură prin care mintea omenească poate fi pusă în 
legătură cu realitatea „obiectivă”. 

Potrivit adepților contrastului, o asemenea doctrină nu e 
nici măcar ea însăşi produsul unui proces detașat, obiectiv 
sau neutru al cunoașterii științifice. Este, mai degrabă, un fel 
de angajare la credinţa științifică, nu foarte deosebit de ceea 
ce găsim în religie. Adepții scientismului îşi pun toată încre- 
derea în metoda ştiinţifică propriu-zisă, dar, ca şi credincioșii 
religioși, nu pot demonstra ştiinţific adevărul credinţei lor. Ei 
sunt deplin convinși de puterea ştiinţei de a clarifica toată 
confuzia creată în jurul lumii, dar nu pot justifica științific 
această încredere decât printr-un cerc logic închis. 

Uneori scepticii cred cu atâta convingere în ştiinţă ca şi 
când ea ar fi, asemeni zeilor religiei, salvatoarea noastră de la 
păcatul originar al ignoranței preştiinţifice. Cum s-au grăbit 
să afirme adepţii contrastului, nu e posibilă crearea unui 
experiment ştiinţific pentru a demonstra că ştiinţa este 
singurul ghid de încredere către adevăr. Şi aceasta deoarece 
un asemenea experiment ar presupune încredere în eficiența 
ştiinţei de a ne conduce la concluziile corecte. Prin urmare, 
scientismul nu e decât o altă combinaţie a ştiinţei cu credința, 
la fel ca şi „creaţionismul ştiinţific”. 

Dacă teismul e eronat doar pentru că ipoteza Dumnezeirii 
nu poate fi falsificată, atunci nu mai rămâne decât să ne 
întrebăm dacă scientismul poate trece testul falsificării. 
Pentru aceasta, susținătorii săi trebuie să arate în ce condiţii 
poate fi el falsificat. Ei trebuie să caute în permanență 
modalităţi prin care să arate că știința e neadecvată. În loc să 
facă aşa ceva, ei susțin cu fermitate că ştiinţa este adevărată 
în mod necondiţionat. Cel puţin din acest punct de vedere, 
credinţa lor în ştiinţă se aseamănă foarte mult cu religia, pe 
care ei o resping deoarece nu poate fi falsificată. 

Astfel, abordarea contrastului ne vine în ajutor, re- 
amintindune că, probabil, nu ştiinţa ci scientismul este 
duşmanul religiei. Tot din acest punct de vedere, se argu- 
mentează că implicita combinaţie a ştiinţei cu scientismul stă 
la baza opoziţiei pe care oamenii de ştiinţă moderni o au față 
de religie. De regulă, fără a-şi da seama, adepţii 
scepticismului științific au amestecat, fară discernământ, 
metoda ştiinţifică cu scientismul, un sistem de credinţă care 
presupune, fară vreo demonstrație ştiinţifică, că ştiinţa este 
singura modalitate adecvată de abordare a lucrurilor. De 
aceea, nu este de mirare că ei trag concluzia că ştiinţa se 
opune religiei. Prin urmare, metoda contrastului interzice 
combinarea metodei ştiinţifice cu orice alt sistem de credință, 
religios sau laic, deoarece, mai devreme sau mai târziu, o 
unire atât de superficială duce la un conflict inutil. 

Pentru același motiv, adepții contrastului nu pot fi de 
acord cu modul în care Bryan Appleyard apără cultura 
religioasă tradițională împotriva neajunsurilor ştiinţei. Ei 
susțin că nu știința, aşa cum argumentează Appleyard, ci 
scientismul a golit cultura modernă de profunzimea sa 
religioasă. Noi trebuie să deosebim în mod clar știința de 
scientism, adică exact ceea ce nu reuşeşte să facă Appleyard. 
El acceptă, de asemenea în mod implicit, combinaţia dintre 
ştiinţă şi scientism, pe care scepticii o numesc în mod 
inofensiv ştiinţă, şi acest eşec, de a distinge clar între știință și 
scientism, este cauza adversităţii sale, îndreptate greșit 
împotriva ştiinţei. 

III. Contactul 


Metoda contrastului ar putea fi un pas important către 
clarificare, dar nu reuşeşte totuşi să-i satisfacă pe cei ce caută 
o imagine mai unitară a realității. Cum ar spune lan Barbour, 
contrastul este o primă aproximaţie utilă, dar care lasă lucru- 
rile într-un impas frustrant [10]. Dorinţa noastră de a desco- 
peri coerenţa tuturor căilor de cunoaștere e prea puternică, 
pentru a putea fi înăbușită la nesfârşit şi, prin urmare, 
propun aici ceea ce consider a fi a treia abordare, pe care o 
voi numi, simplu, contact. 

Această modalitate de raportare a religiei la știință nu e 
dispusă să lase lumea împărţită în două tabere, aflate pe 
poziţii de contrast. Dar nici nu vrea să revină la armonia 
superficială a combinației. Este de acord că știința şi religia 
sunt distincte din punct de vedere logic şi lingvistic, dar știe 
că, în lumea reală, ele nu pot fi compartimentate uşor, cum 
presupune metoda contrastului. Totuși, în Occident, religia a 
contribuit la formarea istoriei științei, iar cosmologia ştiinţi- 
fică a influenţat, la rândul său, teologia. E imposibil să le se- 
parăm complet, chiar dacă am încerca să clarificam nişte dis- 
tincţii logice în definițiile pe care le dăm. 

În plus, este puţin probabil ca orice cosmologie veche să 
fie compatibilă cu orice teologie veche, după cum pare să 
permită poziţia contrastului. Tipul de lume descris de 
biologia evoluționistă şi de fizica big bang, de exemplu, nu 
poate coexista în mod pașnic cu imaginea lui Dumnezeu, pe 
care o idealizau Newton, Descartes şi poate chiar Toma 
d'Aquino. Fie că îşi dau sau nu seama, teologii aduc 
întotdeauna, în discuţiile despre Dumnezeu, cel puţin ipoteze 
cosmologice. Se întâmplă deseori ca ipotezele lor cos- 
mologice să fie depășite din punct de vedere ştiinţific. De 
aceea, abordarea contactului are grijă ca teologia să rămână 
întotdeauna în consonanță pozitivă cu cosmologia [11]. 
Teologia nu se poate baza prea mult pe ştiinţă, dar trebuie să 
acorde atenţie celor ce se întâmplă în lumea oamenilor de 
ştiinţă. Ea trebuie să încerce să-și exprime ideile în termeni 

care preiau ce este mai bun în ştiinţă, pentru a nu deveni 
irelevantă intelectual. 

Din acest motiv, abordarea contactului încearcă să 
prilejuiască o discuţie deschisă între oameni de știință şi 
teologi. Termenul contact implică alăturarea, fără fuzionare 
obligatorie. Aceasta permite interacțiunea, dialogul și im- 
pactul reciproc, dar interzicce atât combinaţia cât şi se- 
pararea. Insistă asupra păstrării diferenţelor, dar dezvoltă, de 
asemenea, și relaţiile dintre ele. 

Contactul susține că ştiinţa poate lărgi orizontul credinței 
religioase şi că perspectiva credinței religioase poate adânci 
înțelegerea de către oameni a universului. Nu se străduieşte 
să dovedească existenţa lui Dumnezeu pe baza științei, ci se 
mulțumește numai să interpreteze descoperirile ştiinţifice în 
cadrul sensului religios. Contrastul nu încearcă să sprijine 
doctrinele religioase, apelând la concepte ştiinţifice care par 
să indice, în aparenţă, existența unui creator divin. Vremurile 
când ideile ştiinţifice puteau fi folosite pentru a pecetlui argu- 
mentele în favoarea existenţei lui Dumnezeu au apus demult. 
Cu toate acestea, din punctul de vedere al contactului, 
credința religioasă poate, fără a interveni în vreun fel în 
metodele oamenilor de ştiinţă, să se dezvolte în paralel cu 
ştiinţa, în aşa fel încât să producă, împreună cu aceasta, un 
sens comun, care este mai relevant decât oricare altul, oferit 
separat de cele două. 

De exemplu, tipul de religie pe care îl discutăm în această 
carte încearcă să insufle adepților săi un mod special de abor- 
dare a lucrurilor şi se pare că această perspectivă este perfect 
adecvată pentru a îngloba recentele descoperiri din biologie 
şi fizică. Înrădăcinate în istoria lui Avraam, tradiţiile credinţei 
profetice îşi cheamă adepţii să caute promisiunea care se gă- 
sește în toate lucrurile. Iudaismul, creştinismul şi islamismul 
concep „credinţa” adevărată ca o încredere într-o viață nouă 
şi în posibilităţile nebănuite care se găsesc chiar și în cele mai 
disperate situații. Prin urmare, atitudinea religioasă 
autentică este o convingere fermă că viitorul este deschis şi că 
întregul cosmos va cunoaşte o împlinire incalculabilă. 

La prima vedere, o orientare aşa de optimistă a conştiinţei 
pare să fie incompatibilă cu „realismul” cerut de știință. To- 
tuşi, cum vom vedea adesea în capitolele următoare, mulţi 
gânditori ai religiei au descoperii ceea ce ei consideră a fi o 
concordanță remarcabilă între o perspectivă a credinţei, 
creată de un sentiment dat de promisiunea realității, și 
univers, care iese acum la lumină, ca urmare a noilor 
descoperiri din ştiinţă. 

Probabil că astfel de „contacte” caracterizează astăzi cele 
mai interesante discuţii dintre oamenii de ştiinţă şi teologi. 
Adevărul e că aceste discuţii par câteodată adevărate numere 
de acrobație pe sârmă, participanţii căzând câteodată din 
nou în combinație sau în contrast. Contactul este mult mai 
greu de stabilizat decât celelalte abordări. Pentru a evita 
focul mistuitor al combinației sau îngheţul contrastului, 
contactul devine câteodată fluid şi chiar turbulent. Eforturile 
sale pentru a câştiga coerenţă sunt interesante şi 
promițătoare, dar rareori complet convingătoare. 

Există mai multe moduri în care au loc astăzi astfel de 
contacte, iar în fiecare din capitolele care vor urma vom pre- 
zenta exemple specifice. Adepții „contactului” susțin că ceea 
ce ştiinţa are de spus despre lume influențează înţelegerea 
noastră religioasă. Şi tot ci propun mijloace prin care o con- 
ştiinţă religioasă acordată la ştiinţă poate să asigure un cadru 
coerent pentru plasarea rezultatelor explorării ştiinţifice, fără 
a modifica în vreun fel datele empirice. 

În final, trebuie să menţionăm că în discuţiile filosofice re- 
cente despre natura științei, mijloacele ştiinţei şi teologiei nu 
par atât de divergente pe cât susțin abordările conflictului 
sau contrastului. Ştiinţa nu mai pare atât de pură şi de 
obiectivă pe cât obişnuiam să o considerăm, și nici teologia 
atât de impură şi de subiectivă. Atât ştiinţa cât şi teologia 
generează teorii şi metafore pline de imaginaţie, pentru a 
interpreta anumite tipuri de date, dar în nici un caz nu este 
întotdeauna clar unde se termină metafora sau teoria şi unde 
începe „faptul” real. Într-adevăr, azi există un consens între 
filosofi, potrivit căruia nu există fapte ce nu pot fi in- 

terpretate. Și astfel ne dăm seama acum, mai mult decât 
înainte, că, atât în ştiinţă cât şi în teologie, există un aspect de 
construcție umană ce nu a fost luat în consideraţie până 
acum. Aceasta nu înseamnă că ideile noastre sunt inevitabil 
neobiective, ci că nu putem întrona nici o formă de expresie 
utilizată pentru căutarea adevărului ca fiind imposibil de 
nerevizuit. 

De exemplu, examinări recente, din punct de vedere 
cultural şi istoric, ale naturii înţelegerii ştiinţifice ne fac să ne 
întrebăm dacă putem presupune pur şi simplu că ştiinţa este 
modelul pur de obiectivitate pe care îl prezintă cărţile 
ştiinţifice. După cum subliniază Thomas Kuhn, cărțile şti- 
ințifice au tendința să „mascheze” sau să acopere ciondă- 
nelile şi conflictele care stau la baza evoluţiei înţelegerii 
ştiinţifice. Ele dau studenţilor impresia că metoda ştiinţifică e 
o cale care ţintește drept spre adevăr, în vreme ce istoria 
reală a ştiinţei arată că această dezvoltare a cunoașterii nu 
este nici pe departe atât de directă [12]. Se pare că astăzi este 
mai greu decât înainte să tragem o linie de demarcaţie între 
ştiinţă şi alte modalităţi de gândire. 

Şi totuşi nu putem spune că, deși „faptele” ştiinţifice sunt 
întotdeauna, într-un anume sens, propriile noastre cons- 
trucții şi sunt încărcate, evident, de multă teorie, ele nu sunt 
doar nişte simple răspunsuri întâmplătoare, fară nici o 
legătură cu o lume reală, ce există independent de voința 
noastră. Într-un fel, deşi purificate de noul nostru mod de a 
înțelege natura socială a cunoașterii, putem încă să mai 
credem că atât ideile ştiinţifice cât şi cele religioase se referă 
la o lume reală, care transcende simpla dorință. Această 
apreciere a capacităţii gândirii de a ne pune în legătură cu 
lumea reală — întotdeauna într-un mod provizoriu — e cunos- 
cută sub numele de „realism critic”. Spre deosebire de 
realismul naiv, realismul critic susține că înţelegerea noastră, 
ştiinţifică sau religioasă, poate fi orientată către o lume reală, 
fie univers, fie Dumnezeu, dar că, deoarece universul și 
Dumnezeu sunt întotdeauna prea uriaşe pentru a putea fi 
cuprinse de mintea omenească, atât ideile noastre din ştiinţă 

cât şi din religie pot fi întotdeauna corectate [13]. 

Prin urmare, ştiinţa şi religia intră într-un contact plin de 
sens numai atunci când cad de acord să joace după regulile a 
ceea ce numim realism critic. În cadrul acestui acord, ştiinţa 
de bună calitate speră să aproximeze mai mult sau mai puţin 
felul în care există lucrurile în natură, dar este întotdeauna 
dispusă să critice mijloacele sale de reprezentare a lumii. Și o 
metodă teologică angajată la aceleași principii ale realismului 
critic recunoaşte că ideile şi simbolurile noastre religioase ne- 
cesită, de asemenea, o permanentă corectare, dar că, într-un 
mod limitat, şi ele pot indica o Realitate Transcendentă, 
infinit evazivă dar, în același timp, mereu „prezentă”. 

Teoriile ştiinţifice şi metaforele religioase sunt, în cadrul 
acestui contact epistemologic, nu numai produse ale ima- 
ginaţiei, după cum afirmă gândirea modernistă şi post- 
modernistă. Ele au mai degrabă o permanentă relație em- 
pirică cu lumea reală și cu fundamentele acesteia. Această 
lume de dincolo de reprezentările noastre este întotdeauna 
incomplet înțeleasă și prezența sa ne „judecă” în permanență 
ipotezele, invitându-ne să ne adâncim continuu cunoştinţele, 
atât ştiinţifice cât și religioase. 

În concluzie, participarea la deschiderea critică spre 
realitate asigură baza unui „contact” veritabil între știință și 
religie. 


IV. Confirmarea 


Deși ar fi mai bine să închei discuţia despre știință şi 
religie la stadiul abordării contactului, aş prefera să merg mai 
departe. Apreciez toate eforturile de a descoperi con- 
sonanţele dintre ştiinţă şi religie, dar prevăd o relaţie mult 
mai apropiată a științei cu religia decât exista în primele trei 
abordări. Afirm aici, şi în toată această carte, că religia spri- 
jină într-un fel foarte profund întregul demers ştiinţific [14]. 

Desigur, religiei nu trebuie să i se ceară să sprijine mijloa- 
cele primejdioase prin care cunoaşterea științifică a fost apli- 
cată de atâtea ori în practică. Eu cred că religia fortifică, în 

esenţă, umila dorință de a cunoaște. Cu alte cuvinte, ea vali- 
dează chiar impulsul care dă naştere ştiinţei [15]. Am numit 
a patra abordare confirmare, un termen ce se vrea echivalent 
cu „întărire”, „sprijin”, deoarece, din acest punct de vedere, 
religia, atunci când e curățată cu grijă de toate implicaţiile 
idolatre, sprijină perfect şi chiar impulsionează efortul 
ştiinţific de descifrare a universului. 

Sunt la curent cu faptul că azi ştiinţa este supusă unei 
critici vehemente. Mulţi dintre criticii săi consideră chiar că e 
responsabilă pentru multe din problemele lumii moderne. 
Dacă nu ar fi fost ştiinţa, susțin aceştia, n-am fi avut nici 
pericolul nuclear şi nici poluarea globală a aerului, solului și 
apei. Nouă şi planetei noastre ne-ar fi fost, poate, mult mai 
bine fără ştiinţă. Se crede că ştiinţa stă la originea asaltului 
asupra naturii, acţiune distrugătoare, dirijată. Ştiinţa este un 
efort faustian de a smulge toate misterele din cosmos pentru 
a-l putea stăpâni [16]. Sunt voci care susțin chiar că ştiinţa 
este patriarhală, o exploatare a naturii strâns legată de o- 
primarea femeii în cultura noastră [17]. 

Desigur, teologia nu ar sprijini știința dacă aceasta ar fi 
legată doar de aceste neajunsuri. Cred că o mare parte din 
criticile care i se aduc ştiinţei o identifică în mod greşit cu 
tendințe și motive care nu au nici o legătură cu ştiinţa, cel 
puţin în principiu. Discutând la obiect, consider știința ca 
fiind o modestă dar roditoare încercare de a descoperi em- 
piric, şi pe cât posibil cu claritate matematică, câte o mică 
parte din ansamblul realităţii. Pretenţii la atotcunoaștere, 
cum sunt cele pe care le găsim în scientism, sunt străine de 
ştiinţă — punct de vedere pe care Appleyard nu-l poate ac- 
cepta, dar pe care metoda contrastului îl clarifică, în protestul 
său față de combinaţie. 

Cea mai mare parte din criticile aduse ştiinţei nu recunosc 
faptul că aceasta izvorăște din simpla şi umila dorință de 
cunoaștere. Trebuie să deosebim această dorință funda- 
mentală de adevăr de celelalte dorințe omenești — cum ar fi: 
dorința de a face plăcere, de a stăpâni și de a proteja care pun 
ştiinţa în slujba unor impulsuri ce nu au nimic în comun cu 

căutarea adevărului. Când afirm că religia sprijină ştiinţa, nu 
susțin că ea favorizează toate modalităţile întortocheate în 
care este exploatată ştiinţa. Eu susțin, pur și simplu, că 
dorința dezinteresată de a cunoaște, din care crește și se 
dezvoltă ştiinţa, îşi găseşte cea mai adâncă confirmare într-o 
interpretare religioasă a universului [18]. 

O asemenea abordare nu caută și nu aşteaptă în schimb 
nici un fel de sprijin ştiinţific din partea religiei. Este, mai 
degrabă, o afirmaţie potrivit căreia o viziune religioasă a- 
supra realităţii dezvoltă firesc explorarea ştiinţifică a cos- 
mosului. Metoda contrastului indică, cu multă înţelepciune, 
cât de periculos este ca religia să caute sprijin pentru învă- 
ţăturile sale în oricare din teoriile ştiinţifice, deoarece ideile 
ştiinţifice acceptate azi pot fi uşor anulate de următoarea 
generaţie de cercetători. Dar ştiinţa nu are nimic de pierdut și 
totul de câştigat din implantarea sa în viziunea fundamentală 
a religiei asupra realităţii, ca un întreg inteligibil, ce îşi are 
originea în suprema Fiinţă pe care urmașii lui Moise, ai lui 
lisus şi ai lui Mahomed o numesc „Dumnezeu” [19]. 

Aceasta nu înseamnă susținerea faptului că religia ar oferi 
oamenilor de ştiinţă informaţii despre univers, de tipul celor 
pe care ştiinţa le poate obţine singură. Religia nu are nici un 
fel de intuiţii speciale de oferit în legătură cu fizica particu- 
lelor sau cu codul genetic. Confirmarea pe care o dă ştiinţei 
nu implică în nici un fel combinarea sau fuziunea cu vreo 
ipoteză sau teorie științifică anume. Sprijinul pe care religia îl 
dă ştiinţei este mult mai adânc, deşi rareori apreciat de 
oamenii de ştiinţă sau de teologi. 

Metoda confirmării poate fi enunțată după cum urmează: 
afirmaţia religiei, potrivit căreia universul este o totalitate 
finită, coerentă, rațională şi ordonată, cu originea într-o 
supremă dragoste şi promisiune, oferă o viziune generală 
asupra lucrurilor, care alimentează permanent căutarea 
ştiinţifică a cunoașterii şi eliberează ştiinţa de asocierea cu 
ideologii restrictive. 

Mai precis, ştiinţa nu se poate dezvolta fără a se înră- 
dăcina mai întâi într-o „credință” a priori, potrivit căreia 

universul este o totalitate de lucruri, ordonată în mod raţi- 
onal. Oamenii de ştiinţă se bazează întotdeauna pe credința 
tacită (asupra căreia reflectă rar într-un mod explicit con- 
ştient) că există o lume reală, alcătuită în mod inteligibil, iar 
mintea omenească are capacitatea de a înţelege cel puţin o 
parte din inteligibilitatea lumii şi, indiferent cât de departe 
am explora, va găsi tot mai multă inteligibilitate de descifrat. 
Fără acest fel de credință nu ar putea exista nici un stimulent 
pentru a investiga ordinea prezentă în natură sau pentru a 
cerceta mai adânc lucrurile specifice acestei ordini. 

Chiar şi în căutarea spontană a minţii, pentru cunoaştere, 
coerenţă și adevăr, există un dinamism care nu se deosebește 
foarte mult de ceea ce numim „credinţă”. După cum se vede 
foarte clar în fizica modernă, dar și în alte domenii, un 
obiectiv fundamental al cercetării ştiinţifice este descoperirea 
a tot ceea ce unifică sau ţine laolaltă universul pe care îl 
explorăm. Ca şi religia, ştiinţa este antrenată în căutarea unei 
cunoașteri unificatoare. Dar, la baza dorinţei nestăvilite a 
omului de ştiinţă de a înțelege coerent lucrurile se află o 
încredere primară, nimic altceva decât o „credință”, potrivit 
căreia realitatea va ceda în cele din urmă dorinței noastre de 
a descoperi în ea unitatea unui anumit tip de ordine. 

Astfel, credinţa, fiind bazată pe încrederea elementară în 
raționalitatea fară limite a realului, nu se opune științei, ci 
este chiar rodul acesteia. Știința, la fel ca întreaga cunoaștere 
umană, are ceea ce Michael Polanyi numește o orientare de 
încredere în ceva [20]. Fără acest element de încredere, nu ar 
exista imboldul de a căuta adevărul prin intermediul științei. 

Care este atunci legătura exactă între religie şi această 
premisă obligatorie care este încrederea? Trebuie să avem 
grijă ca religia să nu pătrundă în domeniul științei, deși am 
convingerea că religia oferă confirmarea încrederii care stă, 
în mod inevitabil, la baza științei. Repet aici că religia nu 
poate aduce nimic în plus la lista de descoperiri științifice, iar 
ştiinţa nu poate ajunge singură la descifrarea enigmelor 
naturii. Prin însăşi natura sa, religia este preocupată să ne 
facă să credem în raționalitatea generală a realităţii. Iar, din 

acest punct de vedere, religia este mult mai strâns legată de 
rădăcinile epistemologice ale cercetării ştiinţifice decât au 
afirmat celelalte abordări. Interpretată ca o confirmare a 
ipotezelor de credință din care izvorăşte ştiinţa, şi nu ca sursă 
alternativă pentru ipotezele ştiinţifice, religia nu va ob- 
strucționa ştiinţa şi va promova întotdeauna lucrarea ei. 
Religia a apărut în cultura lumii pentru că omul a realizat 
că, de multe ori, credința poate slăbi, dar el are misiunea de a 
o readuce în permanenţă la viață. Ea nu e inițiatoarea 
credinței noastre, deoarece noi avem în noi o anumită ca- 
pacitate de a crede în realitate, ci e motorul care ne reînvie 
credința, atunci când aceasta dispare. Schubert Ogden 
observa foarte corect că religia poate fi mai bine înțeleasă ca 
o „reasigurare”, o reîncărcare a încrederii primare, pe care o 
putem pierde în timpul vieţii. Religia există deoarece există 
întotdeauna ceva care erodează în permanență suportul pe 
care îl avem în realitatea care ne înconjoară: durerile, tra- 
gediile, ostilitățile, absurditatea şi moartea cu care ne 
confruntăm [21]. Putem trăi nenumărate experienţe care să 
ne facă să ne îndoim de caracterul inteligibil al universului. 
Scopul religiei e, prin urmare, accla de a ne face să credem 
necondiționat. Religia încearcă să ne readucă speranța în faţa 
disperării, să ne ajute să ne agăţăm de convingerea că există 
un sens final și o speranţă, care pot lumina chiar și acele 
experiențe ce par să facă universul absurd. Cuvântul Dum- 
nezeu ne îndreaptă atenţia tocmai către acest sens misterios și 
către speranță, spre ceea ce garantează coerenţa fun- 
damentală şi caracterul demn de încredere al lumii [22]. 
Simbolurile, istoriile şi învățăturile religioase încearcă să 
ne convingă că există o perspectivă infinit mai mare decât a 
noastră şi că mintea omului nu este capabilă să înțeleagă 
întregul orizont al existenţei dintr-un anumit moment, dar 
că, în ciuda acestor elemente, lucrurile au o anumită logică în 
raport cu un cadru suprem de referință. Prin urmare, religia 
sugerează că oamenii trebuie să se străduiască în permanență 
să progreseze, să depășească îngustimea înțelegerii la care au 
ajuns la un moment dat şi să meargă în căutarea acestor 

dimensiuni transcendente. Din punctul meu de vedere, un 
asemenea imbold poate activa, într-o oarecare măsură, chiar 
şi descoperirile ştiinţifice. Cu alte cuvinte, oamenii de ştiinţă 
pot fi teiști, deoarece disciplina lor porneşte de la con- 
vingerea că lumea are un sens final. 

După cum am spus, religia ne îndeamnă să adoptăm o ati- 
tudine de încredere în caracterul inteligibil suprem al lucru- 
rilor. Acceptând o astfel de atitudine, aş spune, nu intrăm în 
conflict cu ştiinţa ci ne pregătim conştiinţa pentru aventura 
descoperirii ştiinţifice. „Confirmarea” merge mai departe de- 
cât abordarea „contactului”, ataşându-se direct de credința 
pe care oamenii de știință trebuie să o aibă când își încep in- 
cursiunile în inteligibilitatea fară margini a lumii. Prin 
urmare, rolul religiei în raport cu discursul ştiinţific nu este 
acela de soluţie la întrebări specific ştiinţifice (aceasta ar ti o 
combinaţie), ci de răspuns la întrebarea de bază referitoare la 
motivul pentru care trebuie să continuăm aventura de 
căutare a adevărului. Misiunea religiei nu este aceea de a se 
plasa alături de știință cu un set competitiv de „răspunsuri” la 
întrebările ştiinţifice, ci de a confirma credința omului de 
ştiinţă în coerenţa realităţii. 

Scepticismul a criticat pe drept naivitatea asocierii religiei 
cu rezolvarea unor probleme ce trebuie lăsate mai degrabă în 
seama ştiinţei. Scepticii au dreptate să ne certe ori de câte ori 
oferim învățături religioase ca răspunsuri la enigme specifice 
ştiinţei. De exemplu, atunci când un adept al creaţionismului 
ştiinţific spune că o poveste biblică despre creație poate fi o 
explicaţie ştiinţifică a originilor mai bună decât teoria evolu- 
tiei, scepticul reacționează corect, arătând că, în acest caz, 
religia încearcă să submineze adevărata cercetare ştiinţifică. 
Şi totuşi, dacă citim istorisirile biblice despre creaţie, nu ca 
set alternativ şi competitiv de informații ştiinţifice, ci ca 
invitaţie de a cunoaște adevărul suprem al realității, nu găsim 
nici un conflict. 

În încercările noastre de a clarifica relaţia dintre religie şi 
ştiinţă putem evita combinaţia şi dualismul, dacă ne 
menţinem la punctul de vedere potrivit căruia rolul expresiei 

religioase e mai degrabă de a pune temeliile credinței noastre 
decât de a rezolva probleme științifice. Când plasăm religia în 
această perspectivă, vedem că ea este confirmarea şi nu 
contrazicerea ştiinţei. Prin urmare, religia este strâns legată 
de ştiinţă, fără a se amesteca în vreun fel cu aceasta. Efectele 
religiei asupra ştiinţei sunt mult mai radicale, adânci şi pline 
de sevă decât am putut vedea în celelalte trei abordări, 
anterioare. 


Concluzie 


Cele patru abordări pe care le-am descris prefigurează 
următoarele capitole. Sub denumirile de conflict, contrast, 
contact şi confirmare, voi prezenta poziţiile de pe care fiecare 
abordare răspunde la fascinantele întrebări pe care ştiinţa le 
pune astăzi religiei. Aceste poziţii vor fi prezentate ca şi când 
reprezentanţi ai fiecărei abordări ar fi prezenţi aici, adre- 
sânduse cititorului la persoana întâi plural. Vă invit să ac- 
ceptați acest stil de prezentare, întrucâtva polemic, prin care 
se poate ajunge la o însufleţire şi o claritate care nu cred că 
pot fi create prin reducerea la o simplă persoană a treia. 

Voi folosi această convenţie, deliberat provocatoare şi, în 
același timp, repetitivă, nu pentru a mări tensiunile ci, pur şi 
simplu, pentru a oferi un fel de prolog la o conversaţie plină 
de sens despre ştiinţă și religie. Şi deşi propriile mele înclina- 
ţii vor deveni vizibile în secţiunile de contact şi confirmare 
ale fiecărui capitol, voi permite fiecăreia din cele patru voci 
să-şi prezinte punctul de vedere cât mai convingător. Sigur, 
fiecare capitol nu poate fi considerat decât un exemplu 
despre subiectele în discuţie, dar sper că, pe măsură ce veţi 
progresa cu lectura, fragmentele fiecărei abordări vor oferi o 
imagine mai completă şi mai coerentă. 

În final, aşa cum vom vedea mai clar în Capitolul 8, toate 
subiectele care vor fi analizate în paginile următoare se vor 
concentra asupra covârşitoarei întrebări dacă, în lumina ști- 
inței moderne, mai putem să susţinem în mod plauzibil, cum 
au făcut strămoșii noștri, că există un scop al universului. Pre- 

ocuparea implicită, legată de scopul cosmosului și de influen- 
ţa acestuia asupra problemei înrudite a sensului propriilor 
noastre vieţi individuale, ne obligă să punem întrebări despre 
evoluţie și Dumnezeu, Einstein şi Dumnezeu, haos şi Dumne- 
zeu, univers și Dumnezeu. Pe măsură ce discuţia din această 
carte înaintează, ne vom aminti de întrebarea legată de 
scopul cosmosului, revenind cu noi explicaţii, când ne vom 
apropia de sfârşitul expediției noastre. 

CAPITOLUL 2 
Exclude oare ştiinţa existența unui 
Dumnezeu personal? 


Cum am arătat înainte, e foarte uşor ca cineva să fie ”reli- 
gios”, într-un sens foarte general, chiar într-o epocă a științei. 
Chiar şi ateii şi agnosticii pot spune că există ceva important 
în viața lor, care le cere „o responsabilitate supremă”, pe care 
ei sunt gata să o numească „religie”. Dar ce se poate spune 
despre credința într-un Dumnezeu „personal”? Oare progre- 
sul cunoașterii ştiinţifice nu a dus în desuetudine o astfel de 
religie? În cele patru paragrafe de mai jos, voi prezenta ceea 
ce consider a fi răspunsurile tipice date acestei întrebări de 
către susținătorii fiecăreia din cele patru poziţii prezentate. 

Pentru a evidenția trăsăturile distincte ale diverselor voci 
pe care le veţi asculta în această carte, imaginaţi-vă că aveţi 
în față purtătorii de cuvânt ai celor patm modalități de aso- 
ciere a ştiinţei cu religia. Lăsaţi fiecare grup să vă prezinte 
cazul, fară să-l întrerupeţi, iar în capitolele următoare 
permiteţi-i să-şi dezvolte punctele de vedere şi în legătură cu 
alte subiecte. (ÎL invit pe cititor să-și închipuie prezenţa unor 
ghilimele în dreptul fiecărei prezentări, atât în acest capitol 
cât şi în cele ce urmează). 


I. Conflictul 


E foarte probabil ca adepţii scepticismului ştiinţific [1] să 
răspundă cam aşa la întrebarea dacă ştiinţa este compatibilă 
cu credinţa într-un Dumnezeu personal: 

E greu să ne imaginăm că cineva care ia ştiinţa în serios 
poate ajunge la altă concluzie decât aceea că ideea posi- 
bilităţii existenţei unui Dumnezeu personal e de neconceput. 
Știința nu aduce vreo dovadă că la baza universului ar sta 
vreo divinitate ori că ar fi existat vreun interes pentru 
aceasta. Fizicianul Steven Weinberg, pentru a-l cita doar pe 
unul din reprezentanţii de seamă ai scepticismului științific, 

exprimă foarte clar poziția noastră în cartea sa recentă. 
Dreams of a Final Theory (Vise despre o teorie finală). Cu cât 
ştiinţa pătrunde mai adânc în natura lucrurilor, spune el, cu 
atât este mai puţin evident că universul pare să poarte urma 
unui Dumnezeu „interesat” [2]. 


Trebuie să recunoaștem că, înainte de apariţia științei, era destul 
de ușor ca evenimentele naturale să fie atribuite unor zeități per- 
sonale sau, mai târziu, unui singur Dumnezeu. Tot ce era bun pe 
Pământ părea a fi un dar oferit de o divinitate generoasă, ba chiar 
şi ce era rău (de exemplu furtunile și inundaţiile, cutremurele, 
seceta și foametea) părea a fi lucrarea unei divinități. Pentru 
oamenii devotați religiei, întregul cosmos era expresia unei imense 
Inteligenţe și Voinţe, care stăteau ascunse undeva deasupra, dede- 
subtul sau în spatele fenomenelor. 


Dar acum situaţia a luat o întorsătură dramatică — în mare 
parte datorită ştiinţei. Încetul cu încetul, ştiinţa a „demistifi- 
cat” lumea, cercetând fenomenele unul câte unul şi găsind în 
ele doar materie fară rațiune. Cu cât sapă mai adânc ştiinţa, 
cu atât mai impersonal apare universul. Înainte de apariţia 
ştiinţei, legile predictibile ale naturii indicau o inteligență 
divină, dar, începând cu epoca lui Newton, noţiunea de 
inerție şi alte idei impersonale ale fizicii au făcut inutilă ideea 
de Dumnezeu, iar cosmosul din ce în ce mai deschis expli- 
caţiei naturale. 

O vreme, unii dintre membrii breslei noastre ştiinţifice, 
nostalgici ai misticismului, şi-au închipuit că apariţia vieţii 
din materia moartă a fost o întâmplare atât de miraculoasă, 
încât numai un Dumnezeu viu ar fi putut să o aducă în 
cosmos. Acum, însă, ştiinţa a arătat că secretul vieţii se află în 
molecule şi atomi fără viață. Concepţia potrivit căreia viața e 
adusă în univers de o forță specială, nematerială —vita- 
lismul — e acum moartă. Din punctul de vedere al chimiei și 
fizicii, nu există absolut nimic extraordinar cu privire la viață. 

Dar, aţi putea obiecta, oare faptul minunat al existenței 
conștiinței umane nu face ca acest univers să fie miraculos şi 
personal? Cum s-ar putea ca un proces cosmic, care n-are ab- 
solut nici o legătură cu o Inteligență transcendentă, să pro- 

ducă ființe gânditoare şi „personale”, cum suntem noi, 
oamenii? Răspunsul nostru e că neurologia a avansat în 
prezent până într-atât încât se pare că va fi capabilă să 
explice, până la urmă, fenomenele mentalităţii și perso- 
nalității umane în termeni pur materiali. Spre exemplu, în 
cartea sa, Consciousness Explained (Conştiinţa explicată), 
Daniel Dennett a scris recent că ne aflăm acum pe o poziţie 
de pe care putem explica în întregime conștiința în termenii 
principiilor ştiinţei fundamentale [3]. Într-un timp suficient 
de îndelungat -am avut miliarde de ani la dispoziţie — ma- 
teria moartă şi un set complet obiectiv de procese naturale 
pot produce fiinţe înzestrate cu gândire. Pentru aceasta nu 
este nevoie ca Universul să aibă la origine un Dumnezeu 
personal. 

Noile descoperiri ale cosmologiei şi fizicii ne conving pe 
noi, scepticii, că oameni de ştiinţă ca Weinberg au dreptate să 
creadă că universul este lipsit total de orice principiu per- 
sonal, care ar sta la baza vreunei protecţii providenţiale. 
Weinberg presupune că fizica s-ar putea afla în pragul des- 
coperirii unei „teorii finale”, care va explica legile „funda- 
mentale” ale universului. Dar când se va întâmpla aceasta, 
vom descoperi noi oare vreun Prieten divin, care se ascunde 
în spatele legilor finale ale naturii? Weinberg ne convinge că 
nu [4]. 

Prin urmare, este evident că ştiinţa intră aici într-un con- 
flict acut cu religia. „Personalitatea” lui Dumnezeu este indis- 
pensabilă credințelor iudaice, creştine şi islamice. Fără cre- 
dinţa într-un Dumnezeu, cu trăsături asemănătoare celor ale 
personalităţii umane, dar mult superioare ei, aceste credinţe 
s-ar prăbuși imediat. Faptul că Dumnezeu e, într-un anumit 
sens, inteligent, raţional, liber, iubitor, fidel etc. este esenţial 
pentru religia lor. Dar acum, aşa cum ne reamintește Wein- 
berg, fizica, ştiinţa care ne conduce până la cele mai adânci 
niveluri ale realităţii, nu a găsit nici cel mai mic indiciu des- 
pre existenţa unei asemenea zeități interesate. Dar Weinberg 
nu este singurul care crede că universul este fundamental 
impersonal. Foarte mulți oameni de știință sunt de acord cu 

el, iar cel mai important aliat al său este chiar Albert Einstein, 
celebrul savant al secolului XX. Este adevărat că Einstein a 
vorbit mult despre Dumnezeu şi chiar despre el însuși, de pe 
poziţiile unui om ce se considera „religios” [5]. Dar el era 
religios numai în măsura în care credea că universul ascunde 
permanent un mister, sau în ideea că trebuie să fim devotați 
unor valori etice suprapersonale, ce pot da sens vieților noas- 
tre. Ca şi Weinberg, el a negat existența unui Dumnezeu 
personal. 

Ironic, cele mai citate cuvinte ale lui Einstein sunt: „Dum- 
nezeu nu joacă zaruri cu Universul”, şi este posibil ca tocmai 
acestea au făcut ca mulți să-l considere în mod greşit pe Ein- 
stein ca fiind, într-un fel, teist. Cu toate acestea, reiese clar, 
din contextul mai larg al scrierilor sale, că, prin aceste cuvin- 
te, el a vrut doar să-şi proclame credinţa că universul e guver- 
nat de legi și că este inteligibil. În realitate, el nu a îmbrățișat 
Dumnezeul transcendent al teismului. Pentru Einstein, nu 
există o divinitate personală, independentă de univers, așa 
cum susține religia teistă. Noţiunea de Dumnezeu personal, a 
scris el, nu este numai inutilă pentru ştiinţă; dar e chiar o 
superstiție primitivă, de care până şi religiile se pot lipsi 
acum. Credinţa într-un Dumnezeu personal, a spus Einstein, 
e principala cauză a conflictelor dintre ştiinţă şi religie [6]. 
Mulţi sunt de acord cu acest raționament. 

Cu toate acestea, Weinberg observa că faptul că Einstein 
vorbea despre sine ca despre un om religios ne poate induce 
în eroare. După ce a eliminat un Dumnezeu personal din 
sensul pe care-l dă el religiei, Einstein poate să declare cu 
uşurinţă că „ştiinţa fără religie este şchioapă, iar religia fără 
ştiinţă este oarbă”. Dar, continuă Weinberg, definiţia ateistă 
a lui Einstein nu este aproape deloc compatibilă cu ceea ce 
mai mulți oameni înțeleg prin „religie”. Cel puţin în contextul 
nostru cultural, religia implică, de obicei, credinţa într-un 
Dumnezeu „interesat”, unul care promite, demonstrează dra- 
goste şi grijă, şi care acţionează întru salvarea omenirii. 

În discuţiile despre ştiinţă și religie, Weinberg argumen- 
tează cu convingere că trebuie sa abordăm religia așa cum 

este înțeleasă ea de către oamenii religioşi. Cei mai mulți 
dintre aceștia, cel puţin în Apus, cred că universul are la bază 
o Persoană divină, o Fiinţă înzestrată cu inteligență, voință, a- 
fectivitate, scop, sensibilitate etc. Weinberg susține că noi nu 
facem dreptate acestor oameni, dacă luăm termenii „religie” 
şi „Dumnezeu”, dezgolindu-i de toate trăsăturile lor 
personale, astfel încât nici măcar credincioșii nu le mai 
recunosc. Trebuie să fim mai deschiși în discuţiile despre 
ştiinţă şi religie şi să evităm răstălmăcirea limbajului pentru a 
evita să părem mai puţin opuși religiei decât suntem în 
realitate [7]. 

Prin urmare, dacă adoptăm sfatul sănătos al lui Weinberg 
şi purtăm o conversaţie cu teiştii în proprii lor termeni, putem 
să tragem doar concluzia că ştiinţa nu se poate împăca cu 
religia. Desigur, ar fi bine să putem crede că lumea se află în 
siguranță în mâinile unui Dumnezeu personal, interesat. Dar, 
pe măsură ce cercetăm straturile complexe ale naturii cu 
mijloacele fizicii, nu vedem nimic altceva la origine decât un 
cosmos neutru, evident impersonal. Ascultaţi chiar cuvintele 
lui Weinberg: 


Cu un secol și jumătate în urmă, Matthew Arnold a găsit, în fluxul 
apelor oceanului, o metaforă pentru renunțarea la credința reli- 
gioasă şi a auzit în sunetul apei „o notă de tristeţe”. Ar fi minunat 
să găsim în legile naturii un plan pregătit de un creator plin de 
grijă, în care oamenii să fi jucat un rol special. Mă întristează faptul 
că mă îndoiesc că vom găsi aşa ceva. Am câţiva colegi, oameni de 
ştiinţă, care spun că, pentru ei, contemplarea naturii este o deplină 
satisfacție spirituală, pe care alții au găsit-o, prin tradiţie, în cre- 
dinţa într-un Dumnezeu interesat. Unii pot avea chiar sentimente 
în acest sens. Eu nu am. Și nu mi se pare de nici un ajutor să 
identificăm legile naturii, aşa cum a făcut Einstein, cu un fel de 
Dumnezeu îndepărtat şi dezinteresat. Cu cât rafinăm înțelegerea 
lui Dumnezeu pentru a face acest concept mai plauzibil, cu atât 
acesta apare mai lipsit de sens [8]. 


Oamenii religioşi cred că Dumnezeu este o Fiinţă perso- 
nală, preocupată cu pasiune de lume. Acesta este tipul de 
religie adus în discuţie în această carte, nu devotamentul vag 

față de valorile etice sau sensibilitatea în faţa misterului care 
învăluie universul. Un ateu poate afirma cu uşurinţă că este 
„Teligios”, pentru că e devotat unor valori etice sau pentru că 
este copleşit de misterul cosmosului. După cum am văzut, 
Einstein se considera „religios” în ambele sensuri. Dar, după 
cum subliniază Weinberg, controversa dintre ştiinţă și religie 
devine cu adevărat interesantă numai atunci când ne punem 
întrebarea dacă ştiinţa este compatibilă cu Dumnezeul 
personal, interesat, al teismului. Poate accepta ştiinţa 
Inteligența şi Voința divină în care cred evreii, creştinii sau 
musulmanii? Noi credem că nu, şi vom avea ocazia să oferim, 
în restul cărţii, mai multe argumente pentru verdictul nostru. 


II. Contrastul 


Cu privire la această poziţie sceptică, teologii, adepţi ai 
„contrastului”, ar răspunde, de regulă, în cuvinte similare 
celor de mai jos: 

În lumina deosebirilor prezentate în capitolul anterior, 
noi, adepţii contrastului, ne vedem obligați să-l întrebăm pe 
Weinberg dacă nu cumva mai degrabă scientismul decât 
ştiinţa este acela care exclude existența unui Dumnezeu 
personal. Este oare fizica pură, suficient de pregătită, după 
cum presupune Weinberg, pentru a ne da orice informaţie ce 
ne-ar putea ajuta să rezolvăm problema existenței unui Dum- 
nezeu personal? Ni se pare firesc să punem această întrebare, 
deoarece, prin definiţie, ştiinţa fizicii nu include în domeniul 
său de cercetare ccva care ar avea vreo legătură cu „perso- 
nalitatea”. Într-adevăr, succesul uimitor al fizicii se datorează 
în mare măsură faptului că scoate din orice discuție un 
element atât de complex cum este personalitatea. De la bun 
început, fizica se supune cu modestie constrângerilor meto- 
dologice severe. Ea îşi dă seama că nu se poate ocupa de 
toată complexitatea unui univers în care există fiinţe vii și 
gânditoare. Prin urmare, se rezumă la o simplitate matema- 
tică rigidă, limitându-se la o descriere cantitativă a materiei. 
Fizica particulelor ca atare n-are nici un interes să descifreze 


49 


istoria umană, lupta pentru libertate, problema răului ori 
nuanțele personalităţii. Toate acestea se află în afara sferei 
sale de cercetare şi, prin urmare, s-ar paraliza complet dacă 
şi-ar bate capul cu ele [9]. Prin urmare, de ce ne-am aştepta 
ca fizica să arunce o lumină asupra unui lucru atât de înde- 
părtat de sfera sa de cercetare, cum e întrebarea despre exis- 
tența unui Dumnezeu personal? 

Fizica ignoră tot ceca ce are legătură cu personalitatea 
(cum sunt inteligenţa, voinţa, sentimentele, dragostea, grija, 
libertatea, creativitatea etc.); prin urmare, ar trebui sa fim în- 
tr-adevăr foarte surprinși, ba chiar dezamăgiţi, dacă o „teorie 
finală” din fizică ar descoperi orice altceva în afară de un uni- 
vers „impersonal”. Dacă fizica nu are posibilitățile necesare 
recepţionării unor semnale personalizate, trebuie oare să ne 
mai mirăm că nu vedem nimic pe ecranele aparatelor sale? 

Existenţa unui Dumnezeu „personal!” este o problemă pe 
care ştiinţa, inclusiv fizica, nu o vor rezolva niciodată. Știința 
şi religia sunt atât de radical diferite, încât nu trebuie să ne 
aşteptăm ca una să arunce prea multa lumină asupra celei- 
lalte. Ştiinţa lucrează la un înalt nivel de abstracție matema- 
tică şi, prin urmare, ecuaţiile sale nu sunt un mediu adecvat 
în care să fie exprimate vreo iubire ori grijă divină imagi- 
nabilă în care s- ar putea afla universul. Mai mult decât atât, 
contrar presupunerii lui Weinberg că fizica ne pune în 
contact cu nivelurile fundamentale ale realităţii, fizica lu- 
crează de fapt cu idei și abstracţiuni, care sunt deja foarte 
îndepărtate de complexitatea concretă a lumii reale. Suntem 
complet împotriva ideii că fizica sau orice altă știință ne 
poate pune vreodată în contact cu realitatea fundamentală. 

Prin urmare, impersonalitatea universului, la care se refe- 
rea Weinberg, nu e o descoperire a ştiinţei ci, mai degrabă, o 
„credință” înrădăcinată în scientismul și naturalismul său 
implicit. Dacă aderăm la credința că numai ştiinţa ne poate 
arăta plenitudinea realităţii, atunci rezultatele impersonale 
inevitabile ale ştiinţei şi, în special, ale fizicii vor fi ridicate la 
rangul de adevăr absolut, fundamental și final. Din punctul 
nostru de vedere, presupusa impersonalitate a universului nu 

e atât o concluzie a fizicii cât, mai degrabă, o consecinţă a 
credinţei scientiste că numai fizica ne poate pune în legătură 
cu realitatea fundamentală, din moment ce Weinberg sus- 
ţine, în mod implicit, că ea chiar poate face aceasta. E clar 
pentru noi că nu ştiinţa ci numai o combinaţie a ştiinţei cu 
scientismul îi conduce pe sceptici la impresia că există un 
conflict între ştiinţă şi religie pe tema existenţei unei per- 
sonalități divine. 

Un asemenea conflict e consecinţa eşecului unei selecții 
atente între întrebările adresate ştiinţei şi cele adresate unor 
sisteme de credinţă, ca scientismul sau religia. După neferici- 
tul episod cu Galilei, cele mai multe pretinse exemple de con- 
flict dintre ştiinţă şi religie au fost aproape inevitabil, urmări 
ale amestecării ştiinţei cu diferite sisteme de credinţă. Fie 
teologii au fost cei care au păşit cu neglijență pe tărâmul şti- 
inței, fie oamenii de știință, de obicei fără să-şi dea seama, și- 
au formulat ideile sub masca scientismului. 

Alianţa dintre ştiinţă şi sistemul de credință cunoscut sub 
numele de scientism, intră, în mod inevitabil, în conflict cu 
religia teistă. Şi trebuie să menţionăm aici că scientismul este 
strâns asociat cu un set corelat de credinţe, cunoscut sub nu- 
mele de „materialism ştiinţific” [10]. Materialismul ştiinţific 
este un sistem de credință construit pe ipoteza că întreaga 
realitate, inclusiv viața şi raţiunea, pot fi reduse şi explicate 
în întregime în termenii materiei fără viață. 

Dar, v-aţi putea întreba, în ce sens este materialismul 
ştiinţific doar un alt fel de sistem de credinţă? Răspunsul 
nostru la această întrebare este că, la fel ca religia sau mitul, 
materialismul ştiinţific prezintă un ideal pe care adepţii săi se 
străduiesc să-l atingă. El oferă un scop care le energizează 
toate eforturile ştiinţifice şi chiar vieţile. Visul sacru al mate- 
rialismului ştiinţific este că, mai devreme sau mai târziu, 
întreaga realitate, chiar şi conştiinţa umană, vor fi complet 
înțelese în termenii ştiinţelor de bază, cum ar fi chimia și 
fizica. Explicaţia materialistă exhaustivă este potirul sfânt 
care dă multor oameni de ştiinţă ceva important, pentru care 
să lupte în fiecare zi din viaţa lor, și chiar şi un motiv pentru a 

trăi. Pentru aceste considerente, materialismul ştiinţific este 
tot atât de mult un sistem idealist de credinţă, pe cât este 
ceea ce noi numim religie. 

Totuși, credinţa materialistă a ajuns să se împletească atât 
de intim cu știința modernă, încât, azi, mulți oameni de 
ştiinţă nici nu îşi mai dau seama de aceasta. Prin urmare, ei 
prezintă adesea drept „ştiinţă” ceea ce este de fapt un set de 
presupuneri metafizice nedovedite, combinate neglijent cu 
metoda ştiinţifică. 

Trebuie să subliniem din nou: materialismul ştiinţific nu 
este nimic altceva decât un sistem de credință sau presu- 
puneri, amestecate fără spirit critic cu o metodă de cu- 
noaştere valabilă şi neutră, și anume cu ştiinţa. În jargonul 
filosofic, scientismul e componentul epistemologic, iar mate- 
rialismul ingredientul metafizic al unui crez modern, influ- 
ent, care acționează, pentru mulți oameni de ştiinţă, într-un 
mod foarte asemănător cu acela în care religia acționează 
pentru adepţii săi. Materialismul ştiinţific se aseamănă cu 
religia și poate fi numit un sistem de credinţă, deoarece 
răspunde sistematic multora din aceleași întrebări supreme la 
care răspunde religia: De unde venim? Unde ne ducem? Care 
este cea mai profundă natură a realităţii? Care este adevărata 
noastră identitate? Există ceva permanent şi nepieritor? Etc. 
Potrivit materialismului ştiinţific, răspunsul la toate aceste 
întrebări se concentrează în jurul conceptului de „materie”. 
Claritatea şi simplitatea — realismul tare ca stânca - al ideii de 
„materie” prezintă o atracţie imensă pentru mulți oameni de 
ştiinţă şi filosofi, satisfăcându-le o dorinţă foarte religioasă de 
a găsi un teren solid şi inteligibil pe care să-şi bazeze cu- 
noaşterea şi existenţa. 

Să fim totuşi consecvenţi. Abordarea noastră, a con- 
trastului, spune că trebuie să facem o distincţie clară între 
ştiinţă sau metoda ştiinţifică şi toate celelalte sisteme de 
credință, nu numai față de religia teistă. Iar materialismul 
ştiinţific se deosebeşte la tel de mult de ştiinţă ca şi religia. 
Totuși, clarificarea acestei distincţii este astăzi foarte dificilă. 
De fapt, în scrierile unor oameni de ştiinţă, ca Weinberg, şi a 

unor filosofi, ca Dennett, materialismul ştiinţific este atât de 
intim implementat în prezentările lor „ştiinţifice”, încât nu- 
mai cu greu pot fi convinși să facă o distincţie între ele. 
Adesea este chiar imposibil [11]. 

Cu toate acestea, suntem convinși că amestecul naiv 
dintre ştiinţă şi un sistem de credință, materialist sau natu- 
ralist, este tocmai ceea ce-i conduce în mod eronat pe mulți 
intelectuali moderni să creadă că ştiinţa şi religia sunt irecon- 
ciliabile. Mai e încă necesar să demonstrăm că orice desco- 
perire pur ştiinţifică nu contrazice ideea unui Dumnezeu 
personal, deşi nu este greu de arătat că scientismul şi mate- 
rialismul ştiinţific o fac. Prin urmare, suntem confruntaţi aici 
nu cu un conflict între ştiinţă şi credinţa într-un Dumnezeu 
personal, ci cu un conflict între două sisteme de credință 
ireconciliabile. 

Iluzia că fizica ne pune în contact cu realitatea fundamen- 
tală este urmarea unui mod de concepere a naturii, iniţiat de 
Galilei și însuşit apoi de filosofii moderni, în special de John 
Locke. Ei au făcut o distincţie importantă, care este acum în- 
trucâtva discutabilă, între calităţile „primare” şi cele „secun- 
dare”. Calitățile primare sunt acele aspecte ale fenomenelor 
care nu par să depindă de prezenţa unui subiect perceptibil 
pentru a exista. Ele sunt aspectele măsurabile sau cuantifi- 
cabile ale lucrurilor, ca, de exemplu, poziţia, impulsul şi masa 
unui corp fizic. Cu aceste pretinse calități „obiective” s-a ocu- 
pat, în mod tradiţional, fizica. 

Calitățile secundare, pe de altă parte, sunt acele trăsături 
sensibile ale lucrurilor, care necesită prezența unui subiect 
perceptibil pentru a exista. Acestea sunt calităţile pe care le 
asociem cu cele cinci simţuri (gust, pipăit, auz, miros şi văz); 
deci ele sunt, aparent, mai „subiective” decât calităţile prima- 
re. Un corp nu ar beneficia de gust, de exemplu, dacă nu ar 
exista o limbă care să interacţioneze cu el, sau nu ar vedea 
culorile dacă n-ar avea ochii cu care să vadă. Prin urmare, 
calităţile de gust şi văz ar trebui să fie mai puţin reale decât 
calitățile primare, care rămân aceleași, fie că un subiect 
perceptibil interacționează sau nu cu ele. Calitățile secundare 

par a-şi dobândi existența fragilă, într-o măsură destul de 
mare, din prezenţa subiecţilor umani perceptibili. 

După ce gândirea modernă s-a obișnuit cu această 
distincţie, a început să presupună că universul ar fi alcătuit, 
fundamental, din calități primare impersonale şi că doar pre- 
zenţa noastră aici, a oamenilor, transformă cosmosul într- 
unul plin de culoare sau „personal”. Sfera de care se ocupă 
fizica e considerată a fi substratul total impersonal, despre 
care se presupune că se află, în permanenţă, același, sub 
culoarea şi frumuseţea pe care simţurile noastre o proiec- 
tează asupra lui. Lumea artei, a poeziei şi, mai ales, religia, 
sunt asimilate cu aceea a calităţilor secundare, fiind consi- 
derate a fi foarte subiective şi, în consecinţă, „ireale”. Şi, de 
vreme ce nici un Dumnezeu personal nu apare în arena „cu 
adevărat reală” a calităților primare, fară culoare, miros, auz, 
gândirea modernă a ajuns la concluzia că universul „obiec- 
tiv”, când e studiat separat de orice prezență umană, nu 
poate fi considerat, în mod plauzibil, ca fiind unul personal. 

Totuși, am dori să spunem că aşa-numitele calităţi prima- 
re sunt de fapt abstracții matematice. Ele nu sunt deloc nici 
concrete și nici „fundamentale”. Numai un sistem de credință 
materialist confundă calităţile primare, impersonale şi ab- 
stracte, cu realitatea concretă. Whitehead s-a referit cu multă 
intuiţie la această confuzie, ca la „eroarea materialităţii greşit 
plasate” [12]. 

Identificarea abstracţiilor matematice ale fizicii cu reali- 
tatea concretă este echivalentă cu ceea ce numim combinarea 
ideilor ştiinţifice utile cu un sistem de credință materialist. 
Această confuzie, se lamenta Whitehead cu decenii în urmă, 
s-a infiltrat atât de profund în gândirea majorităţii oamenilor 
de ştiinţă și a filosofilor moderni, încât sugestiile noastre de 
aici se vor lovi probabil de niște urechi surde. Dar noi suntem 
convinși că fuziunea pe care fundamentaliştii religioși o fac 
între Biblie şi ştiinţele naturii nu este mai discutabilă decât 
nefericita combinaţie dintre ştiinţa modernă şi ideologia 
materialistă. 

Prin urmare, vă rugăm să ne iertaţi dacă vă adresăm fără 

încetare acest sfat dv., cititorilor: pentru a evita conflictul 
care apare în mod inevitabil în urma combinației, vă rugăm 
să faceți o distincţie clară între metoda ştiinţifică, pe de o 
parte, şi toate sistemele de credinţă, fie ele religioase sau 
seculariste, de cealaltă parte. Folosirea ştiinţei pentru cău- 
tarea unei înţelegeri fragmentare și întotdeauna susceptibile 
de revizuire a naturii este una. Dar a face din ştiinţă arbitrul 
privilegiat și chiar exclusiv a ceea ce este real, înseamnă a te 
extinde mult dincolo de ştiinţa însăși şi a intra adânc în 
profunzimile întunecoase ale unui sistem de credință 
(scientismul). Noi toţi ar fi trebuit să învăţăm din cazul lui 
Galilei că sistemele de credinţă nu trebuie să modifice rezul- 
tatele ştiinţei empirice şi că ştiinţa nu poate spune nimic des- 
pre natura fundamentală a cosmosului, de exemplu, dacă 
acesta e legat de un Dumnezeu personal sau nu. Numai o 
separare strictă a ştiinţei de credințe ne va permite să ne 
gândim, fără confuzii, la relaţia dintre religie şi ştiinţă. 

Cum putem vorbi, prin urmare, convingător despre un 
Dumnezeu „personal” într-o epocă științifică? Răspunsul nos- 
tru este pur și simplu acela că ideea despre un Dumnezeu 
personal ne vine prin autorevelaţia lui Dumnezeu. Şi deve- 
nim convinşi de realitatea acestei revelații nu prin ştiinţă, ci 
printr-o experienţă de un tip total diferit unul care implică 
credința religioasă. Scientismul insistă că trebuie să acceptăm 
ca realiste sau pline de sens numai acele experiențe, idei şi 
teorii care pot fi verificate în mod ştiinţific. Considerăm 
această cerință mult prea dogmatică şi arbitrară. În primul 
rând, după cum am clarificat în capitolul anterior, cerințele 
scientismului nu pot fi ele însele testate şi falsificate. În al 
doilea rând, cine poate spune că cerinţele religioase nu sunt 
la fel de ferm înrădăcinate în experienţă ca şi cele ştiinţifice? 

La urma urmelor, când vorbim despre experienţa religi- 
oasă, nu ne referim la ideile iluzorii pe care intelectul nostru 
le-a inventat şi le-a lăsat să plutească în jurul capetelor 
noastre. Ne gândim la experienţa cu adevărat concretă, foar- 
te asemănătoare cu întâlnirea dintre doi oameni. În expe- 
rienţa religioasă, un „spirit” divin a luat iniţiativa şi a pus 

stăpânire pe noi, câteodată ca indivizi solitari, dar cel mai 
adesea în contextul unei comunități de credință. De acest 
fapt suntem siguri într-un mod care se sustrage complet ori- 
căror încercări ştiinţifice de verificare. Și nici nu căutăm spri- 
jinul ştiinţei pentru a valida întâlnirea noastră cu un Dum- 
nezeu personal. Accasta ar fi la fel de absurd ca atunci când o 
persoană ar încerca să dovedească ştiinţific că o altă persoană 
s-a îndrăgostit de ea. 

Nu avem nevoie de ajutorul ştiinţei pentru a ne rezolva 
îndoielile în legătură cu existența sau inexistența unui 
Dumnezeu personal, care ar avea grijă de noi. l.a urma ur- 
melor, ştiinţa poate doar să ne pună în contact cu „obiecte”, 
în timp ce, în experiența noastră religioasă, am fost inter- 
pelați de un „Subiect” divin. Nu am dorit această întâlnire și, 
de fapt, chiar am încercat să fugim de ea, speriaţi că ne-ar 
putea determina să ne trăim vieţile mult mai profund decât o 
facem. În final, ne-am lăsat îmbrăţişaţi de El şi am descoperit, 
spre bucuria noastră, că transformarea pe care Acesta a facut- 
o a fost profund eliberatoare şi, credem noi, adevărată, în cel 
mai profund sens. Ceea ce acest „subiect divin” a reușit să 
facă în vieţile noastre ne-a dat certitudinea că această cre- 
dință a noastră este înrădăcinată în experiența a ceva care 
este foarte real, chiar dacă acest fel de „experienţă” diferă 
radical de metoda empirică superficială, din care scientismul 
vrea să facă criteriul pentru orice fel de certitudine. 

Punctul nostru de vedere, întemeiat pe înţelepciunea 
tradiţiilor noastre, este că fiecare dintre noi avem o capa- 
citate de a trăi experienţa cu Dumnezeu sau, mai bine spus, o 
capacitate de a recunoaşte că am fost îmbrăţișaţi cu dragoste 
de Dumnezeu. Dar „facultatea mentală” prin care ajungem la 
această conştiinţă despre autorevelaţie trebuie să fie trezită 
în noi. Şi nu putem realiza această trezire numai prin noi 
înşine. În lumea modernă, sentimentul religios a căzut într- 
un somn adânc, anesteziat uneori de ipotezele scientismului 
şi materialismului ştiinţific. Deşi adormit în special la cei ce 
cred că lumea a fost demistificată, el poate fi totuși trezit la 
viață de o putere aflată dincolo de propriul nostru plan. Dar, 

pentru ca această trezire sa aibă loc, conştiinţa noastră tre- 
buie să fie eliberată din capcana scientismului. De accea. în- 
cepem şi terminăm întotdeauna prin a insista atât de mult 
asupra nevoii de a face o distincţie clară între ştiinţă şi siste- 
mele de credință. Pe măsură ce vom trece la alte subiecte, 
veţi vedea cât de eficient este modul nostru de abordare a 
problemelor centrale din domeniul relaţiilor dintre știință și 
religie. 


III. Contactul 


Totuşi, o a treia voce se va auzi la acest punct: Să fie oare 
lucrurile atât de simple? Noi toţi, cei preocupaţi de relaţia 
dintre ştiinţă şi religie, întâmpinăm dificultăţi serioase în 
abordarea deosebirilor. Chiar dacă suntem de acord că, în 
mod logic, trebuie să separăm ştiinţa de sistemele de cre- 
dință, religioase şi naturaliste, nu ar putea exista oare 
implicaţii ale ştiinţei, inclusiv ale fizicii, asupra modului în 
care înțelegem caracterul realităţii finale? Nu dăm oare 
dovadă de naivitate dacă ne așteptăm ca ştiinţa să nu aibă 
implicații metafizice sau teologice? Putem oare separa com- 
plet modul în care înțelegem un Dumnezeu personal de ceea 
ce ne spune știința despre univers? Oare, chiar trebuie să 
facem asta? 

De exemplu, dacă există un Dumnezeu personal care 
creează şi susține lumea naturală, ar fi oare prea mult să ne 
așteptăm ca fizica să descopere cel puţin câteva indicii asupra 
naturii prezenţei divine? Sau, dacă religia ne sfătuieşte să 
credem că Dumnezeu este întotdeauna fidel promisiunilor 
sale, nu ne putem aştepta oare ca ştiinţa să asigure cel puţin 
câteva semnale că această viziune asupra lucrurilor nu diferă 
cu totul de natura universului? 

Tot așa, teologia n-ar trebui oare să ia în consideraţie şi să 
încerce să explice acele descoperiri ştiinţifice care fac ca 
universul să ne fie, în aparenţă, indiferent şi chiar ostil câteo- 
dată? Oare abordarea diferenţelor nu încearcă pur şi simplu 
să evite dezacordurile dintr-o discuție care ne-ar putea 

conduce la o apreciere mai profundă a relației complicate 
dintre ştiinţă şi ideea de Dumnezeu? Este ceva puritan într-o 
teologie care încearcă să rămână complet neatinsă de ideile 
fascinante, generate acum de fizică și de celelalte ştiinţe? 

Astrofizica recentă, de exemplu, spune că universului i-au 
trebuit între zece până la cincisprezece miliarde de ani 
pentru a ajunge în stadiul când au început să existe ființele 
umane. Își depăşeşte oare teologia limitele sale dacă întreabă 
de ce un Dumnezeu interesat ar permite universului să îmbă- 
trânească atâta şi să devină atât de imens înainte de a 
produce ființe? De ce nu am putea să vedem specia noastră, 
în lumina științei, ca o realizare târzie, accidentală, în pro- 
ducția cosmică? Oare noua cosmologie nu contrazice teo- 
logia noastră şi, în special, ideile despre un Dumnezeu perso- 
nal, apărute cu mult înainte ca noi să avem cunoştinţele de 
astăzi despre vârsta şi uriaşa dimensiune a universului? 

Ni se pare potrivit să ne întrebăm şi noi, ca şi filosoful din 
secolul XVII, Blaise Pascal, dacă noi, oamenii, avem vreo 
semnificație în cadrul acestei imensități de timp şi spaţiu, pe 
care ştiinţa a descoperit-o abia de curând. Niciodată, în toată 
istoria omenirii, nu am simţit dimensiunea temporală și spa- 
ţială a cosmosului apăsându-ne atât de tare. Trebuie să ne 
aducem aminte că tradiţiile noastre religioase au apărut cu 
mult înainte de a ne da seama de imensitatea cosmică și de 
micimea umană. Prin urmare, nu putem suprima suspiciunea 
că descoperirile cosmologiei actuale pretind modificarea ima- 
ginii lui Dumnezeu pe care ne-a dat-o religia. Cum a spus 
odată astronomul Harlow Shapely, mai putem să acceptăm 
oare divinitatea antropomorfă, a unei singure planete, pe 
care ne-a lăsat-o moștenire religia? Oare cosmologia actuală 
nu are cel puţin câteva implicaţii asupra teologiei noastre? 

Mulţi teologi şi oameni de ştiinţă de astăzi caută o apro- 
piere mult mai mare a ştiinţei față de ideea de Dumnezeu 
decât o permit adepţii deosebirilor dintre ele. Fără a cădea 
din nou în unirea lor, pe care abordarea deosebirilor o res- 
pinge pe drept, noi căutăm să creăm un contact mai mare 
între ideea despre un Dumnezeu personal, creativ și fidel, și 

noua imagine despre univers, pe care ne-o aduce în față 
ştiinţa. Dar ce fel de Dumnezeu personal am putea noi oare 
corela cu descoperirile fizice şi astrofizice ale ştiinţei mo- 
derne? 

Nu putem răspunde deodată acestei întrebări. Ne gândim 
totuşi că ştiinţa contemporană ne provoacă într-adevăr să 
punem din nou întrebarea dacă mai este credibil un „Dumne- 
zeu interesat”, pentru a folosi expresia lui Weinberg, şi să 
descriem în termeni noi cum ar arăta acest Dumnezeu. 
Oamenii de ştiinţă au tot dreptul sa ceară să înțeleagă şi ei 
discuţia noastră despre Dumnezeu. Teologia trebuie să devi- 
nă responsabilă în mod public și să nu mai fie terenul privat 
al celor care insistă să protejeze revelaţia de expunerea în 
fața cercetării ştiinţifice. Aceasta înseamnă că teologia de 
astăzi trebuie să vorbească despre personalitatea lui Dum- 
nezeu şi, dacă se încumetă să o facă, să folosească termeni 
care se potrivesc cu cosmologia ştiinţifică de azi. În acelaşi 
timp, ideile noastre despre un Dumnezeu personal nu pot fi 
mai modeste decât ne-a arătat ştiinţa universului. 

Prin urmare, nu dorim să batem în retragere, după cum 
par să o facă deseori cei din a doua abordare, într-un paradis 
teologic sigur, unde, pentru a ne proteja de orice conflicte 
posibile, imunizăm complet teologia faţă de noua evoluţie a 
ştiinţei. Considerăm că teologia trebuie să se străduiască în 
mod activ să se afle în armonie cu ultimele progrese ale cos- 
mologiei, deşi ar trebui să facă aceasta cu prudenţă şi fără să 
devină prea strâns legată de o anume teorie. 

Este poate locul să ne amintim aici că, încă din timpul pri- 
melor lor forme de exprimare, religiile au fost întotdeauna 
legate de o cosmologie sau de alta. De exemplu, discuţiile bi- 
blice despre Dumnezeu presupuneau un cosmos în trei stra- 
turi, unde Pământul era prins între firmamentul locului unde 
sălăşluia Dumnezeu, aflat deasupra, şi lumea de dedesubt, 
controlată de puterile malefice. Generaţii de credincioşi au 
acceptat această cosmologie antică, de neseparat de credința 
lor în Dumnezeul personal, izbăvitor, al Bibliei. Dar ce se 
întâmplă cu această credință atunci când ştiinţa modernă 

demolează imaginile primitive despre univers, în care teismul 
şi-a găsit pentru prima dată expresia? Cei ce abordează 
poziţia de conflict susţin că ştiinţa a anihilat acum credința 
religioasă, o dată pentru totdeauna. Pe de altă parte, abor- 
darea deosebirilor vrea să protejeze pruncul credinţei, pentru 
ca acesta să nu fie aruncat din copaie, după îmbăiere, odată 
cu apa cosmologiei, insistând că trebuie să protejăm întot- 
deauna credința de amestecul prea strâns cu orice fel de 
imagini mitice sau ştiinţifice ale universului. De exemplu, 
Rudolf Bultmann, unul din cei mai importanţi teologi 
protestanți ai secolului XX, a încercat în felul acesta să 
salveze miezul credinţei creștine de orice eroziune posibilă, 
produsă de evoluția cosmologiei ştiinţifice. Operația sa de 
salvare a avut în vedere conectarea ideii de Dumnezeu, în 
primul rând, cu subiectivitatea umană sau cu libertatea, 
lăsând lumea obiectivă a naturii pe seama interpretării 
seculare a științei. Lumea interioară a subiectului uman sau a 
existenţei istorice, sugera el, reprezintă domeniul credinţei, 
iar lumea impersonală a naturii aparţine științei. Numeroşi 
teologi, ca și mulți oameni de ştiinţă religioşi, au fost foarte 
satisfăcuți de acest fel de delimitare între știință și teologic, 
sperând că vor evita astfel orice fel de contradicții între ele. 

Nu dorim să separăm aici teologia de noile descoperiri din 
ştiinţă. Sigur că dorim să evităm atât combinarea lor cât şi 
conflictul dintre ele, dar credem că teologia riscă să devină 
fără sens pentru mulți oameni de ştiinţă dacă nu încercăm să 
elaborăm câteva ipoteze asupra relației dintre Dumnezeul 
personal și concepţiile actuale despre universul fizic [13]. 
Până la urmă, noi, oamenii, suntem o parte din univers și 
trăim împreună cu natura nonumană. Noi aparținem 
universului mult mai mult decât ne aparține el nouă. În 
consecință, nu poate exista nici o întâlnire între divin și uman 
[care să facă abstracție de univers]. Dacă există un Dumne- 
zeu personal, acest Dumnezeu ar trebui să fie „interesat” de 
întregul cosmos, nu numai de subiecţii umani. 

Am dori să raportăm deci ideea de Dumnezeu la universul 
biologiei evoluționiste, la relativitate şi la fizica cuantică, pre- 

cum şi la ultimele descoperiri ale astronomiei. Vom face 
aceasta mai în detaliu în capitolele următoare. Concluziile 
noastre vor fi de probă și vor fi supuse presiunii constante a 
revizuirii. Mai mult, ne aşteptăm ca eforturile noastre să stâr- 
nească o serioasă opoziţie. Pe conservatorii religioşi, care nu 
pot separa o cosmologic biblică, învechită, de ideile lor 
despre Dumnezeu, îi vor deranja încercările noastre de apro- 
piere de ştiinţa modernă, de fizică, de evoluţie şi de teoria ha- 
osului. Ei ar putea chiar respinge ideile noastre ca fiind „ere- 
tice”. Pe de altă parte, scepticii vor interpreta tentativa noas- 
tră de dialog cu ştiinţa ca o ultimă încercare disperată de 
apărare a unei credințe religioase, pe care „ştiința” a eli- 
minat-o deja din cultura modernă. Apărătorii deosebirilor 
dintre ele vor detecta, în abordarea noastră, un compromis 
periculos cu îmbinarea lor. 

Considerăm căutarea noastră întru stabilirea unui posibil 
contact, ca fiind direcția cea mai potrivită pe care ar trebui să 
o adopte astăzi teologia, deoarece dialoghează cu oameni a 
căror gândire a fost modelată de teoria big bang, mecanica 
cuantică, teoria haosului şi biologia moleculară. În fiecare 
din următoarele capitole vom prezenta câte ceva din ceea ce 
am descoperit în urma căutărilor noastre, astfel încât sperăm 
că, la sfârşitul acestei cărți, veţi avea o imagine cât mai 
completă asupra scopului pe care ni l-am propus. Deocam- 
dată, vom da numai un exemplu succint de modul în care se 
poate stabili un fel de consonanţă între ideea unui Dumnezeu 
personal și universul fizicii moderne. 


Este de înțeles că mulți teologi şi oameni de ştiinţă evită încercările 
de a găsi vreo semnificaţie teologică în fizica actuală. Se spune, de 
exemplu, că Einstein l-a vizitat, în 1921, pe Arhiepiscopul de Can- 
terbury, care l-ar fi întrebat ce implicaţii ar putea avea teoria relati- 
vităţii asupra teologiei. Einstein a spus că nici una, relativitatea 
fiind o problemă pur ştiinţifică, care nu are nimic în comun cu 
religia. Probabil că mulți oameni de știință şi teologi sunt de acord 
cu Einstein, dar nu și astronomul Arthur Eddington, un quaker. El 
era convins că există cu adevărat implicaţii ale relativității asupra 
modului în care-l înțelegem pe Dumnezeu. 

Pe care dintre cei doi trebuie să-l ascultăm? Pe Einstein 
sau pe Eddington? Cu siguranță că pe Einstein, dacă ac- 
ceptăm că teoria relativităţii contribuie foarte puţin în mod 
direct la gândirea religioasă. Ar putea fi luat totuşi în con- 
siderație şi punctul de vedere al lui Eddington, dacă el crede 
că relativitatea a modificat în mod considerabil peisajul 
cosmologic și că gânditorii religioși nu pot să nu se gândească 
la Dumnezeu în modul în care înțelegem noi astăzi aspectul 
general al lumii fizice după Einstein. Teologia are întotdea- 
una în vedere o anumită cosmologie, iar cosmologia schimbă 
într-adevăr modul în care teologia concepe orice Dumnezeu, 
care, probabil, transcende și a întemeiat acest univers. Nu 
înseamnă că teologia trebuie să se bazeze direct pe fizică, dar 
cosmologia fizică impune totuşi niște limite privind ceea ce se 
poate spune plauzibil despre Dumnezeu și relația lui Dum- 
nezeu cu lumea [14]. 

Fără ca gândirea despre Dumnezeul personal să-şi aibă 
sursa doar în fizică (teologia naturală s-a dovedit de mult a fi 
discutabilă, de altfel), am descoperit că noua fizică concordă 
foarte bine cu convingerea religioasă că universul rezultă 
dintr-o dragoste divină, transcendentă. Vom vedea mult mai 
bine asta când vom examina posibilele implicaţii ecologice 
ale teoriei big bang, ale cărei baze sunt puse deja în teoria 
generală a relativităţii a lui Einstein. Dar, chiar lăsând deo- 
parte big bang, am putea să afirmăm că fizica modernă con- 
cordă mult mai bine cu ideea despre un Dumnezeu 
„interesat” decât fizica „clasică” a lui Newton şi Laplace, care 
identifică realitatea fundamentală cu calitățile primare. Și 
aceasta deoarece Dumnezeul fizicii clasice era un mecanic 
divin, îndepărtat şi impersonal, care a fost eliminat în cele 
din urmă din imaginea despre lume, atât de raționalismul 
modern cât şi de scientism. Dacă „Dumnezeu” apărea vreo- 
dată în cosmologia clasică, era, de regulă, un fel de primă 
cauză distantă, care nu-şi mai are rostul după ce a pus iniţial 
în mișcare corpurile cosmice, alcătuite din calități primare. 
Acesta putea fi considerat, cu greu, un Dumnezeu „interesat”. 
Între Dumnezeu şi o fizică atât de opacă faţă de spirit sau 

rațiune nu puteau exista decât foarte puţine legături. Și to- 
tuși, după Einstein, universul fizic pare diferit, ca de altfel 
orice idee despre Dumnezeu, pe care am dori să o raportăm 
la acesta. 

Se poate ca fizica relativităţii să nu aibă nimic de spus în 
mod direct despre Dumnezeu, dar ea interpretează cosmosul 
în aşa fel, încât permite o mai bună coabitare, în natură, a 
rațiunii cu Dumnezeu. De exemplu, din punctul său de 
vedere, calitățile primare ale fizicii newtoniene, nu sunt atât 
de obiective sau de fundamentale, pe cât obişnuia să le con- 
sidere materialismul. De fapt Einstain a arătat că măsu- 
rătorile pe care le efectuăm asupra poziţiei, impulsului, 
timpului, spaţiului sau masei (așa-numitele calități primare) 
nu sunt invariabile, ci depind, într-un fel, de situaţia 
subiectului care le observă. Asta înseamnă că nu este ușor de 
separat universul fizic de „mintea” observatorului, trăsătură 
pe care noi o localizăm chiar în centrul personalităţii. 

Fizica cuantică, cealalată dezvoltare majoră a fizicii seco- 
lului XX, presupune şi ea că mintea subiectului care observă 
(sau instrumentul de observaţie), este chir şi mai misterios 
amestecată cu materia decât o permitea mecanica clasică. 
Așa-numita „problemă de măsurare” spune că, dacă știm care 
este poziția unei particule fizice, pierdem urma vitezei sale, 
iar dacă vom putea să-i măsurăm viteza, nu îi vom afla 
poziția. Probabil că motivul acestei bariere înșelătoare, cu 
care este confruntat controlul intelectual, este că mintea 
omului este atât de cufundată în realitatea fizică, încât este 
imposibil să înțelegem natura, absolut obiectiv, dintr-o 
poziţie exterioară avantajoasă. 

Prin urmare, dacă universul fizicii moderne este atât de 
copleșit de propria noastră minte, nu vom răstălmăci prea 
mult gândirea teologică, aşa cum se făcea în trecut, dacă vom 
admite de asemenea, că avem de-a face cu un cosmos inerent 
mai deschis faţă de ceea ce religia numește „Spirit”, decât 
permitea fizica mai veche. În experienţa religioasă, mai ales 
sensul de prezență spirituală permite să ne gândim mai 
degrabă la un Dumnezeu interesat şi personal, decât distant 

şi indiferent. Punctul nostru de vedere, aici, este că teologia 
are astăzi toate motivele să se bucure pentru modul în care 
gândirea ştiinţifică, cel puțin prin implicaţii, a făcut ca lumea 
naturală să fie din nou un habitat pentru minte și Spirit. 

Mai mult, prin faptul că fizica contemporană concepe 
lumea ca fiind alcătuită din câmpuri de forţă interconectate, 
şi nu pur și simplu din fragmente izolate de materie, ea ne 
oferă o imagine mult mai suplă a realităţii fizice decât ne-o 
dădea vechiul mecanism materialist. Ca teolog, Wolfhart 
Pannenberg, a scris că acum este posibil ca teologia să 
folosească ideea științifică despre un câmp de forță ca nouă 
metaforă, pentru a exprima sentimentul religios al prezenţei 
spirituale divine în univers [15]. Trebuie să fim totuşi atenţi 
să nu luăm ad literam noţiunea de câmp, deoarece chiar și în 
ştiinţă ea funcționează ca un model neadecvat. Limbajul 
nostru teologic este însă întotdeauna empiric şi metaforic, 
astfel că noua cosmologie ne poate oferi un limbaj nou, care 
să ne ajute să exprimăm mai bine relaţia lui Dumnezeu cu 
lumea. Mai mult, fiindcă recunoaştem că nu există un model 
potrivit pentru a exprima profunzimea şi bogăţia acestei 
relații, încurajăm experimentarea, în teologia noastră, a mai 
multor concepte cosmologice. În realitate, teologia a făcut 
dintotdeauna asta în mod inconștient. Sugerăm aici că ideea 
de câmp de forțe, deşi nu este o metaforă adecvată, ne poate 
ajuta să ne îndepărtăm totuşi de modul mecanicist, vechi şi 
primitiv, de concepere a felului în care Spiritul divin ar fi 
putut influenţa lumea. 

Acesta nu este decât un modest exemplu privind modul în 
care noile progrese ale științei, ne pot permite să concepem 
materia în așa fel încât să fie mult mai deschisă faţă de 
prezența protectoare a unui Dumnezeu personal, decât o 
făcea materialismul deja învechit. Când spunem aceasta ne 
bazăm pe faptul că teologia nu poate să-şi permită să ignore 
şansele de reformulare pe care i le oferă noile descoperiri şi 
teorii din fizică şi alte domenii. Părerea noastră este că unele 
idei noi din fizică, de exemplu, se îmbină foarte bine cu ideea 
unei prezențe divine, personale. Observăm că astăzi există o 

nouă armonie între ştiinţă şi religia teistă, care nu exista 
înainte. Nu mergem atât de departe încât să spunem că noua 
cosmologie ne poate ajuta să dovedim existenţa lui Dum- 
nezeu, dar considerăm că evoluţia cosmologiei științifice, 
aduce noi argumente pentru o reflecţie teologică înnoită. 
Vom da alte exemple în următoarele capitole. 


IV. Confirmarea 


În final, o a patra abordare argumentează că ideea despre 
un Dumnezeu personal nu numai că nu este opusă ştiinţei, ci 
chiar o sprijină: 

Suntem de acord că religia nici nu adaugă și nici nu scade 
nimic din plauzibilitatea oricărei teorii ştiinţifice particulare. 
Aceasta nu înseamnă însă că religia nu are nici o legătură cu 
ştiinţa. Părerea noastră, care poate părea puţin cam în- 
drăzneaţă, dar care are de fapt o motivaţie foarte simplă, este 
că religia, dacă e bine înțeleasă, confirmă întregul efort şti- 
ințific. Ea face asta legitimând încrederea fundamentală pe 
care se bazează întreaga cercetare ştiinţifică. Convingerea 
noastră este că, în formularea relaţiei dintre religie şi ştiinţă, 
putem trece dincolo de conflict, deosebiri, şi chiar de con- 
tactul dintre ele. Susținem ideea că credinţa într-un Dum- 
nezeu personal are o capacitate unică de a confirma încre- 
derea noastră în inteligibilitatea nesfârșşită a realităţii, o 
încredere fară de care cercetarea ştiinţifică ar fi infirmă 
pentru totdeauna. 

Însuşi Einstein a recunoscut că ştiinţa trebuie să iasă din 

matca ei, pentru ca să poată urmări cu consecvență adevărul. 
Ştiinţa este chiar dependentă, spunea el, de ceva asemănător 
credinţei: 
„„.Ştiinţa poate fi creată doar de cei care sunt pătrunşi cu totul de 
aspirația către adevăr şi înţelegere. Acest sentiment izvorăște însă 
din sfera religiei. De aici provine și credința în faptul că este posibil 
ca regulile valabile pentru tot ceea ce există să fie raționale, cu alte 
cuvinte să fie înţelese de rațiune. Nu-mi pot închipui un om de ști- 
inţă adevărat, lipsit de acea credinţă profundă [16]. 

Credinţa într-un Dumnezeu personal hrăneşte, în opinia 
noastră, încrederea din care îşi trage ştiinţa seva, atunci când 
cercetează necunoscutul. Știința are nevoie de certitudine, 
deoarece nu poate dovedi dinainte, în mod concludent, că 
există o anumită fiabilitate sau consistență a activității fizice 
în universul nostru. Deşi oamenii de ştiinţă se aşteaptă la 
surprize, ci nu pleacă de la ideea că universul ar putea fi 
capricios. Ei cred cu convingere în coerență și predictibilitate, 
esenţiale pentru demararea oricărei aventuri ştiinţifice. Dacă 
descoperim o lege care se aplică în anumite cazuri, sperăm că 
ea va fi aplicabilă în toate. De exemplu, anticipăm cu convin- 
gere că, în condiţii similare, oxigenul se va uni întotdeauna 
cu carbonul, la fel şi hidrogenul cu nitrogenul. Nu avem nici 
un drept să sperăm că natura va fi întotdeauna atât de pre- 
dictibilă şi de fiabilă, dar credem că e şi că va fi aşa în- 
totdeauna [17]. 

Cu toate acestea, încrederea umană este vulnerabilă față 
de tot felul de ameninţări, care ne-ar putea aduce uşor la 
disperare, de aceea a devenit religia o parte atât de 
importantă în viața omului. Credinţa noastră religioasă ne 
arată ceea ce ea consideră a fi un teren permanent şi în- 
totdeauna sigur, pe care să ne bazăm încrederea. Ne spune că 
temeinicia naturii este înrădăcinată într-o fidelitate trans- 
cendentă. În învăţăturile evreilor, creştinilor şi musulma- 
nilor, baza acestei fidelități nu poate fi altceva decât un 
Dumnezeu „personal!”. 

Dar de ce insistă aceste credinţe asupra unui Dumnezeu 
personal? Principalul motiv e acela că încrederea are nevoie 
de un sentiment de fidelitate, care stă la baza realităţii, şi ni- 
mic din experiența noastră nu ne explică mai bine actul de 
fidelitate decât loialitatea unei persoane față de promisiunile 
făcute. Numai ceva personal poate trezi pe deplin propria 
noastră încredere. Religia teistă susține că, dacă trebuie să 
existe un fundament ferm pentru încrederea noastră, acesta 
trebuie să aibă cel puţin calităţile unei persoane capabile de a 
face şi de a-şi ține promisiunile. E greu să ne imaginăm cum 
un pretins „element fundamental”, impersonal, ar putea să 

ne trezească în întregime încrederea, care stă ascunsă în 
adâncurile propriei noastre existențe personale. 

Evident, atunci când vorbim de un Dumnezeu personal 
nu trebuie să-l înțelegem ad litteram. „Persoana” este un 
simbol al lui Dumnezeu, unul din multele indicii disponibile 
ale absolutului!. Cu toate acestea, dorim să evităm orice idee 
potrivit căreia Dumnezeu nu ar fi personal. Religia teistă nu 
poate accepta un absolut impersonal, deoarece acesta nu ar 
justifica suficient propria noastră încredere în realitate. Un 
fundament impersonal, ca acela pe care pare să-l prefere 
Einstein, nu ar putea face și îndeplini promisiuni şi, prin 
urmare, nu ar putea fi o bază adecvată pentru un tip de 
încredere absolut umană. 

În absenţa unui Dumnezeu plin de promisiuni şi loial, 
trăinicia cosmică pe care trebuie să se bazeze ştiinţa, pentru a 
prezice cu precizie viitorul, ar putea fi asigurată numai de 
ipotetica eternitate şi necesitate a cosmosului însuşi. Altfel 
spus, legile naturii ar putea fi în întregime adevărate numai 
dacă ele au fost aceleași dintotdeauna. Acesta este motivul 
pentru care, chiar și astăzi, unii oameni de știință sceptici 
caută orice modalitate posibilă pentru a imortaliza materia. 
Aparent, numai astfel pot elibera ei universul de orice ca- 
priciu posibil. Cu toate acestea, așa cum se va vedea din 
capitolele următoare, proiectul imortalizării materiei a ajuns 
sa trăiască vremuri grele. Ştiinţa nu mai acceptă cu indul- 
gență ideea unui univers cu o durată infinită. Și dacă 
universul nu a existat dintotdeauna, ar fi foarte posibil ca el 
să nu aibă necesitatea internă care a justificat atât de mult 
încrederea oamenilor de ştiinţă în inviolabilitatea legilor 
naturii. 

Prin urmare, dacă universul nu este etern, pe ce putem să 


1 Autorul are o viziune personalistă; expresia trebuie luată în sensul că 
Dumnezeu, ca persoană, se deosebește fundamental de înțelegerea uma- 
nă a persoanei. E un demers înrudit cu cel al tradiţiei apofatice Bisericii şi 
opus tendinței contemporane de introducere a dizolvantului „mare tot” 
(D.C.). 

bazăm noi oare fiabilitatea naturii, în aşa fel încât predicția 
ştiinţifică să mai poată fi învestită cu autoritatea cuvenită? 
Părerea noastră este că e foarte posibil ca ştiinţa să poată găsi 
confirmarea într-o abordare a realităţii care să întemeieze 
universul pe fidelitatea eternă a unui Dumnezeu personal, 
promițător [18]. Nu prezentăm aici nici un argument privind 
existenţa lui Dumnezeu. Nu facem nimic altceva decât să 
afirmăm că o conştiinţă pătrunsă de sentimentul că, în cele 
mai profunde adâncimi ale realităţii, se află o fidelitate 
divină, este o conştiinţă deja pregătită pentru ştiinţă. Evident, 
aceasta nu înseamnă că un om de știință trebuie să fie un 
credincios religios. Nu aceasta dorim să demonstrăm, ştiind 
foarte bine că mulți oameni de știință excelenți sunt agnostici 
sau atei. Ne exprimăm doar opoziţia față de unele persoane, 
cum sunt Einstein și Weinberg, care consideră că o credință 
într-un Dumnezeu interesat, personal şi promiţător este 
incompatibilă cu ştiinţa. În plus, susţinem că o credinţă în 
acest Dumnezeu personal este mai mult decât compatibilă cu 
ştiinţa, fiind şi un puternic sprijin pentru ştiinţă. 

Desigur, Weinberg are dreptate atunci când spune că 
ştiinţa nu descoperă un Dumnezeu personal, ascuns în, sub 
sau în spatele cosmosului. Oamenii ajung la ideea existenței 
unui Dumnezeu personal dacă reuşesc să facă aceasta prin 
experiență religioasă şi nu prin observaţie ştiinţifică. Dar, 
după ce au ajuns la credință, pe un asemenea teren de în- 
credere, au chiar mai multe motive să se aventureze pe 
drumul descoperirii ştiinţifice, anticipând că lumea îi va 
întâmpina nu doar plini de încredere, dar şi cu elementul de 
surpriză ce ţine vie ştiinţa. 

în timp ce credinţa necondiționată în ştiinţă (scientismul) 
conduce la conflictul cu religia, religia nu este opusă 
credinței care întăreşte ştiinţa. Dimpotrivă, religia poate 
vitaliza credința sau încrederea în realitate, de care are 
nevoie ştiinţa pentru a continua explorarea lumii. Dacă îi 
recunoaştem religiei rolul de a întări această încredere, ea 
mai degrabă va confirma decât va contrazice ştiinţa, şi nu se 
va interpune în nici un fel între omul de știință şi adevăr. 

încrederea religioasă într-un Dumnezeu personal nu poate fi 
verificată sau falsificată de ştiinţă, dar când conştiinţa unei 
persoane a fost deja modelată de încrederea pe care i-o poate 
da o astfel de credință religioasă, ea are puterea mai degrabă 
de a alimenta aventura descoperirii ştiinţifice decât de a o 
frustra. 

În sfârşit, un argument important poate fi adus în fa- 
voarea ideii că monoteismul radical al religiilor care îl au în 
centru pe Dumnezeu a asigurat un context istoric foarte fa- 
vorabil pentru apariţia şi înflorirea ştiinţei. Întemeind ordi- 
nea naturală pe raționalitatea unui Dumnezeu personal, teis- 
mul a pregătit gândirea Occidentului, de-a lungul secolelor, 
pentru acel tip de credință în ordinea naturală și coerenţa 
cosmică pe care trebuie să-l aibă oamenii de ştiinţă pentru a- 
şi face cercetările. De exemplu, Whitehead a argumentat că 
în special teologia Evului Mediu a pregăţjt conştiinţa 
apuseană să anticipeze ideea că universul va putea fi înțeles 
în mod raţional. „Credinţa în motiv”, scria el, „este încrederea 
că naturile fundamentale ale lucrurilor se găsesc, împreună, 
într-o armonie care exclude simplul arbitru. Credința în 
ordinea naturii, care a făcut posibil progresul științei, este un 
bun exemplu despre o credință mai profundă” [19]. Pentru 
noi, această „credință mai profundă” a fost cel mai bine 
exprimată de acele tradiţii religioase care susțin realitatea 
unui Dumnezeu personal, promițător şi fidel. 

CAPITOLUL 3 
Exclude evoluţia existența 
lui Dumnezeu? 


Charles Darwin a publicat, în 1859, Despre Originea Speci- 
ilor, celebrul său tratat despre ceea ce noi numim astăzi 
evoluţie. Este una din cele mai importante lucrări ştiinţifice 
care au fost scrise vreodată, şi chiar şi astăzi experții o consi- 
deră ca o descriere, în general corectă, a istoriei vieţii. Din 
punct de vedere teologic, a provocat însă o furtună cumplită 
de controverse, ce nu a fost încheiată nici astăzi. Dă, oare, 
teoria lui Darwin lovitura de graţie religiei? Sau, poate, există 
o întâlnire fructuoasă între religie și gândirea evoluționistă? 

Pentru mulți oameni de știință, evoluţia implică un uni- 
vers fundamental impersonal şi lipsit de Dumnezeu. Steven 
Weinberg, a cărui poziție am prezentat-o în capitolul ante- 
rior, susţine că, de fapt, evoluţia respinge ideea unui Dum- 
nezeu „interesat”, mult mai categoric decât o face fizica [1]. 
O scurtă privire asupra teoriei lui Darwin ne va arăta de ce a 
tulburat aceasta credința religioasă tradiţională într-un 
Dumnezeu iubitor şi puternic. 

Darwin a observat că orice specie vie produce mai multe 
progenituri când ajunge la maturitate. Dar numărul de 
indivizi din orice specie dată rămâne aproape constant. 
Aceasta înseamnă că trebuie să existe o rată foarte mare a 
mortalităţii, deoarece sunt produse mai multe vlăstare care 
ajung la maturitate. Pentru a explica de ce unii supraviețuiesc 
şi alţii nu, Darwin a arătat că nu toți indivizii unei specii sunt 
identici: unii sunt mai bine „adaptaţi” la mediu decât alţii. Se 
pare că cei mai adaptațţi sunt cei care supraviețuiesc pentru a 
produce urmași. Marea majoritate a indivizilor şi a speciilor 
se pierd în lupta pentru existență, dar, în lungul drum al 
evoluţiei, apare o diversitate uimitoare de vieţuitoare, 
milioane de specii noi, şi, în final, rasa umană. 

Ce este deci atât de tulburător din punct de vedere 

teologic în această teorie? Ce lucru privind evoluţia pune în 
discuţie însăşi existenţa lui Dumnezeu? Răspunsul poate fi 
rezumat astfel: 

1. Variaţiile care conduc la diferenţierea speciilor sunt pur 
întâmplătoare, ceea ce sugerează că lucrările naturii sunt 
accidentale şi iraționale. Astăzi, sursa acestor variaţii a fost 
identificată cu mutaţiile genetice şi majoritatea biologilor îl 
mai urmează încă pe Darwin, prin punerea lor pe seama 
întâmplării. 

2. Faptul că indivizii trebuie să se lupte pentru supravie- 
ţuire şi că majoritatea suferă şi pier în această luptă arată cru- 
zimea fundamentală a universului, în special față de cei slabi. 

3. Procesul nepăsător al selecţiei naturale, prin care numai 
organismele mai bine adaptate supraviețuiesc, arată că 
universul este, în esenţă, orb şi indiferent față de viaţă şi de 
umanitate. 

Aceste trei ingrediente inseparabile — întâmplare, luptă şi 
selecţie naturală oarbă -par să sugereze că universul este 
impersonal, absolut fără legătură cu un Dumnezeu „intere- 
sat". Darwin însuşi, după ce a reflectat asupra „cruzimii” 
caracterului întâmplător şi impersonal al evoluţiei, nu s-a mai 
putut întoarce la teismul blând al anglicanismului strămo- 
şesc. Deşi el nu şi-a pierdut complet credința religioasă, mulţi 
dintre urmașii săi ştiinţifici nu au ezitat prea mult să identi- 
fice evoluţia cu ateismul. 

De la el şi până astăzi, gânditori remarcabili au întâm- 
pinat ideile darwiniste ca pe victoria finală a scepticismului 
asupra religiei. T. H. Huxley, „buldogul lui Darwin” cum i se 
spunea, considera că evoluţia este antiteza teismului tradi- 
tional. Ernst Haeckel, Karl Marx, Friedrich Nietzche şi Sig- 
mund Freud au considerat, cu toţii, gândirea lui Darwin 
apropiată de ateismul lor. Mai sunt mulți alţii, în epoca 
noastră, care au asociat strâns teoria evoluției cu necredința. 
Dată fiind această coaliţie, a evoluţiei cu ostilitatea faţă de 
teism, nu ne miră faptul că această idee a întâmpinat o 
rezistenţă atât de mare din partea unor grupări religioase. 

Cu toate acestea, nici măcar Darwin nu prevăzuse o 

asociere atât de netă între evoluţie și scepticism. Dacă el a 
înclinat totuşi către necredinţă, a facut-o în urma unei mari 
neliniști personale și a unei anumite rezerve mentale. În 
1860, la un an după publicarea Originilor, el a scris: 


Mi se pare că este mult prea multă mizerie în lume. Nu mă pot con- 
vinge că un Dumnezeu binevoitor şi atotputernic ar fi creat special 
Ihneumonidele, cu intenţia clară ca acestea să se hrănească cu cor- 
purile vii ale omizilor, sau că pisicile trebuie să se joace cu șoarecii. 
Necrezând asta, nu văd necesitatea ca ochiul să fi fost creat în mod 
intenționat. Pe de altă parte, nu mă pot mulţumi în nici un fel să 
văd acest univers minunat, și mai ales natura umană, şi să trag con- 
cluzia că totul este rezultatul forței brute. Înclin să mă uit la toate 
ca la rezultatele unor legi create, cu toate detaliile, fie ele bune sau 
rele, lăsate în seama a ceea ce am putea numi întâmplare [2]. 


Şi, în vreme ce unii autori moderni au încercat să-l trans- 
forme pe Darwin într-un propagandist al ateismului științific, 
noi credem că ar fi poate mai bine să-l considerăm ca pe un 
agnostic şovăielnic. El nu a renunţat niciodată, la întâmplare, 
la moștenirea sa religioasă. Chiar în timp ce se afla în faimoa- 
sa sa călătorie pe mare, el se gândea să se facă preot de ţară, 
iar faptul că este îngropat nu departe de Isaac Newton, în A- 
bația Westminster, e o dovadă că nu a tulburat spiritele insti- 
tuției religioase în măsura în care s-a crezut uneori. 

Cu toate acestea, este cazul să ne întrebăm aici dacă ima- 
ginea darwinistă (sau, acum, neodarwinistă) despre natura 
în evoluţie este, la urma urmelor, compatibilă cu religia şi, 
dacă este, în ce sens. Răspunsurile la această întrebare se 
împart. În general, în funcţie de cele patru abordări pe care le 
urmărim în această carte. Vom da în continuare câte un su- 
mar a ceea ce are de spus fiecare dintre acestea în legătură cu 
subiectul evoluţiei și al religiei. 


I. Conflictul 


Este oare de mirare că noi, scepticii, găsim în evoluţie cele 
mai importante argumente științifice pentru a respinge 
religia teistă? Cele trei caracteristici, şi anume întâmplarea, 

lupta şi selecţia naturală oarbă, sunt atât de opuse oricărei 
noțiuni imaginate privind providenţa sau planul divin, încât 
ne este greu să înțelegem cum ar mai putea crede în Dum- 
nezeu o persoană educată în spirit ştiinţific. 

Un biolog britanic, Richard Dawkins, prezintă cu talent 
punctul nostru de vedere, în cartea The Blind Watchmaker 
(Ceasornicarul orb) [3]. El susţine că întâmplarea și selecţia 
naturală, la care contribuie perioade de timp enorm de lungi, 
sunt argumente suficiente pentru a justifica existenţa dife- 
ritelor specii vii, inclusiv a celei umane. De ce ar trebui să 
invocăm ideea unui Dumnezeu, dacă întâmplarea şi selecția 
naturală pot ele singure explica întreaga creativitate din 
istoria vieţii? Recunoaştem că, înainte de Darwin, ar fi fost 
mai dificil să găsim motive clare în favoarea ateismului. 
Ordinea sau modelele din natură păreau să invoce o expli- 
caţie supranaturală şi, prin urmare, în acele vremuri ar fi avut 
rost inventarea lui Dumnezeu. Nu şi acum însă. Teoria evo- 
luţiei, actualizată cu descoperirile biologiei moleculare, a 
desființat creatorul divin în care credeau cei mai mulţi oa- 
meni educați înainte de mijlocul secolului XIX. Evoluţia a 
curăţat, o dată pentru totdeauna, orice urmă de respectabi- 
litate intelectuală, asociată ideii de Dumnezeu [4]. 

În cartea sa, Teologia naturală, care prezintă gândirea 
teologică și pe cea academică de la începutul secolului XIX, 
William Paley a comparat natura cu un ceas. Daca găseşti pe 
undeva un ceas, scria el, şi apoi îl examinezi cât este de com- 
plicat construit, nu poți să nu ajungi la concluzia că a fost 
făcut de un proiectant inteligent. Nu putea fi produsul unei 
simple întâmplări. Şi totuşi, lumea naturală este mult mai 
complexă decât orice ceas. De aceea, concluziona Paley, 
trebuie să existe un proiectant inteligent, care să fie respon- 
sabil de aranjamentul armonios al naturii. Desigur, acest pro- 
iectant nu poate fi altul decât Creatorul, Dumnezeul religiei 
biblice. 

Dar, spre satisfacția noastră, Dawkins demonstrează că 
acest creator divin nu mai este necesar: 

Argumentul lui Paley este făcut cu o sinceritate plină de pasiune şi 
se bazează pe informaţiile celor mai buni savanţi biologi din vre- 
mea sa, dar este greșit, absolut greșit. Analogia dintre... ceas și 
organismele vii este falsă. Toate aparențele indică contrariul, sin- 
gurul ceasornicar din natură sunt forțele oarbe ale fizicii, chiar 
dacă sunt folosite într-un mod foarte special. Un ceasornicar 
adevărat își face un plan: el își proiectează rotițele şi arcurile și 
planifică legăturile dintre ele, având în vedere un scop viitor. 
Selecţia naturală, procesul orb, inconștient, automat, pe care l-a 
descoperit Darwin, şi despre care ştim că este explicaţia existenţei 
şi a formei, cu scop aparent, a tuturor formelor de viață, n-are nici 
un scop în sine. Nu are minte și nu face planuri pentru viitor. Nu 
are viziune, prevedere, de fapt nu are nimic în vedere. Dacă se 
poate spune că joacă în natură rolul ccasornicarului, atunci este 
acela al unui ceasornicar „orb” [51. 


Chiar dacă David Hume şi alți filosofi au desființat deja cu 
asprime argumentul în favoarea existenței lui Dumnezeu, 
Dawkins crede că numai teoria lui Darwin despre selecţia na- 
turală a oferit prilejul de a respinge cu convingere teologia 
naturală. „Datorită lui Darwin am putut să fiu un ateu împli- 
nit din punct de vedere intelectual” [6]. 

Ordinea și planul din univers par, la suprafață, să indice 
un „ceasornicar” divin, care a proiectat pârghiile sale com- 
plicate. Dar evoluţia ne-a permis să privim sub suprafața 
înșelătoare a aranjamentelor ordonate ale naturii. 

Modelul şi planul, care par atât de miraculoase pentru un 
necunoscător în ale ştiinţei, pot fi acum explicate în în- 
tregime prin teoria impersonală a evoluţiei, descoperită de 
Darwin. Această teorie elimină orice interes pentru ipoteza 
existenţei unui Dumnezeu. Dacă există într-adevăr un cea- 
sornicar, acesta nu este o inteligență divină, ci procesul 
selecţiei naturale oarbe, care a alăturat atât de minunat părți 
ale naturii, pe parcursul a miliarde de ani de încercări și de 
erori. Forțele fără scop ale evoluţiei sunt suficiente pentru a 
explica toate minunile vieţii şi ale minții. 

Trebuie să adăugăm că Dawkins nu este singurul care are 
această convingere. Astăzi, majoritatea biologilor evoluţio- 
nişti întâmpină dificultăți din partea poziţiei religioase. Nu 

este deloc exagerat să afirmăm că teoria neodarwinistă a evo- 
luţiei a devenit principala provocare modernă adresată 
religiei teiste. Prin urmare, dacă religia trebuie să supra- 
viețuiască astăzi ca o interpretare plauzibilă a universului, 
din punct de vedere intelectual, ea trebuie sa treacă prin 
focul teoriei evoluţiei. Părerea noastră este că ea se va mistui 
în acest proces. 

În mod evident, teama față de această posibilitate îi face 
pe mulți dintre opozanţii noştri să adopte poziţia 
„creaţionistă”. Ei ştiu ca poveştile din Biblie despre creaţie 
contrazic interpretarea evoluționistă despre cosmos și 
originile sale. Dar, mai mult decât atât, ei intuiesc, pe bună 
dreptate, incompatibilitatea fundamentală dintre evoluţie şi 
orice viziune religioasă. Prin urmare, nu ne surprinde faptul 
că ei ne împărtăşesc convingerea că evoluţia și Dumnezeu 
sunt incompatibile. 

Există o anumită versiune a creaționismului care supără 
cel mai mult. Creaționismul științific, ori „ştiinţa creaţiei”, 
cum i se mai spune uneori, respinge teoria evoluţiei ca falsă 
din punct de vedere ştiinţific şi prezintă Biblia ca sursă a unei 
teorii „ştiinţifice” alternative despre crearea vieţii [7]. 
Această teorie argumentează, spre exemplu, că sărăcia de 
forme intermediare existente în fosile implică faptul că acea 
carte referitoare la facere, care spune că Dumnezeu a creat 
fiinţele vii în formele lor prezente încă de la început (în urmă 
cu aproximativ 10 000 ani), este o ipoteză „știinţifică” mai 
bună decât evoluţia. Tot această teorie susține că textul biblic 
este mult mai adecvat pentru dalele actuale ale geologiei, 
biologiei şi paleontologiei decât este știința darwinistă. 

Doar că „ştiinţa creaţiei” nu este de fapt o ştiinţă. Ea nu 
acceptă cu seriozitate metoda de autoevaluare, cerută de 
adevărata ştiinţă, şi nici nu permite punctul de vedere 
potrivit căruia golurile din urmele fosilelor ar putea fi 
compatibile cu alte versiuni revizuite ale teoriei evoluţiei, 
cum ar fi cea a „echilibrului punctat”, propusă de Stephen Jay 
Gould şi Niles Eldredge [8]. Nici n-ar merita să discutăm aici 
despre ştiinţa creaţiei dacă adepţii săi nu ar stârni o atât de 

mare controversă publică în încercările lor de a scoate teoria 
evoluţiei din școli şi manuale. 

Cu toate acestea, suntem de părere că evoluţia este in- 
compatibilă cu fiecare şi cu toate interpretările religioase ale 
cosmosului, nu numai cu fundamentalismul creștin. Predo- 
minanţa variațiilor accidentale, numite astăzi „mutaţii” 
genetice, respinge categoric ideea existenței vreunei zeități 
care să le comande. Lupta, ca şi slăbirea evoluţiei, demons- 
trează că întregul cosmos nu este în grija unui Dumnezeu 
iubitor. Iar selecția naturală este o dovadă clară a imperso- 
nalităţii lipsite de dragoste a universului. Teologia de după 
Darwin va trebui să se confrunte direct cu aceste fapte şi nu 
credem că va reuși să supraviețuiască acestei confruntări. 


II. Contrastul 


Vă reamintim că poziția noastră este aceea că ştiinţa și 
religia sunt moduri de abordare a lumii atât de diferite, încât 
ele nu pot concura, logic, una cu cealaltă. Accasta înseamnă 
că evoluţia, care poate fi foarte corectă ca teorie ştiinţifică, nu 
prezintă nici cea mai mică ameninţare pentru religie. Con- 
flictul nu se naște din teoria evoluţiei, ci din două moduri 
diferite de a le combina. Pe de o parte, „creaționiștii știin- 
țifici” încearcă să împace relatările biblice despre creație cu 
ştiinţa modernă, iar, pe de altă parte, adepţii scepticismului 
ştiinţific includ, în general, teoria evoluţiei în propria lor 
ideologie, „materialismul ştiinţific”. 

Vom examina întâi „creaționismul ştiinţific”, apoi vom 
continua cu o critică a evoluţionismului materialist. Am dori 
să subliniem faptul că nu atacăm în nici un fel teoriile 
ştiinţifice ale evoluţiei, iar la sfârşitul prezentării noastre vom 
arăta chiar modul în care teologia noastră este compatibilă în 
mod logic cu cele trei elemente pe care adversarii noștri le 
consideră opuse religiei, şi anume: întâmplarea, lupta și 
selecția naturală. 

Opoziția pe care creaţioniștii ştiinţifici o văd între evoluţie 
şi teism rezultă din încercările lor de a face ca Biblia să 

funcţioneze ca un tratat ştiinţific. Ei consideră Geneza nu 
doar ca scriere religioasă, ci şi ca un compendiu de informaţie 
ştiinţifică precisă. Prin urmare, nu trebuie să ne surprindă da- 
că, imediat ce sunt recunoscute unele idei ştiinţifice (ca ale 
lui Darwin), apare şi conflictul. Creaţioniștii consideră Biblia 
corectă din punct de vedere științific, în timp ce evoluţioniștii 
cred că ea este incorectă din acest punct de vedere. Şi ambele 
părți tratează Biblia, ca şi când ar avea intenţia de a ne oferi o 
înţelegere ştiinţifică. O parte (creaţionismul) o consideră o 
ştiinţă bună; cealaltă parte (scepticismul evoluționist) o con- 
sideră o ştiinţă falsă. Ambele părți amestecă în mod implicit 
ştiinţa cu Biblia, alianţă care duce în mod inevitabil la conflict 
[9]. 

Așa-numitul „creaționism ştiinţific” trebuie să fie respins 
în primul rând pentru că, deoarece consideră Biblia ca pe o 
ştiinţă bună, refuză să vadă majoritatea datelor semnifi- 
cative. Dovezile ştiinţifice în favoarea evoluţiei sunt copleşi- 
toare. Geologia, paleontologia, urmele fosilelor, datarea cu 
carbonul radioactiv, anatomia comparată şi embriologia, 
toate acestea şi încă multe altele pe care ni le oferă ştiinţa 
modernă converg acum în sprijinul unei versiuni a teoriei lui 
Darwin. Deşi teoria evoluţiei trebuie revizuită neapărat, pen- 
tru că există goluri care apar în prezenţa fosilelor, aceasta nu 
înseamnă că lumea și viața nu au evoluat, adică ştiinţa mai 
are o cale lungă de străbătut pentru a ne ajuta să înțelegem 
etapele evoluţiei. Noi sprijinim întru totul eforturile oa- 
menilor de știință de a afla cât mai multe despre evoluţie. 

În al doilea rând, creaţionismul ştiinţific este jenant din 
punct de vedere teologic. El trivializează religia, impunând în 
mod artificial pretenţii ştiinţifice unor texte sacre, care nu au 
în nici un caz scopul de a satisface curiozitatea ştiinţifică. El 
pierde din vedere conținutul religios al Genezei, plasând-o 
alături de cartea Despre originea speciilor, ca şi când textul 
biblic ar putea oferi o descriere ştiinţifică superioară a originii 
vieții. Din acest motiv creaţionismul nu reuşeşte să se concen- 
treze asupra unor sensuri mai profunde ale relatării biblice 
privind creaţia, şi anume: motivele sale testamentare, me- 

sajul său fundamental că universul este un dar şi că răspunsul 
omenesc adecvat în fața acestui dar este recunoştinţa și încre- 
derea. Creaționismul transformă o fântână de înțelepciune 
sfântă într-un tratat lumesc, care ar trebui să intre în com- 
petiție cu încercările ştiinţifice superficiale de a explica lu- 
crurile. Pentru noi este jignitor, din punct de vedere religios, 
să vedem textul biblic degradat într-o asemenea măsură. 

La urma urmelor, dacă punem întrebări greșite Bibliei, o 
împiedicăm să ne vorbească din substanţa sa interioară. 
Formularea unor întrebări greşite este un mod sigur de a ne 
îndepărta de adevăratele comori, conţinute în orice text 
semnificativ, religios sau de altă natură. De exemplu, dacă 
abordăm scrierile lui Homer, Platon sau ale oricărui autor 
clasic, cu intenţia inițială de a afla, să spunem, obiceiurile cu- 
linare antice, am putea afla câte ceva despre felul în care 
oamenii obișnuiau să mănânce, însă dacă aceasta ar fi fost 
singura noastră întrebare, am fi pierdut cu totul adevărata 
semnificație a textului. 

La fel, dacă întrebarea noastră inițială, adresată Bibliei, 
este una de curiozitate ştiinţifică despre începuturile sau 
originile vieţii, vom pierde desigur din vedere adevăratele 
sale intenţii. Deoarece textul a fost alcătuit într-o epocă pre- 
ştiinţifică, înțelesul său primar nu poate fi inclus în idiomul 
ştiinţei secolului XX. Or, tocmai aceasta este cerința impusă 
Bibliei de către creaționismul ştiinţific. Nu mai este nevoie să 
spunem că o astfel de cerinţă va transforma în cele din urmă 
o colecţie de scrieri profund religioase, al căror scop este 
acela de a ne dezvălui misterul final al universului, într-un 
banal text de proză. 

În al treilea rând, creaţionismul ştiinţific este anacronic 
din punct de vedere istoric. Creaţioniștii plasează cu perfidie 
scrierile biblice antice în cadrul condiţionat de timp al ştiinţei 
moderne. Ei refuză să ia în consideraţie condiţiile sociale, 
culturale și istorice în care au fost create textele Bibliei, timp 
de două milenii. Fi refuză, astfel, să vadă receptarea istorică 
modernă a sensibilităţii întregii conștiințe umane în faţa tim- 
pului, inclusiv a celei exprimate în textele sacre ale religiei. Ei 

nu reuşesc să delimiteze clar genurile literare foarte diverse 
din Biblie simbolic, mitic, devoţional, poetic, legendar, isto- 
ric, de credinţă, confesional etc. — precum și diferitele peri- 
oade de timp în care au fost alcătuite diferitele texte. Ne- 
reușind să ţină seama de contextele istorice și culturale ale 
scrierilor biblice, ei suprapun în mod ingenios așteptările şti- 
inței moderne peste scrierile biblice. 

Şi totuși, acordăm o oarecare înțelegere fenomenului 
creaționismului. Creaționismul este un simptom nefericit al 
unui efort mult mai mare, făcut de către adepții religiei tra- 
diționale, pentru a face față modernităţii. În fond, crea- 
ţioniştii şi alți fundamentalişti sunt sincer îngrijoraţi de toate 
lipsurile lumii postiluministe. Ei deplâng distrugerea auto- 
rităţii, diminuarea „virtuţii”, absența scopului comun, pierde- 
rea unui sens al valorilor absolute şi alungarea sentimentului 
de mister sacru din vieţile noastre. Pentru mulți creaționiști, 
noţiunea de „evoluţie” adună toate formele de rău și goli- 
ciunea modernităţii seculariste. În consecinţă, în lupta sa cu 
evoluţia, creaționismul răspunde la ceva mult mai adânc şi 
mai complex decât o simplă teorie științifică. Până la un 
punct, putem spune chiar că îi împărtăşim îngrijorarea. 

Mai mult, suntem convinși că fenomenul creaționismului 
indică lipsuri serioase ale modului în care știința a fost pre- 
zentată studenţilor şi publicului larg de către unii dintre cei 
mai proeminenți scriitori ştiinţifici. Mulţi oameni de ştiinţă și 
acest aspect este de obicei ignorat — se mulțumesc cu o com- 
binaţie ce le este proprie. Şi ei amestecă ştiinţa cu credința. 
Combinația practicată de mulți oameni de ştiinţă şi filosofi de 
astăzi constă în amestecarea teoriei evoluţiei cu materiali- 
smul, credinţă care este într-adevăr opusă religiei. Oameni de 
ştiinţă de valoarea lui Carl Sagan, Stephen Jay Gould, E. O. 
Wilson şi Richard Dawkins, pentru a menţiona numai câţiva, 
ne oferă teoria evoluţiei deja frumos ambalată în „credința” 
alternativă a materialismului ştiinţific. Prin urmare, creați- 
onismul ştiinţific este, într-un anumit sens, nu numai o sim- 
plă respingere a ştiinţei pure, cum e acuzat de obicei de 
adepţii scepticismului ştiinţific. Este şi o reacţie firească, deşi 

total ineficientă, față de produsul alternativ al combinației, 
care, din nefericire, face ca ştiinţa să pară opusă tuturor for- 
melor de înțelegere religioasă. 

Materialiștii „ştiințifici” scriu, în general, despre evoluţie 
ca şi când aceasta ar fi inerent antiteistă. Prin aceasta, ei 
adoptă fară discernământ ipotezele unei culturi intelectuale 
seculariste. Tipul lor de combinaţie ar putea fi numit, pur şi 
simplu, „evoluţionisnt”, o legătură deseori subtilă între ideile 
lui Darwin şi premizele ascunse ale secularismului, natura- 
lismului şi ale sistemului de credinţă pe care l-am numit ma- 
terialism științific. 

Cu toate acestea, un adept de seamă al evoluţionismului, 
Stephen Jay Gould, este mai direct decât mulți alții. Şi 
aceasta deoarece el a afirmat în mod deschis că motivul 
pentru care atât de mulți oameni nu pot accepta ideile lui 
Darwin se datorează, după părerea sa, faptului că evoluţia 
este inseparabilă de un mesaj „filosofic”, şi anume de 
materialism. El spune: 


„„„Cred că piedica în faţa ei [acceptarea teoriei lui Darwin] nu se 
găseşte în vreo dificultate științifică, ci, mai degrabă, în conţinutul 
filosofic al mesajului lui Darwin în provocarea sa, adresată unui set 
de atitudini occidentale consolidate, pe care nu suntem încă pre- 
gătiți să le abandonăm. În primul rând, Darwin argumenta că 
evoluţia nu are scop. Indivizii se luptă să sporească reprezentarea 
genelor lor în generaţiile viitoare, şi aceasta e totul... În al doilea 
rând, Darwin susținea că evoluţia nu are o direcţie; nu conduce în 
mod inevitabil la lucruri mai mari. Organismele devin mai bine 
adaptate la mediile lor locale, şi la aceasta se rezuma totul. 
„Degenerarea” unui parazit este la fel de perfectă ca și mersul unei 
gazele. În al treilea rând, Darwin a aplicat, în interpretarea pe care 
a dat-o el naturii, o filosofie consistentă a materialismului. Materia 
este baza întregii existenţe; gândirea, spiritul și Dumnezeu sunt 
numai cuvinte, care exprimă rezultatele uimitoare ale com- 
plexităţii neuronilor [10]. 


Dacă cineva vrea să accepte evoluţia, susține clar, aici și 
cu alte ocazii, Gould, acel cineva trebuie să adopte mai întâi 
materialismul cu toate consecinţele sale, de exemplu faptul 

că religia nu are o bază în realitate şi că nu există un scop al 
universului. La fel ca mulţi alți oameni de ştiinţă de astăzi, el 
aprobă în mod clar ceea ce am numi o alianță, având carac- 
terul unei combinaţii pure între ipotezele materialiste și 
ştiinţa evoluţiei. Ar trebui oare să fim surprinși că, deoarece 
ştiinţa evoluţiei este prezentată ca şi când ar fi inevitabil şi 
inerent antiteistă, cei ce cred că Dumnezeu este cel mai im- 
portant aspect al vieţii lor nu se grăbesc să o îmbrăţişeze? 

Cu toate acestea, după părerea noastră, fuziunea pe care 
o face Gould între ştiinţă şi ideologie este la fel de inaccep- 
tabilă ca şi creaţionismul ştiinţific, pe care el îl repudiază în 
mod justificat. Atât materialistul evoluționist cât şi „omul de 
ştiinţă creaţionist” fundamentalist sunt foarte asemănători, 
deoarece ambii contaminează aspectele științei pure cu doze 
mari de doctrină, deşi credințele lor sunt diferite. Or, noi cre- 
dem că tocmai această confuzie croieşte drumul către con- 
flict. Prin urmare, pentru a evita acest tip de combinaţie și 
conflictul care rezultă de aici, trebuie să deosebim, în mod 
consecvent şi riguros, ştiinţa de toate sistemele de credinţă, 
fie ele religioase sau materialiste. 

Prin adoptarea ideii de contrast, sperăm să eliberăm 
ştiinţa din încarcerarea sa în tot felul de ideologii. Prin 
urmare, trebuie să recunoaștem că experiența noastră refe- 
ritoare la Dumnezeu nu poate arunca nici o lumină excep- 
ţională asupra evoluţiei, după cum nici gândirea evolu- 
ţionistă nu ne poate spune nimic semnificativ despre Dum- 
nezeu. Teologia trebuie să se rezume la misiunea sa de a ne 
pregăti pentru un tip foarte distinct de experiență religioasă, 
iar oamenii de ştiinţă trebuie să se limiteze la știință şi să 
evite genul de bagaj ideologic pe care Gould îl aduce în scri- 
erile sale, de altminteri valoroase. Evoluţia este o teorie pur 
ştiinţifică, care nu trebuie să fie transpusă nici în termeni ma- 
terialişti şi nici religioşi. Când este dezbrăcată de orice înveliş 
materialist, teoria evoluţiei nici nu sprijină, dar nici nu 
contrazice teismul. 

Într-un număr recent al revistei Scientific American, Gould 
îşi varsă obişnuita nemulțumire faţă de toți cei care umplu 

istoria naturală cu „punctul de vedere încurajator că evoluția 
înseamnă progres (sau, cel puţin, întruchipează un principiu 
central al progresului), despre care se spune că redă apariția 
unui element, cum e conștiința umană, ca pe un lucru absolut 
inevitabil sau cel puțin predictibil” [11]. A forţa datele știin- 
tei evoluționiste pentru a corespunde propriilor noastre iluzii 
antropocentrice, argumentează el, este un act iresponsabil şi 
neştiințific. 

Desigur, suntem întru totul de acord că ideile evoluţio- 
niste trebuie să se deosebească la fel de clar de mitul sedu- 
cător apusean despre „progresul” inevitabil, ca şi de oricare 
alte învelişuri dogmatice. Una din preocupările noastre, în 
accastă carte, este de a încuraja eliberarea ştiinţei de orice 
asemenea asocieri, care nu au nici o legătură cu ea. Dorim 
doar ca şi Gould să fi evitat plantarea imaginilor sale despre 
natură, de altfel pline de informaţii bogate, într-un set a 
priori de presupuneri materialiste, pe care îl împărtăşeşte azi 
cu mulți alți sceptici ai ştiinţei. 

Cum am arătat mai înainte, adepţii scepticismului şti- 
ințific nu sunt, adesea, conștienți de natura ideologică a mo- 
delelor de gândire care guvernează propria organizare a pre- 
supuselor informații ştiinţifice neutre. Cu toate acestea, ori- 
cine se uită cu atenţie la interpretările datelor despre fosile, 
efectuate de Gould, poate spune că aproape întotdeauna el 
are în vedere propriul său interes şi că misiunea sa de a 
smulge evoluția din distorsiunile la care este supusă de către 
progresiștii vulgari nu pare să-l împiedice să lase ca unele din 
propriile sale înclinații să-i afecteze modul tendenţios în care 
relatează istoria naturii. 

De exemplu, în articolul deja citat (ca în majoritatea 
scrierilor despre evoluţie), Gould compară atât de frecvent 
viaţa cu un „arbore care îşi întinde ramurile”, încât ne între- 
băm dacă obiectivitatea este întotdeauna respectată. Nu îi 
reproşăm utilizarea modelelor și a imaginilor, deoarece oa- 
menii de ştiinţă au în mod evident nevoie de ele pentru a 
aranja şi a prezenta datele cercetărilor lor. Prin urmare, 
prezentarea evoluţiei ca un „arbore extrem de stufos” poate fi 

o modalitate utilă pentru a ne centra atenţia asupra unor 
aspecte importante ale istoriei naturale a vieţii. 

Dar deseori apare o asociere mult mai strânsă a ima- 
ginilor cu ideologia decât observă, de obicei, oamenii de 
ştiinţă. Propria înclinaţie nu se strecoară neapărat în pre- 
zentările ştiinţifice, acolo unde este ales un model particular. 
Dar devine un factor important atunci când un model este 
folosit atât de exclusiv, încât suprimă în mod arbitrar ideile 
care s-ar putea dezvolta prin experimentarea cu reprezentări 
alternative ale naturii. Pentru că modelele sunt întotdeauna 
foarte abstracte, unele ne pot atrage atenţia asupra unor 
trăsături importante ale lumii naturale pe care altele le omit. 
Eliminarea completă a acestor alternative ar servi mai curând 
intereselor dogmatismului decât ştiinţei pure. 

În reprezentările repetate ale istoriei naturale făcute de 
Gould, bănuim că imaginea arborelui rămuros a funcționat 
într-un mod atât de categoric, încât ne împiedică să ne 
concentrăm asupra altor trăsături importante ale istorici 
naturii. Din cauza dispreţului său față de convingerea reli- 
gioasă a teologiei cosmice, o noţiune pe care, întâmplător, și 
noi o considerăm inacceptabilă din punct de vedere științific, 
accentul unilateral pe care-l pune Gould pe caracterul rătă- 
citor, lipsit de direcţie, al evoluţiei ne distrage atenţia de la 
orice alte trăsături ale acestui proces, ce ar putea să-l facă să 
pară cu un ţel mai bine definit. Alţi oameni de ştiinţă, care au 
cercetat ramificația arborelui lui Gould, ar putea declara că 
universul s-a metamorfozat de-a lungul timpului în mod 
creator, din formele de materie inerte și relativ simple, în cele 
mult mai bine organizate şi conștiente. Ridicarea graduală a 
complexităţii organizării materiei este un fapt de netăgăduit 
al istorici naturale, dar este şi unul care se poate pierde, dacă 
ne concentrăm numai asupra modelului arborelui rămuros al 
evoluţiei biologice. 

Recent, Gould a început să recunoască faptul că studiul 
ştiinţific al naturii, descoperă o sporire a complexităţii, dar el 
se străduieşte să nege că aceasta ar reprezenta „progresul” 
sau o dovadă a unui principiu creator, altul decât legile 

impersonale şi accidentele procesului natural orb. Chiar cea 
mai mică deschidere spre o interpretare direcțională sau 
teleologică a naturii trebuie să fie închisă cu grijă, înainte ca 
ştiinţa să aibă vreo posibilitate de a regresa spre misticismul 
secretos şi vitalismul trecutului. 

Dorim să subliniem încă o dată aici că nu avem nimic de 
câştigat dacă facem ca ştiinţa să înlăture credinţa religioasă 
din existența unui scop al universului. Aceasta ar fi o utilizare 
greşită a ştiinţei. Mai mult, credinţa că natura are un scop, nu 
poate apărea din analiza ştiinţifică, ci numai din revelaţia 
divină. Cu toate acestea, ni se pare ciudat că sceptici ca 
Gould, care pretind că protejează integritatea ştiinţei de legă- 
tura cu credinţa, sunt la fel de legaţi de ideologie ca și pers- 
pectivele teleologice pe care le denunţă cu atâta vehemență 
ca fiind „neştiinţifice”. Nu este greu să observăm că, sub 
masca prezentării unei imagini ştiinţifice despre evoluţia 
lipsită de direcţie, acești sceptici protejează o imagine mate- 
rialistă confortabilă despre lume, fară de care întreaga lor 
manieră de abordare a naturii s-ar prăbuși. 

Indiferent ce căi ar fi urmat viața în călătoria sa către 
conștiință și indiferent câte pericole ar fi întâlnit în cale, ele 
ar putea fi interesante din punct de vedere ştiinţific, dar 
pentru noi sunt irelevante, din punct de vedere teologic. 
Lucrul cel mai important e acela că, în final, noi, ființele con- 
ştiente, ne aflăm aici, şi acest fapt este destul de semnificativ, 
indiferent de modul în care am ajuns aici. Detaliile despre 
trecutul evolutiv sunt folositoare oamenilor de ştiinţă, dar ele 
nu sunt importante pentru a defini ce suntem noi cu adevărat 
sau care este relația noastră cu Dumnezeu. Când a apărut 
specia noastră, cu însuşirile sale de libertate, bunătate și 
dragoste, este clar că evoluţia a sărit pe un cu totul alt plan. 
Indiferent de felul în care a fost prezentat trecutul nostru 
evolutiv, miezul existenței noastre umane se află acum 
dincolo de domeniul iluminării ştiinţifice. Deci, ca răspuns la 
convingerea materialistă a lui Gould, că această conștiință 
umană nu este decât „o rămurică, apărută târziu” pe arborele 
vieţii, noi susţinem că există alte modalități plauzibile de 

interpretare a acestui fenomen, inclusiv o perspectivă reli- 
gioasă, care indică valoarea noastră inerentă şi eternă. 

Dar, vă veţi întreba desigur, poate fi ştiinţa evoluționistă 
desprinsă de dogmele materialiste? Cum rămâne atunci cu 
acele aspecte ale teoriei lui Darwin ce tulbură teologia, și 
anume: întâmplarea, lupta pentru supravieţuire şi selecția 
naturală impersonală? Nu resping ele teismul, cerând o inter- 
pretare materialistă? 

Fără să intrăm aici în gândirea teologică, ne vom mulțumi 
să arătăm că nici unul din aceste trei lucruri nu contrazice 
necesar teismul. Vă reamintim că abordarea noastră constă în 
demonstrarea faptului că ştiinţa şi religia nu sunt incompa- 
tibile. Nu suntem interesați să tragem nişte concluzii teologi- 
ce speculative din ideile ştiinţei, aflate mereu în schimbare. 
Prin urmare, în cazul contradicţiilor aparente pe care teoria 
evoluționistă le are față de teism, vom replica, foarte scurt, cu 
următoarele argumente: 

1) În primul rând, caracterul „întâmplător” al variațiilor 
pe care selecția naturală le alege pentru supravieţuire pot fi 
uşor explicate pe baza inevitabilelor noastre limite şi a igno- 
ranței umane. Mutaţiile genetice, presupus „întâmplătoare”, 
ar putea să nu fie doar întâmplătoare. Ele ar putea fi simple 
iluzii rezultate din caracterul limitat al perspectivei noastre 
umane. Credința noastră religioasă ne convinge că un unghi 
de vedere pur uman este întotdeauna foarte îngust. De aici, 
ceea ce, dintr-o perspectivă ştiinţifică, pare a fi întâmplare 
absurdă, ar putea fi ceva foarte raţional şi coerent din punc- 
tul de vedere al infinitei înţelepciuni a lui Dumnezeu. 

2) În al doilea rând, argumentele evoluționiste despre 
lupta, suferința, pierderea şi cruzimea din procesul natural 
nu adaugă nimic nou la problema de bază a răului, de care 
religia a fost întotdeauna pe deplin conștientă. Biblia, de 
exemplu, a auzit cu siguranță de Iov şi de răstignirea lui lisus 
şi, cu toate acestea, proclamă posibilitatea paradoxală a cre- 
dinţei și speranței în Dumnezeu, în ciuda răului și a sufe- 
rinței. Unii dintre noi ar fi chiar tentaţi să argumenteze că 
această credință nu are intensitate și profunzime decât dacă 

este interpretată ca un salt în necunoscut în fața unei ase- 
menea absurdităţi. Credinţa este întotdeauna credință, „în 
ciuda” tuturor dificultăţilor care sfidează logica şi ştiinţa. 

După cum ne învaţă filosoful danez Sören Kierkegaard, 
una din principalele noastre surse de inspiraţie, prea multă 
obiectivitate omoară cu siguranță însuși sufletul credinței. 
Adevărata milă este posibilă numai în faţa incertitudinii ra- 
dicale. Deci relatarea evoluționistă, tulburătoare din punct de 
vedere obiectiv, despre enorma luptă și suferinţă a vieţii nu 
reprezintă o provocare mai mare pentru credinţa autentică 
decât suferința şi răul. De fapt, destul de mulți consideră 
severitatea evoluţiei ca fiind foarte asemănătoare cu tema 
religioasă antică, potrivit căreia pământul e o „școală a sufle- 
tului”, ale cărei lecţii, deseori dure, ne fac demni de viața veş- 
nică. Dacă viața ar fi lipsită de dificultăţi şi dacă evoluţia ar fi 
în întregime lină, cum am mai fi stimulaţi să ne dezvoltăm 
caracterul moral şi spiritual? 

3) În final, în legea necruțătoare a selecţiei naturale, des- 
pre care se spune că este impersonală și oarbă, nu sunt mai 
multe dificultăţi teologice decât în legile inerţiei, gravitaţiei 
sau în oricare alte aspecte impersonale ale științei. Gravitaţia, 
ca şi selecţia naturală, nu are nici ea nici o considerație față 
de propria demnitate personală. Îl trage la fel, în jos, şi pe cel 
slab, şi pe cel puternic, câteodată chiar mortal. Dar foarte 
puţini gânditori au insistat vreodată asupra faptului că 
această gravitație este un argument serios împotriva exis- 
tenţei lui Dumnezeu. Poate că selecția naturală ar trebui pri- 
vită cu la fel de puţină indulgență. 

Oricum, argumentul nostru e acela că oamenii nu pot cu- 
noaşte natura realităţii finale numai meditând asupra legilor 
şi întâmplărilor pur naturale. Şi noi respingem „teologia na- 
turală”, limitată, a lui Paley, deoarece încearcă să-l cunoască 
pe Dumnezeu independent de autorevelarea lui Dumnezeu. 
Natura însăși nu oferă dovezi nici în favoarea, nici împotriva 
existenţei lui Dumnezeu?. Ceva atât de important ca reali- 


? Această susținere pare a fi tributară ideii moderne (lansată de K. Barth) 

tatea lui Dumnezeu poate fi cu greu hotărâtă printr-o des- 
cifrare ştiinţifică superficială a lumii naturale. În consecinţă, 
noi nu suntem nici deranjaţi, dar nici încurajați de teoria 
evoluționistă. 


III. Contactul 


Considerăm că abordarea contrastului are cel puţin 
meritul de a desființa fuziunea facilă a credinței cu ştiinţa, 
care stă la baza celor mai multe cazuri de conflict. Descrierea 
sa clară, a înclinațiilor ideologice, atât ale creaționismului, 
cât şi ale evoluţionismului, este foarte utilă. Contrastul ar 
putea fi un pas esenţial în gândirea clară şi productivă 
privind relaţia evoluţiei cu religia. 

Cu toate acestea, pentru mulți oameni de ştiinţă şi gân- 
ditori religioşi, contrastul nu merge destul de departe. Evo- 
luţia este mai mult decât o altă teorie științifică inofensivă, pe 
care teologia o poate ignora cu inocenţă. Trebuie să facem 
mai mult decât să arătăm că evoluţia nu contrazice teismul. 
După părerea noastră, evoluţia ar putea fi considerată cel mai 
adecvat cadru general pe care l-am avut vreodată, prin care 
ne putem exprima adevăratul sens al convingerilor noastre 
religioase. Într-adevăr, ea ne poate ajuta să aprofundăm nu 
doar înţelegerea cosmosului, ci şi pe cea a lui Dumnezeu. 

Din nefericire, mulţi teologi nu au recunoscut încă faptul 
că trăim într-o lume de după, şi nu de dinainte de Darwin, şi 
că un cosmos în evoluţie arată cu totul diferit de imaginile 
despre lume care au modelat și hrănit ideile religioase 
tradiţionale. 

Prin urmare, pentru a supravieţui în climatul intelectual de 
astăzi, teologia noastră are nevoie de o expresie nouă, în ter- 


că omul nu poate avea acces la Dumnezeu decât prin cercetarea Scrip- 
turii. Or, chiar Scriptura vorbeşte despre informaţia teologică oferită de 
lume, creația lui Dumnezeu (Ps 18, 1-4; Rm 1, 19-20). Sintetizând o 
întreagă tradiţie a Părinților Bisericii, părintele Dumitru Stăniloae afirmă 
că lumea, în textura sa rațională, e o Scriptură implicită și că Scriptura e o 
lume explicitată (D.C.). 

meni evolutivi. Nu ne putem gândi la religia din perioada 
postdarwinistă cu exact aceleaşi concepţii pe care le-au avut 
Augustin, Avicenna, Maimonides, d'Aquino, sau chiar bunicii 
şi părinții noștri. 

Fără a amesteca ştiinţa cu religia, teologia realizează un 
contact fructuos cu aceleași idei darwiniste pe care evoluţio- 
niştii le consideră opuse ideii despre existenţa lui Dumnezeu. 
De fapt, pentru mulţi dintre noi evoluţia este un ingredient 
absolut esenţial al gândirii noastre de astăzi despre Dumne- 
zeu. După cum spune teologul romano-catolic Hans Kiing, 
teoria evoluţiei face acum posibile: 1) o înțelegere mai pro- 
fundă a lui Dumnezeu — nu deasupra sau în afara lumii, ci 
chiar în mijlocul evoluţiei; 2) o înțelegere mai profundă a 
creaţiei — nu contrazicând, ci făcând posibilă evoluţia; şi 3) o 
înțelegere mai profundă a oamenilor, ca fiind în mod organic 
legaţi de întregul cosmos [12]. 

Scepticii, desigur, vor întreba imediat cum putem împăca 
ideile noastre despre un Dumnezeu providenţial cu rolul pe 
care îl joacă întâmplarea în evoluţia vieții. Aceasta este o 
întrebare crucială și nu suntem deloc satisfăcuţi de ipoteza 
neglijentă a adepților contrastului, potrivit căreia întâmpla- 
rea ar putea să nu existe cu adevărat, atribuind-o pretextând 
ignoranța noastră — unui plan divin mai amplu. După părerea 
noastră, întâmplarea există cu adevărat. Este un fapt concret 
al evoluţiei, dar nu este unul care contrazice ideea de Dum- 
nezeu. Dimpotrivă, dacă există un Dumnezeu iubitor, intim 
legat de lume, ar trebui să ne aşteptăm să găsim un aspect de 
nehotărâre sau de întâmplare în natură. Motivul e foarte 
simplu: iubirea funcţionează de obicei nu într-o manieră 
coercitivă, ci într-una persuasivă. Refuză să se impună în fața 
celui iubit, dar permite acestuia -în acest caz, întregului 
cosmos creat-să rămână el însuși, într-o manieră care să 
implice mai degrabă intimitatea decât abandonul. 

Dacă, aşa cum au susținut întotdeauna tradiţiile noastre 
religioase, Dumnezeu este într-adevăr preocupat de bunăsta- 
rea lumii, atunci lumii trebuie să i se permită să fie altceva 
decât Dumnezeu. Chiar dacă existenţa sa derivă fundamental 

din Dumnezeu, ea trebuie să aibă un anumit grad de „liberta- 
te” sau de autonomie. Dacă nu ar exista cumva în mod auto- 
nom, n-ar fi nimic mai mult decât o extensie a înseși ființei lui 
Dumnezeu și, prin urmare, nu ar fi o lume în sine. În 
consecință, privit dintr-o perspectivă pur teistă, trebuie să 
existe loc pentru incertitudine, adică o absență a determi- 
nismului divin direct în univers. Noi interpretăm existența 
întâmplării în evoluţie ca pe un exemplu al nedeterminării 
necesare, cerute de o lume legată de un Dumnezeu care se în- 
grijeşte de bunăstarea ei. 

Cu alte cuvinte, dacă lumea diferă de Dumnezeu, ea 
trebuie să aibă un scop pentru care să rătăcească și să 
experimenteze diferite modalități de existenţă. De aceea, 
arborele rămuros al lui Gould este foarte sugestiv pentru 
anumite caracteristici ale evoluţiei. În relativa lor libertate 
față de constrângerea divină, unele experimente evolutive 
ale lumii pot da rezultate, iar altele nu, dar toate pot fi 
interesante şi semnificative pentru lărgirea dimensiunilor 
cosmosului. Mai mult, a admite o astfel de libertate nu 
înseamnă că nu există nici o vigilenţă divină, ci numai că, din 
respect pentru particularitatea diversă a creaţiei, dragostea 
divină nu intervine cu brutalitate. Dumnezeu riscă permițând 
cosmosului să existe într-o relativă libertate. Iar, în istoria 
vieţii, „libertatea” inerentă a lumii se manifestă prin variațiile 
întâmplătoare sau prin mutaţiile genetice care alcătuiesc 
materia primă a evoluţiei. În acest fel, un anumit grad de 
întâmplare este chiar consonant cu înţelegerea de către noi a 
lui Dumnezeu. 

Dacă Dumnezeu influențează în mod obişnuit lumea, mai 
degrabă într-un mod persuasiv decât coercitiv, atunci aceasta 
ar putea fi o explicație a variațiilor întâmplătoare sau a 
mutaţiilor din evoluţie. Deoarece Dumnezeu reprezintă mai 
degrabă o dragoste persuasivă decât o forța dominatoare, lu- 
mea nu numai că evoluează, dar face aceasta într-un mod 
nedefinit [13]. Dacă Dumnezeu ar fi un magician sau un 
dictator, atunci ne-am aștepta ca universul să fi fost terminat 
deodată, în întregime, și să rămână aşa pentru totdeauna. 

Dacă Dumnezeu ar fi insistat să deţină controlul total asupra 
lucrurilor, nu ne-am fi putut aştepta să existe organismele 
ciudate ale exploziei cambriene, dinozaurii şi reptilele de mai 
târziu, sau celelalte multe creaturi sălbatice, care ne par atât 
de ciudate. Am fi dorit ca magicianul nostru divin să constru- 
iască lumea după șabloanele unui sens uman îngust, de 
perfecțiune simplă. 

Dar ce lume palidă și săracă ar fi fost aceea! Ar fi fost 
lipsită de toată drama, diversitatea, aventura şi intensa fru- 
museţe, care au rezultat din evoluţie. O lume creată după un 
plan omenesc ar fi avut o armonie oarecare şi, deşi ar fi putut 
fi o lume lipsită de durere și luptă, nu ar fi avut nimic din 
ineditul, contrastul, pericolul, schimbarea și grandoarea pe 
care evoluția le-a adus în miliarde de ani. 

Din fericire, Dumnezeul religiei noastre nu e un magician, 
ci un creator [14]. Şi credem că acest Dumnezeu este mult 
mai interesat de promovarea libertăţii şi aventurii evoluţiei 
decât de păstrarea statu-quo-ului. Deoarece iubirea creatoare 
divină are aspectul de a „lăsa lucrurile să fie” — ceea ce nu 
implică în nici un fel o retragere deistă, ci o intimitate 
modestă — nu ne surprind deloc căile ciudate şi schimbătore 
ale evoluţiei. Şi nici nu ne poate surprinde faptul că o lume în 
evoluţie permite suferința și tragedia. Lunga luptă creatoare 
a universului pentru a ajunge la viaţă, conştiinţa şi cultura, 
toate acestea sunt consonante cu convingerea credinţei 
noastre că dragostea adevărată nu forțează niciodată vreo 
stare de lucruri, ci permite întotdeauna celui iubit libertatea, 
riscul, aventura şi chiar şi suferinţa. 

Dar de ce-ar dori Dumnezeu o lume care să nu fie 
niciodată completă şi perfectă”? De ce trebuie ca universul şi 
viața să evolueze în modul foarte dramatic pe care îl descrie 
biologia darwinistă? Nu avem nici de această dată răspunsuri 
certe, iar ideile noastre despre asemenea lucruri sunt ele 


? Poziţia exprimată aici se distanțează de viziunea biblică a perfecțiunii 
eschatologice a creației, cum apare aceasta în Ap 21-22 (D.C.). 

însele într-o constantă evoluţie. Oare nu lui Dumnezeu, care 
doreşte ca lumea și ființele să ia parte la bucuria divină de a 
crea noul, i se datorează faptul că acest cosmos este lăsat 
neterminat şi că este chemat să fie, cel puţin într-un anumit 
grad, autocreator? Şi dacă este într-un anumit fel auto- 
creator, putem noi să fim nedumeriți de experimentele sale 
aparent nedisciplinate, cu multele forme, diferite, încân- 
tătoare, uimitoare şi bizare, pe care le găsim în istoria fo- 
silelor și în diversitatea vieţii care ne înconjoară chiar și 
astăzi? Şi nu am putea oare să aflăm mai multe lucruri despre 
mijloacele dragostei creatoare a lui Dumnezeu, uitându-ne la 
imaginile despre natură, pe care ni le dau astăzi evoluţioniști 
ca Gould? Deoarece chiar și modelul evoluţiei, ca un arbore 
rămuros, dezvoltat la întâmplare şi poate nu prea adecvat, ne 
împiedică să ne proiectăm, asupra lumii naturale, concepţiile 
umane înguste despre direcţionalitatea simplistă. 

De fapt, începând cu Darwin, oamenii de ştiinţă au des- 
coperit lucruri despre lumea neurală incompatibile cu o 
noţiune naivă despre planul divin, ca aceea propusă de Paley 
şi ridiculizată de Dawkins. În vreme ce un sceptic ar putea 
interpreta lunga istoric a evoluţiei, plină de încercări şi 
experimentări greşite, ca fiind o dovadă incontestabilă des- 
pre un univers impersonal, istoria cosmică corespunde bine 
cu Dumnezeul experienţei religioase, infinit evaziv. Deoarece 
Dumnezeul nostru dorește să împartă viața creatoare divină 
cu toate creaturile, şi nu numai cu oamenii. Un asemenea 
Dumnezeu renunţă de la început la orice control rigid asupra 
procesului de creaţie şi oferă creaţiei un rol semnificativ, de 
fapt un parteneriat, în evoluţia continuă a lumii. O asemenea 
dragoste binevoitoare, plină de abnegaţie, ar fi perfect com- 
patibilă cu o lume deschisă tuturor surprizelor, pe care le 
găsim în istoria fizică a evoluţiei. Şi ar fi, de asemenea, 
compatibilă logic cu lupta şi suferința pe care le întâlnim în 
viaţă şi în evoluţia sa. 

Prin urmare, evoluţia (ca şi alte idei ştiinţifice noi, care 
vor fi examinate mai târziu) nu ne cere să renunțăm la ideea 
de Dumnezeu. Mai degrabă ne cere să ne gândim la 

Dumnezeu altfel decât am făcut-o până acum. O asemenea 
cerință nu este deloc nouă în istoria religiei, deoarece fiecare 
epocă se confruntă cu crize fară precedent, care cer, câte- 
odată, schimbări dramatice ale înţelegerii realităţii supreme 
de către o oarecare generaţie. Într-adevăr, credinţa religioasă 
îşi susține sau recapătă vigoarea prin confruntarea cu pro- 
vocări dure. La fel ca alte sisteme vii sau aflate în evoluţie, o 
credință religioasă își pierde din vitalitate dacă nu întâlnește 
în calea sa pietre de încercare. 

Astfel, o teologie a contactului aşteaptă de fapt cu nerăb- 
dare să se confrunte cu tipurile de obstacole pe care evoluția 
le pune în fața evlaviei naive. O teologie care se gândește în 
mod serios (nu numai pe jumătate) la evoluţia darwinistă nu 
poate să nu se schimbe. Evoluţia ne cere să cugetăm mai pro- 
fund asupra modului în care Dumnezeu ar putea influența 
lumea. Pentru că, deşi Dumnezeul evoluţiei nu este un 
dictator şi, în aparență, nu întrerupe curgerea cauzalității 
naturale, credinţa religioasă presupune, în mod necesar, că 
mai există încă o modalitate importantă prin care Dumnezeu 
influențează şi interacționează cu lumea naturală. Senti- 
mentul religios despre un Dumnezeu care soseşte din viitor și 
care vine să întâmpine lumea, promițând mereu o nouă viață, 
este, după părerea noastră, un cadru foarte adecvat pentru 
interpretarea datelor ştiinţei evoluționiste”. 

De aceea, suntem foarte mulțumiți de ideea că un proces 
de „selecţie naturală” e prezent ca factor de constrângere în 
evoluţia biodiversității de pe Pământ. Cu toate acestea, nu re- 
iese de la sine dacă faptul sau rezultatele creativităţii evo- 
luţiei pot fi explicate în mod exhaustiv apelând la o idee atât 
de nebuloasă ca selecția naturală în stilul metafizic total, aşa 
cum fac adesea biologii. Deoarece, pe lângă selecţia naturală, 


+ Viziune familiară creștinismului modern occidental, formulată explicit, 
de exemplu, în „hristologia dialectică” a lui Jurgen Moltmann, care 
vorbeşte despre un Christus evolutor, în mişcare dinspre trecut, şi un 
Christus redemptor, în mişcare dinspre viitor. Imaginea nu satisface însă 
exigenţa teologiei ortodoxe de a vorbi despre o prezenţă activă perma- 


nentă a lui Dumnezeu, în toate momentele istoriei creaţiei (D.C.). 

ale cărei lucrări necruțătoare nu le negăm, pot exista alţi 
factori creatori, mai greu de precizat, implicaţi în producerea 
acestei lumi particulare [15]. 

Evoluţia este un proces greu predictibil, iar noţiunea de 
selecţie naturală presupune pur şi simplu că organismele cele 
mai bine organizate vor fi cele care vor supravieţui. Se pare 
însă că teoria standard a evoluţiei nu are puterea de a explica 
nici de ce materia tinde să se autoconstruiască şi nici de ce s-a 
îndreptat evoluţia în direcţia ființelor cu conştiinţă de sine, 
aşa cum suntem noi, oamenii. Şi aceasta deoarece aceeași 
teorie admite că viața ar fi putut ajunge la fel de uşor la un 
sfârşit al evoluţiei în organismele lipsite de rațiune sau la 
capacitatea de a comunica prin cuvinte și de a iubi, deoarece 
astfel de organisme ar fi trebuit să fie la fel de „adaptabile” 
precum sunt oamenii. 

Evoluţioniştii răspund întotdeauna la această întrebare cu 
argumentul că, dacă evoluţia are loc timp de milioane şi chiar 
miliarde de ani, o mulțime de lucruri trăsnite ar fi putut avea 
loc — inclusiv apariția oamenilor — pur şi simplu ca rezultat al 
selecţiei și reproducerii schimbărilor genetice minuscule în- 
tâmplătoare, care s-au dovedit a fi adecvate pentru mediile 
lor. Cu toate acestea, transformarea imenselor perioade de 
timp în magicianul care transformă glodul în minţi raţionale, 
lucru pe care îl face Dawkins, ridică nişte întrebări importan- 
te. Din punct de vedere filosofic, alte şi alte intervale de timp, 
oricâte am adăuga, nu pot reprezenta factorul creator nece- 
sar transformării materiei moarte în viață şi conştiinţă. A fost 
într-adevăr nevoie de timp, dar existenţa şi imensitatea tim- 
pului sunt ele însele consecința unei creativități cosmice pri- 
mordiale, una care nu poate fi explicată prin noţiunea biolo- 
gică a selecţiei naturale. 

Trebuie să ne amintim că, după cum a descoperit 
Einstein, însuşi timpul se împletește intim cu natura materiei. 
Prin urmare, nu putem vorbi despre timp astăzi, deci nici 
despre enormele intervale pe care le cere evoluția, fără a 
aduce în discuţie întregul cosmos fizic. Și aflăm azi din 
astrofizică şi cosmologie — într-un mod cu totul nou şi fără 

precedent — cât de inseparabilă este evoluţia vieţii de uni- 
versul fizic, ca întreg. Orice explicaţie adecvată a evoluţiei 
vieții nu poate lăsa în afară, arbitrar, consideraţiile despre 
natura totalităţii cosmice. Subliniem aceasta deoarece dorim 
să stabilim o relaţie între înțelegerea noastră despre influența 
lui Dumnezeu asupra lumii, în special cu totalitatea cosmică 
şi nu cu anumite „goluri” specifice din dezvoltarea naturii. 

După cum ne învaţă astăzi astrofizica, universul material 
trebuie să fi avut întotdeauna o predispoziţie specifică pentru 
evoluţia spre viaţă şi gândire, cu mult timp înainte ca evoluția 
biotică să fi început să apară. De fapt, astăzi oamenii de 
ştiinţă află că doar o gamă foarte limitată de proprietăţi fizice 
ar fi putut permite originea și evoluţia vieţii bazate pe car- 
bon. Şi nu numai selecția naturală explică această dispoziţie 
a materiei deja existente de a deveni vie şi creatoare. Miliarde 
de ani înainte de apariția vieţii, realitatea fizică avea deja 
înclinația uimitoare de a deveni vie şi conștientă. Prin urma- 
re, creativitatea evoluţiei biologice pur și simplu străpunge 
un şuvoi cosmic de creativitate, ale cărui origini le putem 
data acum la miliarde de ani înainte de apariţia vieţii. 

Adevărata întrebare nu este de ce selecția naturală este 
atât de creatoare, ci de ce universul, ca întreg, tinde să patro- 
neze drama evoluţiei biologice pe planeta noastră şi, pro- 
babil, şi în altă parte. Nu este exclus ca, dacă mergem cu 
această întrebare destul de departe, ea să se poată deschide 
într-un comentariu teologic, unul care să nu elimine în nici 
un fel eforturile de a înţelege procesul, inclusiv într-o mani- 
eră specifică ştiinţei. După cum va fi explicat poate mai în 
detaliu în capitolele 5 şi 6, astrofizica recentă demonstrează 
că impulsul primar, primit de creativitatea biologică, este 
mult mai vechi, mult mai adânc implantat în trecutul cosmic 
îndepărtat şi în chiar în însăşi natura materiei decât au vrut 
să admită majoritatea biologilor evoluţionişti până de 
curând. Ne îndoim că însuși sensul metafizic, pe care-l dau 
biologii materialişti ideii de selecție naturală, poate oferi vreo 
informaţie despre acest fundal cosmic. 

Mai mult, după cum vom vedea în capitolul 7, conform 

noilor științe despre haos și complexitate, universul mani- 
festa deja o tendinţă inerentă pentru apariţia complexităţii și 
autoorganizării, cu mult înainte de apariţia primelor orga- 
nisme vii. Această înclinaţie creatoare universală a materiei 
fără viaţă nu poate fi ignorată pur şi simplu atunci când în- 
cercăm să explicăm de ce evoluţia a fost atât de inventivă 
încât a produs fiinţe vii şi conştiente. 

Epopeea evoluţiei biotice, fapt pe care trebuie să-l recu- 
noască acum chiar și materialiştii, este inseparabilă de 
condiţiile care au apărut în primele faze ale istorici cosmice. 
Totuşi, scepticii dărâmă de obicei ideile despre evoluţie și 
selecţie naturală, ca şi când istoria vieţii n-ar avea rădăcini 
adânci într-un impuls cosmic primordial către aventura 
creaţiei. În cea mai mare parte a secolului XIX, ei au vorbit 
despre materie ca şi când aceasta ar fi fost, în mod inerent, 
opusă vieţii, şi ca şi când adevărata creativitate a apărut în 
cosmos doar o dată cu apariţia evoluţiei biologice. Dar, între 
timp, astrofizica ne-a făcut să privim materia şi viața într-un 
mod nou. Vom completa mai mult această imagine în capito- 
lele următoare, dar trebuie să spunem aici că ceea ce se cere a 
fi explicat astăzi nu este atât de ce a apărut şi s-a dezvoltat 
viața, ci de ce cosmosul, ca un întreg, a încercat dintotdeauna 
să caute noi forme de ordine. Tendinţa aventuroasă a mate- 
riei către experimentul cu noutatea sa este o trăsătură pe care 
nu viața a inventat-o, ci peste care pur şi simplu a sărit. Prin 
urmare, ceea ce trebuie să înțelegem acum este de ce însuși 
universul e în mod fundamental intolerant faţă de monotonie 
şi de ce a fost așa, conform ultimelor relatări cosmologice, 
încă din primele sale momente. Credem că teologia nu ar fi 
tocmai lipsită de sens în căutarea acestei înţelegeri. 

Evoluţionismul materialist, în ciuda unor afirmaţii ca ale 
lui Dawkins şi Gould, nu poate lămuri în nici un fel tendința 
totală a materiei cosmice spre forme de ordine din ce în ce 
mai complexe. Cunoaşterea calității evoluţiei de a crea mereu 
altceva, nu este în nici un fel proiecția vreunei dorințe 
umane, înguste din punct de vedere cultural, pentru progres 
într-un univers indiferent, aşa cum susține Gould cu 

consecvență. Ba chiar portretul făcut de Gould unui univers 
neutru izvorăște din proiectarea impresiilor sale vii despre 
indiferența pe care o găsește în legea selecţiei naturale care 
apare în segmentul biotic, relativ scurt, al istoriei naturale, 
asupra totalității (închipuite) a universului. 

Pe scurt, indiferent dacă procesul transformării atomilor 
de hidrogen în creiere are loc într-un minut sau în cincispre- 
zece miliarde de ani, nu putem exclude posibilitatea să existe 
ceva mult mai important în legătură cu universul — altceva 
decât lungi perioade de timp şi schimbări întâmplătoare, 
făcute de selecția naturală — care ar putea acţiona în tăcere, 
atotpătrunzător şi neostentativ în dezvoltarea mișcării cosmi- 
ce generale, de la simplitate spre complexitate. Știința arată 
din ce în ce mai clar că selecţia evolutivă se alătură și stimu- 
lează, dar nu iniţiază în nici un fel creativitatea cosmică din 
care se hrăneşte. De aici derivă o întrebare încă deschisă, şi 
anume de ce universul ţinteşte atât de mult către noutatea 
creatoare. 

Mai mult decât atât, după cum am arătat înainte, noţi- 
unea fără formă a selecţiei naturale este prea simplă pentru a 
elucida orice traiectorie specifică pe care o ia evoluţia. Acesta 
e motivul pentru care credem că procesul evoluţiei, în același 
timp în care aderă la constrângerile a ceea ce oamenii de şti- 
ință numesc în mod vag selecţie naturală, ar putea fi şi expre- 
sia unei creativități divine, care se manifestă într-o manieră 
ce permite o diversitate și o particularitate fără sfârşit. Biolo- 
gia evoluționistă, paleontologia și istoria naturală ne pot 
ajuta să înţelegem multe detalii ale procesului, dar religia și 
teologia pot- fără a invada domeniul biologiei evoluționis- 
te — să indice simultan o generozitate prodigioasă, care stă la 
baza întregului proces cosmic. Prin urmare, nu există un 
motiv întemeiat pentru a separa credinţa religioasă de ştiinţa 
evoluționistă. Cele două se potrivesc în mod natural. 

De fapt (ceea ce pare a fi o ironie), ideea selecției evolu- 
ţioniste, deşi seacă din anumite puncte de vedere, ar putea 
ajuta la elucidarea relaţiei dintre știință şi religie. La urma 
urmelor, se spune că evoluţia este istoria a tot ce se luptă să 

se adapteze la mediu. Unele încercări de adaptare reușesc, în 
vreme ce altele nu. Dar atât ştiinţa cât și religia fac parte din 
evoluţie: orice altceva ar fi, ele se numără printre multiplele 
modalităţi pe care le-am găsit noi, oamenii, pentru a ne adap- 
ta la univers. Conform principiilor evoluționiste, ar trebui să 
ne așteptăm ca unele dintre aceste încercări de adaptare să 
fie reuşite, în timp ce altele se vor pierde în lupta pentru su- 
praviețuire. Am putea înţelege întreaga istorie a ştiinţei, de 
exemplu, ca o luptă dusă de inteligența umană pentru a co- 
respunde mediului său natural. Oamenii de ştiinţă încercă o 
asemenea adaptare, experimentând diferite „ipoteze”, pentru 
ca, atunci când aceste ipoteze nu reușesc să corespundă lumii 
reale, să le arunce. Vor supraviețui numai acele idei ştiinţifice 
care „corespund” (mai mult sau mai puţin) lumii naturale. 

Am putea considera, de asemenea, istoria religiei ca un 
lung şir de încercări făcute de oameni pentru a se adapta la 
mediu. Totuşi, mediul religiei nu include numai natura ci și 
misterul infinit creator, pe care experienţa religioasă îl intu- 
ieşte în natură şi în afara ei. Religia încearcă să ne adapteze 
la acest mister divin prin construcţii simbolice, mitice şi de 
credință. Dar, deoarece misterul este foarte evaziv şi întot- 
deauna scapă complet înţelegerii, simbolurile, miturile şi 
doctrinele noastre religioase nu „corespund” aproape nicio- 
dată cu fondul suprem al creativității cosmice. Astfel, în în- 
cercarea lor de a ne aduce vieţile într-o mai strânsă confor- 
mitate cu misterul sacru care stă la baza universului, religiile 
trec în mod inevitabil printr-o luptă tumultuoasă, câteodată 
chiar printr-o competiţie, în lunga lor încercare de a ne acor- 
da la adevărata profunzime a lucrurilor. 

Desigur, acest spectru îl face pe sceptic să se întrebe dacă 
se întâmplă ceva cu religia — dacă și de-a lungul istoriei sale a 
suferit o asemenea agitaţie. Dacă religia are substanță, atunci 
de ce trebuie să fie atât de confuză și înclinată spre instabili- 
tate? Noţiunile evoluționiste despre adaptare şi selecție, în 
ciuda nespecificităţii lor, ne pot oferi un nou model util pen- 
tru înţelegerea naşterii şi morţii zeilor, precum şi a ridicării și 
decăderii religiilor. 

Teologul Gerd Theissen crede că ar putea exista o 
„realitate de bază”, care cerne, alege şi „judecă” ipotezele 
noastre religioase, separându-le pe cele adecvate de cele 
„necorespunzătoare”. Am putea considera că „Dumnezeu” 
este numele acestei realități. Pe măsură ce reflectăm asupra 
istoriei religiei, nu putem să nu observăm că numai câteva 
dintre construcţiile sale vor supravieţui întâlnirii cu acest ma- 
re mister. Ipoteza despre „Dumnezeu” este deci o explicaţie 
plauzibilă a istoriei tulburătoare despre naşterea şi moartea 
„zeilor” [16]. 

Pe scurt, ideea despre Dumnezeu, asociată cu teoria 
evoluţiei (şi nu ca o alternativă), ne poate ajuta să explicăm 
complexitatea din ce în ce mai mare şi conștiința, pe care le-a 
adus evoluţia nu numai în viaţă, dar și în cultură şi religie. 
Am dori să sugerăm că ideea despre un mister divin trans- 
cendent explică nu numai faptul că universul are o ordine, ci 
şi că acesta are o predilecție pentru noutate şi creativitate, 
aşa cum vedem în evoluţie. 

Înţelegem creativitatea divină în termenii invitaţiei (nu a 
forţării) adresate de Dumnezeu cosmosului, de a se exprima 
în moduri din ce în ce mai diverse. Ne gândim la Dumnezeu 
ca la ultima sursă, nu numai a ordinii din lume, ci şi a supă- 
rătoarelor noutăți şi diversități ce întrerup întotdeauna, oare- 
cum, statu-quo-ul. În fond, când noutatea pătrunde în lume, 
ordinea prezentă trebuie să-i facă loc. Şi ceea ce numim, în 
mod confuz, „şansă”, în loc de a mai fi o „cauză” a evoluţiei, 
ar putea fi înţeleasă ca o consecință a distrugerii formelor de 
ordine existente, pe măsură ce noutatea își face loc. 

Originea supremă sau îndepărtată” a acestei noutăţi e o 
parte din ceea ce înțelegem prin numele de Dumnezeu. Din 
acest punct de vedere, „Voința lui Dumnezeu” înseamnă ma- 
ximalizarea noutăţii şi diversităţii evolutive. Viziunea divină 
asupra unei noi creaţii este prezentată cu blândeţe cosmo- 


° E vorba, mai curând, de neconfundarea Creatorului cu creația sa, decât 
de o îndepărtare. Sfântul Pavel spune că Dumnezeu „nu e departe de 
fiecare din noi” şi că „în el trăim, şi ne mişcăm, și suntem” (1 Ap 17,27- 
28) (D.C.). 

sului, în timp şi spaţiu. Şi, din moment ce introducerea nou- 
tăţii şi a diversității este ceea ce face din această lume una a 
frumuseţii, putem spune că Dumnezeul evoluției este un 
Dumnezeu care nu dorește altceva decât continua sporire a 
frumuseţii cosmice. În consecinţă, o imagine evolutivă asupra 
cosmosului, cu toate rătăcirile sale întortocheate, corespunde 
foarte bine înţelegerii biblice a unui Dumnezeu îndrăzneţ și 
iubitor, care „face toate lucrurile noi” [17]. 

Cu toate acestea, rolul lui Dumnezeu în evoluţie nu este 
numai acela de a fi stimulul care îndeamnă cosmosul către o 
noutate şi o frumuseţe mai profundă. Credinţa noastră reli- 
gioasă spune că acelaşi Dumnezeu care creează universul 
promite, de asemenea, să îl salveze de la travaliul, suferinţa și 
moartea sa. Aceasta ar însemna că întreaga istorie a evoluţiei 
cosmice, în toate detaliile şi incredibila sa dimensiune, se află 
permanent în memoria iubitoare a lui Dumnezeu. Suferința 
celor inocenți şi slabi, subliniată atât de clar în portretul 
evoluționist al vieţii, devine inseparabilă de eternitatea di- 
vină. Teologia noastră nu poate tolera o zeitate care numai 
creează lumea, pentru ca apoi să o abandoneze. Pentru noi. 
același Dumnezeu care invită lumea să evolueze este, de ase- 
menea, în mod intim implicat în procesul evolutiv. Dumnezeu 
se luptă laolaltă cu toate ființele, participând atât la durerea 
cât şi la bucuria lor, mântuind lumea, în final, printr-o milă 
infinită — aşa încât, în cele din urmă, nimic nu este vreodată 
în întregime uitat sau pierdut [18]. 

Acesta este numai un exemplu despre modul în care 
întâlnirea cu ştiinţa evoluționistă transformă teologia con- 
temporană. Astăzi există multe variante ale teologici evolu- 
ţioniste, iar noi am prezentat numai o mică parte a regândirii 
care are loc în teologie după Darwin. E regretabil că atât de 
vasta gândire religioasă contemporană rămâne agăţată de 
creaționism sau de contrast. Deși teologia evoluționistă are 
inevitabil nevoie de o revizuire constantă — și noi nu dorim să 
întronăm pentru totdeauna nici una dintre versiunile sale, 
considerăm că evoluţia e, cel puţin provizoriu, un cadru ști- 
ințific foarte adecvat şi roditor, în care putem medita astăzi 

asupra lui Dumnezeu. 


V. Confirmarea 


Sprijinim întru totul încercările de construire a unei teo- 
logii evoluționiste. Am vrea să mergem însă mai departe în 
stabilirea unei strânse conexiuni între teism şi evoluţie. Noi 
credem că ideile religioase hrănesc mult terenul în care ideile 
darwiniste şi-au înfipt rădăcinile. Există studii recente prin 
care teismul realizează o „confirmare” fundamentală a gândi- 
rii evoluționiste; nu le putem discuta însă aici pe toate [19]. 
Trebuie să subliniem totuși că teoria evoluţiei nu ar fi putut 
înflori în afara contextului cultural creat de înțelegerea 
biblică a lui Dumnezeu, de imaginea sa corelată cu natura 
timpului. 

Biblia înțelege timpul în termenii creării de către Dum- 
nezeu a unui viitor nou şi surprinzător. Atunci când credința 
biblică ne ajută să devenim conştienţi de o promisiune pe care 
ne-o face un Dumnezeu ce apare din viitor, începem să trăim 
într-un mod nou experiența timpului. Aşa cum ne arată noua 
creație promisă, nu ne mai simţim obligaţi să ne întoarcem la 
o epocă de aur din trecut." Timpul devine direcțional şi ire- 
versibil, la un nivel foarte adânc al conştiinţei noastre. Chiar 
şi când ideea despre Dumnezeu vine din imaginea intelec- 
tuală despre cosmos, în perioada modernă, perceperea tim- 
pului direcțional și ireversibil a rămas profund ascunsă sensi- 
bilităţii noastre, chiar la oamenii de ştiinţă seculari. Percepția 
originală biblică a temporalităţii a fost cea care a permis 
ştiinţei apusene să adopte imaginea evolutivă a universului. 

Spre deosebire de această perspectivă istorică liniară, 


6 Aluzie la mitul antic al „vârstelor” succesive ale lumii (aur, argint, bronz, 

fier), o viziune a entropiei inexorabile, introdusă în teologie de Pseudo- 

Vasile şi de sfântul Augustin (cf. Jean Delumeau, Grădina desfătărilor. O 

istorie a paradisului, Humanitas, Bucureşti, 1997, cap. „Creştinarea mitu- 

rilor greco-latine”, pp. 14-18). Autorul pledează pentru revenirea la cos- 
= 77 


mologia „optimistă” a Scripturii, şi mai ales a Apocalipsei sfântului Ioan 
(D.C.). 

majoritatea culturilor şi religiilor, care nu se bazează pe Bi- 
blie, au înțeles timpul ca pe un ciclu care se repetă. Destinul 
timpului, atât în tradiţiile religioase primitive cât şi în cele ră- 
săritene, nu este ceva radical nou, ci o întoarcere la puritatea 
şi simplitatea originilor cosmice. Importanţa pe care o dă Bi- 
blia lui Dumnezeu, ca sursă a unui viitor radical nou, deschi- 
de ciclul antic al timpului. Ea cheamă întregul cosmos, prin 
intermediul speranței umane, să aştepte, simplu, sosirea îm- 
părăţiei lui Dumnezeu, fie în viitorul nedefinit, fie la sfârşitul 
timpului. 

Numai conform modelului acestei perspective extinse, a 
continuității ireversibile, ar fi putut prinde viaţă vreodată 
ideile evoluționiste. Deşi evoluţia nu trebuie să implice o 
noţiune vulgară a „progresului”, ea are totuși nevoie de o 
înţelegere eshatologică a timpului, orientată către un viitor 
cu rol de matrice. Am dori să subliniem că această părere 
despre timp a apărut, iniţial, dintr-o experiență religioasă a 
realității ca promisiune. 

Există totuşi o modalitate și mai profundă prin care ideea 
de evoluţie este hrănită de credința în Dumnezeu. Ideea cen- 
trală a religiei teiste, după cum a arătat cu claritate Karl 
Rahner (printre alţii), este aceea că Infinitul se revarsă sub 
formă de dragoste către universul finit. Acesta este înțelesul 
fundamental al „revelaţiei”. Dacă ne gândim însă mai atent la 
această învăţătură religioasă centrală, ar trebui să tragem 
concluzia că orice univers, legat de dragostea nesfârșită, dă- 
ruită de Dumnezeu, trebuie să fie un univers care evoluează. 
Pentru că, dacă Dumnezeu e dragoste infinită dăruită cos- 
mosului, lumea finită nu poate primi acest aflux de bună- 
voinţă fară limite într-un singur moment. Ca răspuns la iu- 
birea nesfârşită pe care i-o dă Dumnezeu, universul este 
chemat, probabil, să se autotransforme. Pentru a se „adapta” 
la infinitatea divină, cosmosul finit ar trebui să intensifice, 
din ce în ce mai mult, propria sa capacitate de a primi o 
asemenea dragoste nețărmurită. Cu alte cuvinte, ar trebui să 
sufere ceea ce oamenii de ştiinţă spun că este o evoluţie 
laborioasă şi dramatică către o complexitate, viață şi conști- 

ință crescândă. Într-o analiză finală, infuziunea dragostei 
generoase a lui Dumnezeu duce universul pe calea auto- 
transcendențţei, cu alte cuvinte, a evoluţiei [20]. 

Din acest punct de vedere, evoluţia cosmosului este mai 
mult decât compatibilă cu teismul, după cum argumentează 
cei ce se află pe poziţia contrastului, sau „consonantă” cu a- 
cesta, cum ar spune cei ce abordează ideea contactului. N-am 
exagera dacă am afirma că această credinţă, într-un Dumne- 
zeu al dragostei ce se dăruiește, anticipează, de fapt, un uni- 
vers în evoluţie. Ne-ar fi foarte greu să împăcăm învățătura 
religioasă privind dragostea infinită dăruită de Dumnezeu cu 
orice alt fel de cosmos. 

CAPITOLUL 4 
Poate fi redusă viaţa la chimie? 


Francis Crick, care a descoperit, împreună cu Watson, 
dubla formaţie spiralată a ADN-ului, prezintă,în ultima sa 
carte, ceea ce el numește „Uimitoarea Ipoteză”: 


Uimitoarea ipoteză este că Tu, bucuriile şi tristeţile tale, amintirile 
şi ambițiile tale, nevoia ta de identitate şi voinţă, nu sunt de fapt 
nimic altceva decât comportamentul unui vast ansamblu de celule 
nervoase şi moleculele lor asociate. Cum ar fi spus Alice, eroina lui 
Lewis Carroll, „Nu eşti altceva decât un pachet de neuroni”. 
Această ipoteză se deosebește atât de mult de ceea ce crede majo- 
ritatea oamenilor astăzi, încât poate fi considerată cu adevărat 
„uimitoare” [1]. 


Ideile celor mai mulți, continuă Crick, s-au format, din 
nefericire, în iluziile preştiinţifice ale religiei, cu credința sa 
naivă într-un suflet uman distinct şi în sacralitatea misteri- 
oasă a vieţii. „Numai certitudinea științifică (cu toate limitele 
sale)”, conchide, „ne poate elibera în final de superstiţiile 
strămoșilor noștri” [2]. 

Crick crede că religia tradițională descrie universul ca pe 
o ierarhie de niveluri distincte de existenţă, gradat fiecare în 
funcţie de importanţa sa în raport cu Dumnezeu. De exem- 
plu, materia e, în general, nivelul cel mai de jos şi cel mai 
puţin important. Plantele, fiind vii, sunt considerate mai im- 
portante decât materia simplă, animalele mai valoroase decât 
plantele, iar oamenii mai importanţi decât animalele. În fi- 
nal, la cel mai înalt nivel al ierarhiei, religia tradițională pla- 
sează, de obicei, realitatea divină. 

Pe măsură ce urcăm treptele acestei ierarhii, fiecare nivel 
este considerat ca având trăsături ce lipsesc celor de sub ei. 
Când trecem de la un nivel la următorul, observăm o „dis- 
continuitate ontologică”. Viața, gândirea și divinitatea nu pot 
fi înţelese în termenii treptelor inferioare. Cei superiori îi pot 
„înţelege” pe cei inferiori, dar cei inferiori nu-i pot înţelege pe 
cei superiori [3]. 

Prin urmare, cum ar putea să se apere de „ipoteza uimi- 
toare” a lui Crick cei ce îmbrățișează această schemă ierarhi- 
că tradițională, care neagă existenţa sufletului, orice statut 
special al vieţii şi, în final, realitatea lui Dumnezeu? Ei vor re- 
plica, fară îndoială, că dacă Dumnezeu şi sufletul există, nu 
trebuie să ne aşteptăm să le înțelegem realitatea prin aceleași 
metode cognitive pe care le folosim pentru cunoaşterea nive- 
lurilor inferioare, deoarece, ori de câte ori încercăm să în- 
țţelegem un nivel superior doar prin termenii nivelurilor 
inferioare, ceva se va pierde în mod inevitabil în cadrul aces- 
tui transfer [4]. Vechea înțelepciune spune că oamenii de ști- 
ință care ne învaţă câte ceva despre materie nu pot explica 
nici măcar natura unică a propriei lor ființe, darămite pe cea 
a lui Dumnezeu. Disciplinele care ar putea fi capabile să în- 
țeleagă nivelurile inferioare ale ierarhiei nu sunt absolut 
deloc calificate să le înțeleagă pe cele superioare. 

Cu toate acestea, oamenii de ştiinţă contestă astăzi ima- 
ginea ierarhică antică despre univers. Spre exemplu, Crick 
susține că majoritatea neurologilor „cred că ideea de suflet 
este un mit” și presupune că ei extind aceeași apreciere și în 
raport cu ideea religioasă despre Dumnezeu. Adepții scepti- 
cismului științific resping ierarhia clasică, aceasta părându-le 
prea „mistică”. După opinia lor, ea pune limite arbitrare în 
jurul a ceea ce ştiinţa poate descoperi ori explica singură. 
Deși o anumită versiune a viziunii ierarhice a modelat conști- 
ința majorităţii oamenilor de pe toată planeta, timp de mii de 
ani, pare acum absolut demodată. 

În fond, mulţi oameni de ştiinţă de astăzi sunt convinşi că 
pot explica nu numai viaţa, ci chiar şi conștiința umană prin 
limbajul chimiei şi al altor ştiinţe „de nivel inferior”. Unii 
dintre ei se întreabă chiar dacă mai putem considera viaţa și 
rațiunea ca fiind mai „reale” decât materia. Pare mult mai 
probabil că „nivelurile superioare”, la care se refereau cosmo- 
logiile ierarhice tradiţionale, sunt numai nişte ramificații epi- 
fenomenale, nişte derivate fără valoare ale unui substrat pur 
material, doar nivelul fizic fiind înzestrat cu substanţă reală. 

Acest mod de gândire este numit de obicei „reducţi- 

onism”. Reducţionismul presupune că orice nivel aparent 
„superior”, de exemplu viața, mintea şi chiar ideile religioase 
despre Dumnezeu, poate fi explicat în întregime prin limbajul 
„nivelului inferior” al ştiinţelor chimiei şi fizicii [6]. Ar fi 
totuşi utilă aici o distincţie între „reducerea metodologică” și 
„reducționismul metafizic” [7]. Prima este pur şi simplu o 
metodă ştiinţifică explicativă, care descompune lucrurile 
analitic, pentru a le înţelege la nivelul părţilor lor consti- 
tuente. Ea nu afirmă că analiza chimică sau fizică ne va aduce 
mai aproape de „realitatea” fundamentală a lucrurilor, ci se 
mulțumește pur şi simplu să investigheze particularităţile fe- 
nomenelor, fară a îmbrăţişa neapărat opinia că analiza ști- 
ințifică poate conduce la o înţelegere completă a acestora. 

Pe de altă parte, reducţionismul metafizic afirmă că ana- 
liza ştiinţifică este singura modalitate de înţelegere a ceea ce 
sunt cu adevărat lucrurile. El insistă asupra faptului că o cu- 
noaştere a structurii moleculare și a activităţii celulelor vii, 
sau înțelegerea neurofiziologică a creierului uman, sunt tot 
ceea ce avem nevoie pentru a înțelege ce sunt într-adevăr 
viața ori gândirea. După Crick, nu avem nevoie de nici o altă 
explicaţie în afară de cea oferită de ştiinţa pură, deoarece nu 
există nici un alt fel de realitate în afara celei pur fizice. 
Astfel, reducționismul metafizic merge mână în mână cu ceea 
ce am numit materialism ştiinţific. În acest capitol, termenul 
„reducţionism” va fi folosit în sensul său de materialism. 

Deși ştiinţa se îndepărtează de materialismul primitiv al 
fizicii clasice şi începe să recunoască tendinţele surprinzător 
de subtile de autoorganizare ale materiei, numeroși oameni 
de ştiinţă continuă să păstreze un mod profund materialist şi 
reducţionist de înţelegere a vieţii, gândirii şi evoluţiei cosmi- 
ce. Trebuie să evidențiem, prin urmare, în acest capitol feno- 
menul reducționismului, deoarece, cum arată cu claritate 
Crick în cartea sa, acesta ridică întrebări serioase privind 
valabilitatea religiei. 

Trebuie să ne amintim că religia a susținut, prin tradiţie, 
că nivelurile ierarhiei cosmice devin mai „reale” pe măsură ce 
urcăm pe treptele ierarhiei şi că, cu cât lucrurile sunt mai 

evazive şi mai misterioase, cu atât sunt mai importante şi mai 
reale. Pe de altă parte, reducţionismul afirmă că singurul 
„material” real se află la nivelul inferior, la nivelul materiei 
simple, accesibilă în întregime cuceririi ştiinţifice. În conse- 
cință, nu are dreptate Crick atunci când consideră viaţa, 
gândirea, spiritul, sufletul și chiar divinitatea ca fiind numai 
nişte ficțiuni? 

Mai jos, prezentăm manierele în care cele patru moduri 
de abordare ar putea răspunde acestei foarte importante 
întrebări. 


I. Conflictul 


Sprijinim întru totul idealul reducţionist de a explica 
totul, inclusiv viaţa şi gândirea, prin limbajul chimiei (care 
poate fi redusă, la rândul său, la fizică). Știința lucrează în 
ideea că orice realitate întâlnită, oricât de misterioasă ar 
părea, poate fi, în final, desfăcută în părțile şi în procesele 
sale componente, care pot fi explicate în întregime în lim- 
bajul ştiinţelor fundamentale. Orice opoziţie față de această 
ipoteză nu va face decât să împiedice dezvoltarea ştiinţei. 
Dacă lăsăm cea mai mică portiță deschisă pentru vreo „expli- 
caţie” care nu are legătură cu fizica, eşuăm în vocaţia noastră 
de oameni de ştiinţă. Cum subliniază Crick, reducţionismul 
este „în mare măsură responsabil pentru evoluţia spectacu- 
loasă a ştiinţei moderne [8]. În consecinţă, misiunea noastră 
este aceea de face tot posibilul pentru a explica lucrurile în 
mod natural, cu alte cuvinte, fără a apela la mistică. 

Aceasta înseamnă că nu există nimic în afara limitelor cer- 
cetării ştiinţifice. Putem să formulăm în mod competent o ex- 
plicaţie pur materialistă, nu numai pentru viață și gândire, 
dar şi pentru etică şi religie. Cu alte cuvinte, obiectivul nostru 
este acela de a „demistifica” universul. Considerăm că orice 
recurs la ideea de Dumnezeu este în dezacord mai ales cu 
progresul cunoașterii umane. Şi astfel, suntem, din păcate, 
din nou forțați să ajungem la concluzia că religia se află în 
conflict cu ştiinţa. 

Nu se poate spune că n-avem un sprijin important pentru 
programul nostru în istoria gândirii umane. Programul nos- 
tru reducționist s-a format cu sute de ani în urmă, în atomis- 
mul materialist al lui Democrit. Afirmația acestui filosof grec 
antic, că „atomii şi vidul” reprezintă întreaga realitate, pare 
multora dintre noi o explicaţie plină de forță. Simplitatea şi 
eleganța sa par atât de „corecte”, încât este irezistibilă; ca 
urmare, ne străduim să explicăm orice lucru în funcţie de 
alcătuirea lui „atomică”, sau, altfel spus, în raport cu unele 
dintre cele mai banale unităţi inferioare ale materiei. Or, da- 
că putem înțelege întreaga viaţă numai în funcţie de activita- 
tea moleculară, sau dacă încercăm să explicăm, împreună cu 
Crick, conştiinţa numai în funcţie de neuroni și de interacţi- 
unile dintre ei, de ce am mai căuta explicaţii supranaturale? 

Sigur, admitem azi că există mult mai multe subtilități ale 
materiei decât presupunea atomismul antic, dar credem că 
reducţionismul materialist ar fi totuşi singura abordare legi- 
timă pe care ar putea-o adopta un bun om de ştiinţă. Admi- 
tem, de asemenea, că există o anumită ierarhie în aranjarea 
lucrurilor în universul material, dar nu putem accepta ideea 
că există principii speciale care lucrează la nivelurile supe- 
rioare, pe care nu le putem explica în funcție de compo- 
nentele lor atomice şi de interacțiunile lor, pur fizice, care 
funcţionează la cele mai joase niveluri. 

Înaintarea ştiinţei spre reducționism a luat avânt odată cu 
fizica clasică a lui Galilei, Descartes şi Newton. Ştiinţa nu s-a 
ridicat cu adevărat de la pământ până când aceşti giganţi nu 
au alungat toate „forțele” oculte din cosmosul material şi 
până ce n-au demonstrat că avem nevoie doar de legile fizice 
pur impersonale pentru a înțelege universul nostru vast și 
complex [9]. Mai târziu, în secolul XIX, fizicienii au formulat 
legile termodinamicii, legate de transformarea şi conservarea 
energiei, iar aceste legi pot explica acum tot ceea ce are loc în 
natură, inclusiv evoluţia vieţii și a gândirii. Este adevărat că 
binecunoscuta lege a doua a termodinamicii susţine că uni- 
versul merge îndărăt, întorcându-se ireversibil de la ordine la 
dezordine, până când, în final, va fi eliminat tot ce este viaţă 


107 


şi conştiinţă. De aceea, pentru o vreme, unii oameni de ştiinţă 
au crezut că existența vieţii ar contrazice cea de-a doua lege, 
şi că, în consecință, ar sugera ceva aflat în mod miraculos în 
contradicţie cu natura. Dar acum ştim că viața este pur și sim- 
plu o expresie, și nu o violare, a celei de-a doua legi [10]. 
Pentru fiecare etapă a evoluţiei către forme mai complexe de 
viață există o pierdere netă, totală, de „ordine” (şi anume, a 
energiei disponibile pentru a dezvolta în mod complex 
natura), în cosmosul considerat ca un întreg. Legile fizicii și 
ale chimiei rămân inviolabile şi ele sunt suficiente pentru a 
explica existenţa fiinţelor vii, precum şi a „sufletului” omului. 

În secolul XIX, abordarea noastră reducționistă a câștigat 
probabil cea mai importantă victorie, prin apariţia teoriei 
evoluționiste a lui Darwin. Prin prezentarea imaginii dezvol- 
tării treptate a vieţii şi a conştiinţei din materia fară gândire, 
teoria lui sugera că ființele vii şi gânditoare s-ar afla într-o 
legătură neîntreruptă cu realitatea neînsuflețită. În procesul 
evolutiv nu există întreruperi bruşte. În consecință, nu există 
nimic misterios legat de viaţă şi de gândire, deoarece acestea 
pot fi reduse şi explicate, în mod adecvat, în termenii rea- 
şezării constante a materiei inerte de-a lungul unor lungi pe- 
rioade de timp. 

Reducerea completă a vieţii la procesele materiale a fost 
stabilită în mod concludent abia în secolul XX, atunci când 
biologia a început să-și însuşească metodele chimiei. Analiza 
biochimică a celulelor vii a arătat că „secretul” aparent al 
vieţii constă în activitatea moleculelor mari de aminoacizi, 
care nu sunt altceva decât lanţuri de atomi fără viață. Aici nu 
mai există nici un „secret” de care să se poată folosi teologia 
pentru a argumenta în favoarea intervenţiei divine în crearea 
şi evoluţia vieţii. 

În orice celulă vie există molecule extrem de complexe, 
cea mai impresionantă fiind ADN-ul, codul informaţional 
care determină forma și comportamentul tuturor organis- 
melor. Dar ADN-ul nu este nimic altceva decât o serie de 
elemente chimice obișnuite, supuse în întregime legilor 
fizicii. Astfel, biologia poate fi redusă la chimie. Un studiu cu 

adevărat ştiinţific al vieţii nu este altceva decât aplicația 
specială a principiilor chimici în domeniul materiei, pe care o 
recunoaştem ca țesut viu. 

Francis Crick avea dreptate să afirme, în cartea sa mai 
veche, Of Molecules and Men (Despre molecule şi oameni), că 
„scopul final al cercetărilor moderne din biologie este de a 
explica întreaga viață în termenii chimiei şi ai fizicii” [11]. 
Aceasta este o formulare cinstită şi clară a programului re- 
ducționist. Ştiinţa nu poate fi decât impresionată de faptul că 
o simplă secvență a moleculelor din lanţul ADN determină, 
atunci când este schimbată, caracterul organismului care 
rezultă. Viaţa are în mod clar o bază chimică și poate fi înțe- 
leasă cel mai bine în termenii chimiei. 

Dar ce se poate spune despre conștiința umană? Este oare 
acesta cel mai subtil fenomen dintre toate fenomenele natu- 
rale, care poate fi explicat, de asemenea, în termeni pur ști- 
ințifici? Noi credem că da. Deşi mai avem un drum lung de 
parcurs până la a atinge o înțelegere completă, progresul 
considerabil pe care l-am obţinut deja în analizarea „mole- 
culelor gândirii ne încurajează să o facem [12]. Gândirea nu 
este decât o expresie a creierului, iar creierul este, pentru a 
spune lucrurilor pe nume, nimic altceva decât o bucată de 
carne, este adevărat, una foarte complexă. Este alcătuită din 
molecule şi atomi, modelaţi sofisticat în diferite feluri de 
ţesuturi, totuşi complet materiale. Unul dintre motivele 
pentru care credem că gândirea poate fi redusă la materie 
este faptul că introducerea anumitor substanțe chimice în 
corpul nostru poate modifica modul în care simțim şi gândim. 
Prin urmare, ca şi în cazul vieţii, şi gândirea trebuie să aibă o 
bază pur chimică. 

Iată ce scrie Daniel Dennett (care se definește, mândru, 
materialist) în cartea sa atât de elogiată, Consciousness Ex- 
plained (Conştiinţa explicată): 

„există numai un singur tip de material, şi anume materia — mate- 
rialul fizic al fizicii, chimiei şi fiziologiei — iar gândirea nu este, într- 
un fel, nimic altceva decât un fenomen fizic, pe scurt, gândirea este 
creierul. Potrivit materialiștilor, putem să explicăm (în principiu!) 


109 


orice fenomen mental, folosind aceleași principii fizice, legi și 
materiale primare, care sunt suficiente pentru a explica radioac- 
tivitatea, deriva continentelor, fotosinteza, reproducerea, nutriția 
sau creşterea [13]. 


Recent, câțiva reducționişti care s-au format singuri, prin- 
tre care îi putem menţiona pe E. O. Wilson şi pe adepții săi, 
au afirmat că nu numai conștiința fiecărui individ, dar şi cul- 
tura umană, în general, pot fi explicate din punct de vedere 
materialist. Wilson susține că, în cele din urmă, genele noas- 
tre sunt cele ce ne fac să ne comportăm într-un anumit fel, 
din punct de vedere social. S-ar putea ca trăsăturile genetice 
să nu determine în mod complet comportamentul dar, într- 
un fel, genele noastre controlează viața noastră socială și 
întreaga cultură umană [14]. Şi, din moment ce genele însele 
sunt segmente ale ADN-ului, care, la rândul lor, sunt lanţuri 
de atomi, rezultă că viața socială și culturală sunt configura- 
te, de asemenea, într-un anume fel din punct de vedere 
chimic. 

Wilson numește ştiinţa care explorează conexiunea dintre 
evoluţia biologică şi cultura umană „sociobiologie”. Aceasta 
încearcă să demonstreze că principiile darwiniste, genetica şi 
biochimia modernă pot explica, în final, nu doar purtările 
noastre umane obișnuite, ci şi motivul pentru care specia 
noastră e atât de religioasă. Religia există nu pentru că există 
o realitate divină, ci pentru că natura a selectat un fond de 
gene umane care pot supravieţui cel mai bine direcționându- 
ne către sentimente, gânduri şi acţiuni religioase. În aparen- 
tă, oamenii sunt religioși doar pentru că, de-a lungul miilor 
de ani de evoluţie, tendințele religioase s-au dovedit a fi 
adaptabile. Aceasta explică de ce mai avem încă tendința de a 
aparține unor sisteme de credinţă ce ne ajută să ne adaptăm 
la mediul nostru. După Wilson, ar trebui să admitem că și 
adepţii scepticismului ştiinţific trebuie să se încadreze într-un 
anumit sistem de credințe, deşi crezul nostru e materialismul 
ştiinţific şi nu iluziile mistice ale religiei teiste [15]. 

Vă întrebaţi totuşi cum rămâne cu moralitatea? Poate ex- 
plica ştiinţa angajamentele noastre etice? Nu trebuie să sus- 

ţinem existența lui Dumnezeu, cum a făcut filosoful Imma- 
nuel Kant, ca să explicăm caracterul absolut al sensului nos- 
tru de datorie morală? Şi aici răspunsul nostru este că nu 
trebuie să căutăm, dincolo de planul evoluționist pur natural, 
ceva asemănător unui stimul divin dat moralității. E. O. 
Wilson şi Michael Ruse explică: 


Ca evoluţionişti, credem că nu este posibilă nici o justificare a mo- 
dului tradiţional. Moralitatea sau, mai strict, credința noastră în 
moralitate, este, pur şi simplu, o adaptare, introdusă pentru a ne 
dezvolta scopurile reproductive. În consecință, baza eticii nu se 
află în voinţa lui Dumnezeu... Într-un sens important, etica, așa 
cum o înţelegem noi, este o iluzie cu care ne-au înșelat genele 
noastre pentru a ne face să cooperăm (pentru ca genele umane să 
supravieţuiască) [16]. 


Astfel, modelul ierarhic antic al realităţii s-a prăbușit în 
final sub greutatea ştiinţei. Presupusele niveluri superioare 
sau mai cuprinzătoare — viața, gândirea şi chiar ideile despre 
Dumnezeu — sunt acum înțelese în întregime în termenii 
materiei. Orice altă părere ar veni în contradicţie cu ştiinţa, 
cu alte cuvinte nu mai există nici un motiv întemeiat pentru a 
apela la o interpretare religioasă a universului. La urma ur- 
melor, nu există decât un singur nivel al realităţii şi acel nivel 
este, în principiu, complet deschis înțelegerii noastre ştiinți- 
fice.” Ştiinţa nu oferă vreo dovadă despre un sens distinct, 
boltit, transcendental al cosmosului, sau despre o cauzalitate 
nematerială, în evoluţia vieţii şi a gândirii. În consecinţă, teo- 
logia, care se bazează pe presupusa experiență a unei reali- 
tăți mistice sau transcendentale, este absolut inutilă — ca să 
nu spunem greu de justificat — ca parte a vieţii intelectuale 
din orice universitate modernă. 

Mai mult, în ultimii ani, ştiinţa a devenit din ce în ce mai 
impresionată de minunata autoorganizare naturală a ma- 
teriei înseşi. Materia, spre deosebire de ceea ce spune vechiul 


7 Demersul transdisciplinar demontează această prejudecată a începu- 
turilor modernităţii (D.C.). 

materialism, se poate organiza în mod spontan — folosind 
numai câteva principii simple de calcul în structuri complexe 
extraordinare, inclusiv celule, creiere şi societăți. Teologia 
susține că este nevoie de ceva exterior materiei, o anumită 
forţă mistică sau un impuls vital, pentru a ridica materia la 
nivelul complexităţii organizate. Dar acum începem să ve- 
dem că realitatea fizică are, prin însăși natura sa, capacitatea 
de a se autoorganiza şi de a evolua în mod creator către viață, 
conștiință şi cultură. Această părere despre atributele minu- 
nate ale materiei face ca orice intervenţie a lui Dumnezeu să 
fie încă şi mai inutilă. Reducționismul este uşor de acceptat, 
cum a fost întotdeauna. Prin urmare, „explicaţiile” lipsite de 
vlagă ale religiei şi teologiei nu mai sunt, pur şi simplu, 
necesare. 


II. Contrastul 


Recunoaștem că reducţionismul are, la prima vedere, o 
anumită putere de convingere. Claritatea și simplitatea expli- 
caţiei reducționiste atrag interesul profund uman de a găsi 
cea mai simplă explicație posibilă pentru fenomenele cele 
mai complexe. Vom arăta totuşi aici că reducționismul meta- 
fizic, demonstrat atât de clar de către Francis Crick, este în 
mod fundamental eronat, în ciuda evoluţiei impresionante pe 
care a produs-o în ştiinţă reducția metodologică. După cum v- 
ați dat probabil deja seama, din comentariile pe care le-am 
făcut în această carte, poziția noastră e următoarea: nu şti- 
ința, ci un anumit set de credințe privind ştiinţa se află în 
conflict cu reflecția ierarhică cerută de religie. 

Reducționismul metafizic este un sistem de credinţe care 
a fost confundat cu ştiinţa şi a fost oferit publicului ca şi când 
ar fi fost ştiinţă pură. Deşi trece drept ştiinţă, el nu este aşa 
ceva. Reducţionismul este un tip foarte modern de credință 
sau ideologie, care mărșăluieşte triumfător pe coridoarele 
academiilor, în mare măsură necontestat, mână în mână cu 
scientismul şi cu materialismul științific. E un corolar inevi- 
tabil al ipotezei epistemologice că ştiinţa este calea privi- 

legiată către adevăr şi un partener constant al convingerii 
materialiste că numai materia este reală. În consecinţă, el 
intră mai degrabă în categoria crezurilor ce nu pot fi falsi- 
ficate, decât în aceea a cunoștințelor ce pot fi verificate. 

După Crick, oamenii de ştiinţă au o „înclinaţie preconce- 
pută”, care îi face să accepte, ca fiind valabilă, doar explicația 
ştiinţifică. Această înclinaţie, spune el, este întru totul justi- 
ficabilă, deoarece, în ultimele secole, știința a avut „atâtea 
succese spectaculoase” [17]. El nu arată care sunt criteriile 
adecvate pentru determinarea „succesului” şi nici nu pare să- 
şi dea seama de faptul că numai ceva asemănător unui anga- 
jament de credință față de un set specific de valori 
(nespecificate de ştiinţă) ar putea conduce la definirea 
ştiinţei ca succes sau ca eşec. 

Dacă credeți că ştiinţa este singura cale valabilă către 
adevăr, cum consideră Crick şi ceilalți reducţionişti, atunci 
veţi crede şi că numai materia este reală, deoarece materia 
este cea pe care o cunoaște știința. Şi, dacă credeţi că materia 
este tot ce înseamnă realitate, veţi fi şi mai înclinați să credeți 
că singura modalitate de înţelegere a lucrurilor este descom- 
punerea lor în componentele şi interacțiunile lor materiale. 

Este de la sine înţeles că ştiinţa are dreptate să descom- 
pună lucrurile. Analizarea fenomenelor complexe şi căutarea 
celei mai simple explicaţii a lor este un procedeu științific ab- 
solut corect. Aprobăm deci întru totul întreaga muncă ce se 
face astăzi în domeniile chimiei vieţii și fiziologiei creierului. 
Ni se pare deci simplu să acceptăm ceea ce ne-au arătat Crick 
şi ceilalți cercetători din biologia moleculelor în legătură cu 
baza chimică a vieţii sau a creierului uman. Dar analiza 
ştiinţifică sau reducția metodologică reprezintă ceva, pe când 
reducționismul este altceva. În esenţă, reducționismul este 
numai crezul neprobat — și care nici nu poate fi probat- că 
singura modalitate valabilă de a înţelege lucruri atât de 
complexe, cum sunt viaţa şi mintea, este de a indica părțile 
lor componente, chimice și fizice. 

În consecință, şi de această dată „conflictul” aparent nu 
este între știință și religie, ci între două sisteme incompatibile 

de credință, reducționismul şi credința religioasă. Cu toate 
acestea, ştiinţa nu este ea însăşi, în mod intrinsec, reduc- 
ţionistă. Reducţionismul este un salt de credință care ne duce 
foarte departe de procedeul de cercetare științifică, neutru, 
de descompunere a lucrurilor în componentele lor chimice 
sau atomice. El declară, în mod dogmatică, că singura 
modalitate, valabilă din punct de vedere cognitiv, pentru 
înţelegerea fenomenelor e descompunerea acestora în com- 
ponentele lor materiale. Considerăm arbitrar, dogmatic şi 
neştiinţific tocmai acest exclusivism, autoritar şi intolerant, și 
nu metoda științifică analitică. 

Cu alte cuvinte, reducționismul nu este o ştiinţă ci, mai 
degrabă, un fel de „religie”. El asigură un cadru atotcuprinză- 
tor, inflexibil, în care se presupune că totul devine inteligibil. 
Ca orice religie, reducționismul are rădăcini în „credinţă” şi 
nu în știință, deoarece metoda ştiinţifică nu ar putea de- 
monstra niciodată că o metodă de reducere poate lua în 
consideraţie toate nivelurile relevante ale realității. Reduc- 
ţionismul nu poate dovedi ştiinţific că metoda de reducere a 
ştiinţei e superioară, de exemplu, abordării ierarhice a tradi- 
țiilor religioase clasice. Cum ştiu însă reducţioniştii că o 
credință religioasă este incapabilă să acordeze minţile unor 
oameni la dimensiunile ascunse ale realităţii, care transcende 
în întregime instrumentele brute ale științei? Eliminarea de 
către ei, în mod dogmatic, a sensibilităţii rafinate, caracte- 
ristice experienţei religioase, nu poate fi decât un element de 
credință scientistă şi nu de testare ştiinţifică. 

În modul în care am abordat noi „contrastul”, am argu- 
mentat cu consecvență că aceste conflicte aparente ale ști- 
inței cu religia apar dintr-o combinaţie anterioară a ştiinţei cu 


: Şi în acest context, şi în altele, termenul „dogmatic” are o conotație 
peiorativă, sugerând fixitatea opiniilor, lipsa de înțelegere pentru alte 
opinii. Pentru cititorul creştin, cuvântul înseamnă însă atașament față de 
un set de criterii ale tradiţiei eclesiale. De asemenea, pentru cel 
familiarizat cu demersul lui Lucian Blaga, „dogmaticul” înseamnă a 
articula „misterul ca mister"; o atitudine apofatică, de receptivitate faţă de 
taina realității (D.C.). 

ideologia. Această ideologie poate fi sau religioasă, sau 
naturalistă, dar ea implică, în ambele cazuri, mai mult 
credință decât evidență empirică. Așadar, reducţioniștii au 
dreptate să se opună oricărei poziţii teologice care cere 
introducerea explicațiilor mistice în ştiinţă. lar noi ne 
opunem, la fel ca și ei, fuziunii misticismului cu ştiinţa. 
Diferenţa dintre noi şi reducţionişti este că noi recunoaștem 
fară tăgadă că o credinţă este o credinţă și că ştiinţa este 
ştiinţă, în timp ce ei, într-o manieră nu mult diferită de cea a 
fundamentaliștilor religioşi, nu văd faptul că au altoit reduc- 
ţia ştiinţifică cu o anumită credință, în cazul lor, cu reduc- 
ţionismul metafizic. Credem că oamenii de știință ar trebui să 
reziste tentaţiei de a fuziona ştiinţa lor cu sisteme de opinie, 
cum ar fi reducționismul, scientismul sau materialismul. Noi 
ne opunem oricărui tip de combinaţie, subliniind necesitatea 
de a ţine ştiinţa şi sistemele de opinie de orice tip, în tabere 
complet separate. Putem proteja astfel atât puritatea științei 
cât şi pe cea a religiei. 

E. F. Schumacher, un faimos economist şi gânditor reli- 
gios, care a mărturisit că a fost reducţionist într-o anumită 
etapă a vieţii sale, afirmă că viziunea ierarhică tradiţională ne 
poate ajuta să evităm atât combinaţia cât şi conflictul pe care 
îl generează aceasta. El spune că, cu mai puţin de un secol în 
urmă, natura a fost în mod obişnuit împărțită în patru 
regnuri: mineral, vegetal, animal și uman. Dacă notăm nive- 
lul mineral cu m, atunci cel al plantelor este m + x, al ani- 
malelorm + x + y, iar cel uman este m + x + y + z. Fiecare 
nivel adaugä o anumită calitate misterioasă (x, y sau z), care 
lipseşte din cele inferioare [18]. 

Deşi schema lui Schumacher este în mod deliberat super- 
simplificată existând numeroase niveluri subsidiare care sunt 
trecute cu vederea ea alocă totuși un loc clar şi distinct ştiinţ- 
elor, pe de o parte, și religiei, pe de alta, ținându-le în fagașe 
clar definite, pentru a evita orice amestec. De exemplu, câm- 
pul chimiei și al fizicii este nivelul de materie (m). Ştiinţele 
biologice, ca botanica, își pot îndrepta atenţia către domeniul 
vieţii plantelor (m + x), zoologia către viața animală (m + x 

+ y) iar ştiinţele umaniste şi umanul ne pot indica trăsăturile 
specifice ale existenţei umane (m + x + y + z). Văzute din 
această perspectivă, studiile despre nivelurile superioare nu 
pot fi reduse la chimie și la fizică, deoarece ceva nou se 
adaugă la fiecare nivel. Fiecare nivel superior are proprietăţi 
care nu pot fi înţelese cu uneltele științifice adecvate nive- 
lurilor inferioare, dar pot rămâne încă deschise formelor 
neştiinţifice de cunoaștere. În final, teologia se deosebeşte de 
toate celelalte ştiinţe, deoarece ea se concentrează asupra 
celui mai cuprinzător nivel, cel al realităţii divine?. 

Deși sumar, acest model este un zid de care se loveşte ori- 
ce încercare de combinaţie. Ne permite să deosebim ştiinţa 
de religie, în aşa fel încât cele două să poată coexista fară a fi 
silite să intre în contradicţie. Sarcina teologiei nu este de a 
prezenta chimia materiei, sau de a face treaba altor ştiinţe. Şi 
nici celelalte ştiinţe nu au rolul de a-şi dovedi superioritatea 
privind natura fundamentală a lucrurilor (cum face reducţio- 
nismul metafizic). Structura ierarhică ține orice disciplină la 
locul ce i se cuvine, asigurându-ne astfel că nu va exista nici o 
opoziţie între ştiinţă şi teologic. 

Aceasta este structura pe a cărei bază au fost organizate, 
la început, marile centre de învățătură din lume. Cu toate 
acestea, reducționismul reuşeşte să aplatizeze acum ierarhia 
până la nivelul ei de bază. În acest fel, el nu numai că dis- 
truge singurul cadru în care se poate desfășura o educaţie cu 
adevărat largă, ci deschide, de asemenea, calea pentru acel 
tip de combinaţie care duce la conflictul dintre știință și 
religie. Insistând asupra faptului că întreaga realitate există 
numai la nivelul cel mai de jos, material, el încearcă să îm- 
pingă ştiinţa spre uzurparea sarcinilor filosofiei sau teologiei, 
prin formularea unor declarații asupra naturii fundamentale 
a realităţii. Repetăm că reducţionismul nu este deloc o ştiinţă 


? Concluzie implicată în schema simplistă (cum spune autorul) a lui Schu- 
macher. În fapt, Dumnezeu nu este „compus” din toate elementele nive- 
lurilor inferioare plus „încă ceva”; Dumnezeu este o realitate de alt ordin 
decât creaţia sa (D.C.). 

ci o credință ideologică, produsul unui mariaj scandalos al 
ştiinţei cu un tip de dogmatism foarte neștiinţific. Dacă 
reuşeşte să-și atingă scopul, singurele departamente legitime 
din universitățile noastre vor fi, în final, cele de chimie şi de 
fizică. 

Şi atunci ne întrebăm de ce atât de mulţi gânditori ai 
ştiinţei capitulează în fața acestui reducționism doctrinar? Cu 
alte cuvinte, de ce este atât de uşor pentru sceptici să com- 
bine ştiinţa cu un tip atât de restrictiv de credinţă? Este greu 
de răspuns la această întrebare, în oricare din cazurile par- 
ticulare, dar o ipoteză care merită să fie examinată este aceea 
că principala atracţie a reducționismului ar consta în faptul 
că el oferă adepților săi un sentiment stimulator, de putere 
asupra naturii. În vreme ce reducţia ştiinţifică este o mo- 
dalitate adecvată de cunoaștere a unor aspecte ale naturii, 
reducţionismul metafizic e un sistem de opinie care se află, 
docil, în serviciul voinței noastre umane de a controla 
realitatea și nu în acela al adevărului. După cum este remar- 
cat în mod realist de către religii, oamenii au avut întot- 
deauna o înclinație dubioasă și, de obicei, sumbră, de a 
supune întreaga realitate propriei lor puteri, fie ea politică, 
economică, militară sau intelectuală; până şi astăzi este 
foarte greu de rezistat sentimentului aparent al dominării 
intelectuale pe care ni-l dă ştiinţa. 

Ipoteza fundamentală şi complet arbitrară -a reducţio- 
nismului este aceea că gândirea ştiinţifică deţine o poziţie 
deosebit de privilegiată, una de supremație cognitivă finală 
asupra restului lumii. Reducţionismul este expresia unei cre- 
dinţe oarbe în capacitatea minţii umane de a cuprinde în- 
treaga existență prin metode ştiinţifice. Perspectiva că mintea 
omului ar putea întâlni o dimensiune a realității (de exem- 
plu, sufletul, Dumnezeu), care, în principiu, nu poate fi 
înțeleasă în întregime de ştiinţă, este o ameninţare la adresa 
setei reducţioniste de dominație intelectuală absolută. Re- 
ducționiștii ar nega mai degrabă existenţa unei dimensiuni 
mistice sau transcendentale decât să cedeze în fața umilinţei 
de a accepta ideea că s-ar putea ca ştiinţa să nu fie atât de 

deplin cuprinzătoare pe cât consideră ei că este. 

Prin modul în care noi abordăm contrastul, admitem, 
dimpotrivă, că ştiinţa adevărată nu derivă din voinţa de a 
stăpâni, ci din dorința modestă de a afla ceva despre univers. 
Reducţionismul este o dogmă înrădăcinată în voinţa de a 
stăpâni, în vreme ce ştiinţa s-a născut din umila dorinţă de a 
înțelege pur şi simplu. În consecință, metoda inofensivă a 
ştiinţei de a cerceta lucrurile pentru a descoperi structura lor 
chimică nu este un act de violență, cum afirmă unii inamici ai 
ştiinţei. Analizarea alcătuirii unor lucruri, cum ar fi celulele și 
creierele, ceea ce Crick face cel mai bine, este întru totul 
adecvată pentru ştiinţă. Ceea ce este însă violent şi trebuie 
respins, este transformarea subtilă a metodei inofensive a 
reducţiei ştiinţifice într-un program de control reducţionist, 
unul care pune, fără milă, în categoria superstiţiei cele mai 
nobile gânduri ale tuturor generaţiilor anterioare ale stră- 
moşilor noştri [19]. Trecerea de la analiza pur chimică la 
proclamarea faptului că o astfel de analiză ne oferă o imagine 
atotcuprinzătoare a lucrurilor este seducător de subtilă, dar 
total neîntemeiată. Un salt atât de mare ne scoate din dome- 
niul ştiinţei, aruncându-ne în braţele unui sistem de credinţe 
complet arbitrar, bazat pe impulsuri umane discutabile şi, 
ironie, chiar iraționale. 

Indiferent ce veţi crede despre caracterul ciudat al sche- 
mei noastre ierarhice, cel puţin aceasta permite științei să 
rămână ştiinţă. Pentru că cere recunoaşterea cu modestie a 
faptului că metoda reductivă a ştiinţei ne poate spune numai 
foarte puţin, şi cu certitudine nu totul, despre profunzimea și 
misterul lumii reale, ea limitează tendinţa de a pune ştiinţa în 
mâinile distructive ale omului. Aici suntem de acord cu 
Viktor Frankl, când acesta spune că adevărata problemă a 
epocii noastre nu este că oamenii de știință se specializează, 
ci că prea mulţi dintre aceşti specialişti fac generalizări [20]. 

„Principiul ierarhic”, sădit în înțelepciunea religioasă a 
nenumărate generaţii, spune că un nivel superior poate 
include unul inferior, dar că cel inferior nu-l poate include pe 

cel superior". Aceasta înseamnă că dacă există cu adevărat o 
calitate spirituală legată de viață şi de existența umană, sau 
un „nivel” divin care învăluie lumea naturală, aceasta ar 
trebui să fie mai cuprinzătoare decât mintea omenească; 
altfel, mintea umană, oricât de bine ar fi informată din punct 
de vedere ştiinţific, nu ar putea începe să o înțeleagă și nici 
măcar să-și dea seama de ea. Mintea umană poate percepe 
aspectele a ceea ce se află ierarhic sub ea, iar ştiinţa are rolul 
de a ne ajuta în acest efort. Dar, dacă există într-adevăr un 
mister divin atotcuprinzător, acesta ne-ar înțelege fară ca noi 
să-l putem înţelege, la rândul nostru. Prin definiție, aceasta s- 
ar afla în afara limitelor verificării ştiinţifice. Într-adevăr, 
dacă ştiinţa l-ar putea înțelege, acesta nu ar mai fi Dum- 
nezeul infinit în care credem, ci numai ceva limitat, foarte 
banal, supus sărăciei propriei noastre dominaţii cognitive, 
limitate. 

În consecinţă, ştiinţa nu va putea să rezolve niciodată pro- 
blema realității misticului, a sacralităţii vieţii sau a existenţei 
sufletului. Nu este sarcina ştiinţei să o facă. Şi totuși, re- 
ducționismul susţine că este, şi, uzurpând rolul dogmaticii, 
cere „elementului mistic”, dacă există cu adevărat, să apară la 
nivelul cel mai jos, acela al materiei. Şi din moment ce mis- 
ticul nu apare acolo niciodată, este sigur că el nu există. 

În ceea ce priveşte teologia noastră, misterul divin este 
terenul şi orizontul care înconjoară natura, și nu un obiect 
care intră în aceasta. Este ceea ce ţine universul viu, și nu 
ceva ce poate fi observat ca şi când ar fi o simplă anexă la lista 


1° Cititorul trebuie să distingă între această înţelegere a ierarhiei (nivelu- 
rile superioare sunt constituite prin cumulare de calităţi absente în cele 
inferioare), de factură occidentală (şi puţin conformă cu imaginea despre 
lume, holistică, oferită de științele de astăzi), și viziunea răsăriteană. 
Reprezentativ pentru tradiţia ortodoxă, sfântul Maxim Mărturisitorul 
afirmă că întregul se manifestă diferențiat la nivelul fiecărei părţi, dar 
integral în fiecare, ca o infrastructură comunională a lumii. Cum am mai 
remarcat, ierarhia nu există decât în sânul creaţiei, Dumnezeu nefiind 
nici mai mare, nici mai mic decât aceasta. Autorul are însă dreptate când 
refuză ideea unei cunoașteri a ceea ce este Dumnezeu, realizată cu 
mijloacele știintei (D.C.). 

de lucruri finite pe care le poate înţelege ştiinţa. Iar noi 
devenim sensibili la realitatea sa, nu încercând să îl dominăm 
sau să-l strivim până la cel mai de jos nivel al ierarhiei, ci 
predându-ne lui în actul adoraţiei religioase. 

Trăim experienţa realităţii sufletului mai ales în adoraţie. 
Fiinţa lui Dumnezeu nu poate fi experimentată în mod 
conștient în afara supunerii umile a sufletului în rugăciune, şi 
nici nu putem să ajungem la cunoașterea semnificației sufle- 
tului în afara conștientizării directe a legăturii noastre 
inerente cu eternul". Metodele ştiinţei nu oferă instrumente 
adecvate pentru depistarea existenţei unei prezenţe divine în 
univers sau a unui suflet capabil să intuiască acea prezenţă. 
Pentru aceasta este necesar un tip mai direct de experiență, 
acela al credinţei religioase. 

Mai mult decât atât, obţinerea unei înțelegeri clare a pre- 
zenţei divine nu este un scop posibil şi nici dezirabil al 
înțelegerii umane. Cu cât este mai cuprinzător un nivel de re- 
alitate, cu atât mai greu poate fi supus autorității minții uma- 
ne, fară a suferi o diminuare în cadrul acestui proces. Astfel, 
în imaginea noastră ierarhică, faptul că nu putem clarifica 
realitatea divină şi, în consecință, trebuie să apelăm la „carac- 
terul vag” al expresiei simbolice și mistice atunci când vorbim 
despre ea este deplin compatibil cu existenţa unui Dumnezeu 
transcendent şi atotcuprinzător. Dacă ar trebui să-l înțelegem 
pe Dumnezeu, atunci „Dumnezeu” nu ar mai fi Dumnezeu. 

Cât de greu ne este, prin urmare, să înțelegem chiar și 
propria noastră mentalitate, căci nici nu poate fi vorba de 
înțelegerea unei realități divine. Deoarece, în cadrul oricărui 
efort de a ne înțelege propria noastră gândire, aceeași gân- 
dire este cea care încearcă să o realizeze cu lăcomie. Însă 


"1 Autorul omite experienţele extatice despre care dau mărturie sfinţii, 
experiențe ireductibile la starea de smerenie a sufletului în rugăciune. 
Totuşi, în mistica ortodoxă, nu este niciodată vorba de experierea „ființei” 
lui Dumnezeu, ci a slavei/manifestărilor lui. Afirmația autorului este co- 
relativă, în linia gândirii augustiniene timpurii, cu ideea sa (de inspirație 
neoplatonică) că între suflet şi Dumnezeu există o relaţie „inerentă”, 
imposibilă atâta vreme cât sufletul este creat (D.C.). 

gândirea care înțelege nu poate aluneca vreodată în do- 
meniul minţii înțelese, fară a-şi pierde, în cadrul acestui 
proces, cea mai mare parte din substanţa sa reală. Prin ur- 
mare, gândirea eludează întotdeauna obiectivizarea comple- 
tă de către aceeaşi gândire. Această eludare, cum a arătat 
sfântul Augustin cu secole în urmă, oferă un indiciu asupra 
motivului pentru care divinitatea, care are o relație mult mai 
intimă cu noi decât propriile noastre raţiuni şi ființe, ar scăpa, 
de asemenea, oricăror încercări făcute de noi pentru a o înţe- 
lege în mod obiectiv. 

Aşa cum considerăm proiectul lui Dennett de a „explica” 
complet gândirea ca imposibil din punct de vedere logic, la 
fel considerăm că toate discursurile de obiectivizare, cum 
sunt cele folosite de ştiinţă, nu-şi au locul în religie și teo- 
logie. Din moment ce nu putem înţelege nici chiar propria 
noastră gândire cu obiectivitate, cum am putea înțelege 
vreodată orice lucru superior conștiinței umane în ierarhia 
existenţei? Pentru că ocupă nivelul cel mai înalt posibil. 
Dumnezeu pur şi simplu nu poate intra sub jurisdicţia cu- 
noaşterii umane. Dumnezeu ne înţelege pe noi, dar noi nu ne 
putem aștepta să-L înțelegem pe Dumnezeu. 

Deoarece acceptăm principiile credinţei, credem că Dum- 
nezeu a revelat ceva din realitatea divină. Religia chiar recu- 
noaşte că Dumnezeu este destul de smerit pentru a ni se 
asocia nouă, la propriul nostru nivel. Dar tot religia se bucură 
pentru faptul că Dumnezeu rămâne, în același timp, un 
mister fără sfârşit şi nu e o realitate atât de trivială încât să 
cadă sub comanda completă a puterilor noastre intelectuale. 
Sentimentul nostru religios despre o lume infinită, care se 
deschide dincolo de noi, ne umple cu convingerea vie că 
realitatea nu este o cutie închisă. Ne bucurăm că rămâne 
întotdeauna deschisă undeva şi că, deasupra noastră sau în 
fața noastră, se află mereu un orizont nou și nelimitat de 
mister inepuizabil. O parte din ceea ce înțelegem prin 
„sufletul” omenesc este tocmai deschiderea noastră intrin- 
secă spre această infinitate. 

Pe scurt, lumea reducționismului e prea sufocantă pentru 

noi. O lume în care propria noastră gândire (ştiinţifică) slabă 
e considerată limita superioară a tuturor lucrurilor este o 
lume înspăimântător de mică. Credem că doar o foarte mică 
parte din totalitatea lucrurilor va intra vreodată sub suve- 
ranitatea noastră cognitivă. Dar sistemul de opinie reduc- 
ţionist pretinde, într-o manieră complet arbitrară, ca nici un 
aspect al realităţii să nu mai rămână în afara limitelor cuce- 
ririi ştiinţifice umane. Considerăm acest postulat o povară 
mult prea grea pentru noi, oamenii. Preferăm să fim mult mai 
modeşti în aşteptările noastre asupra a ceea ce se poate 
obţine prin eforturi ştiinţifice. Nu insistăm forţat şi arbitrar 
împotriva ideii că realitatea se supune integral reducţiei 
ştiinţifice. Putem accepta o anumită parte din analiza 
ştiinţifică, ca pe o modalitate limitată de cunoaștere a câte 
ceva din univers, dar considerăm îmbrăţişarea crezului 
reducţionist și iraţională, şi idolatristă. Avem nevoie de alte 
modalități de cunoaştere, în afara ştiinţei şi complementar 
acesteia, dacă dorim să venim în contact cu substanța reală și 
cu profunzimea lucrurilor. Cea mai importantă dintre aceste 
moduri alternative de cunoaștere este religia. 


III. Contactul 


Deși analiza contrastului aduce unele clarificări necesare, 
noi admitem o relație mai puţin polemică şi mai plină de 
dialog între religie şi metoda ştiinţifică a reducţiei. Recunoaș- 
tem că reducţionismul metafizic este un sistem de credinţă și 
nu un complement necesar pentru știință. Ştiinţa şi reducțţi- 
onismul sunt, cât se poate de clar, distincte. Şi totuşi, trebuie 
să reflectăm mai atent asupra implicaţiilor teologice ale des- 
coperirilor remarcabile făcute de analiza ştiinţifică (reducţia 
metodologică) în această epocă, a biologiei moleculare și a 
ştiinţei neuronale. Suntem convinși că teologia poate profita 
de pe urma contactului mai profund cu noile progrese înre- 
gistrate de aceste științe. 

Mai mult, trebuie să subliniem, chiar de la începutul pre- 
zentării noastre, că oamenii de ştiinţă reducționiști nu sunt 

singurii care pun la îndoială modelul ierarhic tradiţional. 
Există azi chiar şi teologi care îl resping, deşi din motive cu 
totul diferite. Modalitatea ierarhică tradițională de orga- 
nizare a înțelegerii realităţii pare a fi, cel puţin pentru unii 
dintre noi, o raționalizare a dominației politice şi masculine, 
care este caracteristica culturilor patriarhale. Gândirea 
ierarhică izvorăşte din tradiţiile în care bărbaţii au asuprit 
femeile şi au supus natura (descrisă adesea, în mod simplist, 
ca fiind de genul feminin) așa-zisului principiu „masculin”. Şi 
totuşi, în mod ironic, reducționismul metafizic, cu voința sa 
implicită de a controla realitatea cu ajutorul analizei știin- 
țifice, este el însuşi o versiune secularizată a vechii imagini 
religioase patriarhale despre univers. 

Cu toate acestea, modelul ierarhic exprimă adevărul im- 
portant că există anumite dimensiuni ale realității mai cu- 
prinzătoare decât altele. În mod evident, viaţa este mai va- 
loroasă decât materia moartă, conștiința umană mai im- 
portantă decât viaţa plantelor sau sensibilitatea animalelor, 
iar Dumnezeu este realitatea cea mai semnificativă din câte 
există. Deci, chiar dacă am dori să desființăm verticalitatea 
de neclintit a ierarhiilor antice, teologia mai are încă nevoie 
să gândească, în termenii nivelurilor relative de importanță, 
diferitele dimensiuni ale realităţii. Fără un anumit sens al 
ierarhiei, poate îmbunătăţit, am cădea în haosul relati- 
vismului. O ierarhie de valori nu implică un cosmos etajat în 
mod rigid. Poate că imaginea cercurilor concentrice, în care 
cele exterioare sunt mai cuprinzătoare decât cele interioare, 
sau imaginea sistemelor care susțin subsisteme, sunt mai 
adecvate decât imaginea tradițională a nivelurilor aşezate 
unul peste altul. 

Prin urmare, termenul „ierarhie” poate avea anumite 
conotaţii neplăcute, dar intuiţia sa că anumite lucruri nu pot 
fi reduse la altele rămâne o parte necesară a perspectivei 
religioase, ca şi a oricărei alte perspective pur etice. Dar este 
oare ierarhia compatibilă cu descoperirile recente ale bio- 
logiei moleculare şi ale ştiinţei despre creier? 

Înainte de a răspunde la această întrebare, dorim să subli- 

niem faptul că putem accepta în întregime tot ceea ce bio- 
logia moleculară spune astăzi despre baza chimică a vieţii și 
tot ceea ce ştiinţa neuronală învață despre fiziologia gândirii. 
De asemenea, suntem deschişi față de posibilitatea pe care o 
oferă ştiinţele asociate cu „inteligența artificială” pentru a ne 
ajuta să înțelegem unele operaţii ale gândirii. Considerăm 
aceste cunoștințe noi, foarte importante; nu suntem amenin- 
taţi în nici un fel de ele, iar teologia noastră poate fi îmbu- 
nătăţită în mod considerabil prin contactul cu ele. 

Omul de ştiinţă şi filosoful Michael Polanyi prezintă cel 
puţin o modalitate prin care descoperirile ştiinţelor reductive 
pot dialoga cu o interpretare religioasă a cosmosului. Născut 
în Ungaria în 1891, Polanyi a obţinut recunoaşterea inter- 
națională ca chimist la Institutul Kaiser Wilhelm din Berlin. 
El a fost forțat de nazism să emigreze şi s-a mutat astfel în 
Anglia, la Universitatea din Manchester, unde a devenit, în 
final, profesor de studii sociale. Acolo a început să se gân- 
dească mai riguros la programul reducţionist de explicare a 
vieţii şi a gândirii în termenii principiilor chimiei şi fizicii. 
Deși nu se opunea reducţiei metodologice, el afirma că reduc- 
ţionismul metafizic nu era numai debil din punct de vedere 
cultural şi etic, ci chiar şi eronat din punct de vedere logic. El 
s-a gândit că dacă biologia ar putea fi redusă doar la fizică şi 
la chimie, atunci ar trebui să mergem direct la chimist sau la 
fizician pentru a înţelege viața. Evident, nu facem aceasta, ci 
ne adresăm mai întâi biologului. Dar de ce? 

Răspunsul pare să fie acela că biologul lucrează în mod 
tacit cu o dimensiune a realităţii care este accesibilă doar în 
parte chimiei și fizicii. Această dimensiune ajunge în conști- 
ința biologului numai printr-un mod „persona!” de cunoaște- 
re, unul care nu poate fi redus la metodele mai impersonale 
ale ştiinţelor mai exacte. Viaţa are anumite calități ireduc- 
tibile, pe care numai anumite persoane le pot înţelege. Chiar 
şi fără a apela la „misticism” sau la un vitalism dubios, putem 
fi de acord că există ceva propriu vieţii, care scapă printre 
ochiurile largi ale năvodului chimistului. Realitatea deplină a 
vieții poate fi înţeleasă numai cu ajutorul unui mod de 

cunoaștere holistic, deosebit de cel reductiv. Modelul general 
al organismelor care se străduiesc să atingă nişte scopuri spe- 
cifice — trăsătură care este, în parte, definiţia vieții nu poate fi 
cunoscut studiind pur şi simplu părţile materiale componente 
şi interacţiunile acestora. Avem nevoie de o intuiţie globală, 
personală, a lumii vii şi a modului în care acționează ea. 

Fiind totuşi atât de bine aliat cu metodele impersonale ale 
scientismului, reducţionismul metafizic neagă această cu- 
noaştere „personală” a lumii vii, pe motiv că e prea estompată 
pentru a fi luată în serios. De aceea, e important să subliniem 
faptul că Polanyi a demonstrat, în mod convingător, că re- 
ducționismul e eronat, inclusiv cu argumente de natură pur 
logică. Vom prezenta aici un foarte mic sumar și o adaptare a 
argumentaţiei sale [21]. 

Chiar și materialișlii ştiinţifici recunosc că fiinţele vii sunt 
„informate” de către un aranjament general al părţilor lor 
constitutive, şi anume de un model definit, care conferă tră- 
săturile specifice. Acest aspect, de ordonare din ființele vii, 
notează Polanyi, este foarte evident la nivelul moleculei 
ADN. Toţi biologii sunt acum de acord că ADN-ul din nucleul 
celulelor vii este „informaţional”, că poartă ceva asemănător 
unei semnificații sau unui mesaj. ADN-ul, din care sunt 
alcătuite genele ființelor vii, este compus din patru „litere” 
chimice (ATCG), dispuse într-o ordine specifică în fiecare 
ființă vie. Tradusă şi multiplicată, aceasta este succesiunea de 
litere care determină tipul general şi forma diferitelor 
organisme şi specii vii. 

Astfel, deşi codul ADN este alcătuit din elemente chimice, 
succesiunea specifică de „litere” chimice din cod este cea care 
face ca unele organisme să fie şoareci, altele broaște, iar 
altele ființe umane, sau cea care face ca un individ dintr-o 
specie să fie unic şi diferit de ceilalți. Cu toate acestea, 
succesiunea specifică fiecăruia nu poate fi clarificată în în- 
tregime de știința chimiei. Modul concret în care bazele din 
linia ADN se aliniază în fiecare organism „transcende” cumva 
chimia pură. Desigur, legătura chimică este necesară pentru 
ca să aibă loc toate acestea, dar succesiunca „specifică” de 

elemente din orice moleculă ADN dată, nu e pur și simplu 
rezultatul proceselor chimice deterministe. Dacă aranjamen- 
tul specific al literelor (ATCG) din ADN ar fi numai produsul 
necesităţii chimice, ar exista numai o specie de molecule 
ADN. Ar exista un singur „mesaj” monoton, în vreme ce, în 
realitate, există o varietate nesfârşită de mesaje. 

Într-adevăr, ADN-ul poate servi ca un cod de informaţie 
pentru atât de multe specii diferite de viaţă și indivizi deo- 
sebiţi, numai pentru că ordinea sa specifică, din orice or- 
ganism particular, implică ceva „mai mult decât” necesitatea 
pur chimică sau fizică. Aceasta rezultă din faptul că, pentru a 
funcţiona ca mijloc de transmitere a informaţiei, orice cod 
trebuie să conţină un număr nedefinit de configurații, ce nu 
pot fi specificate de chimie. Codul trebuie deci să transporte 
informaţii, atunci şi elementele sau „literele” unui cod 
trebuie să permită propria lui descompunere, înainte de a 
putea fi reaşezate într-o manieră informaţională. În limbaj 
figurat, ele trebuie să permită o amestecare sau o combinaţie 
întâmplătoare pentru a putea fi repuse, împreună, într-o va- 
rietate de secvenţe, nesfârşită și nedeterminată chimic. 

Astfel, codul care poartă mesajul vieţii trebuie să fie 
neutru din punct de vedere chimic față de acesta. Mesajul 
„organizează” componentele chimice, dar chimia nu deter- 
mină mesajul [22]. Aceasta nu înseamnă decât că, logic, bio- 
logia nu poale fi redusă la chimie. Nu ne supără faptul că nu 
putem indica în termeni matematici precişi comportamentul 
informaţional nedeterminat din organismele vii şi gândi- 
toare. Spre deosebire de reducţionişti, noi suntem gata să 
recunoaştem că fiecare secvenţă reală, concretă, de ADN din 
ființele vii scapă prescripției complete și controlului analizei 
chimice. Dacă am putea stăpâni secvenţa de ADN numai prin 
intermediul legilor chimice (deşi aceste legi reprezintă cu 
siguranță un factor determinant), accasta ar însemna că 
ADN-ul nu ar mai fi informaţional. Acesta este motivul 
pentru care, împreună cu adepţii contrastului, îmbrățișăm și 
noi ideea că cele mai importante și mai reale lucruri din 
lumea noastră, pot fi supuse cel mai puţin controlului 

ştiinţific. Şi totuşi, spre deosebire de adepţii contrastului, am 
dori să subliniem, ca şi Polanyi, că, din punct de vedere fizic, 
viața şi mintea sălăşluiesc în şi se bazează pe legile şi pro- 
cesele chimice. Nu putem separa viața și mintea de chimie în 
modul dualist, care pare să fie admis de perspectiva ierarhică. 
Trebuie să deosebim, din punct de vedere logic, biologia de 
chimie, dar nu putem separa la întâmplare viața și gândirea 
de materie, deoarece acum ştim că dacă procesele chimice 
dintr-un organism viu nu reușesc să funcţioneze bine, atunci 
nici viața nu va „reuși”. Dacă neuronii din creierul uman nu 
reușesc să funcţioneze sigur şi cooperant, atunci gândirea 
este afectată sau distrusă. Astăzi am ajuns să ne dăm seama 
că viaţa şi gândirea sunt mult mai mult dependente de baza 
lor materială decât credeam până acum. Deşi accastă 
concluzic nu respinge viziunea religioasă, aşa cum susține 
reducţionismul, ne obligă să ne gândim totuși la viață, la 
gândire şi la „suflet” într-o manieră nouă. Nu este nimănui de 
folos să ţină teologia complet separat de descoperirile bio- 
logiei moleculare şi ale ştiinţei neuronale. 

Suntem de acord şi cu E. O. Wilson că genele noastre ţin, 
într-un anume sens, „sub stăpânire” cultura umană. Spre 
exemplu, chiar propria noastră alcătuire genetică exercită 
adevărate constrângeri asupra capacităților noastre din 
domeniile limbii, afectivității şi comportamentului. Modul 
specific în care este configurat ADN-ul în celulele fiecăruia 
dintre noi pune într-adevăr limite în jurul nostru. Dar nu 
trebuie să interpretăm această limitare într-un mod reducțio- 
nist sau determinist, deoarece nivelurile atomic, molecular, 
celular și neuronal ale ființei noastre se mențin deschise, 
pentru a fi ordonate într-un număr indefinit de modalităţi de 
către „nivelul imediat superior”. 

Nu suntem determinaţi astfel (dacă ni se permite să reve- 
nim un moment la imaginea ierarhică), în mod rigid, „de jos”. 
Într-adevăr, fiecare nivel sălășluieşte în şi se bazează pe cele 
de sub el şi trebuie să funcționeze în limitele care definesc 
nivelurile inferioare. Activitatea predictibilă a nivelurilor in- 
ferioare este, de fapt, o condiţie necesară pentru succesul 

impredictibil al celor superioare. Totuşi, de vreme ce nive- 
lurile superioare depind de cele inferioare, ele nu pot fi bine 
înțelese printr-o analiză a nivelurilor inferioare. La fiecare ni- 
vel superior există ceva care este „lăsat afară”. Tocmai în 
regiunile asupra cărora nu poate acționa analiza chimică, li- 
bertatea vieţii, mintea și sufletul au un loc foarte real în uni- 
versul nostru evolutiv. Desigur, reducționiștii vor nega că 
există asemenea „regiuni”. Credinţa lor fundamentalistă 
susține că dacă ştiinţa nu poate înţelege ceva atunci acel ceva 
nu este real. Noi considerăm că aspectele vieţii, gândirii și 
sufletului, ce nu pot fi explicate din punct de vedere chimic, 
sunt propriul lor centru şi substanță. 

Dar cum poate avea loc aceasta? Nu pierdem oare comu- 
nicarea cu biologia moleculară şi cu ştiinţa neuronică dacă 
vom continua să susţinem că dimensiunile realităţii nu pot fi 
precizate din punct de vedere chimic? Pentru a răspunde la 
această întrebare, trebuie să folosim o serie de analogii. 

O modalitate de a reprezenta dimensiunile evazive, dar 
totuşi reale, „lăsate în afară” de analiza pur chimică a vieţii 
sau a gândirii, este de a ne imagina un joc de şah [23]. Cum 
ştie oricine joacă şah, acest joc are reguli stricte, inviolabile. 
Aceste reguli funcționează uniform în cadrul fiecărui joc și 
fiecare jucător trebuie să le respecte scrupulos. Prezența lor 
„deterministă”, implacabilă, impune „constrângeri” stricte 
asupra stilului de joc al fiecărui jucător. Tocmai inflexibilita- 
tea ţine mişcările jucătorului în cadrul acelor limite care defi- 
nesc jocul de șah. 

Şi totuşi, oricât de implacabile ar fi regulile şahului, ele 
nu sunt atât de rigide încât fiecare joc şi fiecare mișcare să fie 
complet determinate „de jos”. Dacă lucrurile ar sta aşa, 
atunci toate jocurile de şah ar fi identice. De aceea, regulile 
lasă totuşi o deschidere suficientă pentru un număr nedeter- 
minat de mişcări. Ele nu sunt atât de restrictive încât un ju- 
cător să nu-şi poată elabora un set unic de strategii sau un 
„stil” personal de desfăşurare a jocului, în cadrul „spaţiului” 
din afara determinării regulilor. 

La fel cum nu putem reduce un anumit joc sau stilul unui 

anumit jucător la regulile abstracte ale şahului, tot aşa nu 
putem să înţelegem în întregime nici unul dintre exemplele 
particulare ale vieţii sau ale gândirii printr-o articulare a 
„legilor” chimice pe care se bazează. Legile chimiei nu sunt 
mai puţin implacabile decât legile şahului, dar şi ele lasă des- 
chise un număr infinit de căi prin care fiinţele vii, gânditoare, 
pot structura componentele moleculare. De obicei, centrul 
real al interesului nostru „personal” -atât în șah cât şi în 
organismele vii — este reprezentat de posibilitățile „lăsate în 
afară”, după recunoaşterea restricţiilor din regulile jocului 
sau din legile științei. Mai mult, la fel cum un jucător de şah 
poate fi recunoscător pentru constrângerile care dau jocului 
de şah identitatea sa formală, şi noi ar trebui să fim recu- 
noscători pentru legile fixe ale chimiei, ce asigură niște limite 
exterioare realiste, în cadrul cărora viața şi gândirea pot 
deveni reale. 

Ştiinţa a obligat teologia să ia acum în consideraţie relația 
intimă care există între viaţă, gândire sau suflet, pe de o 
parte, și procesele chimice, de altă parte. Reducționismul ar 
putea interpreta această intimitate ca fiind absorbţia com- 
pletă a dimensiunilor „superioare” în domeniul fară viaţă și 
fără gândire al proceselor pur materiale. Dar ceea ce vrem să 
subliniem este faptul că, deși nivelurile chimice și neuronale 
sunt condiţii necesare pentru funcţionarea cu succes a vieţii și 
a minţii, nu trebuie să fie considerate și suficiente. Inti- 
mitatea fizică şi sălășluirea nu implică în mod necesar simpla 
identitate. Ar putea avea loc ceva „suplimentar” la nivelurile 
vieţii şi gândirii şi s-ar putea ca analiza chimică să nu poată 
spune doar ea singură despre ce este vorba. 

Pentru a oferi o altă analogie, legile chimice care permit 
cernelii să penetreze hârtia funcționează cu succes dacă veţi 
reuși să citiți apoi gândurile pe care le scriem pe ea. Comuni- 
carea ideilor noastre către dumneavoastră se bazează şi rezi- 
dă în determinismul chimic utilizat în procesul de tipărire. 
Dacă legile chimiei eșuează, și încercarea noastră de comu- 
nicare a informaţiilor spre dv. va eşua. Din acest punct de ve- 
dere, nivelul chimic este condiţie necesară pentru a vă 

transmite gândurile noastre [24]. 

Sperăm că veţi fi de acord că aici au loc lucruri mai 
complicate decât simpla legătură chimică dintre cerneală și 
hârtie. Chimia este necesară, dar nu şi suficientă, pentru a 
explica sensul înscris în propoziţiile de pe această pagină. De 
fapt, numai cunoașterea chimiei nu vă va fi de folos pentru a 
înțelege conţinutul informaţional, deoarece faptul cu adevă- 
rat vital aici este acela că înțelegeţi un aranjament specific al 
unui cod de litere (alfabetul) în cuvinte, al cuvintelor în 
propoziţii, al propoziţiilor în paragrafe, iar al paragrafelor în 
intenţiile noastre mai generale. Există aici o ierarhie com- 
plexă de niveluri informaţionale ce nu poate fi sub nici o 
formă străbătută complet de cunoştinţele dv. de chimie. 

Aţi putea să alegeţi, desigur, analizarea acestei pagini 
dintr-o perspectivă pur chimică şi ați putea descoperi că ea 
este edificatoare. Dar aţi pierde astfel toate celelalte niveluri 
de înțeles, sădite în semnele negre de pe această pagină. Ca şi 
reducţioniștii, aţi putea privi ființele vii, gânditoare, numai 
din punctul de vedere al activităţii lor chimice sau neuronale. 
Şi acest fapt ar putea fi edificator, dar, restrângându-vă astfel 
perspectiva, ați putea scăpa din vedere ceva foarte important, 
într-adevăr, ați putea pierde cea mai mare parte din ceea ce 
se întâmplă. 

După ce ne-am distanțat în acest fel de reducționism, 
suntem totuşi convinşi că teologia trebuie să ia astăzi serios 
în consideraţie legătura strânsă dintre chimie, viaţă şi gân- 
dire, descoperită recent de ştiinţă. Iată ce pot învăţa teologii 
dintr-o asemenea apreciere: 

1) În primul rând, dependenţa vieţii şi a gândirii de pro- 
cesele chimice şi fizice ne dă o nouă lecţie de modestie. Ea 
subliniază dependența umană de restul naturii. Acest gen de 
dependenţă stă în centrul oricărei perspective religioase 
sănătoase şi corespunde bine doctrinei creștine. Deşi, din 
punct de vedere ierarhie, viaţa şi gândirea nu pot fi reduse la 
materie, ele provin totuși din domeniul chimiei și se bazează 
pe procesele chimice într-o asemenea măsură încât, dacă le- 
gătura chimică necesară se strică, atunci şi viața, şi gândirea 

vor pieri. Prin aceasta, ştiinţa serveşte teologiei, în sensul că 
ne dă motive mai clare pentru modestie şi recunoştinţă, dată 
fiind dependența noastră de universul fizic. Vom avea ocazia 
să remarcăm implicaţiile ecologice ale acestei afirmaţii în 
capitolul final. 

2) În al doilea rând, pe măsură ce teologia înţelege 
dependenţa vieţii (şi a sufletului) de procesele chimice, ea ar 
putea descoperi un mod nou de formulare a relaţiei lui 
Dumnezeu cu universul. Conform credinţei religioase, deşi 
Dumnezeu este, în mod tradițional, cel mai înalt „nivel” 
dintre toate, sau cel mai larg cerc care înconjoară universul 
mai mic, Dumnezeu se află, de asemenea, permanent în 
univers. Într-adevăr, după cum subliniază teologul Paul 
Tillich, Dumnezeu nu transcende lumea fără a se afla în ea. A 
transcende înseamnă „a merge dincolo de”, şi Dumnezeu nu 
poate merge dincolo de lume fără să se fi aflat, într-un fel, în 
ea. Dar în ce sens se află Dumnezeu în lume? Poate într-un fel 
cumva asemănător manierei delicate şi umile în care se fixea- 
ză viaţa în materie. 

Pe măsură ce apare viaţa în evoluţia cosmică, ea nu 
violează şi nici nu se separă în vreun fel de legile fizicii şi ale 
chimiei. Nu descoperim viața căutând o activitate moleculară 
care ar fi excepţională din perspectiva așteptărilor chimiei. 
(La fel, nu ajungem să cunoaștem geniul vreunui maestru de 
şah căutând abaterile de la regulile de şah, ci apreciind mo- 
dul creator în care el sau ea exploatează aceste reguli). 
Atunci când viaţa intră în procesul cosmic, în cursul evoluţiei 
lumii, ea face aceasta în așa fel încât să nu încalce legile fizicii 
şi ale chimiei. Nu întrerupe brusc natura şi nu îi încalcă regu- 
lile în maniera intruziunii vitaliste. 

Privind doar din punctul de vedere al legilor chimice ru- 
dimentare, nu are loc nimic nou atunci când materia prinde 
viață. Viaţa se strecoară în lumea materială, aflată în evo- 
luţie, sub forma unei ordonări informaționale a materiei, care 
este foarte liniştită, dar şi uimitor de eficientă, şi nu într-un 
mod care să schimbe legile ştiinţei. Nu observăm viața urmă- 
rind caracteristicile chimice ale unui sistem, ci recunoscând 

(personal) o „configurație generală”, sau gestalt, alcătuită din 
relațiile complexe dintre subsistemele fizice şi componentele 
lor moleculare. 

Poate că şi sentimentul religios al unei prezenţe divine în 
univers este dat printr-un mod de cunoaştere care nu este 
complet diferit de cel care ne conduce la recunoașterea şi a- 
precierea existenţei vieţii în lumea materială. Nu ajungem să 
cunoaștem viața prin analiza moleculelor specifice dintr-un 
organism viu, cu scopul de a găsi un element străin, extra- 
fizic. Să dăm un exemplu: cu cât analizăm mai profund com- 
ponentele particulare ale unei broaște sau ale unui vierme, cu 
atât pierdem din vedere faptul că au fost vreodată „vii”. Şi 
aceasta, deoarece ştim că ceva este viu doar raportându-ne la 
el ca la un întreg, printr-un tip de cunoaștere neanalitic, sau, 
cum ar spune Polanyi, pur „personal!”. 

În același mod, nu vom descoperi prezenţa lui Dumnezeu 
căutând, pur și simplu, semnele unei întreruperi dramatice a 
continuității naturale printre particularităţile realității cos- 
mice. Prezența lui Dumnezeu este ceea ce încearcă să gă- 
sească reducţioniștii, şi pentru că nu o găsesc la nivelul ato- 
milor, moleculelor, celulelor sau neuronilor -— sau în orice 
altceva ce poate fi înțeles de ştiinţă — , ei afirmă că nu există. 

În orice caz, o asemenea descoperire ar mai reprezenta şi 
acum vechiul zeu-al-golurilor, pe care metoda noastră 
teologică l-a respins cu consecvență. Dumnezeu nu cere ca 
legile fizice să fie suspendate, pentru ca El să fie prezent în 
lume. Dumnezeu ar „informa” mai degrabă cosmosul într-un 
mod asemănător cu informarea lipsită de ostentaţie a 
proceselor chimice dintr-un organism viu. Dar nu ne putem 
aștepta ca metoda reductivă a științei să ne ducă la ideea 
existenţei unei asemenea prezențe divine. Dacă e necesară 
cunoașterea personală pentru ca noi să recunoaştem viața, cu 
atât trebuie să fie mai profund personală cunoașterea noastră 
pentru a-L putea recunoaște pe Dumnezeu. 

Mergând mai departe, putem spune că, la fel cum apariţia 
vieţii în evoluţia cosmică cere ca legile chimiei să funcționeze 
sigur şi în cooperare, tot aşa şi manifestarea prezenţei lui 

Dumnezeu în lume ar putea depinde de funcţionarea adec- 
vată a nivelurilor mai puţin cuprinzătoare ale gândirii, vieţii 
şi materiei. Abordarea contrastului subliniază în mod corect 
transcendenţa divină, dar, în versiunea simplistă, literală, în 
care contrastul interpretează modelul ierarhic, Dumnezeu 
este prea simplu situat în afara naturii, mai degrabă decât ca 
aflându-se profund inclus în sânul ei. Pe de altă parte, 
propria noastră teologie permite încarnarea profundă sau 
sălăşluirea lui Dumnezeu în interior. Aceeași teologie suge- 
rează faptul că Dumnezeu poate fi legat în mod intim de 
lume, tot aşa cum viaţa este legată de materie, fără ca acest 
lucru să fie observat vreodată de oamenii de ştiinţă. Deoarece 
ştiinţa foloseşte, de obicei, o metodă de reducţie care observă 
realitatea numai prin elementele particulare şi nu prin 
modelele informaţionale (deși, aşa cum vom vedea mai târ- 
ziu, acest lucru începe să se schimbe acum), ea nu poate indi- 
ca cu exactitate acele modele evazive, pe care le numim viață 
şi gândire. Prin urmare, nu este deloc surprinzător că ştiinţa 
nu a ajuns la nici o idee clară despre prezenţa concretă a lui 
Dumnezeu. 

3) În al treilea rând, noua noastră concepţie, privind 
dependenţa conştiinţei umane de chimia creierului, ridică o 
întrebare despre viața de după moarte. V-aţi întrebat, poate, 
în timpul prezentării noastre, despre perspectiva nemuririi 
personale. Dacă viața, gândirea şi chiar „sufletul” depind atât 
de mult, în actualizarea lor, de procesele celulare, chimice și 
fizice de bază, cum pot ele supravieţui morții, aşa cum cred 
deseori religiile? Nu trebuie să ne întoarcem oare la punctul 
de vedere dualist al adepților contrastului, pentru a salva o 
noţiune coerentă a vieţii de dincolo de mormânt? 

Un răspuns adecvat la această întrebare ar necesita o altă 
carte şi, prin urmare, nu avem pretenţia că-l putem formula 
aici. În orice caz, destinul nostru şi cel al întregului univers 
sunt probleme care implica încrederea în puterea şi fide- 
litatea unui Dumnezeu promițător. Nu trebuie să avem expli- 
caţia detaliată a modului în care vom fi mântuiţi. A cere 
claritate absolută, în legătură cu unele dintre cele mai im- 

portante întrebări ale vieţii, ar fi tot una cu lipsa de credință. 
Credinţa cere ca încrederea noastră în puterea înnoitoare a 
iubirii lui Dumnezeu să fie necondiționată. 

Şi totuşi, perspectiva promisiunii ne încurajează să formu- 
lăm ipoteze empirice privind modul în care știința ar putea să 
fie deschisă, cel puţin în principiu, faţă de eventualitatea, 
aparent imposibilă, a unei vieţi conștiente înviate, care apare 
de cealaltă parte a morţii. Am putea găsi o cale de a exprima 
consonanța ştiinţei cu ideea vieţii de dincolo de moarte 
printr-o reflecţie scurtă asupra calităţii informaţionale pe care 
biologii au descoperit-o la ființele vii. 

După cum am argumentat mai înainte, din punct de 
vedere logic, nu putem identifica o succesiune specifică de 
„litere” ADN cu substratul material în care este inclusă aceas- 
ta. Pentru că, așa cum până și cei mai duri reducţioniști ar re- 
cunoaşte în epoca computerelor, aspectul informaţional 
„transcende”, într-un anume sens, materia în care se află. 
Știm, de exemplu, că, în timpul vieţii oricărui organism, are 
loc un schimb constant al conţinutului său atomic şi mole- 
cular. De pildă, fiecare dintre noi are astăzi o acumulare com- 
plet diferită de „materie” în corpul său, comparând cu ceea ce 
avea cu câţiva ani în urmă. Cu toate acestea, în timpul pro- 
cesului de golire şi reumplere a „nivelului” material, com- 
ponenta informaţională rămâne relativ neschimbată, sufe- 
rind în permanență o „reîntrupare”. Dar dacă acest model 
informaţional, relativ invariabil, poate primi multiple încar- 
nări succesive în cursul vieţii unei singure persoane sau a 
unui singur organism, putem fi siguri că un tip asemănător de 
restaurare ar fi imposibilă dincolo de sfârşitul aparent al 
vieţii? Evident, pentru a se întâmpla așa ceva, ar trebui să 
existe o realitate etern sensibilă, având capacitatea de a-și 
„aminti” nenumăratele modele bogate în informaţii, care dau 
formă tuturor lucrurilor. Or, tocmai deținerea acestui secret 
este unul dintre lucrurile pe care tradiția noastră religioasă 
le-a atribuit lui Dumnezeu. 

John Polkinghorne, fizician la Cambridge, dă o versiune a 
acestui tip de reflecţie teologică: 

Înţeleg sufletul ca un model purtător de informaţie, aproape infinit 
de complex şi dinamic, purtat în orice moment de materia corpului 
meu viu, care se dezvoltă permanent de-a lungul tuturor schimbă- 
rilor ce au loc în alcătuirea mea trupească, în timpul vieții mele 
pământene. Unitatea psihosomatică este dizolvată, în momentul 
morții, prin decăderea corpului meu, dar cred că există o speranţă, 
perfect coerentă, ca modelul care sunt eu să fie ținut minte de către 
Dumnezeu și să fie refăcut de Fl atunci când mă va reconstitui într- 
un mediu nou, pe care tot El îl va alege. Acesta va fi actul său 
escatologic de înviere [25]. 


Dar, pentru a face un pas mai departe, de ce trebuie să 
presupunem că Dumnezeu își poate „aminti” şi reconstitui 
numai modele umane şi nu şi aspectele informaţionale ale 
celorlalte ființe vii- chiar şi modelele care alcătuiesc istoria 
întregului cosmos? Într-adevăr, dacă acceptăm noua intuiţie 
ştiinţifică, că propria noastră existenţă este împletită în mod 
complicat în țesătura întregului univers, putem să mai se- 
parăm destinul cosmic de speranţele noastre individuale de 
nemurire?1?, 


IV. Confirmarea 


Cele trei poziţii, care au fost descrise mai înainte, au omis 
o trăsătură importantă, care stă la baza întregului proiect al 
reducției ştiinţifice. În esenţă, impulsul de reducţie este un 
exemplu de căutare a simplităţii şi purității, coincizând cu 
mult din ceea ce întâlnim şi în religie. Impulsul de a găsi cea 
mai simplă explicaţie posibilă a lucrurilor nu este inevitabil o 
manifestare a voinţei de a controla, ci corespunde, mai de- 
grabă, cel puţin în anumite privinţe, căutării de către religie a 


1? Autorul ia aici atitudine față de ideile „dezincarnaţioniste” ale unui 
creștinism pietist, de factură gnostic-spiritualistă și acosmistă. Această 
fantomă ideologică bântuie, într-un fel sau altul, mai toate teologiile care 
separă faptul uman de sensul creaţiei întregi. Relaţia indisolubilă dintre 
„constituția” naturii umane şi aceea a universului implică o istorie 
comună. Este o idee proprie Scripturii (cf. Romani, 8, 19-23) şi Tradiţiei 
(cf. sfântul Maxim Mărturisitorul, Mystagogia, 7) creştine (D.C.). 

unității fundamentale a lucrurilor. Chiar reducționismul ma- 
terialist e o versiune superficială, de căutare mistică, mai 
largă şi mai profundă, a unei unități fundamentale, în care 
toate lucrurile îşi găsesc în final locul. 

Religia şi ştiinţa au, în comun, dorinţa de a ajunge la pro- 
funzimea care se află sub suprafaţa lucrurilor. Asemenea ști- 
inței, religia ne face să credem că, o dată ajunşi în inima lu- 
crurilor, vom găsi acolo o simplitate surprinzătoare. Lucrurile 
nu sunt ceea ce par a fi, fapt cu care sunt de acord atât ştiinţa 
cât şi religia. Sub învelișul subţire al lucrurilor se află o voinţă 
care ne va surprinde cu totul. În esență, impulsul din spatele 
ştiinţei reductive nu poate fi separat de dorința umană pro- 
fundă de unitate, care primeşte cea mai explicită expresie în 
religia mistică. 

Cu multe secole în urmă, probabil cândva între 800 şi 500 
î.d.Hr., misticii religioși, filosofii, profeţii şi teologii din 
câteva părţi ale lumii au început să se plictisească, aproape 
simultan, de confuzia cauzată de formele din ce în ce mai 
elaborate de politeism și de alte expresii extravagante ale 
religiei. Sentimentul lor de frustrare, față de consecințele 
nesatisfacătoarc ale ritualurilor inutil de complicate şi ale 
regulilor stricte de adoraţie, i-a făcut pe unii să caute un sens 
mai profund al unicităţii pe care o intuiau că se află în centrul 
realității. Autorii hinduşi ai Upanişadelor, filosofii greci, 
budiştii, taoiștii chinezi şi profeţii evrei au încercat cu toţii, în 
acea perioadă, să elibereze religia de complexitatea sa împo- 
vărătoare [26]. 

Idealurile lor purificatoare continuă să rămână nere- 
alizate, pentru că religiile continuă să fie la fel de complicate, 
de diverse și de divizate, ca întotdeauna. Ele venerează și azi 
idoli şi idealuri ireconciliabile. Cu toate acestea, o trăsătură 
de bază a conștiinței religioase continuă să o reprezinte că- 
utarea simplităţii şi a unităţii, prin care pot fi depășite toate 
separările cauzate de adorarea unor zeități și valori diferite. 
Trebuie să subliniem totuși că și programul reducţionist al 
ştiinţei moderne este o expresie indirectă a acestei dorințe 
fundamental religioase. 

Ca sistem de credință, reducționismul este, desigur, duş- 
manul religiei mistice. Dar nu şi căutarea simplităţii şi a 
unităţii. Ceea ce, din punct de vedere teologic, e supărător la 
reducționism, nu este căutarea de către acesta a unității cu- 
noaşterii, ci disponibilitatea sa de a accepta un atomism su- 
perficial și simplist, ca bază fundamentală a acestei unități. 
Fixaţia sa asupra unui set material de elemente monovalente 
atomice, moleculare, neuronale sau genetice, care plutesc la 
suprafaţa lucrurilor, face, din reducţionismul materialist, un 
sistem de opinie subțire și palid. 

Prin urmare, salutăm la reducţioniști căutarea unităţii și 
simplităţii, observând că ea coincide căutării religiei. Totuși, 
a admite că ea coincide căutării religioase nu înseamnă a 
afirma faptul că au aceeaşi extindere şi scop final, deoarece 
căutarea reducționistă renunţă la aceasta mult prea devreme. 
Reducţionismul ştiinţific se opreşte foarte departe de scopul 
evaziv al unităţii fundamentale și al simplităţii. El termină 
prin a întrona, în mod artificial, unităţi fizice, izolate, ca 
fundament al realităţii, în loc să analizeze mai profund 
unitatea incomprehensibilă ce stă la baza tuturor modelelor 
complexe ale unui univers foarte misterios. 

Perspectiva religioasă ar putea cădea de acord cu 
reducţionismul, în legătură cu faptul că există o simplitate și 
o unitate fundamentală a realităţii, dar nu va dori niciodată 
să uite toată adâncimea şi complexitatea care se află între noi 
şi scopul final al căutării noastre. Datorită recunoaşterii mis- 
terului nesfârşit al unui univers care izvorăşte din infinitatea 
şi din unicitatea lui Dumnezeu'5, religia tolerează mai mult 
ambiguitatea şi contradicţiile din experiența noastră pre- 
zentă decât o face reducţionismul materialist. Religia îşi dă 
seama de faptul că scopul unităţii și simplităţii reale nu se 
obține uşor și că se află departe. Adevărata adâncime a uni- 
versului este prea evazivă pentru a fi culeasă de la suprafață 
şi a ne fi prezentată în supersimplificările, lipsite de viață, ale 


i [e aa ` T y s r 
Din perspectiva teologici creştine ortodoxe, afirmația, poate doar for- 
mulată nefericit, sugerează o viziune quasipanteistă, emanatistă. 

scientismului reducționist. 

Unitatea căutată de religie include o pluralitate și o 
diversitate inepuizabile; nu putem ajunge la acestea dând la 
o parte toată complexitatea, nuanţa, frumuseţea şi valoarea, 
existente în lumea de azi. Din acest motiv, fiecare teologie, 
consecventă cu ea însăşi, recunoaşte, mai devreme sau mai 
târziu, caracterul complet inadecvat, chiar şi al celor mai 
înalte etichetări religioase, date de noi realității funda- 
mentale. În consecință, multe spiritualităţi insistă, în final, 
asupra tăcerii, ca fiind, probabil, cea mai adecvată formă de 
adoraţie. 

De exemplu, iudaismul şi islamismul, ca şi unele ramuri 
importante ale creştinismului, au o evidentă rezervă față de 
folosirea imaginilor. Protestul lor împotriva imaginilor și 
ideilor religioase decurge dintr-o intuiţie a faptului că nici o 
imagine umană asupra a ceea ce este fundamental nu poate 
reprezenta în mod adecvat unitatea divină, inepuizabilă. 
Adevărat, în multe religii există o tendință iconoclastă, care 
spulberă imaginile întotdeauna prea meschine despre 
Dumnezeu.” 


Misterul lumii nu stă, pentru tradiția ortodoxă, în faptul că lumea izvo- 
răşte din Dumnezeu, ci în faptul că există ca și creație a lui Dumnezeu, 
întemeiată în Logos (D.C.). 

"4 Observaţia autorului trebuie comentată nuanţat. Are perfectă dreptate 
când sesizează că multe tradiţii religioase înțeleg tăcerea ca formă 
supremă de adoraţie. E ceea ce teologia creştină ortodoxă numește 
preferința pentru apofază (suspendarea discursului, din conștiința 
inadecvării cu Dumnezeu). Desigur, atitudine apofatică trebuie să avem, 
de asemenea, faţă de om, viață și univers, de vreme ce în toate acestea se 
reflectă cumva slava Creatorului. Însă de aici până la contestarea icoanei 
creștine e un pas uriaș, al unei viziuni reducţioniste, proprie protestan- 
tismului, care și dezvoltă adesea, consecvent, ideile dezincarnaţioniste 
criticate mai sus de autor. Creștinismul ortodox nici nu idolatrizează 
icoana/imaginea, nici nu renunţă la marea taină, întemeietoare și pentru 
icoană, a întrupării Fiului lui Dumnezeu: pentru că Dumnezeu a coborât 
la noi, asumând trupul omenesc și posibilitățile noastre de comunicare, 
putem să-l reprezentăm vizual pe Cuvântul întrupat, de asemenea avem 
posibilitatea de a vorbi (până la un punct) despre Dumnezeu. (În limbajul 
hristologiei, este vorba de comunicarea calităților între Dumnezeu şi om, 

Reducţionismul ştiinţific e respins, religios vorbind, nu 
pentru că ar căuta simplitatea și unitatea, ci pentru că strigă, 
mult prea profan şi prematur, că a descoperit în sfârşit adân- 
cimile întregii realităţi şi că a adus lunga căutare umană a 
coerenței, la stadiul final. Astfel, nerăbdarea lui violează 
spiritul aşteptării tăcute, foarte potrivit oamenilor confrun- 
taţi cu un univers misterios. 

Totul, declară reducţionismul, poate fi rezolvat azi prin 
procese şi interacțiuni materiale, deoarece acestea pot fi 
făcute cunoscute acum cu ajutorul analizei ştiinţifice. Suntem 
convinși că o asemenea afirmație încarcerează știința și o face 
sclava ideologiei. Teologia noastră de „confirmare” încearcă 
să elibereze ştiinţa de această legătură. Prin indicarea unei 
adâncimi infinite şi a abisului unei unităţi care transcende 
materialul materialismului ştiinţific, o perspectivă cu adevă- 
rat religioasă eliberează materia de povara de a fi nevoită să 
funcţioneze ca realitate fundamentală, iar ştiinţa de sarcina 
îngrozitoare de a trebui să funcţioneze ca o religie 
alternativă. 


fără confuzii). Recent, J. Polkinghorne a afirmat că trebuie luată în calcul 
viziunea creștină, trinitară și hristologică, asupra universului (în Research 
News & Opportunities în Science and Thealogy, oct 2002, vol. 3, no. 2, p. 
24; D.C.). 

CAPITOLUL 5 
Universul a fost creat? 


Nici o învățătură nu este mai vitală pentru credința în 
Dumnezeu decât aceea a creației. Această doctrină inter- 
pretează universul, în mod fundamental, ca pe un dar adus 
vieţii, în mod liber, de către un Creator puternic, iubitor şi 
personal. Cu alte cuvinte, cosmosul nu s-a autocreat, ci e 
produsul unei bunătăţi transcendente. Scripturile ebraice ne 
spun că „la început” Dumnezeu a creat cerul şi pământul. 
Teismul creştin și cel musulman susţin chiar că Dumnezeu a 
creat lumea ex nihilo, din nimic. Ce legătură are, prin urma- 
re, ştiinţa modernă cu credibilitatea acestei învățături religi- 
oase fundamentale? Face ştiinţa ca doctrina creaţiei să fie 
mai mult sau mai puţin credibilă? 

Fizicianul britanic Peter Atkins spune direct că, prin cos- 
mologia modernă, noţiunea de creaţie de către Dumnezeu 
devine inutilă [1]. Şi, deşi Atkins pare să nu fie prea tulburat 
de aceasta, interpretarea sa lovește chiar în inima a ceea ce 
mulți consideră a fi unul dintre cele mai importante ade- 
văruri din viața lor. Pentru credincioşii diverselor religii, doc- 
trina creaţiei este mult mai mult decât o poveste menită să le 
satisfacă curiozitatea în legătură cu modul în care a început 
totul. Semnificația sa e mult mai adâncă, deoarece se adre- 
sează direct unei preocupări umane obișnuite, legată de 
întrebarea dacă există motive realiste de speranță în sensul 
vieţii noastre şi al universului. Dacă o putere şi o generozitate 
transcendente au creat universul, atunci aceeași putere și 
bunătate ne-ar putea elibera, cu siguranță, de toate relele, și 
ne-ar conduce spre împlinirea după care tânjim. Un Dum- 
nezeu capabil să creeze acest univers ar trebui să aibă și 
puterea de a aduce salvarea pentru cei disperaţi. Un Creator 
ar putea chiar readuce la viață pe cei morți. Existența unui 
Creator ar trebui să însemne că întregul univers are o sem- 
nificație adâncă, deși nu putem şti exact care este aceasta. 

Cât de important ar putea fi prin urmare dacă ştiinţa ar da 

un sprijin nou sau, dimpotrivă, ar pune sub semnul îndoielii 
credibilitatea acestei învățături religioase centrale. Să ne mi- 
răm atunci că unele dintre cele mai aprinse discuţii care au 
loc astăzi între ştiinţă şi religie au ca subiect tocmai crearea 
universului? 

Teoria „big bang", recent formulată, privind originile cos- 
mice, pare să ducă, cel puţin la prima vedere, la ideea că uni- 
versul a avut un început. Or, dacă a avut un început, acesta 
nu ar putea sa însemne că ideea biblică a creaţiei divine, cum 
e descrisă în Geneză, ar avea totuși o semnificaţie ştiinţifică? 
După cum vom vedea, mulți oameni de știință nu agreează 
ideea că universul a început să existe în urma unui act de 
creaţie divină. Unii nu sunt convinși nici măcar că universul a 
început vreodată să existe. Poate că universul a existat din- 
totdeauna și va continua să existe la nesfârşit. Dar oare, nu 
atacă astăzi teoria big bang în mod serios o asemenea 
noţiune? 

Începând din antichitate, filosofii au considerat deseori de 
la sine înțeles faptul că universul este etern și necreat. De 
această părere au fost Platon şi Aristotel, ca, de altfel, mulți 
alți filosofi greci. Democrit spunea, mult timp înaintea lui 
Aristotel, că universul e alcătuit din „atomi şi vid”, care au 
existat din eternitate. Cel puţin până foarte de curând, aproa- 
pe toţi materialiștii moderni au presupus că materia nu are 
origini şi că e nepieritoare. Totuși, ştiinţa pare să fi pus de o 
parte ideea unui univers etern. Desigur, aceasta s-a făcut prin 
luptă şi mai sunt mulți care nu cred în această ipoteză. Tre- 
buie să ne aducem aminte că mult timp chiar Albert Einstein 
a fost convins că universul trebuie să fi existat dintotdeauna, 
acesta fiind unul din motivele pentru care el a respins ideea 
unui Dumnezeu personal. El credea că un asemenea Dum- 
nezeu este pur şi simplu inutil, atâta timp cât universul este 
ordonat pentru eternitate și este matricea şi sursa tuturor 
lucrurilor. Și nu e surprinzător faptul că, în ciuda tuturor 
discuţiilor purtate astăzi în jurul big bang, există oameni de 
ştiinţă care mai încearcă să salveze noțiunea de univers fără 
început. Ei o fac fie formulând ipoteze privind existenţa unei 

serii nesfârşite de lumi, fie imaginând alte idei fascinante, ce 
ar putea să ne ajute cumva să evităm concluzia că universul 
ar fi trebuit să aibă un început. Dacă ar putea elimina orice 
neclaritate privind originea cosmică, ei speră că ar face astfel 
inutilă noţiunea de Creator. 

Cum vom arăta mai jos, unii teologi ar răspunde că şi un 
univers cu o existență eternă (indiferent ce ar însemna a- 
ceasta) nu elimină necesitatea unui Creator, a unui Factor de 
origine. Numai că descoperirile astrofizice surprinzătoare ale 
secolului XX i-au determinat pe mulți oameni de ştiinţă să se 
îndoiască de faptul că universul a existat dintotdeauna. Cos- 
mologii au ajuns la un consens asupra duratei temporale a 
universului: deși inimaginabil de uriașă, ea este totuşi finită. 

Ne aflăm, prin urmare, în faţa a trei întrebări: Dacă uni- 
versul nu a existat dintotdeauna, e necesar ca originea sa să 
aibă o cauză transcendentă? Și este această presupusă cauză 
echivalentă cu ceea ce teismul numeşte Dumnezeu? Sau este 
posibil ca universul nostru finit să fi apărut spontan, fără nici 
un motiv? 

Suspiciunea că universul nostru a avut într-adevăr un în- 
ceput bine definit a fost trezită în secolul XX de observaţiile 
ştiinţifice, care au descoperit că spaţiul cosmic se extinde. Iar 
un cosmos ce se extinde în spaţiu necesită un punct de por- 
nire, pentru că, dacă continuăm să ne întoarcem în trecutul 
îndepărtat, de-a lungul liniilor de expansiune cosmică, tre- 
buie să ajungem în final la un singur punct, acolo unde a în- 
ceput, pentru prima dată, creșterea în dimensiune. Observa- 
tiile arată acum că galaxiile (al căror număr uriaș a fost des- 
coperit, de asemenea, de abia în secolul XX) se depărtează 
una de cealaltă şi că universul continuă să evolueze [2]. Asta 
înseamnă că, cu foarte mult timp în urmă, întreaga realitate 
fizică trebuie să fi fost comprimată într-un sâmbure de mate- 
rie, inimaginabil de mic şi de dens. Fizica particulelor chiar 
admite astăzi că acest grăunte compact ar fi putut fi, inițial, 
cât nucleul unui atom. 

Apoi, cu vreo cincisprezece miliarde de ani în urmă, a- 
ceastă gămălie de materie, incredibil de comprimată, a înce- 

put să „explodeze”, creând, în cadrul acestui proces, spaţiul și 
timpul. Mingea de foc care a rezultai e numită de obicei big 
bang şi este asociată, în general, cu începutul universului. Se 
pare că, în teoriile despre big bang, am ajuns la „marginea” 
temporală a cosmosului. Şi, cu toate că filosofii, oamenii de 
ştiinţă şi teologii ne spun să fim foarte atenţi atunci când pu- 
nem întrebări stupide despre big bang, ne e foarte greu să ne 
abținem să nu punem întrebarea dacă există ceva dincolo de 
acesta. Nu există nimic? Sau există Dumnezeu? 

În 1917, în vreme ce studia ecuaţiile nou formulate de 
către Einstein, despre relativitatea generală, fizicianul danez 
Willem de Sitter a ajuns la concluzia că ele se refereau la un 
cosmos în expansiune şi în schimbare. Dacă universul ar fi 
fost etern şi static, corpurile de mase diferite s-ar fi prăbuşit 
până acum unul peste celălalt, din cauza gravitaţiei. De 
aceea, universul trebuie să se afle într-o continuă schimbare, 
ceca ce ar putea însemna că el a avut, de asemenea, un înce- 
put. În 1922, matematicianul rus Alexander Friedmann a 
ajuns la concluzia că relativitatea generală contestă ideea 
unui univers neschimbat în eternitate. Atât de Sitter cât şi 
Fredmann i-au scris lui Finstein despre nedumeririle lor, 
numai că cel mai faimos om de ştiinţă al secolului XX nu era 
pregătit să accepte o cosmologie în care universul a apărut 
dintr-un punct de origine singular. El considera că astfel de 
singularități nu corespund înţelegerii științifice, deoarece 
ştiinţa caută o legitimitate universală și inteligibilă. Din cau- 
za nevoii sale de universalitate, Einstein s-a agăţat întotdeau- 
na de ideea că întregul cosmos ar fi mai degrabă etern și 
necesar, decât într-o schimbare dinamică. De aceea, a prefe- 
rat un univers care nu s-a născut, care se extindea îndărăt, în 
invariabilitatea eternă a unui trecut indefinit. Astfel, el a răs- 
puns rapoartelor tulburătoare ale lui de Sitter şi Friedmann, 
schimbându-și calculele originale şi introducând în ele o 
„constantă cosmologică” artificială şi pur fictivă, după cum a 
fost dovedit ulterior. El presupunea că o forță repulsivă cons- 
tantă, inerentă cosmosului, ține probabil la distanţă stelele și 
împiedică prăbuşirea universului în el însuși. 

Doar că, ceva mai târziu, Einstein l-a întâlnit pe astrono- 
mul american Edwin Hubble, care i-a oferit ceea ce păreau a 
fi dovezi observaţionale despre un univers dinamic. Hubble 
observase câteva galaxii cu marele telescop de la Mount 
Wilson și remarcase că liniile spectroscopice care radiau de la 
unele din ele aveau o „deplasare” măsurabilă către capătul 
roşu al spectrului. Aceasta nu putea însemna decât că undele 
luminoase sunt mai lungi decât normal şi că sursa de lumină 
se îndepărtează de observator. Cea mai bună explicaţie pen- 
tru acest fenomen, de „deplasare spre roșu”, concluziona el, 
este aceea că galaxiile se îndepărtează de Pământ şi una de 
cealaltă, cu viteze enorme. Știința experimentală confirmă 
acum că ne aflăm într-un univers în expansiune, așa cum fu- 
sese prezis de ecuaţiile lui Einstein. Einstein a fost nevoit să 
recunoască acest fapt, iar, mai târziu, a admis chiar că a făcut 
o mare greșeală când a introdus „constanta cosmologică”. 

Cu toate acestea, îndoielile asupra big bang au continuat 
chiar şi după descoperirile lui Hubble. Mulţi oameni de 
ştiinţă se rupeau cu greu de ideea unui univers static. Dar iată 
că noua teorie a primit un sprijin substanţial, în 1965, când 
oamenii de ştiinţă Robert Wilson şi Amo Penzias au des- 
coperit o radiaţie de fond de temperatură joasă, care putea fi 
interpretată cel mai bine ca strălucirea ulterioară a unui big 
bang inițial fierbinte. Această radiaţie a fost cel mai clar sem- 
nal de până atunci că, în urmă cu cincisprezece miliarde de 
ani, a avut loc un eveniment cosmic singular și originar. De 
acum era din ce în ce mai greu să se pună sub semnul îndoie- 
lii faptul că universul a început cu ceva asemănător big bang- 
ului. 

Dar îndoielile continuau, probabil în mod justificat. 
Teoria big bang privind originile cosmice părea să implice 
faptul că universul ce rezulta din expansiunea inițială va fi 
fost neted şi uniform în toate direcţiile. Şi totuşi, parcă mai 
clar ca oricând, astronomia ne face să ne dăm seama că trăim 
într-un univers foarte zgrunțuros. Aceasta înseamnă că 
materia cosmică se adună, în unele locuri, în bulgări uriași, în 
timp ce, în alte locuri, e dispusă mult mai puțină materie. 

Cosmosul nostru este alcătuit din galaxii, roiuri şi superroiuri 
de galaxii, stele, planete și gaze, distribuite cât se poate de 
inegal, precum și din alte tipuri de materie, încă insuficient 
înțelese. De exemplu, spaţii goale imense separă unele gru- 
pări de galaxii, în timp ce altele sunt mult mai intim legate. 
Dacă universul a început în adevăr cu un big bang net, atunci 
de ce s-a abătut atât de mult astăzi de la distribuţia sa uni- 
formă? Pentru a putea reproduce toate iregularităţile pe care 
le cunosc astăzi astronomii, atunci universul trebuie să fi avut 
sâmburii unor asemenea neregularități chiar din primele sta- 
dii ale evoluţiei sale. Numai că teoria big bang nu părea să ia 
în consideraţie aşa ceva. 

Până nu de mult, existau chiar oameni de ştiinţă care erau 
gata să respingă teoria big bang dacă aceasta nu putea 
explica dispersia neregulată a materiei. Dar iată că, în primă- 
vara lui 1992, dubiile au fost spulberate, cel puțin aparent. 
Datele adunate de satelitul The COsmic Background Explorer 
(COBE) păreau să arate că în primii 300.000 de ani care au 
urmat big bang, adică atunci când universul se afla încă în co- 
pilăria sa, radiaţia, din care au evoluat mai târziu diferite for- 
me de materie, începuse deja să capete un aspect foarte 
vălurit. Ridurile primordiale au fost probabil „sâmburii” uni- 
versului neregulat de azi. Așadar, teoria big bang pare sigură, 
cel puţin pentru momentul actual [3]. 

Chiar şi aşa, sunt oameni de ştiinţă ce persistă în „necre- 
dinţa” lor. Deşi recunosc că nu au nici o dovadă, ei își în- 
chipuie că am putea trăi într-un univers oscilant. Ei cred că, 
timp de mai multe miliarde de ani, universul se contractă și 
se extinde periodic, neîncetat, într-o serie infinit prelungită 
de big bang-uri şi big crunches (striviri mari). Această ipoteză 
provocatoare îi atrage mai ales pe cei ce consideră ideea crea- 
tiei divine greu de acceptat. 

Alţi oameni de ştiinţă au spus totuşi că o serie infinită de 
lumi reprezintă încă o noțiune problematică, având în vedere 
cea de-a doua lege a termodinamicii. Această lege nemiloasă 
a fizicii susţine că energia disponibilă din univers scade în 
mod treptat şi ireversibil, asemenea unui ceas, la care ten- 

siunea arcurilor cedează cu totul, în final. Prin urmare, chiar 
dacă au fost multe oscilații (big bang-uri urmate de big 
crunches), cosmosul tot își va epuiza încet, în final, energia 
disponibilă. Legea ireversibilității termodinamice cere ca 
întreaga serie de universuri ipotetice să fi avut un început 
singular, poate în urmă cu multe oscilații. 

Astfel, disputa din jurul faptului dacă universul a avut 
vreodată un început bine definit continuă. Unii oameni de 
ştiinţă nu sunt siguri că aceleaşi legi ale termodinamicii, care 
funcţionează astăzi în lumea noastră, ar putea fi aplicate în 
episoadele alternative ale unui univers oscilant. Știința nu i-a 
mulțumit pe toţi, eliminând definitiv eventuala eternitate a 
acestui cosmos. Nu există dovezi concrete care să sprijine 
ideea că a existat un număr infinit de big bang-uri, dar nici nu 
putem contrazice acest lucru. 

În cele ce urmează, s-ar pune o întrebare: ştiinţa pură ori 
poate numai nişte „opinii” foarte neştiințifice i-au determinat 
pe unii cosmologi sceptici să adere cu atâta tenacitate la idei, 
cum ar fi un univers oscilant, sau la teorii cosmologice la fel 
de imaginare, atâta timp cât nu există dovezi empirice care să 
le confirme sau să le infirme? Poate că un motiv pentru a 
cocheta cu ideea extravagantă a universurilor multiple ar fi 
de a salva ideea că viaţa a apărut, probabil, printr-un eveni- 
ment pur şi simplu întâmplător, adică unul care nu necesită o 
intervenţie divină specială [4]. În absenţa unui Creator, o 
serie prelungită la infinit sau proliferarea de „lumi” ar putea 
reprezenta o șansă mult mai mare ca viaţa să fi apărut, într- 
un univers singular, numai datorită întâmplării. În sfârşit, ar 
fi foarte puţin probabil ca viața să fi apărut, printr-o simplă 
întâmplare. Dacă ar fi existat însă un număr infinit de big 
bang-uri şi big squeezes (striviri mari), atunci ar fi fost mult 
mai multe ocazii prin care să fi apărut viaţa o dată sau chiar 
de mai multe ori [5]. 

Știința a demonstrat că trebuie să aibă loc nenumărate 
coincidenţe fizice pentru ca viaţa să devină posibilă. Și totuși, 
dacă a existat un număr infinit de încercări de naştere a uni- 
versurilor, mai devreme sau mai târaiu, în unul dintre ele 

trebuia să fi apărut acele condiţii speciale care dau naştere 
vieţii. Într-un astfel de caz, propria noastră existenţă, aparent 
improbabilă, nu ar mai fi chiar atât de neașteptată. Ba chiar, 
ar fi un rezultat final aproape inevitabil al unei loterii cos- 
mice gigante, care implică o serie infinită de lumi, lipsite, în 
cea mai mare parte, de viață şi gândire. 

Dar până vor apărea dovezi reale despre existenţa unor 
astfel de lumi nenumărate, ni se pare mai potrivit, pentru 
discuţia noastră, să analizăm relaţia dintre doctrina religi- 
oasă a creației şi lumea consensului ştiinţific actual. Se pare 
că acest cosmos, descris în termenii teoriei big bang, teorie 
larg acceptată despre originile cosmosului, este destul de fas- 
cinant şi de bine stabilit, pentru a trezi câteva reacţii inte- 
resante, dar şi foarte diferite. Oferă cosmologia big bang o 
bază destul de substanțială pentru a certifica ştiinţific 
teologia creaţiei? Vom oferi, în continuare, câteva răspunsuri 
posibile. 


I. Conflictul 


Nimic din ştiinţa modernă nu pare să vină, la prima ve- 
dere, în sprijinul ideii unui Dumnezeu Creator şi, prin urma- 
re, în favoarea unei mai mari plauzibilităţi a religiei în raport 
cu teoria big bang despre originile cosmice. În versiunea stan- 
dard revizuită, Biblia începe cu cuvintele „la început, 
Dumnezeu a creat cerul şi pământul”. Iar azi, după multe se- 
cole în care filosofii și oamenii de ştiinţă au presupus că 
materia este eternă, pare că ştiinţa înclină, în sfârşit, către 
noţiunea universului finit, din punct de vedere temporal. 
Putem găsi oare o bază mai evidentă, pentru reunirea dintre 
teologie și ştiinţă, decât ideea că universul a avut un început? 
Cum am putea explica oare mai bine decât prin doctrina 
creaţiei — şi ideea unui Dumnezeu Creator — modul în care 
cosmosul a început să existe atât de brusc, dintr-un nimic 
aparent? 

A curs foarte multă cerneală în încercările de a arăta că 
fizica big bang a făcut ca ideea teologică despre creaţie să fie 

din nou respectată, din punct de vedere intelectual. Deși fun- 
damentaliștii resping astrofizica big bang, deoarece aceasta 
face universul prea vechi pentru a corespunde perioadei 
scurte de timp (aprox. 10000 ani), permisă de literalismul lor 
biblic, alți creştini conservatori, ca Norman Geisler și Kerby 
Anderson, susțin însă că „teoria big bang despre originea 
universului a reînviat ideea unei perspective creaţioniste a 
originilor în astronomie” [6]. Cartea Genezei a găsit, în apa- 
rență, un sprijin concludent în noua cosmologie. 

Cum poate aţi anticipat, noi, adepţii scepticismului ştiin- 
tific, vom avea nevoie de mult mai mult decât fizica big bang 
pentru a ne întoarce la credinţa religioasă, deoarece nu este 
deloc evident faptul că dacă universul a avut un început, el 
trebuia să aibă şi un Creator. Fizica cuantică admite, de fapt, 
posibilitatea ca universul să fi început să existe din nimic. 
Cosmosul ar fi putut avea un început, dar ar fi putut, de ase- 
menea, ca existenţa lui să fi explodat în mod spontan, fără 
nici o cauză. 

Raza ştiinţifică pentru această ipoteză, care este, după 
cum se ştie, contrară intuiţiei, e următoarea. Conform teoriei 
big bang şi fizicii cuantice, universul avea, la un moment dat, 
aproximativ dimensiunea unei particule subatomice și, prin 
urmare, putem presupune că se comporta exact ca acest fel 
de particule. Dar, conform teoriei cuantice, apariția unor ase- 
menea particule nu necesita existența vreunei cauze deter- 
minante anterioare. Așa-numitele particule „virtuale” ale mi- 
crofizicii pur şi simplu îşi încep şi îşi sfârşesc existenţa în mod 
spontan. De ce, atunci, nu s-ar fi putut ca universul primitiv, 
în dimensiunile sale subatomice, să fi început să existe în 
același fel, anume fără nici o cauză? Douglas Lackey explică: 


„„„s-ar putea ca big bang să nu fi fost determinat de nici o cauză. 
Atunci, cum a avut loc? O explicaţie oferită de teoria cuantică 
depinde de faptul că, în fizica cuantică, nivelurile de energie ale 
particulelor şi sistemelor nu pot fi măsurate niciodată cu precizie, 
ele oscilând spontan intre anumite limite. Pentru cele mai mici par- 
ticule, această oscilație între nivelurile de energic poate face ca 
energia să scadă la zero, punct la care particula încetează să mai 

existe. Dimpotrivă, oscilația poate ridica o particulă de la zero la 
un anumit nivel finit: cu alte cuvinte, ea face ca o particulă să 
existe. Astfel de particule, numite, de obicei, particule virtuale, își 
încep existența dintr-un vid, şi anume, din nimic... Big bang ar 
putea fi explicat ca o fluctuaţie într-un vid, asemeni fluctuaţiilor 
care aduc la viață particulele virtuale. Dar dacă fluctuațiile sunt 
spontane, atunci şi creaţia universului dintr-un vid e de asemenea 
spontană [7]. 


Mai mult, renumitul astrofizician Stephen Hawking a dat 
recent, un impuls semnificativ scepticismului nostru printr-o 
teorie potrivit căreia, deşi universul nu este etern, el ar fi 
putut să nu aibă totuși un început temporal clar. Este greu să 
înțelegem așa ceva raţional, dar, din moment ce fizica mo- 
dernă subliniază legătura strânsă dintre timp şi spaţiu, 
Hawkins spune că ar fi posibil să ne închipuim că timpul a 
apărut numai în mod treptat din spațiu şi, prin urmare, nu ar 
fi putut exista nici un prim moment clar definit şi deci nici o 
primă cauză. El scrie: 


Ideea că spaţiul și timpul ar putea forma o suprafață închisă, fără 
hotar, [...] are implicaţii profunde asupra rolului lui Dumnezeu în 
treburile universului. O dată cu succesul teoriilor ştiinţifice în des- 
crierea fenomenelor, mulți au ajuns să creadă că Dumnezeu per- 
mite universului să evolueze conform unui set de legi și nu inter- 
vine niciodată în univers pentru a încălca aceste legi. Cu toate aces- 
tea, legile nu spun cum arăta universul când a început — depinde 
de Dumnezeu să întoarcă ceasul şi să aleagă modul în care să-l por- 
nească. Atât timp cât universul a avut un început, putem presu- 
pune că a avut un creator. Dar dacă universul este cu totul inde- 
pendent, fără hotar sau margine, el nu ar fi avut nici început și nici 
sfârşit: pur şi simplu ar exista. Care ar mai fi atunci rolul creatoru- 
lui? [8]. 


În concluzie, noua fizică nu trebuie să conducă, în final, la 
teologie. Aceia dintre noi, care suntem sceptici în legătură cu 
problemele religioase, trebuie să recunoaştem totuși că des- 
coperirilc recente din astrofizică (spre deosebire de cele din 
biologia evoluționistă) nu intră neapărat în conflict cu religia. 
După aparenţe, ar putea chiar să pară că o sprijină. Robert 

Jastrow, de exemplu, interpretează „implicaţiile teologice” 
dinspre (sau înspre?) „cosmologia big bang”. Agnostic de- 
clarat, Jastrow spune însă, în populara sa carte, God and the 
Astronomers (Dumnezeu şi astronomii), că teoria big bang 
pare să sprijine doctrina biblică a creaţiei. Mai spune că mulţi 
astronomi ar fi preferat ca universul să fie etern, situaţie în 
care nu ar mai fi nevoie să postulăm un Creator, inițiator al 
întregului proces. De aceea, pentru adepţii scepticismului 
ştiinţific, teoria big bang a venit ca o surpriză foarte neplăcu- 
tă. Jastrow crede că teologii vor fi încântați de faptul că 
ştiinţa pare să fi demonstrat că universul a avut un început, în 
timp ce astronomii agnostici vor fi foarte tulburaţi de aceasta: 
în acest moment (ca rezultat al cosmologiei big bang), pare 
că ştiinţa nu va putea niciodată să ridice cortina din fața 
misterului creaţiei. Pentru omul de ştiinţă care a trăit cu cre- 
dinţa în puterea raţiunii, povestea se încheie ca un vis urât. El 
a escaladat munţii ignoranței şi se află pe punctul de a cuceri 
vârful cel mai înalt; dar, în timp ce se străduiește să treacă de 
ultima stâncă, el este întâmpinat de un grup de teologi care 
stăteau acolo de secole [9]. 

Dar nu pe toţi ne mulțumește interpretarea ironică dată 
de Jastrow fizicii big bang. Am putea să nu mergem atât de 
departe încât să reamintim comentariul caustic al lui Fred 
Hoyle, cum că această cosmologie big bang a fost, la urma 
urmelor, produsul minţii astronomului belgian Georges 
Lemaître, care a fost şi el preot romano-catolic. Remarcăm 
totuşi, cu oarecare dezamăgire, ceea ce Arno Penzias, copar- 
ticipant la descoperirea „armei fumegânde” (care este 
radiaţia de fond a cosmosului) şi evreu ortodox, a afirmat 
într-un interviu recent din New York Times: „Anomalia 
existenţei universului e oribilă pentru fizicieni şi înţeleg de 
ce: universul nu ar fi trebuit să se întâmple. Dar s-a 
întâmplat” [10]. Suntem uimiţi de faptul că, în primăvara lui 
1992, profesorul George Smoot, şi el un pretins sceptic, care 
conducea proiectul COBE, nu a putut rezista tentaţiei de a 
face aluzie la ceea ce credea el că ar putea fi „implicaţiile 
teologice” ale noii dovezi obţinute de proiectul COBE, care 


150 


sprijinea teoria big bang [11]. 

Cei mai mulți dintre noi, scepticii, privim cu suspiciune 
modul în care persoane ca Jastrow, Penzias şi Smoot coche- 
tează cu teologia. Este pur şi simplu deplasat să tragi 
concluzii teologice din ştiinţă. Tremurăm ori de câte ori ne 
gândim la consecinţele pe termen lung pe care le-ar avea 
orice aprobare a ideilor ştiinţifice de către religie. Și, deși, 
pentru moment, s-ar părea că fizica big bang netezeşte o 
parte din fricțiunea existentă între știință şi religie, suntem 
convinși că ştiinţa va continua să se schimbe. Iar dacă teoria 
big bang va fi înlăturată în cele din urmă, ca prematură sau 
inexactă, pe ce poziţie se vor afla atunci acei teologi care o 
consideră acum ca o justificare a teismului? 


II. Contrastul 


Suntem întru totul de acord cu adversarii noştri sceptici în 
ccea ce priveşte faptul că fizica big bang nu oferă teologiei 
nici un fel de muniţie nouă. Tentaţia de a citi implicaţii teo- 
logice direct din noile descoperiri cosmologice este mare, dar 
ar trebui să i se pună cu orice preţ stavilă, tocmai spre binele 
teologiei. Din nefericire, combinaţia dintre teologia creaţiei și 
fizica big bang s-a dovedit a fi irezistibilă chiar şi pentru unii 
dintre cei mai importanți reprezentanți ai religiei. De 
exemplu, în 1951, Papa Pius XII a afirmat în fața unui au- 
ditoriu de oameni de ştiinţă, că teoria big bang asigură acum 
un sprijin solid pentru doctrina religioasă a creaţiei. O ase- 
menea afirmaţie, lipsită de spirit critic — care l-ar fi deranjat 
chiar şi pe Lemaître — merită din plin remarca sarcastică a as- 
tronomului George Gamow, că ştampila de aprobare papală 
demonstrează acum „adevărul de netăgăduit” al teoriei [12]. 

Strategia noastră e de a face o deosebire, cât se poate de 
radicală, între teologia creaţiei şi cosmologia științifică, astfel 
încât să nu existe nici o posibilitate ca ele să se ciocnească. Ca 
de obicei, intenția noastră e de a înlătura orice conflicte po- 
tenţiale între ştiinţă şi teologie. Avem atât de mult respect 
pentru ambele discipline, încât nu dorim ca ele să-şi com- 

promită integritatea prin alianțe superficiale, chiar dacă 
teoria big bang pare să fi câştigat premiul zilei în ştiinţă. 
Dorim să protejăm, pentru toate generaţiile viitoare de cre- 
dincioşi, durabilitatea învățăturii noastre religioase clasice 
despre creaţie. În consecinţă, nu suntem interesaţi să legăm 
plauzibilitatea unei doctrine atât de respectate, cum e cea a 
creaţiei, de un lucru atât de instabil, cum sunt ideile efemere 
ale fizicii contemporane. 

Altfel spus, nu ne vom lăsa seduși de cosmologia big bang, 
chiar dacă aceasta are o afinitate prima facie cu relatările 
biblice despre începuturile lumii. Teologia și astrofizica vor- 
besc despre două seturi de adevăruri total diferite, iar plau- 
zibilitatea doctrinei creaţiei nu depinde în nici un fel de jus- 
tificarea ştiinţifică a teoriei big bang. Nu ne-ar deranja cu 
nimic dacă am afla mâine că această teorie este eronată din 
punct de vedere ştiinţific. 

Motivul atitudinii noastre rezervate ar trebui să fie acum 
evident pentru cititor. Aprofundarea problemelor fundamen- 
tale nu e atributul ştiinţei. Prin urmare, fizica big bang nu 
poate spune ceva despre ceea ce înseamnă cu adevărat 
„creaţie”, în profunzimea sa religioasă. În același timp, nu 
este nici misiunea relatărilor religioase despre creaţie să ofe- 
re informaţii privind originile universului. Istorisirile Genezei 
nu au ce învățături să dea ştiinţei în ceea ce priveşte începu- 
turile cosmice. Și, deși fizica big bang ar putea fi o modalitate 
interesantă şi productivă de descriere ştiinţifică a originilor 
universului material, aceasta înseamnă altceva decât a vorbi 
despre adevăratul înțeles al creaţiei. 

La ce se referă în fond doctrina creației? Răspunsul nos- 
tru, exprimat cât se poate de concis, e acela că, de fapt, crea- 
ţia nu se referă atât de mult la începuturile cronologice, cât la 
dependenţa ontologică a lumii de Dumnezeu. Ideile despre 
big bang oferă teorii ştiinţifice provocatoare despre nașterea 
universului prezent, dar doctrina creaţiei se referă la ceva 
mult mai important, şi anume: de ce există totul în locul a 
nimic? Cosmologii caută o primă cauză, şi suntem de acord 
cu aceasta; dar teologia creaţiei nu se preocupă atât de înce- 

puturile temporale, cât de trezirea în noi a sentimentului că 
primim toate lucrurile în dar, indiferent de cum (sau chiar 
dacă) ele au „început”. Scopul acesteia e de a ne învăţa să 
asumăm cea mai religioasă atitudine, şi anume recunoştinţa 
pentru însăși existența universului 

Astfel, nimic din ceea ce astrofizica poate spune despre 
universul primar nu îi va face existența mai remarcabilă 
decât o face o solidă credință religioasă. Discuţiile despre 
începuturile cosmice nu ne aduc mai aproape de Dumnezeu, 
deoarece punctul crucial nu este originea cronologică, ci în- 
săşi existența cosmosului. Chiar dacă ştiinţa ar învăţa tot ceea 
ce se poate cunoaşte despre începuturile cosmice, tot nu am 
deţine o „soluţie” a misterului care înconjoară lumea. 

Mai mult decât atât, din punct de vedere teologic, nu e 
esenţial ca universul să fi avut un început în timp. Şi aceasta 
deoarece, fie că are sau nu un început în timp, universul mai 
are nevoie, în plus, din punct de vedere religios, de o bază 
transcendentă, care să-i susțină existența. Hawking a pierdut 
total din vedere această perspectivă atunci când a sugerat, cu 
îndrăzneală, că, deoarece s-ar fi putut ca universul să nu fi 
avut un început clar, nu ar fi fost nevoie de un Creator. 
Teologia creației, mult mai importantă decât a insinuat Toma 
d'Aquino, nu depinde neapărat de presupunerea că universul 
a avut un început temporal. Chiar și un univers veşnic ar 
putea fi expresia dragostei primordiale pe care o numim 
Dumnezeu. Prin legarea atât de strânsă a ideii de creație cu 
începutul temporal, Hawkins dublează superficialitatea com- 
binaţiei, specifice atât creaționismului fundamentalist cât şi 
fizico-teologiei din Secolul Luminilor, ambele căutând să 
forţeze ştiinţa să rezolve problemele religiei şi viceversa. 
Repetăm: creaţia nu se referă atât la începuturile cronologice 
cât la așezarea permanentă a bazelor lumii în bunătatea lui 
Dumnezeu. 

Teologul Keith Ward face un sumar clar al poziţiei noastre 
în legătură cu acest punct: 


„„„nu are nici un sens să ne gândim că Dumnezeu ar fi creat univer- 
sul într-un moment îndepărtat în timp — să spunem, la big bang — 

astfel încât acum universul continuă să existe prin propria sa forță. 

Această concepţie greșită, dar larg răspândită, ce consideră 
„creaţia” ca primul moment al universului, cu spațiu şi timp, şi uni- 
versul ca fiind unul care continuă prin propria sa forță inerentă, 
răstălmăceşte în întregime fiecare tradiţie teistă clasică. Este irele- 
vant, într-o doctrină a creaţiei ex nihilo, dacă universul a început 
sau nu; ideea că universul a început a fost de regulă acceptată 
datorită unui anumit citat din Geneză 1. Doctrina creaţiei ex nihilo 
susține pur și simplu că universul nu își are originea în nimic altce- 
va decât în [voinţa lui] Dumnezeu, prin care este făcut universul, şi 
că universul este altceva decât Dumnezeu şi total dependent de 
Dumnezeu pentru existența sa [13]. 


Aceasta înseamnă că, consecutiv, speculaţiile teoriei cu- 
antice despre originile spontane ale universului nu au nici un 
fel de implicaţii nici pentru noţiunea religioasă a creaţiei. 
Ceea ce a sugerat Lackey, că universul primar, infinit de mic, 
ar fi putut erupe la întâmplare din „nimicul” unei matrice de 
vid, nu e deloc relevantă pentru problema creaţiei. Întrebarea 
cu adevărat interesantă e următoarea: de ce există fiinţe, in- 
clusiv matrice de vid (pe care Lackey le echivalează, superfi- 
cial şi eronat, cu „nimic”)? 

Între paranteze fie spus, o altă şmecherie verbală pe care 
o folosesc câteodată scepticii este de a identifica cu simplul 
„nimic” ipotetica „simetrie perfectă” iniţială, în care sarcinile 
opuse ale entităților fizice primordiale se anulau reciproc, din 
punct de vedere matematic și energetic. Se poate spune că, a- 
tunci când această stare primordială de energie totală zero a 
fost „spartă”, cosmosul a apărut din „nimic” şi, în consecinţă, 
nu a avut nevoie de un creator. Totul s-a întâmplat spontan, 
fără nici o cauză. 

Din punctul nostru de vedere însă, identificarea vidului 
cuantic sau a simetrici originare a „zeroului” matematic cu 
„nimicul” nu se justifică sub nici o formă, nici din punct de 
vedere logic şi nici ontologic, şi nu se aseamănă nici pe de- 
parte cu ex nihilo al teologiei creaţiei. Oricât de eterice, din 
punct de vedere matematic, sau subtile, din punct de vedere 
fizic, ar fi părut a fi condiţiile cosmice inițiale, metafizic vor- 

bind, ele se bucură încă de un anumit mod de existenţă. lar 
simpla existenţă a lucrurilor, indiferent de modul în care le 
reprezintă ecuațiile matematice, este aceea care evocă adevă- 
ratul sens al miracolului religios. 

În esenţă, indiferent de modul în care vede fizica trăsă- 
turile specifice ale originilor cosmice, știința nu are capaci- 
tatea necesară pentru a putea răspunde întrebării mai pro- 
funde: de ce există totul, sau care ar putea fi sensul funda- 
mental al universului? Aceste întrebări fundamental religi- 
oase nu sunt identice cu întrebarea: care a fost cauza care a 
făcut ca universul să apară din vidul cuantic sau dintr-o sime- 
trie perfectă? Chiar dacă universul a apărut „spontan” şi fară 
nici o „cauză” fizică determinabilă, întrebarea relevantă se 
referă la faptul metafizic al „existenţei” lumii şi nu la succesi- 
unea interesantă de evenimente fizice, care ar fi declanșat-o 
sau nu. Trasarea evenimentelor îndărăt, la o prima cauză 
eficientă, la o matrice de vid sau la o simetrie ruptă în mod 
spontan, ar putea fi interesantă din punct de vedere ştiinţific, 
dar nu înseamnă același lucru cu a pune întrebări despre fun- 
damentul existenţei lumii. 

Dorim să subliniem aici faptul ca Robert Jastrow, care 
considera teoria big bang ca o posibilă victorie a teologilor, 
împărtăşeşte, cu literaliştii biblici, ipoteza discutabilă, referi- 
toare la faptul că creația are mai multe legături cu începu- 
turile decât cu dependența ontologică. Din „banda de 
teologi”, care s-ar afla, după Jastrow, de cealaltă parte a big 
bang, lipsesc aceia (inclusiv Toma d'Aquino) care susţin că 
nici un univers cu o existență eternă nu ar fi incompatibil cu 
faptul de a avea originile în izvorul creaţiei divine. Ca mulţi 
alți sceptici ai ştiinţei, Jastrow este pur și simplu convins că 
toți teologii sunt, probabil, literalişti biblici, şi că întreaga 
creaţie se referă, fundamental, la „începuturile” cronologice. 
Dorim să înlăturăm această confuzie. 

De fapt, Jastrow aprobă, implicit, acelaşi lucru, deși face 
accasta prin metoda teologică, foarte discutabilă, pe care o 
folosesc scriitori religioşi conservatori, ca Geisler şi Anderson 
[14]. Această metodă constă în crearea unei confederaţii, for- 

mate prin combinația dintre ştiinţă și religie, pe baza a ceea 
ce se consideră obişnuit a fi cel mai bun din știință. Problema 
pe care o prezintă acest tip de alianță, după cum am spus în 
repetate rânduri, este că ea se rupe de îndată ce teoria ști- 
ințifică prevalentă se dovedeşte a fi defectuoasă, sau necesită 
măcar o revizie. Trebuie să ne amintim mereu că ştiinţa 
adevărată își lasă teoriile deschise falsificării. Prin urmare, 
orice metodă teologică ce își bazează concluziile în mod 
direct pe consensul ştiinţific falsificabil, indiferent cât de 
sigur ar părea acest consens la un moment dat, promite 
foarte puţin, în sensul unor relaţii viitoare între ştiinţă și 
religie. Chiar dacă teoria big bang pare să fi exclus toate 
celelalte alternative cosmologice posibile, nu există nici o 
garanţie că ea va rezista la infinit. O metodă permanent via- 
bilă de asociere a cosmologiei cu teologia trebuie să sape 
adânc, dincolo de teoria big bang şi în adevărurile perene ale 
metafizicii, pentru a-şi crea niște temelii rezistente. 

Pentru ca să ne dăm seama de unde vine acest punct de 
vedere, trebuie să aruncăm o scurtă privire asupra destinului 
fizico-teologiei în timpurile moderne. Aceasta e o denumire 
dată de Immanuel Kant acelor forme de teologie care se 
bazau numai pe fizică. În prima parte a perioadei moderne, 
de exemplu, ideile lui Newton au hrănit fizico-teologia prin 
folosirea conceptului de lume-mașină, ca principal motiv 
pentru a invoca ideea că Dumnezeu e mecanicul divin. Teo- 
logi proeminenţi l-au urmat pe Newton, argumentând că 
teismul a găsit, în sfârşit, o fundare intelectuală solidă în 
adevărurile sigure ale fizicii. „Cartea naturii” părea să fie o 
cale mai sigură către Dumnezeu decât însăși Biblia. 

Şi totuşi, ceva mai târziu, gânditori materialiști, ca 
Diderot, au argumentat în mod convingător că fizica nu avea 
nevoie decât de principiile naturale pentru a se autoexplica. 
Ea îşi putea asigura singură fundarea. În consecinţă, nemaia- 
vând nici un rol de jucat, teologia a devenit un fel de orfan in- 
telectual. Nu exagerăm deloc când afirmăm că adoptarea de 
către teologie, ca bază a sa, a fizicii, mai degrabă decât a ex- 
perienţei religioase a dus, în final, la răspândirea ateismului 

intelectual și la poziţia relativ inferioară pe care disciplina 
teologiei o ocupă încă în cadrul universităţilor noastre 
moderne. Încă o dată, combinaţia s-a dovedit a fi dezastru- 
oasă pentru teologie [15]. 

Astăzi, în timp ce majoritatea teologilor academici nu 
găsesc nici o întrebuințare fizico-teologiei, în mod ironic, unii 
oameni de ştiinţă încearcă să o reînvie. Un exemplu în acest 
sens este fizicianul Paul Davies, care-şi construieşte ideile 
despre Dumnezeu direct din descoperirile fizicii [16]. Deşi 
Davies nu întrebuințează prea mult ideile religioase despre 
Dumnezeu, el crede că adevărata știință ne conduce la noţi- 
unea unei divinități-arhitect, creatoare. Un exemplu mai re- 
cent şi mult mai bizar, de fizico-teologie este cel oferit de 
respectatul fizician din Tulane, Frank Tipler. În ultima sa 
carte, The Physics of Immortality (Fizica nemuririi), el argu- 
mentează, cu cea mai mare seriozitate, că teologia este acum 
o ramură a fizicii. El susține că promisiunile religiei despre 
supraviețuirea eternă în faţa morţii pot fi acum întărite mult 
mai convingător de fizică decât de teologie. Știința însăşi ne 
poate da acum siguranța matematică că ne vom ridica din 
morți pentru a trăi veşnic. Şi nu numai atât: fizica poate con- 
duce, de asemenea, la siguranța absolută privind existenţa lui 
Dumnezeu. Datorită fizicii nu mai este nevoie de revelaţie și 
de credinţă [17]. 

Totuși, mulți teologi vor răspunde unor asemenea eforturi 
subliniind faptul că orice „Dumnezeu” la care se ajunge nu- 
mai prin ştiinţă e o simplă abstracţiune, și nu Dumnezeul lui 
Moise, lisus sau Mahomed. Citirea Dumnezeului religiei di- 
rect din teoriile fizicienilor va conduce, în final, la conflict și 
nu la cooperare între știință şi religie. Trebuie să căutăm o 
abordare teologică mai durabilă decât cea a combinației. 


III. Contactul 


Din nou, abordarea contrastului oferă o alternativă clară 
pentru amestecul nefericit între ideile ştiinţifice şi cele reli- 
gioase, care generează conflictul. Ba rezistă în mod corect 

puternicei tentaţii de a identifica big bang cu creaţia divină. 
Cu toate acestea, separarea strictă a cosmologiei, pe de o 
parte, de învăţătura religioasă despre creație, pe de altă 
parte, elimină, în mod inutil, perspectiva unui dialog 
fructuos. Vom arăta, ca de obicei, că există întotdeauna în 
cosmologie implicaţii teologice. Chiar dacă acestea nu sunt 
reprezentate în mod explicit, ele rămân toniși factorul care 
acţionează în mod implicit în modelarea ideilor noastre 
religioase. De aceea, ni se pare corect să le aducem aici la 
lumina. Trebuie să fim însă foarte atenţi când facem acest 
lucru, deoarece ştiinţa este în permanentă schimbare (ceea ce 
se întâmplă, în fond, şi cu religia). Totuși, teoria ştiinţifică 
actuală nu este complet lipsită de importanţă pentru teologie. 
De aceea, trebuie cel puţin să căutăm puncte de contact între 
cosmologia big bang și teologia creaţiei. 

Nu dorim să repetăm greșelile pe care le-a tăcut teologia 
în trecut, atunci când s-a bazat direct pe fizică. Suntem de 
acord că fizico-teologia a lăsat, în aparenţă, teologia oarecum 
împotmolită în lumea modernă, intelectuală. Dar şi imuni- 
zarea completă a teologiei împotriva a ceea ce are loc în ști- 
ință este fatală pentru integritatea sa intelectuală. Teologia 
nu poate să îl conceapă pe Dumnezeu decât în termenii unei 
anumite cosmologii. Iar astăzi, teoria big bang, împreună cu 
tot ceea ce implică relativitatea şi fizica cuantică, referitor la 
lumea noastră, trebuie să fie luate în considerație, atunci 
când teologii vorbesc despre relaţia lui Dumnezeu cu lumea. 
Deși nu dorim să ne bazăm credinţa despre creaţie direct pe 
ideile ştiinţifice, atitudinea noastră rezervată nu înseamnă 
că, din punct de vedere teologic, cosmologia big bang nu are 
importanţă. 

Una din consecinţele imediate ale teoriei big bang asupra 
teologiei este faptul că, cel puţin, această teorie ne forțează 
să luăm din nou în consideraţie, în cadrul gândirii noastre 
religioase, cosmosul. Pare poate ciudat că facem o problemă 
din acest fapt evident, dar e trist că lumea naturală nu a re- 
prezentat o preocupare importantă a teologiei moderne. 
Chiar dacă credința noastră subliniază faptul că Dumnezeu 

este „Creatorul cerurilor şi al pământului”, viața şi practica 
noastră religioasă par să fi trecut sub tăcere, în ultimul timp, 
această învățătură [18]. Teologia a fost atât de preocupată de 
întrebări referitoare la existența umană, încât adesea a omis 
faptul că existenţa noastră e legată de un univers mult mai 
larg. 

Acesta nu e un fapt deloc surprinzător, deoarece, în gân- 
direa modernă, începând cu Immanuel Kant (1724-1804), 
universul, ca obiect de interes teologic şi filosofic, a devenit 
din ce în ce mai estompat. Kant considera că universul ar 
exista numai ca un fel de construcţie a gândirii umane. Era o 
noţiune de fond şi nu un set real şi concret de lucruri finite, 
interconectate, în stare să constituie obiectul studiului for- 
mal. Astfel, în ultimele decenii, în special ca urmare a influ- 
enţei lui Kant, universul a fost realmente pierdut pentru fi- 
losofie şi teologie, ambele devenind subiective şi antropo- 
centrice, fiecare în felul său. Trebuie, de asemenea, să 
subliniem faptul că abordarea contrastului s-a născut şi s-a 
hrănit mai ales din ideile lui Kant. 

Cu toate acestea, cum susține, cu perspicacitate Stanley 
Jaki, cosmologia ştiinţifică recentă, care a început cu Ein- 
stein, a „redat universului acea respectabilitate intelectuală, 
care i-a fost negată de Kant” [19]. Putem să studiem acum 
universul mai direct și să nu îl facem numai fundal al unor 
domenii, mai specifice, de cercetare. Prin urmare, noua cos- 
mologie e importantă din punct de vedere teologic, pur și 
simplu datorită faptului că aduce din nou în prim plan 
universul. 

Universul, sugerat de teoria relativităţii generale a lui Ein- 
stein şi de cosmologia big bang, nu mai e doar un fundal vag, 
pe care se desfășoară căutările noastre ştiinţifice sau teo- 
logice, ci un set închegat și limitat de lucruri, în ciuda imen- 
sităţii sale de necuprins. Nu e nici etern şi nici necesar, ci este 
în mod radical finit. Dar, dacă universul e finit aceasta nu 
poate însemna decât că, în ceea ce ne priveşte, el este 
imprevizibil. lar dacă este imprevizibil, asta înseamnă că nu 
mai suntem obligați să mergem dincolo de lumea propriu- 

zisă pentru a explica de ce există ea. Să dezvoltăm puţin 
această idee. 

A spune că ceva este neprevăzut înseamnă că nu există 
nici o obligativitate ca acesta să fi început să existe — sau să 
existe în felul său dar că ar fi existat dacă materia ar fi fost 
eternă sau infinită. Acest univers particular, pare să sugereze 
acum chiar ştiinţa, putea să nu existe. Dar, din moment ce 
există, se naște întrebarea legitimă de ce există, dacă nu a 
fost constrâns să existe. Din momentul în care am pus această 
întrebare, am adus deja ştiinţa într-un contact strâns cu 
teologia. 

Nu mai putem susține, cum făceau adepţii contrastului, că 
teoria cosmologică a big bang nu este importantă din punct 
de vedere teologic, deoarece noua viziune ştiinţifică despre 
cosmos ne obligă să punem din nou, dramatic, cea mai veche 
întrebare din câte există: De ce există universul? Cosmolo- 
gilor nu le mai este la fel de ușor ca la începutul istorici inte- 
lectuale moderne să separe întrebările care începeau cu „în 
ce mod”, de întrebările care începeau cu „de ce”, cum ar fi 
preferat adepţii contrastului. Şi, o dată ce apar întrebările 
începând cu „de ce”, nu mai există nici un motiv întemeiat 
pentru a exclude teologia dintr-o conversație intimă cu 
ştiinţa. 

În fond, este uşor de înţeles de ce teologia creaţiei susține 
că teismul oferă răspunsul cel mai direct şi mai puţin com- 
plicat la întrebarea „De ce există universul, din moment ce 
acest lucru nu e necesar?” Şi chiar dacă întrebarea referitoare 
la motivul pentru care lumea există apare independent de 
cosmologia big bang şi de relativitatea generală, faptul că 
reiese astăzi atât de explicit din cosmologia științifică o pla- 
sează într-un context în care un dialog cu teologia pare foarte 
potrivit. 

Prin urmare, deşi nu ne grăbim să îmbrățișăm ideile exa- 
gerate ale lui Robert Jastrow şi ale altor oameni de ştiinţă, 
cum că fizica big bang ar uni, în final, lumea Bibliei cu cea a 
ştiinţei, nici nu respingem argumentele lor, ca şi când ar fi 
complet lipsite de logică. Facem aceasta deoarece, în spatele 

eforturilor lor de a conecta lumea științei şi pe cea a religiei, 
detectăm caracteristicile unui sentiment nedefinit de vene- 
rație pentru simpla existență sau „caracterul diferit” al uni- 
versului. Chiar Stephen Hawking pare să fi făcut din când în 
când aluzie la necesitatea unui principiu metafizic, care să 
„sufle foc” în matematica abstractă a fizicii şi să o transforme 
într-un univers real şi concret [20]. Nu e greu să remarcăm 
preocuparea teologică, existentă în câteva dintre scrierile 
sale, deşi el se prezintă ca fiind un sceptic. 

Uimirea față de faptul că universul există a fost puternic 
impulsionată de actuala cosmologie şi, deoarece credința în 
creație nu poate fi separată de acest sentiment de uimire față 
de misterul existenţei, teologii nu pot rămâne indiferenți față 
de noile descoperiri ale ştiinţei. Deși continuăm să tratăm cu 
prudenţă alianțele facile, nu putem să nu fim incitaţi de fap- 
tul că știința însăşi produce un nou val, pe care Paul Tillich îl 
numeşte al „șocului ontologic”, sentimentul de a fi uimit de 
simpla existență a ceva care ar fi putut să nu existe deloc 
[21]. 

Există şi alte consecințe interesante ale contactului 
teologiei cu teoria big bang. De exemplu, într-un grad pe care 
teologia anterioară nu ar fi putut să-l observe cu claritate, 
cosmologia prezintă o lume aflată încă în formare. Cu alte 
cuvinte, facerea cosmosului pare departe de a se fi sfârşit. În 
special, ca urmare a întâlnirii cu știința evoluționistă, iar 
acum şi cu cosmologia big bang, teologia a dezvoltat o idee 
mult mai profundă decât înainte, referitoare la faptul că 
creaţia e departe de a fi un produs finit. Universul se grăbeşte 
să creeze tot mai multă noutate și diversitate, iar noi, oame- 
nii, suntem prinși în această creaţie continuă (deși, din nefe- 
ricire, specia noastră pare hotărâtă să elimine bună parte din 
frumuseţea cosmică, care ne-a precedat în cadrul evoluţiei). 

Atunci când este combinată cu noțiunile biologice ale evo- 
luţiei, cosmologia big bang ne ajută să ne dăm seama de 
faptul că creaţia se înnoieşte continuu, în fiecare zi. Ideea că 
„creaţia” este numai un moment de origine, restrâns la tre- 
cutul îndepărtat, diminuează semnificaţia religioasă deplină 

a acestui termen. Paleontologul iezuit Teilhard de Chardin, 
de exemplu, respinge o asemenea gândire ca „inadmisibilă”: 


Adevărul e că creaţia nu s-a oprit niciodată. Actul de creaţie e un 
gest uriaș, continuu, trasat pe tot parcursul timpului. El continuă 
încă; şi, neîncetat, chiar dacă în acelaşi timp imperceptibil, lumea 
apare în mod constant puțin mai departe, deasupra existenţei 
nimicului [22]. 


Această declaraţie, evident lirică, însumează sentimentele 
a unui număr din ce în ce mai mare de gânditori religioşi, 
care au luat în serios ideea expansiunii cosmice şi a evoluţiei, 
începând cu big bang. Teologii nu pot trata cu indiferență 
faptul că universul nu a existat, probabil, dintotdeauna și că, 
prin urmare, se află încă într-un proces de a deveni ceva cu 
totul diferit de ce a fost. Big bang, chiar în accepțiunea 
oamenilor de ştiinţă, nu este ceva ce s-a terminat. El continuă 
să aibă loc. Acest fapt aduce creaţia într-o relație mult mai 
intimă cu prezentul imediat, şi ne deschide viitorul într-o 
manieră cât se poate de tonică. 

Evenimentul creaţiei divine are loc în interiorul nostru, 
deasupra noastră, în spatele nostru și în faţa noastră. Suntem 
de acord cu adepţii contrastului că plasarea creativităţii lui 
Dumnezeu numai în trecut conduce, cu ușurință, direct la 
deism şi, în final, la ateism. Dar teologia „contactului” e încă 
incitată de ideea unui cosmos care a început probabil în sin- 
gularitate, deoarece o asemenea origine ajută la înlăturarea 
ideii despre existența unui univers static, etern şi necesar, 
înlocuindu-l cu o incitantă lume neterminată, aflată în plin 
progres. Din punct de vedere teologic, nu are nici o importan- 
tă dacă universul a avut un început, deoarece un asemenea 
univers pare mult mai deschis față de noua creaţie, decât 
unul care este infinit de vechi. 

În consecință, ideea despre existenţa unui big bang eli- 
mină orice „întoarcere veșnică a unui același”. Aceasta e 
noţiunea teribilă (formulată în primul rând de Friedrich 
Nietzche, 1844-1900) că, dacă materia este eternă și nu are 
origine, totul trebuie reconstituit periodic, exact la fel, astfel 

încât nu poate exista niciodată un viitor complet deschis. 
Totuși, dacă universul are un început, ori cel puţin un trecut 
limitat, nu există posibilitatea repetării veșnice. Conform 
cosmologiei big bang, cu noțiunea sa implicită de ireversi- 
biltate a timpului, orice întâmplare e nerepetată şi irepetabilă 
şi, prin urmare, există întotdeauna o deschidere pentru ceea 
ce credința noastră aşteaptă ca pe o „Nouă Creaţie”. Speranţa 
noastră în promisiunea unei Noi Creaţii se împleteşte clar 
mai bine cu un univers al big bang decât cu cosmosul etern al 
filosofilor antici, sau al lui Nietzche. Trebuie să recunoaştem 
că mulţi dintre noi vor fi profund dezamăgiţi dacă ştiinţa ne 
va forţa, în final, să abandonăm ideea despre un univers 
limitat şi neterminat. De aceea, nu putem să nu fim incitați de 
cosmologia big bang [23]. 

În final, nu putem să nu observăm că există o legătură 
inseparabilă, la un nivel profund al existenței umane, între 
căutarea de către ştiinţă a începuturilor, atât de evidentă în 
cosmologia recentă, și căutarea religioasă aproape universală 
a originilor. Oricât de mult am aprecia deosebirile făcute de 
adepţii contrastului, între teologia creaţiei şi teoria big bang, 
preocuparea noastră — statornic religioasă — privind elemen- 
tul primordial nu poate fi complet separată de căutarea ști- 
ințifică a originilor cosmice. Fără a le suprapune, am dori să 
sugeram că o bună parte din energia care motivează retro- 
spectiva ştiinţei asupra rădăcinilor noastre cosmice funda- 
mentale izvorăşte din orientarea profund mistică a conști- 
inţei umane. 

Sentimentul ştiinţei de „uimire” față de originile cosmice 
este deja unul incipient religios şi trebuie să avem onestitatea 
de a o recunoaşte. Chiar dacă teoria big bang se deosebeşte, 
logic şi teologic, de căutarea religioasă a sursei existenței 
noastre, cele două sunt în esenţă inseparabile. Deşi ele diferă 
în ceea ce priveşte ordinea gândirii, ambele izvorăsc concret 
dintr-o preocupare umană firească de a ne descoperi rădă- 
cinile. Noi, oamenii, suntem mereu preocupați de origini. 

IV. Confirmarea 


După cum vă aşteptaţi, poate, vom avansa aici ideea că 
credința în creație este nu doar compatibilă cu știința, dar 
chiar o şi sprijină firesc. Oamenii de ştiinţă nu-şi dau seama 
întotdeauna în ce măsură semnificativă doctrina religioasă a 
creaţiei a ajutat dezvoltarea propriei lor discipline, din punct 
de vedere istoric și logic. Dar, deşi nu putem fi siguri de 
aceasta, o metodă cu adevărat empirică de a face ştiinţă ar fi 
putut să nu apară niciodată în cadrul unui context cultural 
sau istoric complet saturat cu ideea că lumea este o creație 
neprevăzută a lui Dumnezeu. 

Pentru a fi mai clari, vom spune că ideea teologică despre 
lume ca și creație — consecutiv, nici necesară şi nici eternă — 
dă o statură ştiinţei empirice, pe care nu i-o dă nici o altă 
modalitate de interpretare a lumii. Pentru a înţelege această 
idee, imaginaţi-vă, aşa cum au crezut de fapt unii filosofi, că 
universul există etern și necesar. Altfel spus, presupuneţi că 
starea de lume naturală trebuia să fie numai așa cum e şi nu 
ar fi putut fi altfel. O asemenea necesitate universală ar im- 
plica, la rândul său, că orice lucru particular din univers e, de 
asemenea necesar, aşa cum e şi că nu poate fi altfel. Dar, dacă 
acesta ar fi tipul de univers în care trăim, atunci ştiinţa em- 
pirică ar fi, în esenţă, lipsită de importanță, deoarece fiecare 
trăsătură a universului ar putea fi dedusă, în teorie, din pri- 
mele principii necesare. Observaţia ar putea avea o anumită 
valoare practică, pe termen scurt, dar ar fi lipsită de sens, din 
punct de vedere cognitiv, deoarece, cel puţin în principiu, am 
putea analiza în mod logic şi deductiv natura fiecărui aspect 
al cosmosului, doar pe baza unei inevitabilități cosmice eter- 
ne. Metoda empirică n-ar fi necesară decât pentru a anticipa 
sau confirma ceea ce am ajuns să cunoaștem numai cu aju- 
torul raţiunii. Nu ar mai fi necesar să examinăm particu- 
larităţile lumii prin aducerea de dovezi, cum face ştiinţa, 
deoarece am putea ajunge la o înțelegere adecvată a tuturor 
lucrurilor, pe baza relaţiei acestora cu necesitatea generală, 
existentă în natură. Cu alte cuvinte, nu ar mai fi nevoie să 

observăm lumea pentru a vedea cum arată în realitate. În 
final, ştiinţa ar deveni inutilă. 

Totuși, teologia creaţiei susține că universul care există cu 
adevărat nu este necesar. Era posibil să nu existe deloc și era 
posibil să nu arate aşa cum arată astăzi. Deoarece realitatea și 
natura îşi au originea în decizia liberă a Creatorului, nu vom 
putea reuşi să-l cunoaştem prin intermediul deducţiei pure, 
cum susținea filosofia greacă. Prin urmare, credinţa în creație 
ne lansează implicit într-o călătorie de descoperire, ce are ca 
scop aflarea, prin observaţie, a modului în care arată lumea. 
Deoarece exclude necesitatea rigidă din imaginea noastră 
despre univers, teologia creaţiei ne pregăteşte pentru posibi- 
litatea de a fi surprinși de faptele reale. În special în mediile 
intelectuale şi culturale, modelate de teologiile creaţiei apar- 
ţinând religiilor bazate pe Dumnezeu, se confirmă explicit 
imperativul empiric al ştiinţei, ordinul de a fi atenţi la ex- 
perienţele pe care le trăim în realitate. 

CAPITOLUL 6 
Aparţinem acestui univers? 


Aparţinem noi, oamenii, cu adevărat acestui univers? Am 
fost oare „destinaţi” să trăim aici? La urma urmelor, suntem 
fiinţe înzestrate nu numai cu viaţă ci şi cu un înalt grad de 
„raţiune”. Însă — într-un univers ce pare a fi, în cea mai mare 
parte, irațional — rațiunea noastră nu ne înstrăinează cumva 
de el? Cum se pot încadra în tabloul general al naturii, cum îl 
cunoaștem din ştiinţă, nişte fiinţe înzestrate cu rațiune și 
conștiință de sine? Dar, oare, chiar ne încadrăm noi, oamenii, 
în acest tablou? 

Mai direct, această întrebare ar suna astfel: „Raţiunea” e 
într-adevăr o parte a naturii, sau e doar o calitate care ne 
deosebeşte de universul material? 

Termenul „raţiune” poate desemna o mulțime de lucruri: 
capacitatea de a experimenta, gândi, judeca, reflecta, calcula, 
planifica, înțelege etc. Toate aceste trăsături sunt absolut 
relevante, dar înseamnă, înainte de toate, capacitatea noas- 
tră de a înțelege, judeca și decide. Din acest punct de vedere, 
este rațiunea un fapt natural? Reprezintă ea dezvoltarea unui 
potenţial, prezent în natură dintotdeauna? Sau e o doar o 
realitate pur spirituală coborâtă în lumea materială dintr-o 
sferă supranaturală, cum susțin anumite mituri, religii şi filo- 
sofii tradiționale? Conştiinţa umană e un accident absurd ce 
perturbă, pentru un moment, liniştea eternă a cosmosului? 
Sau e pur şi simplu o proprietate de adaptare, descoperită în- 
tâmplător, într-o evoluţie fără scop. pentru a permite speciei 
noastre să îndure o lume ostilă ei? Sau, dimpotrivă, poate că 
chiar evoluţia rațiunii reprezintă scopul acestui univers. 

În general, tradiţiile religioase cred că acest cosmos este 
modelat de ceva asemănător unei „Raţiuni” transcendente. În 
cercurile religioase profetice, universul e expresia unei „înțe- 
lepciuni” veşnice sau împlinirea unei „Viziuni” divine. În 
Biblie şi în Coran, creaţia este realizată prin „Cuvântul” lui 
Dumnezeu, în vreme ce, în gândirea platonică, ce a influ- 

enţat, de asemenea, foarte mult teologia apuseană, cosmosul 
e reflectarea „Ideilor” eterne. 

Atât timp cât cosmosul a fost considerat expresie a inte- 
ligenţei divine, s-a putut afirma şi că minţile noastre măr- 
ginite „aparțin” acestui univers. Desigur, teismul tradițional 
sugerează că adevăratul nostru cămin se află în altă parte, 
dar cel puţin recunoștea faptul că aparținem acestui spațiu, 
în timpul voiajului nostru pământean. Pe de altă parte, știința 
modernă, unul dintre cele mai uimitoare produse care au iz- 
vorât vreodată din mintea omenească, consideră ciudat fap- 
tul că raţiunea şi-a făcut apariţia tocmai aici. Materia ar fi pu- 
tut să existe la fel de bine la infinit, şi chiar pentru veșnicie, 
fără să fi existat, în acelaşi timp, şi vreo urmă de rațiune. Se 
pare că ființele gânditoare au fost, aparent, absente din uni- 
vers; timp de miliarde de ani nu a existat gândire, până ce 
luminiţa conştiinţei umane a început sa pâlpâie, nesigură, în 
întunericul cosmic. Cum cred cei mai mari oameni de ştiinţă, 
numai după epoci întregi de joacă a determinismului fizic şi a 
şansei oarbe, materia a dat naştere în cele din urmă, cu multă 
dificultate, rațiunii. 

Cel puţin până nu demult, materia părea ostilă, sau măcar 
indiferentă faţă de rațiune. Ştiinţa ne-a învăţat că, numai 
îndepărtându-se de la alunecarea sa entropică către inconşti- 
enţa finală, universul acceptă, pentru o clipă, orice formă in- 
teligentă de existență. Ştiinţa nu a oferit nici o alternativă 
acestui univers, lipsit în esenţă de rațiune. Ea a descris rațiu- 
nea umană ca pe o simplă anomalie, ca pe un invadator străin 
şi absurd. 

Totuși, un nou set remarcabil de idei științifice a început 
să tulbure de curând această imagine a unui univers în gene- 
ral irațional. Este curios faptul că un număr mare de oameni 
de ştiinţă acceptă din nou ideea că rațiunea ar putea fi un 
aspect fundamental al naturii şi nu un simplu produs acci- 
dental al unei evoluţii inconștiente. Aproape împotriva 
voinţei lor, aceşti oameni de ştiinţă transformă astăzi raţi- 
unea într-o parte integrantă a imaginii lor despre univers. 
Ironia este că fizica, ştiinţa care, mai înainte, excludea total 

rațiunea din univers, preia acum inițiativa în a face exact 
contrariul. 

Evenimentele au luat această întorsătură ciudată după 
nașterea teoriei relativităţii și a fizicii cuantice. Einstein a 
arătat că, în fiecare cadru fizic independent, viteza luminii e 
întotdeauna aceeaşi, dar că un eveniment înregistrat la un 
moment dat de către un observator într-un sistem inerţial nu 
ar trebui să fie perceput neapărat simultan de un alt ob- 
servator, aflat în alt cadru. Calculele sale uimitoare l-au dus 
pe Einstein la concluzia că nu există o simultaneitate absolută 
în univers. În descrierea evenimentelor fizice, situarea obser- 
vatorului poate conduce la o diferență reală. Mintea ob- 
servatorului se îmbină mult mai intim cu materia, spaţiul şi 
timpul decât se credea până acum. Ea nu mai pluteşte undeva 
în afara cosmosului, cum s-a întâmplat de când a fost alun- 
gată, prin dualismul lui Descartes, din lumea fizică, şi e, din 
nou, un cetăţean respectabil al naturii însăși. 

Ştiinţa lui Einstein l-a făcut pe astronomul Arthur Edding- 
ton să remarce, nu fără o oarecare exagerare, că noua ima- 
gine despre univers a teoriei relativității are implicaţii teo- 
logice, deoarece, dacă propria noastră subiectivitate se între- 
pătrunde atât de mult cu lumea obiectivă, la fel de ușor s-ar 
strecura, neobservată, o „Minte” transcendentă în cosmos. 

La fel de entuziasmat a fost şi Eddington de implicaţiile 
mecanicii cuantice, deoarece se pare că şi aici prezenţa unui 
observator e inseparabilă de descrierea ştiinţifică a realităţii 
cosmice. Faimosul „principiu al incertitudinii” al lui Werner 
Heinsenberg sugera că nu putem măsura cu exactitate poziția 
şi viteza unui foton sau a unui electron. Chiar actul prin care 
observăm starea sau activitatea unei particule subatomice 
adaugă mereu o confuzie la impresia pe care o avem despre 
ea. Repetăm încă o dată că modul în care natura este re- 
ceptată de ştiinţă nu poate fi detașat de existenţa mentală a 
observatorului. Oamenii de ştiinţă bănuiesc că, în fizica 
cuantică şi în teoria relativităţii, subiectul care observă este 
inseparabil, din punct de vedere fizic, de lumea observată 
[1]. Rațiunea a devenit un aspect esenţial al imaginii știin- 

ţifice a naturii, încetând să mai fie o simplă intrusă. 

Unii oameni de ştiinţă formulează azi ipoteze şi mai sur- 
prinzătoare asupra motivului pentru care rațiunea ar putea fi 
parte intrinsecă a cosmosului. Creşte bănuiala că rațiunea se 
împletea deja subtil chiar cu primele etape ale istoriei cos- 
mice. Deşi este o idee ce ar putea fi greu acceptată de către 
oamenii de ştiinţă tradiționaliști, se pare că posibilitatea 
evoluţiei rațiunii ar fi putut fi un factor în modelarea cos- 
mosului, chiar începând cu big bang. Dacă această speculație 
se dovedeşte a fi corectă, ea va reprezenta cea mai surprin- 
zătoare răsturnare de evenimente din istoria ştiinţei. 

Este oare posibil ca fizica, pe care Steven Weinberg o con- 
sidera cea mai impersonală dintre ştiinţe, să sugereze azi că 
materia nu poate exista independent de realitatea minţilor 
oamenilor? Mai mulţi fizicieni se joacă chiar cu această ipote- 
ză, afirmând că proprietăți fundamentale ale naturii, cum ar 
fi forța gravitaţiei şi ritmul expansiunii comice, au o legătură 
mai mare cu existența gândirii decât s-a presupus vreodată. 
Să aruncăm o privire asupra bazelor acestei idei atât de 
provocatoare. 

Atât Newton cât şi Einstein au formulat teorii ale gravi- 
taţiei, dar nici unul din ei nu a reușit să spună de ce gravitația 
are exact cantitatea de forță de cuplare pe care o implică. La 
fel, Edwin Hubble a arătat că universul este în expansiune și 
că galaxiile se îndepărtează una de cealaltă cu o viteză direct 
proporţională cu distanţele ce le separă; el n-a arătat totuşi de 
ce „constanta Hubble”, ritmul de expansiune al universului, 
are viteza pe care o are. Cu toate acestea, ştim că Hubble și 
constantele gravitaționale trebuiau să fie ceea ce sunt, dacă 
universul trebuia să evite sau o prăbuşire prea timpurie, sau o 
evoluţie prea rapidă, pentru a permite formarea stelelor și 
galaxiilor. Dar de ce universul are exact echilibrul care să-i 
permită formarea stelelor și galaxiilor? Oamenii de ştiinţă, 
care s-au mulțumit atâta vreme să răspundă la întrebările 
simple, care încep cu „în ce fel”, nu mai pot evita complet 
aceste întrebări, care încep cu „de ce”. 

Înainte de a căuta un posibil răspuns, să analizăm alte 

câteva aspecte înrudite. De exemplu, astronomii au calculat 
că există aproximativ 107 stele în universul observabil. Dar, 
de ce să nu fi fost de ajuns doar 10"! stele, şi el un număr 
impresionant? Care este motivul exact pentru care avem 
acest univers atât de uriaș şi atât de vechi? Cu siguranţă că, 
din punctul de vedere al fizicii şi al astronomiei, un univers 
mai mic şi cu o viață mai scurtă ar fi fost perfect acceptabil. 
Oamenii de ştiinţă presupun azi că universul a avut nevoie 
numai de exact această cantitate de materie (anume, densi- 
tatea sa reală trebuie să fie foarte apropiată de densitatea sa 
critică), pentru a nu se prăbuși în el însuși prea devreme sau 
pentru a nu se extinde prea rapid, astfel încât să poată apărea 
viața şi gândirea. Există oare vreo legătură între densitatea 
universului şi existenţa ființelor vii şi gânditoare [2]? 

Şi mai sunt încă multe alte enigme. De exemplu, dacă 
analizăm fizica particulelor, observăm că nucleele atomilor 
sunt de aproximativ două mii de ori mai mari decât masa 
unui electron. De ce nu de o mie sau de trei mii de ori? Din 
punctul de vedere al fizicii, nu există un motiv clar pentru ca 
aceste valori să nu fi fost altele. Prin urmare, de ce sunt ele 
cele care sunt şi nu altele? 

Știm doar că dacă raportul dintre masa electronului și cea 
a protonului ar fi fost numai infim mai puţin diferită, nu ar fi 
mai existat atomii de hidrogen. Iar dacă nu ar fi existat atomii 
de hidrogen, clementele chimice grele, cum ar fi carbonul, 
oxigenul şi nitrogenul, nu ar fi fost niciodată create în cup- 
toarele stelare, alcătuite din hidrogen și heliu. Iar dacă nu ar 
fi existat elemente grele, nu ar fi putut exista nici viață şi nici 
rațiune, ambele necesitând elementele grele (în special car- 
bon) pentru a exista. Şi totuşi, ce anume a „decis”, în primele 
momente ale universului, ca proporția dintre masa proto- 
nului și cea a electronului să fie exact aceea care să permită 
formarea hidrogenului — şi, în final, a vieţii şi a gândirii? Este 
totul numai rezultatul întâmplării oarbe sau al necesităţii 
impersonale? 

Există oare un „principiu” care ar putea da un răspuns clar 
şi concludent tuturor acestor întrebări? Există cu adevărat o 

modalitate de a răspunde tuturor întrebărilor în același timp? 
Știm că oamenii de știință caută explicaţii care pot rezolva o 
mulțime de probleme într-un mod cât mai direct posibil. Ei își 
pun toată pasiunea pentru a găsi soluţii simple şi elegante 
pentru întrebări care sunt la început foarte complicate, și 
caută formule clare care să răspundă, simultan, unei mari 
varietăți de probleme, printr-o singură manevră elegantă a 
minţii. Și cu cât principiul explicativ este mai simplu, cu atât 
el devine mai atrăgător. 

Un exemplu este Copemic care, cu modelul unui sistem 
planetar heliocentric, a desfăcut enormul nod de probleme 
astronomice rezultate ca urmare a secole întregi de atașa- 
ment față de un univers geocentric. Mai recent, teoria evo- 
luţiei a înlăturat, la prima vedere, multe probleme, aparent 
fără nici o legătură, ridicate de geologia, paleontologia și 
biologia predarwinistă, care presupuneau că lumea este sta- 
tică şi nu foarte veche. Thomas Huxley a fost atât de impre- 
sionat de modelul elegant dat de explicaţiile teoriei lui 
Darwin, încât se spune că ar fi afirmat: „Ce prost am fost să 
nu mă fi gândit eu la așa ceva”. Azi, unii fizicieni speră să 
obțină o explicație completă a întregului univers fizic, o 
„Teorie a întregului”, care să fie atât de simplă încât să poată 
fi inscripționată pe un tricou [3]. Prin urmare, nu e deloc 
surprinzător că oamenii de știință caută un principiu simplu, 
care să poată explica imediat toate trăsăturile specifice din 
microsfera astronomiei și microsfera fizicii particulelor. 
Căutarea unei soluţii simple, care să poată răspunde mai 
multor întrebări într-o secundă, pare să fie un procedeu 
sănătos. Chiar dacă o astfel de soluţie nu poate fi testată 
imediat, va atrage totuşi atenţia oamenilor de știință, pentru 
că orice idee — ce promite să rezolve o multitudine de enigme 
ştiinţifice dificile atât de direct — merită o examinare atentă, 
chiar dacă pentru moment rezistă falsificării [4]. 

Şi totuşi, de ce condiţiile iniţiale şi constantele fundamen- 
tale sunt fixate aşa cum le știm? De ce există atâtea stele? De 
ce universul este atât de mare și de vechi? De ce se extinde în 
acest ritm? De ce are această densitate? De ce forța gravi- 

taţiei e constant aceeaşi de la un capăt la altul al universului? 
Pe scurt, de ce are universul această configuraţie? 

Răspunsul cu care se joacă oamenii de știință acum este, 
din nou, rațiunea. Existenţa rațiunii face materia ceea ce este. 
Cheia întregii naturi şi istorii a materiei este rațiunea. 

O formă importantă pe care o îmbracă astăzi acest tip de 
„explicaţie” este principiul antropic [5]. Derivat din cuvântul 
grec anthropos, care înseamnă om, principiul antropic susține 
că întregul cosmos a fost alcătuit, chiar de la începuturile 
sale, în așa fel încât să permită eventuala existență a indi- 
vizilor înzestrați cu rațiune. Această explicaţie afirmă ceva de 
la sine înţeles, pentru că, din moment ce ne aflăm aici, uni- 
versul trebuie să fi fost „alcătuit” astfel, încât să facă posibilă 
existența noastră. Cu toate acestea, nu se cunoaşte încă nici o 
motivaţie ştiinţifică potrivit căreia să nu fi putut fi „alcătuit” 
în alt mod. Există o concordanţă aparent „remarcabilă” între 
fizica universului primar şi apariţia, în cele din urmă. a 
rațiunii în cadrul evoluţiei cosmice. Oare, existenţa finală a 
rațiunii nu are cumva vreo legătură cu forța gravitaţiei, rit- 
mul expansiunii cosmice, densitatea cosmosului și valorile 
relative atribuite particulelor şi forțelor primordiale? 

Aceasta ipoteză, cu adevărat „uimitoare”, devine astăzi 
din ce în ce mai mediatizată. Unii oameni de ştiinţă o con- 
sideră scandalos de neştiinţifică, în vreme ce alţii o consideră 
şocantă şi chiar irezistibilă. Deşi discuţia despre un principiu 
antropic, oricare ar fi meritele acestuia, este extrem de 
controversată, cel puţin ea demonstrează cât de greu îi este 
ştiinţei să situeze rațiunea umană care face observaţii înă- 
untrul lumii observate. Deşi mai înainte ştiinţa a făcut 
această excludere, tot ea sugerează cu forță acum că minţile 
noastre nu pot să nu-și arunce umbra subiectivă asupra 
tuturor lucrurilor pe care le observăm, poate chiar şi asupra 
fizicii universului primar. 

Se pare că subiectivitatea noastră este amestecată, în tot 
ccea ce încercăm să prezentăm, într-un mod cât se poate de 
obiectiv. Într-o mică măsură, raţiunea era prezentă începând 
cu cele mai timpurii faze ale evoluţiei cosmice, într-o vreme 

când noi nici nu existam. Împreună cu relativitatea şi teoria 
cuantică, discuţiile din jurul principiului antropic par să 
sugereze că trăsăturile fundamentale ale universului fizic ar 
putea să nu fie complet separabile de existența observatori- 
lor. Iar unii fizicieni chiar cred acum că principiul antropic 
necesită existența unei Providențe Transcendente, care 
instaurează ordinea. Cu alte cuvinte, ne apropiem periculos 
de mult de o nouă versiune a vechiului argument al teologiei 
naturale, referitor la existenţa unui plan al lui Dumnezeu”. 

E totuşi important să subliniem că principiul antropic are 
atât versiuni slabe cât şi versiuni tari. În versiunea sa „slabă”, 
el nu prezintă decât faptul evident, anume că tocmai con- 
diţiile care ne-au produs ne permit să vedem în cosmos. Prin- 
cipiul antropic slab WAP (Weak Anthropic Principle) susţine 
că fizica vede universul primar aşa cum o face, deoarece, în 
caz contrar, noi nu am fi fost aici să îl observăm. Putem 
înţelege doar un univers ce poate produce minţi capabile să-l 
înţeleagă. Versiunea slabă a acestui principiu nu are nici o 
valoare explicativă; prin urmare, nu se poate spune că merită 
să poarte numele de principiu și nici nu pare să evoce prea 
multe lucruri de interes teologic. 

Principiul antropic tare, SAP (Strong Anthropic Principle), 
merge însă mult mai departe. El susţine că acest caracter fizic 
al universului există astfel din cauza rațiunii. Impulsul lumii 
naturale de a se dezvolta în ființe raționale a fost cel care a 
modelat trăsăturile fundamentale ale universului încă de la 
început. Tendinţa unei ghinde de a se transforma în stejar 
este cea mai bună explicaţie a proprietăților seminței. Tot 
aşa, tendinţa universului de a se dezvolta în direcţia fiinţelor 


1! Autorul uită că tema planului divin nu a fost inventată de teologia 
naturală (scolastică și modernă), fiind deja prezentă în Scriptură şi în 
cugetarea Părinților Bisericii. Pare că teologia contemporană nu a depășit 
încă problema ipoteticului dezacord dintre Logos și mişcare/noutate. În 
tradiția patristică, universul și viața se desfăşoară potrivit unui 
logos/proiect, în limitele parametrilor acestuia, dar și în prezența 
Logosului (Fiul lui Dumnezeu) (D.C.). 

conștiente este cea mai bună explicație pentru întrebarea de 
ce sămânţa universului a fost de un anumit fel. 

Producerea, în final, de ființe raționale este, conform 
principiului antropic tare, răspunsul cel mai simplu și mai 
elegant la întrebările de ce universul a început să se extindă 
în ritmul în care a facut-o, de ce gravitația are forța pe care o 
are şi de ce proporția dintre masa electronului şi masa proto- 
nului a fost fixată exact la valoarea pe care o cunoaştem. 
Înclinaţia către producerea de indivizi înzestrați cu gândire 
este cea mai bună explicaţie pentru întrebările de ce uni- 
versul are atât de multe stele şi de ce e atât de mare şi de 
vechi. Un univers mai tânăr sau mai mic nu ne-ar fi putut 
produce niciodată. 

Chiar dacă Pământul este singurul loc unde există cu ade- 
vărat rațiune, a fost totuşi nevoie ca universul, în întregul lui, 
să fie atât de vechi şi de mare cum este acum, pentru ca ra- 
ţiunea să apară numai în acest loc. Mai mult, un univers cu o 
densitate reală diferită de densitatea sa critică cu doar ceva 
mai puţin de o miliardime, probabil că nu ne-ar fi produs. 
Dacă masa totală a universului nu ar fi fost atât încât să-l îm- 
piedice să se extindă prea repede, e posibil ca rațiunea să nu 
fi apărut niciodată. Prin urmare, existenţa rațiunii e „deosebit 
de sensibilă” față de condiţiile inițiale şi de constantele fun- 
damentale, care au fost fixate în timpul primei secunde a 
existenţei universului. 

Înclinaţia cosmică sau „nisus” către rațiune explică de ce 
forţa gravitaţiei, de exemplu, echilibrează cu atâta fineţe rit- 
mul expansiunii cosmice. Dacă gravitația ar fi fost doar cu pu- 
ţin mai puternică, ea ar fi frânat expansiunea universului cu 
mult înainte de timpul necesar coacerii carbonului şi a altor 
elemente grele, care intră în evoluţia creierelor (într-un cup- 
tor stelar e nevoie de cel puţin câteva miliarde de ani pentru 
aceasta). 

Pe de altă parte, dacă gravitația ar fi fost numai cu foarte 
puţin mai slabă, expansiunea cosmică ar fi fost prea rapidă, 
iar forța de atracție dintre norii de gaz de hidrogen prea slabă 
pentru a permite naşterea unor stele suficient de mari pentru 

a putea coace elementele chimice mai grele, necesare naşterii 
ființelor vii şi raționale. 

Așadar, pentru a exista vreodată ceva asemănător raţi- 
unii, era nevoie de un echilibru incredibil de delicat între gra- 
vitație și expansiunea cosmică, chiar de la începutul univer- 
sului. Pentru că multe valori posibile ar fi putut fi atribuite 
acestora, ca şi altor condiţii cosmice inițiale și constantelor 
fundamentale, cea mai simplă modalitate de a explica „acor- 
dul lor fin” e că întregul univers trebuia să fie orientat către 
gândire. Nu există o altă explicație mai directă şi mai simplă. 
Un Copernic, un Darwin sau un Einstein ar fi putut oferi cu 
greu o soluție mai simplă şi mai satisfăcătoare pentru atât de 
multe enigme ştiinţifice. 

Deoarece cosmosul a avut mereu tendința să evolueze 
către gândire, nu se mai poate spune că a fost indiferent față 
de posibila apariţie a ființelor umane, capabile să gândească. 
Aşa se face că noi îi aparținem. 

Sau nu? Până acum am văzut argumentul oamenilor de 
ştiinţă care îmbrățișează Principiul Antropic Tare. Dar este 
acest principiu cu adevărat o explicaţie ştiinţifică plauzibilă? 
Sau este încă un exemplu de combinaţie dintre ştiinţă şi 
vreun sistem de opinie, în acest caz, cu credinţa că fiinţele 
umane reprezintă realitatea centrală a acestui vast univers? 

Înainte de examinarea posibilelor răspunsuri, ar fi corect 
să spunem că mulți dintre susținătorii SAP sunt de acord că 
„principiul antropic” nu este o etichetă tocmai potrivită pen- 
tru ceea ce se discută aici. A centra atât de mult procesul cos- 
mic pe rațiunea umană sună a antropocentrism arogant. 
Dacă există şi alte ființe inteligente în univers? Sau dacă pro- 
priile noastre minţi sunt pur și simplu doar scânteile inițiale 
ale unui tip de rațiune (sau prelucrare de informaţii), cu fina- 
litate mai largă şi mai profundă, care va continua să se 
dezvolte în moduri noi, mai grandioase, în evoluţia viitoare a 
cosmosului? Nu ar fi mai potrivit să vorbim cu ceva mai 
multă modestie, despre un principiu „dătător de gândire” 
sau, poate, de un principiu „dătător de viaţă şi de gândire”? 
Ar însemna să admitem posibilitatea existenţei vieţii a inteli- 

genței și în alte părți ale universului, și am elimina critica, 
potrivit căreia principiul antropic e prea limitat și prea 
centrat pe uman, pentru a fi luat în serios. 

Să acordăm acestui principiu competențele necesare. În 
acest caz, mai merită să fie discutată ideea centrală din 
spatele Principiului Antropic Tare, şi anume că raţiunea este 
o parte inseparabilă a naturii şi nu numai un accident al 
evoluţiei? Un număr mare de oameni de știință şi teologi 
consideră astăzi că SAP merită cel puţin o examinare atentă. 
Poate oare existenţa gândirii să explice toate trăsăturile fizice 
principale ale universului material? Sau e mai plauzibilă 
ideea că o evoluție complet lipsită de gândire, care respectă 
orbeşte legile selecţiei naturale, continuă să fie cea mai bună 
explicaţie a aparentei potriviri dintre rațiune şi natură? Să 
vedem acum cum pot reacţiona cele patru abordări faţă de 
SAP, considerat o problemă a ştiinţei și a religiei. 


I. Conflictul 


Noi, cei care avem o oarecare considerație pentru ştiinţa 
autentică, vom observa imediat ceva dubios la SAP. Simțim 
aroma metafizică şi pe cea a cauzelor finale, trăsături care 
nu-şi au locul în disciplina noastră. Dacă SAP nu ar fi re- 
prezentat de oameni de știință respectabili, nu i-am acorda 
nici o atenție. Acest principiu contrazice în mod clar speci- 
ficul metodei științifice, prin încercarea de a explica un set de 
întâmplări, anterioare din punct de vedere cronologic 
(condiţiile cosmologice iniţiale şi constantele fundamentale) 
în funcţie de rezultate (viaţa şi raţiunea), care au apărut mult 
mai târziu în timp, de fapt, după miliarde de ani! Cum poate 
reprezenta aceasta o „explicaţie”, oricare ar fi sensul adevărat 
al acestui termen? În ştiinţă, pot fi numite explicative numai 
acele evenimente care preced sau conduc, din punct de ve- 
dere cronologic, alte evenimente. SAP este încă un exemplu 
neştiințific de speculație teleologică, care nu merită nici un 
fel de consideraţie din partea oamenilor de știință care se res- 
pectă. 

Mai mult, SAP nu are nici o valoare predictivă, iar acest 
defect atestă imediat statutul său neştiințific. Cum spune 
Heinz Pagels, principiul antropic nu reprezintă decât 
„abandonarea fără motiv a programului de succes al științei 
fizice convenţionale, prin care se urmăreşte înțelegerea pro- 
prietăţilor cantitative ale universului nostru, pe baza legilor 
fizice universale”, adăugând : 


Desigur, există oameni de știință, eminenţi și rezonabili, care nu 
îmi împărtășesc opinia negativă asupra principiului antropic. I-am 
putea comenta meritele şi lipsurile mult timp. Dar o asemenea 
dezbatere interminabilă este un simptom că ceva nu este în regulă 
cu principiul antropic: spre deosebire de principiile fizicii, el nu 
permite nici o modalitate de a determina dacă este corect sau 
greșit: nu exista nici un mod de a-l testa. Spre deosebire de princi- 
piile fizicii convenţionale, principiul antropic nu este supus falsifi- 
cării experimentale — semn sigur că nu este un principiu științific. 
Nu este posibilă nici o rezolvare empirică a autenticităţii sale, iar o 
dezbatere despre adevărul său poate dura la nesfârşit [6], 


Aşa cum noi, scepticii, am argumentat mereu în această 
carte, chimia şi fizica pot explica în mod adecvat existența 
ființelor vii, raționale. Printr-un amestec al necesităţii fizice 
cu combinaţiile întâmplătoare ale particulelor lipsite de 
rațiune, viața şi rațiunea trebuiau să apară, în final, dacă 
exista destul timp. Şi a fost timp suficient. Nu există nici un 
motiv întemeiat pentru a ne închipui că zece până la cinci- 
sprezece miliarde de ani de evoluţie cosmică au trecut cu 
scopul de a produce ființe umane raţionale sau orice alt fel de 
realități „mentale” ar putea exista. Oricât am încerca să-l 
machiem, SAP nu este nimic altceva decât o raţionalizare a 
orgoliului antropocentric. E, o încercare în plus de a face ca 
existenţa noastră să pară specială şi privilegiată în fața 
imensității nesimţitoare a universului. 

Desigur, nu e surprinzător faptul că structura universului 
se conformează existenţei noastre. În mod evident, trebuiau 
să existe condițiile materiale adecvate pentru apariţia vieţii şi 
gândirii. În consecință, suntem gata să acceptăm Principiul 
Antropic Slab, potrivit căruia putem înțelege numai acele 

condiţii fizice care au permis minţilor noastre să evolueze. 
Dar această versiune slabă nu are o valoare explicativă, fiind 
inutilă din punct de vedere științific, deşi nu este eronată. Ea 
nu explică nimic din ceea ce nu ştiam. Nu este ceva nemai- 
pomenit că putem fi conştienţi numai de acei parametri fizici 
care ne-au permis să existăm. 

Pe de altă parte, considerăm că SAP este absolut respin- 
gător. Poate că ar avea mai multă prestanță dacă am putea fi 
siguri că universul actual e singurul care a existat vreodată. 
Este de netăgăduit faptul că toate constantele fizice și condi- 
tiile iniţiale ale acestui univers sunt într-adevăr acordate cu 
mare precizie la evoluţia ființelor vii şi conştiente. Trebuie să 
admitem că, dacă aceste condiţii ar fi fost diferite, în mod si- 
gur nu ne-am fi aflat aici. Putem accepta toate acestea. Dar a- 
devărata întrebare care se pune aici este dacă apariţia rațiunii 
este atât de „remarcabilă” încât să necesite o explicaţie teistă. 

Câţiva dintre noi ar dori să sugereze că nu este posibil, din 
punct de vedere fizic, un alt univers, în afară de acesta, care 
este dătător de gândire, iar, în acest caz, existența minţii nu 
este deloc surprinzătoare. Din câte știm, universul trebuia să 
fie aşa cum e, în virtutea unei necesități impersonale, pe care 
nu o înțelegem încă în întregime. Cu toate acestea, cei mai 
mulți dintre noi suntem acum gata să recunoaștem că, în 
lumina cosmologiei big bang, proprietăţile fizice ale acestui 
univers nu sunt necesare și ele ar fi putut fi altele decât 
varietatea dătătoare de rațiune [7]. Din câte ştim, cea mai 
mare parte din celelalte seturi de condiţii şi constante 
cosmice nu ar fi permis evoluţia vieţii şi a gândirii. Însă fizica 
contemporană permite o multitudine de lumi, chiar în număr 
infinit. Probabil că majoritatea acestor lumi sunt moarte încă 
de la naştere şi lipsite de gândire. Dacă există un număr 
infinit de universuri, din care majoritatea nu sunt adecvate 
gândirii, să nu ne surprindă că măcar unul din ele ar favoriza, 
în mod cu totul accidental, evoluţia unor ființe asemănătoare 
nouă. 

Ar fi foarte posibil să existe un număr infinit de mare de 
alte lumi, unele putând să apară în serie, un big hang fiind 

urmat de un cranch; sau ele ar putea exista ca ramuri sau 
„bule” paralele, născute din același univers mamă. Credem 
că, în toată această imensitate matematică, crește probabili- 
tatea ca în una sau chiar în câteva din nenumăratele lumi să 
existe rațiune, pe măsură ce apar noi universuri. Într-o 
mulțime infinit mai mare de lumi, evoluţia vieţii şi a rațiunii 
nu ar mai fi deloc surprinzătoare. Într-un asemenea scenariu, 
ideea că există o divinitate care programează ar fi inutilă, 
deoarece rațiunea nu ar putea fi decât rezultatul unui 
accident și al selecţiei naturale. 

De fapt, cum argumentează John Gribbin în cartea sa, In 
the Beginning (La început), cosmologii ar trebui să urmeze e- 
xemplul unor darwiniști, ca Richard Dawkins, care fac din se- 
lecţia naturală principala explicaţie a tuturor fenomenelor 
fizice [8]. Pot exista nenumărate universuri, aflate în lupta 
pentru supravieţuire — în acelaşi fel în care speciile vii s-au 
luptat întotdeauna pentru existență, în cadrul evoluţiei bio- 
logice. Conform perspectivei evoluționiste a lui Gribbin, exis- 
tența lumii noastre actuale, dătătoare de gândire, e produsul 
variațiilor întâmplătoare și al selecției naturale oarbe, în care 
sunt implicate numeroase lumi. Poate că lumile raționale, ca 
a noastră, sunt mai bine adaptate la rigorile existenţei şi mai 
apte pentru supraviețuire decât lumile lipsite de rațiune. 

Ideea pe care vrem s-o exprimăm aici este că nu suntem 
obligaţi să invocăm vreo influență supranaturală, ascunsă în 
spatele universului nostru actual. Existența noastră, în acest 
cosmos înzestrat cu rațiune, poate fi explicată cel mai bine ca 
fiind rezultatul unui proces de încercări şi de erori, inima- 
ginabil de lung şi de vast, dar, în esenţă, lipsit de gândire. Un 
asemenea univers continuă să fie minunat, chiar dacă 
rațiunea nu-i esenţială pentru el. 


II. Contrastul 


Nici pe noi nu ne entuziasmează principiul antropic tare 
(SAP). Din nefericire, oameni de ştiinţă şi credincioşi bine 
intenţionaţi, dar naivi din punct de vedere teologic, sunt gata 

să-l adopte şi să-l folosească, ca pe o „dovadă” a existenţei lui 
Dumnezeu. Ei vor susține, în maniera argumentului dubios al 
teologiei naturale despre existența unui plan, că numai un 
Creator divin ar fi putut aranja lumea într-un mod atât de 
delicat şi armonios, încât materia să ducă, în final, la rațiune. 
Ei vor căuta în SAP un sprijin ştiinţific pentru credinţa lor 
religioasă, o credință care îşi pierde intensitatea şi profun- 
zimea imediat ce începe să se bazeze pe asemenea argumente 
raționale sau științifice. 

Pe terenurile religiei şi teologiei ne putem distanţa cel mai 
bine de forma prost deghizată a combinației, cunoscută sub 
numele de SAP. Am arătat mai înainte cât de „nereligioase” 
sunt aceste încercări de validare ştiinţifică a lui Dumnezeu. 
Pentru că, chiar dacă oamenii de știință au ajuns la concluzia 
că o fiinţă inteligentă a aranjat condiţiile inițiale şi constan- 
tele cosmologice, îndreptându-le în direcția vieţii şi a rațiunii, 
această „ființă” ar putea continua să fie o abstracțiune şi nu 
Dumnezeul viu al religiei. Nu ar fi decât o soluţie fără sub- 
stanță a lacunelor, şi nu Dumnezeul personal al lui Avraam, 
lisus sau Mahomed. SAP nu e mai apt să confirme sau să 
adâncească viața noastră religioasă decât o fac vechile argu- 
mente în favoarea existenţei lui Dumnezeu. Domeniile ştiin- 
tei și religiei sunt radical distincte. În consecinţă, în interesul 
menţinerii integrității, atât a ştiinţei cât şi a religiei, refuzăm 
din nou să deducem orice fel de consecinţe teologice sau 
sprijin pentru religie din această teorie „ştiințifică” falsă. 

Mai mult, din experienţa noastră trecută, am învăţat că ar 
fi o adevărată sinucidere teologică să ne bazăm ideile reli- 
gioase pe nisipurile mereu mişcătoare ale conjuncturii ştiin- 
țifice. Ce se va întâmpla dacă fizica următorului secol, sau 
chiar a următorului an, ne va conduce la o explicație pur 
naturalistă a condiţiilor fizice iniţiale şi a constantelor 
fundamentale? Din câte cunoaştem, ipoteza inflaționistă a lui 
Alan Guth a făcut deja acest lucru. Această ipoteză susține că 
nu condiţiile iniţiale (ordonate în manieră divină), ci inflaţia 
rapidă a cosmosului, în timpul primelor nanosecunde ale 
existenţei sale, a fost cea care a fixat constantele cosmice. În 

consecință, nu putem decât să fim de acord cu afirmaţia 
recentă a lui George Smoot: 


Multe lucruri, pe care cosmologii le considerau, în 1974, ca aflân- 
du-se într-un echilibru miraculos de fin, pentru a permite viaţa și 
existența umană, sunt explicate acum, simplu și convingător, de 
inflaţie ...Cred că un număr mai mare de observaţii va duce la 
modele și teorii care vor explica ușor şi elegant de ce lucrurile sunt 
aşa cum sunt. Indiferent care vor fi aceste viitoare descoperiri, sunt 
convins că, asemenea inflaţiei, ele ne vor uimi și delecta prin 
simplificarea şi unificarea elegantă a naturii [9]. 


Pe de altă parte, au dreptate scepticii care susțin că, din 
punct de vedere fizic, acesta este singurul tip de univers care 
ar fi putut exista vreodată? Ce statut mai are teologia noastră 
dacă o legăm acum prea strâns de principiul antropic tare 
(SAP)? Pur şi simplu nu avem nevoie de ştiinţă — şi e foarte 
puţin probabil ca principiul antropic să poată fi ridicat la ran- 
gul de parte a ştiinţei — atunci când credinţa religioasă este 
suficientă prin ea însăşi pentru a ne conduce la Dumnezeu. 

Prin urmare, nu putem decât să-i aplaudăm pe oamenii de 
ştiinţă care resping SAP, din cauza implicaţiilor lui teologice 
transparente. Chiar dacă ei îl resping adesea din cauza unui 
scientism pur naturalist, în realitate, ei fac un serviciu teolo- 
giei. Prin curățarea ştiinţei de orice contaminare cu cauzele 
finale sau cu teleologia, ei pun, implicit, întreaga problemă a 
scopului şi semnificației în mâinile religiei şi teologiei, unde 
acestea își au de fapt locul. Fizica nu ne poate spune nimic 
despre motivul pentru care ne aflăm aici sau despre semni- 
ficația lumii. Dacă doriţi să cunoaşteţi cea mai profundă 
esență a universului, o veți găsi mai complet reprezentată 
într-un act de bunătate umană decât în toate formulele ela- 
borate ale fizicii [10]. 

În sfârşit, nu ne-ar supăra prea tare dacă ştiinţa ar ajunge 
la concluzia că gândirea nu se integrează foarte bine în cos- 
mos. Credinţa ne spune că, în miezul ființei noastre, noi nu 
aparținem cu adevărat acestei lumi. Căminul nostru se află în 
altă parte. Uitaţi-vă la toate textele religioase care ne învaţă 
să ne acceptăm situația de simpli pelerini pe un tărâm străin. 

Suntem nişte „străini şi nişte exilați pe pământ”, după cum 
spune autorul creştin al Epistolei către evrei (11, 11)1€. În 
consecință, nu suntem impresionați de gândirea cosmologi- 
că, care consideră, prea mult, gândirea și personalitatea părți 
ale ordinii naturale. O asemenea sinteză superficială banali- 
zează umanitatea, prin faptul că ne absoarbe în dimensiunea 
materială şi slăbeşte legătura eternă pe care o au sufletele 
noastre cu lumea transcendentă!”. Pentru acest motiv, nu 
suntem interesaţi să căutăm nici un fel de implicaţii 
religioase posibile ale SAP. 

În același timp, nu ne impresionează nici materialismul 
implicit, ascuns în spatele intensei demitizări științifice a 
SAP. Această demitizare ia, de obicei, forma lumilor care se 
multiplică imaginar, cum susține şi Gribbin, astfel încât ac- 
tualul univers, născător de rațiune, ar fi, probabil, numai una 
dintr-un număr infinit de lumi, dintre care cea mai mare par- 
te rămân lipsite de rațiune. Ideea noastră e că, dacă există 
numeroase universuri posibile din care putem alege, faptul că 
gândirea există în acestea nu este atât de „remarcabil” pe cât 
susțin adepţii SAP. Dat fiind numărul infinit de „încercări” de 
mişcări din jocul cosmic de poker, n-ar fi surprinzător ca una 
dintre acestea să fie, în final, o chintă regală. 

Ce putem înțelege dintr-o speculație atât de extravagantă 


16 Scos din contextul gândirii pauline — care descrie o cuprindere integrală 
a celor văzute şi nevăzute (cf. Coloseni. 1, 15-18), şi din contextul general 
al Scripturii, care descoperă imaginea unei creaţii văzute și nevăzute an- 
gajată în mişcarea dinspre „cer şi pământ” (cf. Facerea, 1,1) spre „cer nou 
şi pământ nou” (cf. Apocalipsa, 21, 1), textul ar sugera o viziune spiri- 
tualistă despre lume a creştinismului. În fapt, lucrurile stau diferit. Sfân- 
tul Pavel, căruia îi e atribuită tradiţional epistola citată, vorbeşte despre 
tensiunea vieţii creştine, despre nerăbdarea gustării din desăvârşirea for- 
mei ultime a lumii, plină de prezenţa slavei dumnezeiești, și nu despre 
sentimentul stingher al neapartenenţei la creaţia lui Dumnezeu (D.C.). 

17 Cum am mai observat supra (n. 11), sufletul uman, creat, nu are nici o 
relație naturală cu „lumea transcendentă”. Singura relaţie a omului cu 
Dumnezeu se realizează prin umanizarea lui Dumnezeu și prin îndumne- 
zeirea omului, ceea ce implică — de fiecare dată-un „salt” existenți- 
al/personal (D.C.). 

ca aceea despre lumile nenumărate? Credem că, deşi unele 
ecuații ale fizicii cuantice pot fi interpretate în mod plauzibil 
în termenii perspectivei „mai multor lumi”, mai degrabă ide- 
ologia, decât observaţia, îi atrage pe sceptici. Din punctul de 
vedere al ştiinţei empirice, nu există nici o dovadă că există 
mai multe lumi paralele sau succesive, iar această ipoteză 
pare să nu fie mai testabilă decât SAP. Observațiile lui Pagels 
despre imposibilitatea falsificării principiului antropic se apli- 
că şi aici. 

Trebuie să subliniem că Gribbin propune că, din moment 
ce, din punct de vedere teoretic, proprietăţile fizice ale gău- 
rilor negre sunt similare cu singularitatea big bang, ele ar 
putea fi deschideri către „universuri” alternative [11]. Poate 
că această idee va putea fi experimentată cândva de știință; 
acum însă este prea devreme să afirmăm acest lucru. Totuși, 
chiar dacă ar exista multe lumi separate, ele ar constitui, cu 
totul, un singur univers. Chiar dacă legile fizicii aşează barie- 
re observaţionale între ele, ar trebui să existe totuşi o relație 
profundă între aceste lumi, astfel încât ele să alcătuiască un 
întreg atotcuprinzător, deoarece toate aceste lumi ar împăr- 
tăşi „ființarea” sau „existența”, iar din punct de vedere filoso- 
fic aceasta e suficient pentru a le conferi o unitate generală. 
Ar putea exista numai un univers, chiar dacă acesta ar avea 
mai multe fațete şi faze. 

Mai mult, chiar în mulțimea de lumi pe care şi-o imagi- 
nează Gribbin şi alţii, existența rațiunii, ca şi cea a univer- 
sului, ar rămâne încă un mister inexplicabil. Nici măcar într-o 
infinitate de universuri, care durează de o infinitate de timp, 
nu ar fi nici o nevoie absolută ca rațiunea să înceapă să 
existe. Timpul şi doar numerele imense nu pot fi niciodată 
cauza metafizică sau explicaţia vreunui lucru. Este nevoie şi 
de alt principiu (alte principii) pentru a da o explicaţie, pen- 
tru a arăta că poate avea o existență așa de intensă ca mintea 
omenească. A face din materia fară gândire, din selecția 
naturală şi lungile perioade de timp, explicaţia exhaustivă a 
gândirii, cum încearcă să facă materialiştii, înseamnă a viola 
principiul fundamental al cauzalităţii, fără de care toată 

această gândire este redusă la nebunie: nici o cauză nu poate 
produce un efect mai mare decât ea însăşi. Oricât de mult 
timp ar avea la dispoziţie, procesele materiale oarbe nu vor 
putea explica vreodată, prin ele însele, existenţa gândirii, cu 
toate tendinţele sale cognitive şi spirituale. 

Deci, nu putem să nu ne punem întrebarea dacă această 
speculație despre nenumărate lumi, poate chiar într-un 
număr infinit, are vreo legătură cu ştiinţa. Este mai degrabă o 
încercare disperată, a unui sistem de opinie materialist, de a 
face o combinaţie favorabilă pentru a se alia cu ştiinţa, în așa 
fel încât să diminueze plauzibilitatea oricărei interpretări ne- 
materialiste, religioase, a cosmosului. În spatele ipotezei lu- 
milor multiple se află o confesiune implicită, şi totuși foarte 
convingătoare, că, dacă universul nostru actual, al big bang, 
ar fi de fapt singura lume care a existat vreodată, explicaţiile 
materialiste şi reducționiste s-ar afla într-o mare dificultate. 
Această situaţie dificilă s-ar datora faptului că numai exis- 
tența acestui univers, aflat într-un echilibru extrem de fin, nu 
ar asigura, statistic vorbind, o bază suficient de largă pentru a 
explica originea pur întâmplătoare a vieţii şi a rațiunii, de 
care are nevoie scepticismul. Pentru a se sustrage obligaţiei 
de a răspunde existenţei noastre, cu recunoştinţa adecvată 
față de un astfel de dar improbabil, scepticii trebuie să gä- 
sească o cale pentru a arăta că, în analiza finală, nu există 
nimic „remarcabil” sau improbabil în legătură cu existența 
noastră aici. 

Într-o vreme în care universul era considerat a fi etern şi 
necesar, o asemenea opinie s-ar fi potrivit foarte bine cu cos- 
mologia, deoarece, dată fiind o infinitate de timp cosmic, 
specia noastră unică trebuia să apară mai devreme sau mai 
târziu, prin simpla întâmplare sau necesitate fizică. Dar, într- 
o epocă a fizicii big bang — în care universul nostru prezent 
este considerat finit, din punct de vedere temporal, și vechi 
de numai zece până la cincisprezece miliarde de ani — singura 
modalitate de a elimina factorul surpriză din existența 
noastră este de a multiplica lumile ad infinitum. Aceasta este 
singura opţiune ce ne-a rămas. Într-o pluralitate nesfârşită 

sau o succesiune de lumi, probabilitatea ca una din ele să se 
afle într-un echilibru destul de fin, pentru a da naştere vieţii 
şi raţiunii, creşte până la punctul la care ne aşteptăm ca ea să 
apară în mod inevitabil, undeva, în întreaga mulțime de lumi. 
Atunci nu ar mai fi nevoie să ieşim din cadrul materialist 
pentru a găsi o explicaţie adecvată vieţii sau rațiunii. 

Pe scurt, ipoteza lumilor multiple oferă scepticilor o 
modalitate convenabilă de a evita o interpretare a univer- 
sului care ar cere un răspuns religios, de recunoștință pentru 
existența sa, cu adevărat minunată. Cât de uşor întunecă ide- 
ologia lumea „obiectivă” a ştiinţei şi ni se prezintă apoi ca 
fiind doar ea adevărul ştiinţific, pur şi nealterat! Până şi în- 
cercarea de a înlătura nevoia de a ne minuna de universul 
nostru poate fi văzută ca o minune. 

În mod similar, credem că cei ce încearcă să ajungă la 
SAP, apelând la ideea lui Alan Guth, care este foarte specu- 
lativă, deşi plauzibilă din punct de vedere ştiinţific, referitoa- 
re la un univers inflaţionist, pot fi conduși câteodată mai mult 
de ideologie decât de ştiinţă. Eforturile lor sunt o întoarcere 
la vechea dorinţă a filosofilor de a avea un univers necesar. 
Tot ei vor să curețe universul de orice întâmplare. Astfel, ei 
consideră că universul inflaționist este convingător, nu nu- 
mai pentru că răspunde unor probleme ştiinţifice foarte reale 
din modelul standard al big bang, ci şi (cel puţin în cazul 
unor oameni de ştiinţă) pentru că, în aparenţă, se netezesc 
toate incertitudinile întâmplării şi ni se sugerează că univer- 
sul trebuia să fie aşa cum este. În absenţa oricărei credinţe că 
universul e creaţia liberă a lui Dumnezeu, scepticii sunt obli- 
gaţi sa apeleze, fie la întâmplare, fie la necesitate, pentru a-i 
găsi o „explicaţie”. Ei aleg întâmplarea, în cazul ipotezei lu- 
milor multiple, și necesitatea, în cazul ipotezei inflaționiste. 

Bănuim că nici una din aceste două alegeri nu este 
întotdeauna motivată numai cu ajutorul ştiinţei. 


185 


III. Contactul 


Acceptarea contrastului e parțial valabilă, dar joacă întot- 
deauna cu prea multă siguranță. Nu reuşeşte să profite de 
minunatele oportunităţi teologice oferite de noile descoperiri 
ale cosmologiei ştiinţifice. Discuţiile din jurul principiului an- 
tropic tare (SAP), prezintă, după părerea noastră, un interes 
considerabil pentru teologie. Desigur, nu dorim să lăudăm 
prea mult acest principiu și nici să ne erijăm în apărători ai 
presupusului său statut științific, cel puţin din punctul de ve- 
dere al sensului, general acceptat, al ştiinţei. Nu e însă nici 
bine să-l ignorăm cu totul. Conform obiceiului nostru, am do- 
ri să-l testăm, cel puţin să încercăm să facem așa ceva, pentru 
a vedea dacă nu ar putea fi o modalitate substanţială, prin 
care reflecţiile cosmologice din jurul SAP să poată contribui 
la viziunea noastră teologică despre univers. 

De ce abordările conflictului şi contrastului anulează pur 
şi simplu SAP? Oare din motive pur ştiinţifice, în primul caz, 
şi din motive pur teologice, în cel de-al doilea caz? Bănuim 
că, în ambele cazuri, e vorba de mai mult decât atât. Adepții 
scepticismului ştiinţific se dispensează de SAP nu doar pentru 
că acesta cochetează neştiințific cu teleologia, dar şi pentru 
că nu corespunde ideilor materialiste și reducționiste despre 
ceea ce ar trebui să fie universul. Dacă ar exista ceva în teza 
SAP, care să arate că gândirea modelează într-o măsură în- 
tâmplătoare evoluția materiei, cu scopul de a crea fiinţe con- 
ştiente, acest lucru ar spulbera afirmaţia reducţionistă că 
gândirea, apărută recent, poate fi explicată în întregime func- 
ţie de nivelurile inferioare şi primare ale realităţii fizice. Prin 
anularea acestui principiu de către scepticism, nu se pune în 
joc întotdeauna doar integritatea ştiinţei, deşi acesta e cazul 
multor oameni de știință valoroși, ci valabilitatea ideologiei 
materialiste şi rcducţioniste. Până la acest punct suntem de 
acord cu critica adepților contrastului. 

În același timp, respingerea brutală a SAP, de către adep- 
ţii contrastului, este, de asemenea, în multe cazuri, conse- 
cința unor ipoteze arbitrare, pe care nici ei nu doresc să le 

abandoneze. Susţinătorii contrastului resping SAP nu doar 
pentru că acesta ameninţă să confunde ştiinţa cu teologia, ci 
şi pentru că adoptarea sa ar însemna că întregul cosmos ar fi, 
cumva, inseparabil de gândire. O asemenea sinteză ar ofensa 
dualismul atât de caracteristic teologiei de contrast!$. Veţi 
observa, de-a lungul acestei cărți, că abordarea contrastului a 
separat consecvent natura fizică de personalitatea conștientă 
şi de libertatea umană. Adepții contrastului susțin aceeași 
separație între conştiinţă şi cosmos, pe care o găsim și în 
scientism. Ei admit influenţa divină în arena libertăţii şi per- 
sonalității particulare (şi, de asemenea, în istoria umană), 
dar nu iau în seamă posibilitatea ca Dumnezeu să fie intim le- 
gat de întreaga natură, sau pe cea că oamenii sunt legaţi indi- 
solubil de univers. Ei se tem că, dacă introducem umanitatea 
prea adânc în cosmos, am putea uita că şi noi transcendem 
natura [12]. 

Astfel, SAP este, evident, o amenințare, nu numai pentru 
interpretarea materialistă a ştiinţei, ci şi pentru înclinațiile 
dualiste ale teologiei tradiționale. SAP este una din cele câ- 
teva dezvoltări cosmologice recente, care fac aluzie la inse- 
parabilitatea subiectului uman de lumea naturală, iar această 
intimitate nu îi atrage aproape deloc pe teologii contrastului. 
Motivul acestei reţineri e acela că, dacă cosmosul şi uma- 
nitatea se întrepătrund reciproc, cum susține SAP, atunci 
teologia contrastului, care insistă asupra faptului că este atât 
de curată, precisă şi acosmică, din punct de vedere logic, nu 
ar mai corespunde complexităţii reale a universului. SAP 
pune gândirea, în mod clar, din nou în cadrul universului 
fizic, iar noi considerăm că atât ştiinţa cât şi teologia trebuie 
să ia această legătură mai în serios [13]. 

Astfel, din punctul nostru de vedere, SAP (și chiar WAP) 
nu poate fi ignorat astăzi în nici o discuţie despre ştiinţă și 


'5 E o perspectivă tradiţional cartesiană, pentru care res cogitans (gândi- 
rea) şi res extensa (spaţiul, materia) sunt două realități independente. 
Această idee modernă (reiterare a refuzului gândirii antice de a se împăca 
cu dimensiunea „pământească” a naturii umane, despre care vorbeşte Bi- 
blia) este îmbrăţişată și de unii teologi ortodocşi spiritualiști (D.C.). 

religie. Sentimentele noastre sunt foarte apropiate de cele ale 
scriitorului ştiinţific Eugene Mallowe: 


Ar putea fi numai o presupunere — o declaraţie de credință, bazată 
pe cele mai recente descoperiri cosmologice — dar acest univers 
misterios pare „destinat” să sprijine organizarea şi viaţa într-un 
sens indescifrabil, având capacitatea de a se reflecta asupra sa și a 
relaţiei sale față de partea nerațională a cosmosului. Cât de mult și- 
a transformat mai târziu programul din acel „scop” în structurile 
mai complexe ale vieţii primitive şi apoi, din nou, în structurile 
infinit mai complexe ale creierului? Reprezintă „scopul final” 
aprinderea focului cosmic, care caută apoi universul cu trupul şi cu 
mintea? Acestea sunt sentimente mistice [...] dar ele par a conver- 
ge cu iuțeala fulgerului către concluziile științei modeme [14]. 


Chiar dacă nu face nimic altceva, principiul antropic poa- 
te cel puţin să ne forțeze să recunoaştem schimbarea drama- 
tică, care are loc, în ultima vreme, în discuţiile în care sunt 
implicați oameni de ştiinţă şi teologi. Timp de zeci de ani, 
problema centrală din ştiinţă şi religie a fost cea de a găsi o 
modalitate prin care să se explice improbabilitatea ca viaţa și 
rațiunea să fi apărut din ceea ce ar fi fost doar materie, com- 
plet lipsită de rațiune. Oamenii de ştiinţă au presupus (mai 
mult pe baza ideologiei decât a investigaţiei ştiinţifice) că 
materia este, inerent, inadecvată pentru gândire. Dată fiind 
aparenta ostilitate a entropiei față de ordinea de orice tip, pă- 
rea că singura modalitate prin care viața şi gândirea şi-ar fi 
putut face apariţia, în evoluţia cosmică, ar fi fost ca urmare a 
unor serii foarte puţin probabile de accidente, sau ca urmare 
a intervenţiei miraculoase a unei forțe supranaturale. În fie- 
care din aceste cazuri, evoluţia vieţii şi a gândirii dădea 
impresia că este o inversare şovăielnică, efemeră şi improba- 
bilă din punct de vedere termodinamic, a legilor fizicii. Pen- 
tru a explica evoluţia vieţii și a gândirii, oamenii de ştiinţă s- 
au împărţit în suporteri ai ipotezei „întâmplării”, către care 
erau atrași materialiștii, şi în adepţi ai ipotezei „vitaliste”, 
care era înțeleasă mai ales de oamenii de ştiinţă religioşi sau 
cu înclinații „mistice”. Chiar şi astăzi, discuţiile din știință şi 
religie aleg adesea între căi care urmează aproximativ liniile 

trasate de aceste alternative, ce se exclud reciproc. 

Deși ipoteza întâmplării și vitalismul sunt incompatibile, 
împărtăşesc totuşi ipoteza comună că materia este inerent 
lipsită de rațiune. Principiul antropic aduce însă în atenţie 
posibilitatea nouă, că materia este adecvată în mod natural, 
şi deloc opusă, evoluţiei gândirii. Chiar şi în versiunea sa 
slabă, principiul antropic sugerează că principala problemă 
în discuţie, în cadrul raporturilor ştiinţei şi religiei, nu mai 
este cea de a explica apariția vieţii şi a gândirii din materia 
lipsită de rațiune. Problema cu adevărat interesantă a devenit 
a explica uimitoarea ospitalitate a materiei față de evoluția 
vieții şi a gândirii atunci când lucrurile ar fi putut fi, din 
punct de vedere fizic, cu totul altfel. 

Ceea ce este remarcabil nu este faptul că rațiunea s-a dez- 
voltat într-o lume materială, care numai cu greu i-a permis să 
înflorească pentru o scurtă perioadă de timp. Ştim acum că 
materia nu este atât de zgârcită. Ceea ce ne uimeşte azi e, în 
primul rând, făptul că fizica universului este atât de gene- 
roasă în ceea ce priveşte apariţia raţiunii. În ciuda unor mari 
rezistenţe, principiul antropic, atât în versiunea sa slabă cât şi 
în cca tare, a deplasat deja centrul multor discuţii, din ştiinţă 
şi religie, din cadrul biologiei evoluționiste, către fizica uni- 
versului primar. În fond, având în vedere condiţiile iniţiale şi 
constantele cosmologice fundamentale, nu mai e deloc 
surprinzător faptul că evoluția a produs, în final, viața 
conştientă. 

Ceea ce rămâne totuși de explicat e dacă zarurile cosmice ar 
fi putut fi atât de ameţite de la bun început!?. 

Cum am observat mai sus, prin cufundarea cosmologiei 
lor în acizii ipotezei lumilor multiple, mulţi oameni de ştiinţă 


1? Comentând dilema cosmologilor contemporani, privind posibilitatea ca 
în univers să opereze ori cauze iniţiale, ori cauze activate în timp (cum 
prezintă John D. Barrow lucrurile), am observat că tradiţia Părinților ră- 
săriteni permite articularea celor două tipuri de cauze (cf. „Istoria re- 
centă, actualitatea și perspectivele raporturilor dintre teologie şi repre- 
zentarea științifică a lumii”, în vol. colectiv Ştiinţă şi teologie. Preliminarii 
pentru dialog, XXI: Eonul dogmatic, București, 2001, p. 51) (D.C.) 

speră să elimine orice posibilitate ce ne-ar putea lua prin sur- 
prindere. Desigur, suntem de acord că știința ar trebui să ex- 
ploreze orice explicație naturală posibilă a ceea ce conside- 
räm a fi mistere. Reducţia metodologică și explicaţia natura- 
listă trebuie împinse cât mai departe posibil. Nu trebuie res- 
pinsă nici chiar propunerea șocantă a lui Gribbin, că selecţia 
naturală se potriveşte atât cosmologiei cât și biologiei. După 
cum am învăţat din istorie, întâmplările naturale pe care le- 
am atribuit anterior unui zeu-al-golurilor pot fi, de obicei, 
explicate, în final, prin expuneri pur ştiinţifice. Din acest mo- 
tiv, trebuie să luăm, de asemenea, în consideraţie modul în 
care modelul inflaționist ar putea contrazice SAP. 

Se pare că în acest caz suntem confruntaţi totuşi cu ceva 
mult mai fundamental decât încă un gol, care va ceda, în 
final, în faţa unei explicaţii naturaliste. SAP cere să luăm în 
consideraţie posibilitatea ca în cosmos să lucreze un impuls 
orientat în mod global către gândire, un impuls pentru care 
abstracţia ştiinţifică, intoxicată de nevoia reducționistă de a 
interpreta gândirea în termenii materiei lipsite de rațiune, nu 
găseşte locul în imaginea sa despre univers. 

Suntem gata să acceptăm faptul că, convenţional, SAP nu 
e bun pentru știință şi că oamenii de ştiinţă au dreptul să fie 
suspicioşi în ceea ce priveşte natura sa teleologică. Dar nu îl 
putem da de-o parte, ca şi când nu ar avea nimic de oferit. Îl 
considerăm cel puţin ca pe un protest împotriva unui re- 
ducţionism ce pretinde că explică mai-multul (raţiunea) 
funcţie de mai-puţinul (materia). Deşi s-ar putea ca SAP să 
nu fie pur ştiinţific, i se poate recunoaște totuşi o valoare ex- 
plicativă. Desigur, pentru a accepta posibilitatea existenţei 
unor căi neștiinţifice de explicare a fenomenelor, trebuie să 
renunțăm la sistemul de opinie scientist, care exclude orice 
alte modalităţi de ajungere la cunoaștere. 

Dacă există o semnificaţie generală a universului, aceasta 
e, probabil, prea evazivă pentru ca ştiinţa să o poată înțelege 
numai prin ea însăşi. Deci, chiar dacă principiul antropic ar fi 
o idee ştiinţifică acceptată, el tot nu ar fi suficient pentru a ne 
pune în legătură cu Dumnezeu. În această privință, suntem 

de acord cu adepţii contrastului. Dacă privim însă universul 
cu ochii unei credinţe care ne învață să vedem promisiunea în 
toate lucrurile, nu ne va surprinde că ştiinţa discerne acum 
posibilitatea ca viaţa și gândirea să fi fost latente în universul 
primar, fin echilibrat. 

Fără a ne înrădăcina credința direct în ştiinţă, suntem 
încurajați totuşi de o idee care începe să se facă simțită în 
biologie și în cosmologie, și anume că universul nu este ab- 
solut deloc duşmanul raţiunii, şi că, de la început, a dorit să 
producă nenumăratele condiţii necesare pentru crearea aces- 
teia. Ne bucurăm că teologia ia acum contact cu noile desco- 
periri ale astrofizicii, care corespund atât de bine convingerii 
noastre că universul e şi a fost întotdeauna împlinirea promi- 
siunii unor viitoare surprize. 


IV. Confirmarea 


Abordarea ideii de confirmare nu caută doar modalităţile 
prin care religia ar putea adera la ideile ştiinţifice, ci şi mij- 
loacele prin care ea ar putea sprijini aventura ştiinţifică. Am 
arătat, în capitolele anterioare, că, din multe puncte de 
vedere, religia şi teologia mai degrabă hrănesc cunoașterea 
ştiinţifică, decât să o împiedice. 

De aceea, ne deranjează oarecum maniera cam dură prin 
care unii colegi teologi refuză să recunoască ipoteza „lumilor 
multiple”, acceptată acum de un număr din ce în ce mai mare 
de fizicieni. Deşi recunoaștem că, până în prezent nu există 
nici o dovadă ştiinţifică în sprijinul ei, vom arăta că ea este 
totuşi absolut plauzibilă, din punct de vedere teologic. Mai 
mult, vom argumenta că o teologie sănătoasă confirmă 
îndoiala generală a oamenilor de ştiinţă cum că SAP ar fi prea 
antropocentric. 

În primul rând, din punct de vedere teologic, ideea că ar 
putea exista o pluralitate de lumi e foarte compatibilă cu ide- 
ea existenței lui Dumnezeu. Dată fiind generozitatea pro- 
digioasă atribuită de religie Creatorului, Dumnezeu ar fi pu- 
tut produce o mare abundență de lumi. Dumnezeul religiilor 

profetice nu e zgârcit, iar credința ne învaţă să ne așteptăm 
ca lucrările Creatorului să depăşească cu mult orice 
imensitate cosmică, pe care ne-am putea-o imagina. În conse- 
cință, bogata speculație a oamenilor de știință contemporani 
despre o pluralitate de lumi nu contravine deloc unei des- 
chideri religioase sănătoase față de supradărnicia unei iubiri 
infinite. În fond, religia ne învaţă să ne menţinem trează 
conștiința privind generozitatea divină şi să nu permitem 
niciodată cosmosului să ne înghită. Și, de vreme ce ar fi mai 
simplu să gândim, științific şi teologic deopotrivă, în termenii 
unei singure lumi, din punct de vedere religios putem privi 
desigur cu suspiciune orice limitare inutilă a cosmologiilor 
noastre. 

Prin urmare, atunci când oamenii de ştiinţă își spun păre- 
rea asupra posibilității existenţei a mai multe lumi sau epoci 
ale lumii, speculaţiile la o scară atât de mare ce ating câteo- 
dată infinitul — nu se opun atât de mult sensibilităţii religioa- 
se, cum susțin unii teologi şi sceptici. Chiar dacă ipoteza 
lumilor multiple e, câteodată, rezultatul unei dorinţe mate- 
rialiste de a face ca originea vieţii și a gândirii să pară acci- 
dente pur naturale şi neplanificate, prodigiozitatea creati- 
vității cosmice e încă un motiv foarte religios. Rădăcinile sale 
se află în lunga căutare, de către religie, a orizonturilor nes- 
fârşite. Şi deşi universul fizic e finit, imensitatea sa inima- 
ginabilă — şi posibila pluralitate a ramificațiilor sau a epocilor 
sale — rămâne o metaforă religioasă esențială despre infini- 
tatea divină. Oricum, pare o ironie că anumite tipuri de 
teologii, al căror scop e de a deschide gândirea către infinit, 
exclud în mod arbitrar posibilitatea existenţei unui număr 
imens de lumi. 

În al doilea rând, o perspectivă teocentrică (centrată pe 
Dumnezeu) poate confirma suspiciunea multor oameni de 
ştiinţă că principiul antropic e centrat pe existența umană. 
Suntem de acord că o discuţie despre un principiu „antropic” 
ori despre orice alt principiu, centrat numai pe „rațiune”, în 
sensul conștiinței umane, nu are suficientă amploare cosmi- 
că. Principiul antropic e cu adevărat prea antropocentric, luat 

doar în acest sens limitat. 

De altă parte, perspectiva noastră teocentrică cere să lăr- 
gim considerabil principiul antropic, conferindu-i un scop 
cosmic mai larg. În consecință, considerăm şocantă propu- 
nerea făcută de eminentul fizician Freeman Dyson [15]. În 
abordarea sa, destul de binevoitoare, privind principiul an- 
tropic, Dyson spune că putem vorbi mai degrabă despre un 
„principiu al diversităţii maxime”. S-ar putea ca fizica uni- 
versului primar să fi fost sau nu favorabilă evoluţiei con- 
ştiinţei. Dar ceea ce pare evident şi de necontestat, din 
punct de vedere ştiinţific — este faptul că întregul cosmos a 
manifestat întotdeauna un zel neobosit de a se diversifica în 
cât mai multe experimente posibile, unul din ele fiind con- 
ştiinţa umană (din fericire pentru noi). Pentru a răspunde 
întrebării care constituie titlul acestui capitol, putem afirma 
că aparținem real acestui univers, dar şi multor altora, la fel 
de interesante. 

Un alt mod de a afirma aceasta e că, oricât de multe lumi 
sau epoci cosmice ar închide, universul pare să fie influenţat 
de ceea ar putea fi numit principiul cosmologic estetic. Nu 
trebuie să ne gândim numai la o tendinţă cosmică către viață 
şi gândire. E cu totul remarcabil faptul că universul este por- 
nit să se extindă şi să îşi intensifice frumuseţea inerentă. Am 
dori să includem evoluţia vieţii şi a gândirii în cadrul unei 
aventuri cosmice mai cuprinzătoare, către o frumuseţe mai 
largă. 

Dumnezeul religiei noastre este înțeles, de fapt, cel mai 
bine ca unul care doreşte maximalizarea frumuseţii cosmice 
[16]. Deoarece oamenii de ştiinţă şi teologii continuă să ob- 
serve universul nostru vast, din care ni s-au deschis numai 
mici părţi, ei ar putea fi de acord, în final, cu faptul că un 
Dumnezeu ce doreşte aventură, frumuseţe şi diversitate co- 
respunde mult mai bine naturii lucrurilor decât un Dum- 
nezeu a cărui unică preocupare e omenirea. Cum aminteşte 
Cartea lui Iov, noi, oamenii, putem fi importanţi, dar uni- 
versul este infinit mai vast decât îşi pot închipui sau înţelege 
minţile noastre limitate. 

CAPITOLUL 7 
De ce este atât de complexă natura? 


Ştiinţa continuă să schimbe imaginea noastră despre uni- 
vers. Pe măsură ce sunt descoperite noi metode de exploatare 
a lumii naturale, chiar peisajul cosmic pare să se schimbe. 
Spre exemplu, la începutul perioadei moderne, oamenii de 
ştiinţă foloseau maşina ca model pentru înţelegerea naturii și 
aceasta a făcut ca lumea să pară, evident, o maşinărie. Noua 
mașină ştiinţifică a zilei de azi este calculatorul, iar el dă 
naturii o nouă față ciudată. Realizarea imaginilor cu ajutorul 
calculatorului permite oamenilor de știință să acorde o 
atenție mai mare decât înainte acelor factori, pe care ei îi 
numesc acum „complexitate” și „haos”. 

Ştiinţele haosului şi complexităţii sunt încă atât de noi, 
încât, până în prezent, s-a acordat prea puţină atenţie impli- 
caţiilor pe care le pot avea pentru subiectul „știință şi religie”. 
Cu toate acestea, vom încerca să intuim, în acest capitol, 
modul în care aceste noi ştiinţe ar putea fi primite de cele 
patru abordări tipice. 

„Haos” şi „complexitate” sunt cuvinte familiare, dar pen- 
tru oamenii de ştiinţă au sensuri speciale [1]. Ori de câte ori 
ştiinţa împrumută limbajul de zi-cu-zi, ea dă, aproape întot- 
deauna, cuvintelor obișnuite un nou sens și aceasta poate 
produce multă confuzie, dacă nu examinăm cu atenţie modul 
în care sunt folosite. Ce înseamnă deci termenii de „haos” şi 
„complexitate"? 

În sensul obişnuit, haosul înseamnă „dezordine". Dar şti- 
inţa e interesată, în primul rând, de ordine. De fapt, numai 
ipoteza că universul este organizat într-un anumit fel dă oa- 
menilor de ştiinţă impulsul de a-i căuta inteligibilitatea ine- 
rentă. Şi atunci, în ce sens poate fi interesată ştiinţa de haos? 
Interesul ei vine din faptul că multe procese naturale încep cu 
un tip simplu de ordine, trec apoi printr-o fază de extra- 
ordinară turbulenţă şi sfârșesc prin a manifesta forme sur- 
prinzător de bogate de ordine impredictibilă în mijlocul 

haosului, o ordine care poate fi cel mai bine cartografiată 
prin imaginile date de calculator. 

Putem înţelege întrucâtva haosul chiar și fără calculator. 
Să luăm, ca exemplu, o oală aflată pe aragaz, plină cu supă 
încă rece, ale cărei molecule sunt într-o stare de echilibru re- 
lativ. Dacă se aprinde focul, moleculele de supă încep să se 
agite, să intre într-o mișcare dezordonată, care va domina o 
vreme acest proces. La un moment dat se întâmplă însă ceva 
remarcabil. În condiţii propice, pe măsură ce supa se în- 
călzeşte, în lichid încep să se formeze celule de convecţie, în 
formă de hexagon. Asta înseamnă că atunci când un sistem 
instabil e alimentat cu energie, în el „apar” pe neașteptate 
tipuri uimitoare de ordine. Acesta este, astăzi, motivul multor 
întrebări ştiinţifice. 

Nenumărate întâmplări care au loc în natură prezintă 
aceeași caracteristică: o ordine care apare „spontan” în stări 
mult diferite de echilibrul termodinamic („la marginea 
haosului”). Când oamenii de ştiinţă vorbesc astăzi despre 
„haos", acest termen nu include pur și simplu dezordinea sau 
caracterul întâmplător, ci modelele, adesea incalculabil de 
complexe, care apar, de nenumărate ori, din turbulență. 

Există mult mai mult „haos” de acest fel în natură decât a 
observat vreodată ştiinţa. Oamenii de ştiinţă obișnuiau să 
creadă că realitatea fizică, bazată aparent pe legi naturale 
eterne, urmează riguros căi ce au cauze bine stabilite. Erau 
convinși că dacă observau vreo abatere de la concepţiile de- 
terministe ale proceselor naturale, ceva era cu siguranță gre- 
şit în măsurătorile lor. Natura nu se putea abate, în fondul ei, 
câtuși de puţin de la idealurile lor matematice. Acum însă, 
teoria haosului sugerează că procese determinate cauzal și 
care să aibă rezultate complet predictibile au loc foarte rar în 
natură. Ele există, de obicei, doar în abstracţiunile matemati- 
ce ale oamenilor de știință şi nu în lumea reală. 

Dacă, așa cum susţine, ştiinţa se ocupă de lumea reală, de 
ce nu examinează ea ceea ce se întâmplă cu adevărat în 
natură? De ce nu admite că foloseşte nişte calcule matemati- 
ce care nu sunt decât niște simple aproximaţii? Noua atitu- 

dine faţă de haos și complexitate îi face pe mulți oameni de 
ştiinţă să își reconsidere domeniul de activitate. Haosul și 
complexitatea reprezintă o acuzație implicită la adresa carac- 
terului excesiv de abstract al științei moderne. Mai mult, ele 
ar putea chiar produce o schimbare dramatică a modului în 
care înțelegem chiar rostul ştiinţei. 

De exemplu, ne forțează să luăm mai în serios imperativul 
empiric al ştiinţei de a observa atent toate datele și nu numai 
pe cele care se potrivesc a priori cu schemele matematice. 
Noul tip de ştiinţă este mai deschis faţă de elementul surpriză 
şi mai puţin obsedat de predicții exacte. Prin folosirea imagi- 
nilor pe calculator, cercetătorii haosului și ai complexităţii 
speră să reprezinte cu mai multă precizie modul în care se 
desfăşoară „cu adevărat” procesele în natură. La fel cum fun- 
damentaliștii religiei trebuie să renunţe la literalismul lor 
naiv, pentru a putea vedea substraturile bogate în înțelesuri 
ale textelor, tot aşa li se cere şi oamenilor de ştiinţă de azi să 
renunţe la „literalismul” lor cosmic, pentru a analiza cu mai 
mare atenţie universul real. 

Şi ce vor vedea? Vor vedea că natura este alcătuită mai 
ales din modele complicate, care se autoorganizează în mod 
spontan. Multe dintre aceste modele prezintă o calitate, cu- 
noscută sub numele de „complexitate”. Când oamenii de ști- 
ință vorbesc azi despre complexitate, ei se referă la sisteme 
elaborate, noi, care se adaptează și se autoorganizează. E- 
xemple de complexitate sunt celulele, organismele, creierele, 
ecosistemele, sistemele economice, și chiar şi cele religioase. 

Desigur, ştiinţa a văzut întotdeauna ordine în natură. Dar 
tipul de ordine pe care „l-a descoperit” e, de obicei, numai o 
fațadă matematică, subţire, care maschează o tapiserie infinit 
de bogată. Până nu demult, ştiinţa fizicii, de exemplu, a fost 
preocupată aproape în exclusivitate de aducerea la lumină 
numai a acelui tip de ordine care poate fi calculat în termeni 
liniari, reprezentaţi grafic prin linii drepte. „Liniaritatea” se 
referă la procese ce pot fi ideal trasate înapoi, de-a lungul 
unei secvențe alcătuite din etape relaționate cauzal, astfel 
încât rezultatul final să poată fi prevăzut cu precizie numai 

dacă ştim condiţiile iniţiale. De exemplu, dacă am fi măsurat 
dinainte distanţa la care un obiect trebuie să cadă din vârful 
unui turn pe pământ, am fi putut trasa, cunoscând legea 
gravitaţiei, în cât timp ar fi atins obiectul pământul. Și am fi 
putut însemna o serie de puncte pe un grafic, care ar fi speci- 
ficat, cu exactitate, unde se va afla piatra în fiecare moment 
al căderii sale. Aceasta este ştiinţa liniară, pe care mulţi 
dintre noi am învăţat-o la orele de fizică de la liceu. 

Elementul-cheie în știința liniară e cunoașterea condiţiilor 
inițiale (de exemplu, distanța de la pământ, ritmul de accele- 
rație impus de gravitație, rezistența atmosferei etc.), cu un 
oarecare grad de exactitate. Dacă am cunoaşte toate aceste 
condiţii iniţiale, ar fi relativ simplu să prezicem viitorul, 
extinzând pur și simplu linia pe graficul nostru. Acest tip de 
predictibilitate face posibilă cea mai mare parte a ingineriei și 
tehnologiei. Gândirea liniară e cea care ne permite să lansăm 
sateliți, să fixăm întâlniri cu aceştia sau să trimitem 
astronauți pe Lună. 

Oamenii de știință care studiază haosul și complexitatea 
nu doresc să banalizeze ori să anuleze ştiinţa liniarităţii, de- 
oarece ea permite un oarecare control asupra proiectelor 
noastre tehnologice. Pe de altă parte, ei îşi dau totuși seama 
cât de limitată e capacitatea științei liniarităţii de a repre- 
zenta orice altceva în afara celor mai simple fapte din natură, 
deoarece condiţiile iniţiale ale multor procese naturale nu 
pot fi specificate cu acel grad de exactitate care ar putea să ne 
facă predicțiile foarte precise. Este aproape imposibil să tra- 
sezi multe procese dincolo de primele lor etape. De exemplu, 
nu poate fi încă stabilit cu precizie modul în care apare 
tunetul. Acelaşi lucru e valabil şi pentru modul în care evo- 
luează o planetă, un embrion, un sistem imun, o specie vie 
sau un sistem economic. Nici măcar rotația planetelor sau 
căderea unei cărămizi nu pot fi determinate atât de precis pe 
cât am dori. Nu este nevoie de omeni de ştiinţă pentru a 
specifica toate condiţiile iniţiale, pe care ar trebui să le 
cunoaștem pentru a determina dinainte modul exact în care 
vor evolua majoritatea evenimentelor în natură. În majori- 

tatea cazurilor, este aproape imposibilă predicția precisă a 
rezultatelor viitoare. 

Nu la așa ceva trebuia să ne așteptăm, după Newton și 
Laplace, sau chiar după Einstein şi mulți alți oameni de ști- 
inţă din trecut. Timp de trei secole am crezut că rostul ştiinţei 
era de a prezice cu precizie stările viitoare ale oricărei întâm- 
plări naturale. E clar că știința nu a reuşit să facă vreodată așa 
ceva, cu excepția unor procese fizice standard. Şi, totuși, 
succesul său limitat în aceste domenii a dat oamenilor de 
ştiinţă încrederea că, într-o zi, explicaţiile de tip predictiv vor 
putea fi aplicate şi în alte domenii, chiar și în cele ale vieţii, 
conştiinţei şi culturii umane. Cu toate acestea, știința trece 
acum printr-o criză de identitate. A început să-şi recunoască 
incapacitatea de a prezice cu exactitate ceea ce se va 
întâmpla în cazul celor mai fascinante fenomene ale naturii, 
de la turbulenţa din atmosferă la evoluţia noilor specii. 

Dar dacă ştiinţa are o capacitate atât de strict limitată de a 
prezice cu exactitate rezultatele unui număr atât de mare de 
procese naturale, atunci ce rost mai are? Care e scopul 
ştiinţei? Noi credeam că ea trebuie să explice și să prezică, nu 
numai să descrie. Credeam că ştiinţa ar trebui sa poată 
determina viitorul şi nu să aştepte să vadă cum se vor finaliza 
procesele fizice. Oamenii de ştiinţă care studiază haosul şi 
complexitatea susțin că ştiinţa mai mult descrie decât 
explică. Ei nu dau, încă, nici o explicaţie satisfăcătoare pentru 
o mare parte din ordinea pe care o văd în natură şi sunt 
uimiți de faptul că ordinea complexă poate apărea „spontan”, 
din interiorul haosului, sau că procesele, aparent simple şi 
previzibile, pot da naştere brusc la turbulență. Aceşti oameni 
de ştiinţă sunt nedumeriţi şi de modul în care modelele, 
numite „atractori străini”, tind să atragă procesele haotice 
către forme de ordine impredictibil de complicate şi deseori 
foarte frumoase. Până acum s-a obţinut foarte puţin în acest 
sens, ceva care să semene cu o explicaţie. 

Explicaţia ştiinţifică a însemnat, prin tradiţie, reducerea 
fenomenelor complexe, cum ar fi organismele vii, la fenome- 
ne mai simple, ca cele studiate de chimie și fizică. Totuși 

haosul și complexitatea par, întrucâtva, insensibile la tipurile 
reductive de explicaţie. Ele sunt alcătuite dintr-un fel de ele- 
ment organizațional formal, care nu poate fi redus la ceva 
mai fundamental, şi sunt atât de supersensibile la condiţiile 
inițiale, încât nu pot fi explicate de jos în sus. Prin urmare, ele 
sunt o provocare la adresa modului în care obișnuiam să 
facem ştiinţă până acum. 

Desigur, fără imaginile pe calculator, cu greu am fi putut 
observa multiplele procese care debutează în mod simplu și 
determinist, devin apoi turbulente sau haotice şi, în final, cad 
în stări uluitor de complexe. Tehnologia informațională a 
adus, în sfârşit, în atenţia oamenilor de știință crearea de 
modele imprevizibile, la „marginea haosului”. Prin cartogra- 
fierea, pe ecranele calculatoarelor, a „atractorilor” fază-spa- 
tiu (ce funcționează ca nişte bazine geometrice către care 
gravitează sistemele dinamice), ştiinţele complexităţii şi ha- 
osului deschid foarte probabil o întreagă epocă nouă în 
istoria ştiinţei. Știința acordă, pentru prima dată în mod sis- 
tematic, atenție sistemelor complexe de adaptare din lumea 
naturală. Pentru că știința clasică era atât de analitică și de 
atomistă, ca nu a reuşit să disccarnă cu claritate faptul re- 
marcabil că universul se dezvoltă sub forma unor sisteme care 
se autoorganizează şi se străduiesc să se adapteze la univers. 
Ştiinţele complexităţii şi haosului spun că nu mai putem 
ignora aceste sisteme, cu modele ciudate și impredictibile. 

Cele mai bune exemple de astfel de modele naturale 
imprevizibile sunt formațiunile atmosferice. Deşi prognozele 
meteorologice pot face prognoze aproximativ exacte privind 
modificările climei în următoarele ore sau zile, ele nu o pot 
face şi pe perioade lungi. Nu pot identifica toate condiţiile de 
care au nevoie cu precizie pentru a prevedea modelele at- 
mosferice din viitorul îndepărtat. Orice variaţie a condiţiilor 
prezente trebuie să fie luată în consideraţie, ca un posibil 
factor. Este însă imposibil să se acorde atenţie fiecărui detaliu 
relevant. 

Teoria haosului ne arată că două serii de evenimente, ca- 
re încep foarte aproape unul de celălalt, pot conduce la rezul- 

tate foarte divergente. Un exemplu simplu, dar des întâlnit, e 
acela de a plasa două pahare de carton, foarte aproape unul 
de celălalt, deasupra unui vârtej de apă. Deşi condiţiile lor 
inițiale sunt aproape identice, cea mai mică diferență dintre 
ele, care apare la început, se amplifică în mod dramatic, pe 
măsură ce paharele plutesc în jos, printre valurile turbulente 
ale vârtejului. Ele pot ajunge ușor, în final, la distanțe mari 
unul de altul, pe măsură ce înaintează în josul apei. Prin 
urmare, se spune că poziţiile lor ulterioare sunt „extrem de 
sensibile la condiţiile fizice inițiale”. 

Obişnuiam să credem că putem trasa şi controla, în final, 
orice lucru natural, într-un mod liniar. Aceasta ne-ar oferi un 
control ştiinţific asupra viitorului. Acum, însă, oamenii de şti- 
ință încep să recunoască cât de mult se deosebesc cele mai 
multe rezultate naturale față de condiţiile lor inițiale. Aceasta 
înseamnă că şi cea mai mică fluctuaţie, de la începutul anu- 
mitor procese, care nu poate fi măsurată, cum ar fi produce- 
rea unui uragan sau creşterea unui embrion, poate cauza 
diferențe enorme într-un stadiu ulterior al desfășurării 
procesului. 

Pe tărâmul legendei, putem spune că minuscule modula- 
ţii genetice i-au dat Elenei frumuseţea care a distrus Troia, 
iar, în sfera istoriei, ceva atât de mic, ca nasul Cleopatrei, a 
contribuit la reconfigurarea Imperiului Roman. Se pare că și 
în lumea naturală, forma sau traiectoria unui uragan pot fi 
determinate, într-o măsură considerabilă, de ceva atât de 
nesemnificativ ca fâlfâirea aripilor unui fluture la începutul 
dezvoltării sale. Pare cu adevărat uluitor, însă chiar şi pre- 
zicerea cu exactitate a poziţiei unei mingi de biliard, după 
numai un minut de mişcare, ar necesita luarea în consideraţie 
a atracției gravitaționale a unui electron la marginea exteri- 
oară a galaxiei noastre [2]. 

Acesta este motivul pentru care unii oameni de ştiinţă 
vorbesc astăzi mai puţin de predictibilitate şi mai mult despre 
„efectul fluture”. Despre multe lucruri din natură se spune că 
sunt „deosebit de sensibile” la condiţiile inițiale. Chiar şi posi- 
bilitatea ca acest cosmos în care trăim să producă fiinţe vii și 

gânditoare s-ar putea să fi necesitat ca, în epoca originilor 
cosmice, condiţiile fizice iniţiale să fi fost foarte precis şi 
delicat configurate. Apariţia evolutivă a vieţii şi a raţiunii 
depinde de cele mai mici variaţii ale condiţiilor iniţiale și ale 
constantelor fizice fundamentale ale universului. Dacă ritmul 
expansiunii, forţa gravitaţiei sau raportul dintre masa pro- 
tonului și masa electronului ar fi fost numai puţin diferite, 
nenumăratele condiţii fizice, esenţiale pentru viaţă, nu ar fi 
existat, cel puţin în universul actual. Efectul de fluture pare 
să se aplice întregii istorii cosmice. 

Există oare implicaţii teologice în toată această nouă dis- 
cuție ştiinţifică despre sensibilitatea față de condiţiile inițiale, 
atractorii străini şi modelele complicate? De ce, de exemplu, 
trăim într-un univers atât de înclinat către diversificarea în 
forme nesfârşite de ordine? Poate ştiinţa să explice singură 
tendința lumii către diversitate, impredictibilitate şi com- 
plexitate? Şi de ce există nu numai complexitate, ci şi, cel pu- 
ţin pe termen lung, o înclinaţie obișnuită către creştere, sau o 
nouă complexitate de la marginea haosului? De ce este uni- 
versul așa? Acestea sunt întrebări pe care le pun acum nu 
numai teologii ci şi oamenii de ştiinţă [31]. 

Timp de mai bine de un secol, cea de-a doua lege a 
termodinamicii a dominat atât fizica cât şi cultura intelectua- 
lă, conducându-ne, de obicei, către pesimismul cosmologic. 
Universul părea să se îndrepte în jos, de-a lungul pantelor 
entropiei, către un abis. Nu există nimic în noţiunea de en- 
tropie, care să ne poată ajuta să înțelegem de ce cosmosul s-a 
îndreptat, de asemenea, de la bun început către forme de 
ordine din ce în ce mai variate şi mai complexe. Știința a tre- 
cut foarte repede peste una dintre cele mai interesante pro- 
prietăţi ale universului nostru „neterminat”, şi anume aceea 
de a avea o tendinţă irezistibilă de a căuta „marginea hao- 
sului”, pentru ca, de acolo, să se poată ramifica în modele in- 
finit de interesante şi de noi. Nici fizica şi nici principiul evo- 
luţionist al selecţiei naturale nu ne pot spune cu exactitate de 
ce e alcătuit cosmosul în așa fel încât să continue „să rupă 
simetria” și să atingă forme mai bogate de varietate ordonată. 


201 


De ce nu a rămas fixat, mai degrabă, în monotonia simplului 
echilibru fizic? Sau de ce, pe măsură ce întregul său nivel de 
energie scade, cosmosul îşi îndreaptă pașii prin ocolişul 
aparent inutil al unei atât de mari frumuseți? 

Fără a viola în vreun fel cea de-a doua lege a termo- 
dinamicii, cosmosul a păstrat în mod clar o gamă nesfârșită 
de sisteme complexe, care „apar” imprevizibil la etape 
îndepărtate de echilibrul termodinamic. Mai ales în orga- 
nismele vii, care au, aparent, originea în „haos” și apoi se 
încheagă în sisteme de o „complexitate” incalculabilă, cos- 
mosul își dezvăluie potenţialul misterios pentru o ordine 
evidentă. Atât de multe sisteme din natură, începând cu ce- 
lulele, organismele, gândirea şi terminând cu civilizațiile, par 
să se stabilizeze, pentru perioade de timp variabile, în stări 
mult îndepărtate de un echilibru fizic. Iar cele mai inte- 
resante lucruri au loc tocmai acolo, la marginea haosului. 

De ce ştiinţa a ignorat acest fapt atât de mult timp ar re- 
prezenta un studiu interesant prin el însuşi. Dar, indiferent 
de motive, unii oameni de știință încep să observe, în sfârşit, 
modalităţile complexe de adaptare ale naturii, care sfidează 
matematica liniară. Ei se întreabă acum de ce natura tinde 
către o nouă complexitate. Oare acest nou „de ce” nu aduce 
ştiinţa la marginea teologiei? Vom oferi, în continuare, câte- 
va răspunsuri posibile. 


I. Conflictul 


Cei care susțineau vechile argumente ale teologiei natu- 
rale, privind programarea, s-ar fi bucurat de noua atenţie 
ştiinţifică, acordată acum studiului modelelor complicate din 
natură. Teologii naturaliști ar fi văzut, desigur, mâna lui 
Dumnezeu în spatele ordinii surprinzătoare şi a atractorilor 
străini, pe care le descoperă ştiinţa în procesele care, la su- 
prafaţă, par haotice. Cu toate acestea, cei dintre noi care sunt 
mai bine familiarizați cu scepticismul ştiinţific nu descoperă 
nimic-în noul accent pe carc-l pune ştiinţa pe haos și 
complexitate — care să conducă la religie. De fapt, simplul 

caracter spontan al autoorganizării materiei, accent impor- 
tant pus de noua ştiinţă, pare să facă ideea despre o divinitate 
ordonatoare mai inutilă decât a fost vreodată. Se pare că 
materia are ea însăşi o capacitate proprie de autoorganizare. 
Rezultă de aici că nu este nevoie de un arhitect străin, 
supranatural, care să pună ştampila ordinii asupra haosului. 
Haosul dă naștere ordinii în mod spontan, iar natura selec- 
tează orbeşte sistemele care se adaptează cel mai ușor. Auto- 
organizarea este o proprietate ireductibilă a materiei, astfel 
încât fenomenul complexității ordonate nu are nevoie de nici 
o altă explicaţie. 

Este clar că dacă natura este alcătuită din sisteme com- 
plexe de adaptare, nu ne mai putem baza știința pe modelele 
mecanice primitive ale trecutului, chiar dacă acestea mai 
sunt încă aplicabile în tehnică. Recunoaștem că universul 
fizic e mult mai subtil decât credeau adepţii scepticismului 
ştiinţific. Totuşi, putem să rămânem, şi încă foarte uşor, ma- 
terialişti. E cert că materia este mult mai enigmatică decât s-a 
crezut vreodată şi e posibil să nu putem să reducem şi să 
analizăm viaţa şi conştiinţa, cum au sperat să o facă oamenii 
de ştiinţă, în trecut. Dar, în ciuda întregii sale complexități, 
viața apare ca un proces pur material și chiar conștiința nu 
este mai misterioasă sau mai plină de magie decât, de ex- 
emplu, digestia. Dacă am înceta să luptăm să găsim o expli- 
caţie pur naturală tuturor fenomenelor complexe, ar însemna 
să fugim cu laşitate din faţa ştiinţei şi să capitulăm în mod 
copilăresc în fața misticismului [4]. 

Mai mult, ştiinţa complexității nu neagă că toate eveni- 
mentele sunt cauzate și determinate material. Ea afirmă pur 
şi simplu că, din moment ce nu suntem atotcunoscători, nu 
putem preciza dinainte toate condiţiile pe care ar trebui să le 
cunoaștem pentru a înţelege majoritatea întâmplărilor natu- 
rale. În principiu, am putea modela universul cu ajutorul cal- 
culelor moderne. Numai că aceste calcule sunt atât de com- 
plicate, încât nu pot fi efectuate complet dinainte. Orice pro- 
ces natural este propriul său calcul, dar, din câte cunoaştem, 
ar putea fi la fel de determinist pe cât se credea în fizica 

clasică. 
Pe scurt, haosul şi complexitatea nu ne dau nici un fel de 
garanţii noi pentru o interpretare religioasă a universului. 


II. Contrastul 


Faptul că materia are proprietatea de autoorganizare sau 
că ordinea apare spontan din haos nu tulbură cu nimic vizi- 
unea noastră teologică. De fapt, dacă materia are natural 
această proprietate, există mai multe motive pentru a repu- 
dia Dumnezeul superficial pe care teologii naturalişti au 
încercat întotdeauna să-l strecoare, prin teologia lor fizică, în 
golurile ignoranței omeneşti. Teologia naturală inventează 
un arhitect divin pentru a „explica” ordinea complexă din 
natură. Spre exemplu, William Paley a afirmat că ordinea 
complicată nu ar fi putut apărea în mod spontan și, prin 
urmare, l-a invocat pe modestul său „Ceasornicar Divin” pen- 
tru a umple golul, pentru a explica ordinea din natură. Noi 
am avut întotdeauna o rezervă față de teologia naturală. 
Oricare ar fi Dumnezeul la care ar încerca să ajungă oamenii 
prin mijloacele științei şi rațiunii meschine, acesta nu are 
vreo legătură cu Dumnezeul revelaţiei. 

Astfel, prin excluderea oricărui arhitect supranatural ce ar 
interveni pentru a impune o ordine în fața întâmplării, scep- 
ticii au făcut, de fapt, un mare serviciu tipului nostru de 
teologie. Ei ne-au permis să vorbim despre Dumnezeu acolo 
unde acesta contează cu adevărat — în raportul cu libertatea 
umană și cu căutarea semnificației și nu pur și simplu ca un 
mod de a ne satisface curiozitatea ştiinţifică. Suntem deci de 
acord că noile ştiinţe ale haosului și complexităţii nu au nici 
un fel de implicaţii teologice. Dumnezeul care ne vorbește 
printr-un „Cuvânt” revelator nu trebuie să aștepte progresele 
ştiinţei pentru a câștiga recunoașterea necesară. Rezervele pe 
care le exprimam în capitolul anterior în legătură cu 
principiul antropic se aplică la fel de bine și aici. 

III. Contactul 


Prin anularea oricărui contact între teologie şi cosmo- 
logie, adepţii contrastului scad valoarea ambelor discipline. 
Ei au tot dreptul să fie preocupați să evite introducerea unui 
dumnezeu-al-golurilor în regiunile întunecate ale ignoranței 
umane, care ar putea fi luminate de explicaţia naturalistă. 
Totuşi, noul accent care se pune pe haos și complexitate adu- 
ce, în câmpul nostru de vedere, un aspect al naturii ignorat 
de acel tip de știință care a dat naştere scepticismului mo- 
dern. Ştiinţele noi (dacă le putem numi astfel) ne centrează 
atenţia într-un mod nou asupra faptului atotpătrunzător al 
modelelor. Prin aceasta, ele abordează o problematică la fel 
de fundamentală ca însăşi existenţa, şi nu numai un alt gol, 
care ar putea fi umplut prin noile descoperiri ştiinţifice. 

La urma urmelor, putem separa cu adevărat întrebarea 
profundă, despre existenţa sau „ființa” unui lucru, de modul 
în care e modelată? Pentru ca ceva să existe, nu trebuie să 
aibă o structură organizată într-un anumit grad? Fără o oare- 
care ordine interioară a componentelor sale, ar putea exista 
vreun lucru real? Poziţia noastră, formulată de Whitehead, 
este că lucrurile pur şi simplu nu pot exista tără a fi ordonate 
într-un anumit mod [5]. Indefinitul ar fi echivalent cu non- 
existenţa. „Nici o ordine” înseamnă „nici un lucru”, pe care îl 
numim de obicei „nimic”. Astfel, întrebarea pe care oamenii 
de ştiinţă şi-o pun astăzi, şi anume de ce există complexitate 
în univers, e despărțită doar de un fir de păr de întrebarea 
teologică despre motivul existenţei tuturor lucrurilor. În con- 
secință, noile științe nu pot fi așa de simplu separate de între- 
bările religioase, spre deosebire de abstracţiile atomiste și 
mecanice ale fizicii clasice. 

Chiar posibilitatea de a face ştiinţă presupune în primul 
rând existenţa modelelor, ca domeniu de explorare al științei. 
Știința învaţă lucruri noi, interesante, despre caracteristicile 
ordinii cosmice, iar noile ştiinţe, care se ocupă de haos şi de 
complexitate, fac exact acest lucru. Dar știința nu poate 
explica singură existența modelelor. Este adevărat că ea des- 

coperă planuri complexe, pe care nu le-a observat înainte și, 
cu ajutorul calculatoarelor, poate modela mai bine decât 
oricând formele ciudate de ordine care apar la marginea 
haosului. Dar pot oamenii de ştiinţa să pună întrebări foarte 
adânci privind motivul pentru care există modele și să pre- 
tindă că, prin aceasta, nu se îndreaptă în mod periculos către 
metafizică? Și, când oamenii de ştiinţă se întreabă de ce mo- 
delele complexe au unele proprietăți, cum ar fi diversitatea, 
noutatea, adaptabilitatea şi interactivitatea, îşi pot conduce 
cercetarea până la capăt fără a intra în contact cu teologia? 
Abordarea noastră doreşte să evite orice combinaţie cu şti- 
ința, dar nu putem ignora anumite caracteristici sugestive ale 
preocupărilor prezente față de complexitate şi de haos. 

1) În primul rând, din punct de vedere teologic, nu e lipsit 
de importanță că noile ştiinţe ne lărgesc imaginea despre un 
univers remarcabil de generos, deoarece permite ordinii să 
apară chiar acolo unde ne-am aştepta să găsim mai multă de- 
zordine. E demn de remarcat faptul că ceva din cosmos — ce- 
va pe care ştiinţa nu l-a specificat încă — ţine întâmplarea în 
anumite granițe. Sistemele stabile, care devin turbulente 
atunci când primesc un nou flux de energie, nu se grăbesc 
întotdeauna către un haos mai avansat. Surprinzător, ele asu- 
mă chiar modele mai bogate şi o anumită stabilitate, în 
cadrul unor stări îndepărtate de cea de echilibru. De ce are 
universul acest obicei minunat şi, am adăuga noi, generos, de 
a transforma confuzia în complexitate şi ordine? Şi de ce 
există o creştere generală, sau o apariţie a complexităţii, pe 
măsură ce evoluţia avansează în timp? Oamenii de ştiinţă 
ascund cu abilitate o mulțime de mistere printr-o folosire 
mult prea elegantă a expresiilor „spontan” şi „autoorgani- 
zare”, ca şi când aceste adjective ne-ar putea potoli dorința 
de a înţelege. 

Nu putem neglija întrebarea pe care şi-au pus-o gene- 
rațiile anterioare de oameni de ştiinţă, care au urmat cea de-a 
doua lege a termodinamicii: cu ce drept ne așteptăm ca uni- 
versul să se dezvolte atât de mult în noi modele, în loc să 
rămână la un mod de existență monoton și omogen? Până 

acum, așa-numita „știință” a complexităţii a oferit foarte 
puţin, în sensul unor explicații adevărate. Suntem, desigur, 
recunoscători pentru că a pus un accent nou pe faptele ne- 
glijate, ale modelelor și apariţiei. Dar, cum admite ea însăși, a 
fost mai mult descriptivă decât explicativă. 

Pe de altă parte, în căutarea noastră de explicaţii, nu su- 
ntem pregătiţi pentru o întoarcere bruscă la teologia natu- 
rală, deşi accentul pe care îl pun noile științe pe organizare 
ne-ar putea tenta ușor să ne îndreptăm în această direcţie. 
Găsim, mai degrabă, în haos şi complexitate, o invitaţie de a 
construi o nouă „teologie a naturii”, care nu înseamnă abso- 
lut deloc acelaşi lucru cu teologia naturală. Teologia noastră 
despre natură nu încearcă să dovedească existenţa lui Dum- 
nezeu pe baza ştiinţei, ci caută modalităţi de a pune de acord 
noua imagine despre un univers, alcătuit din sisteme com- 
plexe, haotice de adaptare şi evolutive, cu concepția noastră 
despre Dumnezeul creator şi promițător, al credinței noastre 
religioase. 

Nu e, desigur, nici un secret că această idee despre Dum- 
nezeu nu s-a împăcat cu știința liniară din trecut. Adepții 
scepticismului ştiinţific, care se bazau confortabil pe sci- 
entism, materialism şi reducționism, au anulat cu încredere 
toate ideile despre Dumnezeu, considerându-le iluzorii. To- 
tuși, ştiinţele complexităţii şi haosului ar mai putea să ne 
înveţe câte ceva despre credibilitatea intelectuală de azi a 
scepticismului științific, noua orientare a ştiinţei contra- 
zicând serios şi poate chiar demolând părerile fundamentale 
din care s-au născut, în timpurile moderne, criticile scepti- 
cismului ştiinţific contra ideii de Dumnezeu. 

De exemplu, în prezent, știința analizează obsesia sa 
anterioară față de abstracţiile liniare, care au constituit 
miezul intelectual al ateismului materialist modem. Noua 
percepere ştiinţifică, a predominanţei sistemelor neliniare în 
natură, pune sub semnul întrebării respectabilitatea ştiinţi- 
fică a materialismului şi reducţionismului, care s-au bazat, în 
general, pe o credință naivă în caracterul absolut liniar al 
proceselor naturale. Știința clatină acum temeiurile scepti- 

cismului științific modem. Această schimbare remarcabilă nu 
le poate rămâne indiferentă teologilor. 

În mod chiar şi mai dramatic, teoria haosului dă o lovitură 
fatală ideologiei epistemologice scientiste, care stă atât la 
baza materialismului cât şi a reducţionismului. Aeest lucru 
are loc deoarece toţi teoreticienii haosului neagă cu putere 
posibilitatea că noi am fi fost vreodată capabili să specificăm 
în întregime condiţiile iniţiale ale multor procese naturale, 
ceea ce ne-ar permite un control ştiinţific complet asupra lor 
şi a stărilor lor viitoare. Prin urmare, teoria haosului frus- 
trează, de asemenea, perspectiva îngrozitoare — exemplifica- 
tă de unii, ca Weinberg şi Hawking — că, dacă ni se oferă o 
explicaţie concludentă despre nivelurile „fundamentale” ale 
naturii, o anumită „teorie finală” din fizică va face ca ştiinţa 
să triumfe complet. Mai mult, dacă efectele nedeterminate 
ale cuanticii pot fi transformate în condiţiile iniţiale, la care 
se spune că sunt atât de sensibile sistemele dinamice, ştiinţa 
se va afla în situația şi mai disperată de a nu putea să 
înţeleagă niciodată în întregime realitatea [6]. 

Aici, noua ştiinţă ne pune din nou faţă în față cu misterul, 
în loc de a demistifica lumea, așa cum își propunea să facă 
programul reducţionist, ştiinţa deschide acum orizontul unui 
univers care continuă să fie nedeterminat la nesfârşit. Prin 
urmare, nu există nici un pericol ca știința să ne aducă mai 
aproape de o înțelegere exhaustivă a lumii. Respins de ştiinţa 
însăşi, scientismul e mai puţin credibil ca niciodată. Se pare 
că universul a avut de la început grijă ca ştiinţa să nu-și poată 
îndeplini visul de a avea un caracter complet și că nu vom 
epuiza niciodată lucrurile noi şi interesante care merită să fie 
explorate şi explicate. 

2) În al doilea rând, există implicaţii teologice ale faptului 
că modelele apar în sisteme dinamice care par, la început, 
complet întâmplătoare. Dacă ținem seama de istoria aşteptă- 
rilor ştiinţifice, este un mister faptul că cele mai sofisticate şi 
complexe forme de ordine apar din procesele neliniare, hao- 
tice. Nu a fost deloc greu, pentru o ştiinţă mai veche, să vadă 
legătura dintre liniaritate şi ordine, iar, pentru o teologie mai 

veche, să susțină o relaţie strânsă între ordinea mecanică și 
un Dumnezeu, nesemnificativ din punct de vedere religios, 
care face ceasuri. Ceea ce este, însă, atât de înșelător şi de 
intrigant acum este faptul că cele mai bogate tipuri de ordine 
naturală par să se ivească din haos. Anterior, fizico-teologia l- 
a legat pe Dumnezeu, în primul rând, de ordinea liniară. Ce 
se întâmplă cu Arhitectul Cosmic acum, când liniaritatea 
cedează în fața unui tip de ordine ce apare „spontan” din 
dezordinea aparentă? Această lume diferită nu are nevoie de 
o nouă cosmologie și de o nouă teologie a naturii? Nu cere ea 
să ne gândim într-un mod nou la orice Creator pe care dorim 
să-l asociem cu această lume? 

Haosul şi complexitatea sunt stimulente pentru teologia 
noastră, deoarece ele corespund atât de bine cu o experiență 
religioasă care îl reprezintă pe Dumnezeu nu numai ca pe 
sursă a ordinii cosmice, ci şi ca pe o sursă de surprize. Dum- 
nezeul tradiţiilor noastre este, la urma urmelor, originea fun- 
damentală a noutății care cauzează de la bun început haosul 
sau turbulența. Religiile descind de la Avraam, a cărui cre- 
dință constă în deschiderea faţă de o promisiune nedefinită și 
în cugetarea despre Dumnezeu, nu doar creator de ordine, ci 
producător al unui viitor întotdeauna nou. Aceasta înseamnă 
totuşi că ne aşteptăm ca viitorul să fie întotdeauna deschis 
surprizelor — și, prin urmare, haosului, care poate produce 
evoluţii noi, surprinzătoare. 

În perspectiva noastră metafizică, haosul este o carac- 
teristică esenţială a unui univers creat, în aşa fel încât să 
rămână neterminat. Un univers aflat încă în formare este, 
prin definiţie, deschis întotdeauna unei prospeţimi şi noutăţi, 
care pot rupe orice stare prezentă a ordinii cosmice, pentru 
ca să agite în mod inevitabil lucrurile, pe măsură ce noutatea 
apare în orice situație ordonată. Urmează haosul, dar nou- 
tatea pe care haosul o aduce cu el nu e pur și simplu sfârşitul 
dezordinii. Este, mai degrabă, şansa pentru o nouă creaţie. 
Creativitatea are loc „la marginea haosului”, deoarece se află 
mai degrabă în această articulaţie aventuroasă decât în 
stările rigide ale echilibrului stagnant, prin care se strecoară 

încet în lume noutatea. 

Prin urmare, dacă ne gândim la Dumnezeu ca la ultima 
sursă a acestei noutăţi, ca la „Cel care face toate lucrurile 
noi”, atunci Dumnezeu trebuie să se afle mai aproape de haos 
decât a crezut vreodată vechea teologie naturală. Dacă ne-am 
fi gândit la Dumnezeu, exclusiv ca la sursă a ordinii (și nu și a 
noutăţii), atunci întâmplarea și haosul ar fi putut duce la 
scepticism privind existenţa lui Dumnezeu. Dar Dumnezeul 
religiei noastre este nu numai autorul ordinii şi al vieţii, ci şi 
al noii ordini şi al noii vieţi. Prin urmare, teologia noastră 
(după cum se sugerează în relatările biblice despre creaţie) 
găseşte creativitatea divină plutind foarte aproape de haos. 

Aceasta dă un nou sens entropiei, tovarăşa anterioară a 
pesimismului cosmologic, deoarece, ori de câte ori ceva nou 
intră într-un aranjament deja ordonat, starea prezentă de 
ordine tinde să se rupă, să alunece spre haos. Pentru a fi 
receptivă la noutate, ordinea rigidă trebuie să cedeze. E un 
obicei al naturii ca, pe măsură ce caută modele mai largi și 
mai complicate, să se îndrepte entropic către „marginea 
haosului”. Structurile atomice, moleculare şi organice ale 
lumii trebuie întâi să se desfacă, pentru a putea face loc apoi 
unor configurații mai complicate. Dacă ordinea naturală ar fi 
absolut inflexibilă, nu ar mai putea fi vorba nici de apariţia de 
modele noi, nici de creştere, viaţă sau procese de adaptare. 
Nu este, în fond, entropia deschiderea universului față de o 
nouă creaţie? 

Nu sunt oare haosul, neliniaritatea şi întâmplarea sem- 
nale că lumea există fară grija lui Dumnezeu, după cum a 
susținut întotdeauna scepticismul științific? [7]. Cel puţin 
pentru noi, ele sunt consonante cu un Dumnezeu care are 
grijă ca lumea să devină ceva mai mult decât e. Considerăm 
că haosul e consecința unei nemulțumiri divine faţă de un 
statu quo, semnale ale unui Creator care mai creează încă şi 
care ne invită să participăm la înnoirea lumii. Haosul și 
complexitatea sunt simbolurile unei lumi neterminate, lume 
care rămâne întotdeauna vulnerabilă în fața infuziei de 
noutate. Natura — am putea adăuga, de asemenea, şi spiritul 

uman — caută marginea haosului, deoarece acolo au loc noua 
creştere şi noua creație. Astfel, teologic vorbind, haosul şi 
complexitatea derivă dintr-o dorinţă divină ca lumea să de- 
vină din ce în ce mai bogată, mai diversă și mai frumoasă [8]. 

Am dori să precizăm totuşi încă o dată că teologia noastră 
nu este doar o nouă încercare de a dovedi existenţa lui 
Dumnezeu printr-un tip mai subtil de fizico-teologie. Noi 
încercăm numai să arătăm concordanța pe care o vedem între 
ideea credinței despre un Dumnezeu creator, plin de sur- 
prize, şi imaginea ştiinţifică nouă despre haosul şi com- 
plexitatea din cosmos. Nu vrem să ne bazăm teologia pe noua 
ştiinţă care, oricum, se schimbă constant. Științele haosului și 
complexităţii nu pot să nu atragă atenţia teologilor, a căror 
tradiţie religioasă îi îndeamnă să caute, în toate lucrurile, 
semnele promisiunii și ale unei vieţi noi. 

Deoarece suntem modelaţi după Avraam şi de încrederea 
lui în promisiunea divină, noi înţelegem „credința” ca pe o 
invitaţie de a căuta semne ale promisiunii, chiar și în cele mai 
neprielnice începuturi. Științele haosului și complexităţii pre- 
zintă un univers care concordă remarcabil cu tema promi- 
siunii oferite de credință: multe procese din lumea naturală 
(a) încep cu o modestie şi cu o simplitate uimitoare, (b) se 
dezvoltă în stări de turbulență sau haos, şi apoi (c) explo- 
dează, final, în modele foarte bogate şi frumoase. Un aseme- 
nea univers corespunde descrierii fundamentale a credinţei 
religioase. 

Deși turbulenţa pare să devină câteodată dominantă, 
rămâne posibilitatea rezultatelor surprinzătoare pe care tre- 
buie să le așteptăm, de obicei, cu răbdare. Nu putem evalua 
caracterul specific al noii frumuseți naturale înaintea sosirii 
propriu-zise, însă avem motive să ne aşteptăm că va apărea 
totuşi în moduri neașteptate. Acest univers, după cum am 
aflat în cele din urmă, este foarte diferit de cel pe care l-am 
văzut cu ochii ştiinţei clasice, şi s-ar putea să nu se potri- 
vească cu ideea, mai veche, despre o divinitate-arhitect. Dar 
o lume atât de plină de promisiuni corespunde foarte bine 
credinţei noastre în Dumnezeul neînchipuit de surprinzător 

al religiei profetice. 

3) În al treilea rând, ştiinţele haosului şi complexităţii 
sunt importante din punct de vedere teologic (şi, am putea 
adăuga, şi ecologic) datorită accentului pe care îl pun pe 
„sensibilitatea față de condiţiile inițiale”. Aceasta reprezintă 
semnificația sau valoarea oricărui lucru din lume, indiferent 
cât de întâmplător ar părea să fie, deoarece chiar și cele mai 
mici variaţii din modelele condiţiilor iniţiale ale oricărui sis- 
tem în evoluţie produc diferenţe dintre cele mai profunde, pe 
măsură ce urmărim cursul desfășurării sale. Până şi cea mai 
uşoară inflexiune inițială e importantă pentru starea viitoare 
a lucrurilor. Acest fapt ar trebui să aibă implicaţii pentru 
interpretarea caracterului unic şi special al fiecărui lucru 
existent, inclusiv a noastră, a vieților şi acțiunilor noastre. Nu 
numai legile universale au semnificaţie, ci orice lucru concret 
şi orice persoană sunt importante în formarea întregului ca- 
racter al universului. Lumea noastră nu ar mai fi aceeaşi dacă 
nu ar exista până şi cea mai mică părticică a ei. 

4) În al patrulea rând, universul complexităţii şi haosului 
sugerează că trebuie să înțelegem că puterea lui Dumnezeu e, 
mai degrabă, blândă şi convingătoare, decât coercitivă. O lu- 
me care, în ansamblul său, e atât de sensibilă față de con- 
diţiile iniţiale din care a evoluat, e o lume ce pare să evolueze 
mai mult sub semnul blândeţii decât al forței brute. Sen- 
sibilitatea atât de delicată a proceselor cosmice față de con- 
diţiile lor iniţiale oferă teologiei noi metafore pentru inter- 
pretarea noţiunii de providenţă divină. În aparenţă, Dum- 
nezeu nu forțează lumea, în vreo formă finală, prin vreo 
magie instantanee. lar Dumnezeu nu e nici vreun matema- 
tician al liniarităţii, care să dirijeze lumea în mod determinist 
în maniera unui conducător cosmic. Cu toate acestea, uni- 
versul prezintă, încă de la începutul său, caracteristicile unei 
influențe exercitate cu blândeţe, noncoercitiv, prin auto- 
organizare, astfel încât să prolifereze într-o diversitate uimi- 
tor de creatoare de sisteme de adaptare. Tipul de creator pe 
care l-am putea asocia cu acest spectacol nu este identic cu 
mecanicul divin, limitat, al teologiei naturale clasice. 

Etapele specifice evoluţiei cosmice haotice nu sunt evidente în 
condiţiile inițiale. Această istorie se desfăşoară cu un mare grad de 
libertate. Nu putem să nu credem totuşi că există o constrângere 
blândă a condiţiilor iniţiale, astfel încât cosmosul va tinde să 
devină, cel puţin, din ce în ce mai interesant. Dat fiind caracterul 
autorestrictiv al lui Dumnezeu, deplin compatibil cu o dragoste 
infinită, nu ne aşteptăm ca acest cosmos, sau oricare din procesele 
sale particulare, să se desfășoare într-un mod determinist rigid, ca 
şi când ar fi fost forțat să se încadreze într-o schemă dinainte 
existentă. În schimb, există loc pentru experimentare, ocolire sau 
chiar rătăcire, departe de posibilitățile de care dispune cosmosul. 
Prin urmare, faptul că acest cosmos ar putea să dea naștere acelui 
tip de structuri şi de modele asupra cărora ne atrag acum atenţia 
ştiinţele haosului și complexităţii, nu se situează dincolo de dome- 
niul ipotezelor noastre teologice. Deşi s-ar putea ca haosul și 
complexitatea să nu fie compatibile cu anumite concepții rigide 
despre Dumnezeu, ele par să corespundă, în mod favorabil, cu 
ideea despre un Dumnezeu a cărui omnipotenţă (cu alte cuvinte, 
capacitate de a influența toate lucrurile) e alcătuită, în esență, din 
dragoste persuasivă mai degrabă decât din constrângere mecanică. 


În cosmologia, învechită de acum, a materialismului ştiin- 
tific, totul era guvernat de o combinaţie a întâmplării oarbe și 
a necesității fizice impersonale. Dar noţiunile de şansă și de 
necesitate, cel puţin așa cum sunt folosite de către materia- 
lismul ştiinţific, par acum atât de abstracte, încât nu co- 
respund exact realităților cosmice concrete, la care se referă 
de altfel cu stângăcie. Haosul și determinismul oferă o 
imagine despre natură în care noi nu trebuie să alegem între 
un determinism rigid, pe de parte, şi întâmplarea oarbă, de 
cealaltă parte, cum a făcut cea mai mare parte a scepti- 
cismului ştiinţific. Şi aceasta, deoarece lumea reală nu e 
alcătuită din întâmplare şi necesitate abstractă, ci dintr-o 
sinteză echilibrată a trăiniciei, pe de o parte, şi a deschiderii 
către surpriză, pe de altă parte [9]. 

Dacă facem o distincţie între trăinicia naturii şi elementul 
de surpriză, ajungem, în final, la impresia înșelătoare că uni- 
versul e alcătuit din necesitate impersonală. Sau, dacă sepa- 
răm elementul de surpriză de legătura sa concretă cu trăi- 

nicia inerentă a naturii, reducem totul la întâmplarea oarbă. 
Totuși, noțiunile de haos şi complexitate ne invită să punem 
trăinicia şi surpriza din nou la un loc, deşi întotdeauna va 
exista o anumită tensiune între ele. Ele ne permit să vedem că 
atât întâmplarea pură cât şi necesitatea absolută sunt noțiuni 
abstracte slabe, care nu reușesc să prindă caracterul concret 
al naturii, ca pe un amestec complex şi instabil de consec- 
venţă supusă legilor, pe de o parte, şi deschidere creativă 
către viitor, pe de altă parte. 

Mai mult, teoria haosului arată că modele deosebit de 
complexe pot apărea din cele mai simple legi ale naturii şi că 
există o ordine latentă chiar și în procesele cele mai lipsite de 
scop şi, aparent, mai întâmplătoare. Cosmosul, când balan- 
sează la marginea haosului, este influențat de trecut, dar e 
deschis şi către un viitor interesant. Noua imagine ştiinţifică 
despre un univers alcătuit din trăinicie şi deschidere se află în 
armonie cu înțelegerea lui Dumnezeu pe care ne-o dă religia 
profetică. Temeinicia naturii indică tema fidelității lui Dum- 
nezeu, iar deschiderea sa către noutate pare să prevestească 
surpriza pe care o anticipam, ca urmare a încrederii noastre 
într-un Dumnezeu al promisiunii. Dumnezeul experienţei 
noastre religioase este fidel promisiunilor divine și, cu toate 
acestea, întotdeauna surprinzător şi imprevizibil în înde- 
plinirea lor. Lumea naturii pare acum absolut compatibilă cu 
această imagine a lui Dumnezeu. 

5) Mai există şi o a cincea modalitate în care teoria 
haosului și noua știință a complexității pot atrage atenţia 
teologilor. Aceasta e legată de interpretarea creativității în 
evoluţie. Care este cauza extraordinarei inventivităţi şi crea- 
tivităţi a vieţii? În cartea sa, Ever Since Darwin (Începând de 
la Darwin), şi în alte publicaţii, Stephen Jay Gould răspunde 
cu obișnuita frază darwinistă: selecția naturală oarbă este 
singura cauză, suficientă, a creativităţii în evoluţie. Richard 
Dawkins dezvoltă acest postulat în Ceasornicarul orb. Ca 
mulți alți evoluţionişti, Gould şi Dawkins afirmă că selecţia 
naturală a numeroase mici varietăţi, de-a lungul unei peri- 
oade mari de timp, e suficientă pentru a explica toate lucru- 

rile noi ce apar în timpul evoluţiei, inclusiv apariţia noastră în 
final, a oamenilor. Dacă varietățile ar fi ajuns deja „preamba- 
late în direcţia corectă”, admite Gould, atunci selecția evolu- 
tivă nu ar fi avut de jucat nici un rol creator [10]. 

Totuși, ştiinţa complexităţii a sugerat de curând, că orga- 
nismele ajung, în adevăr, în formă preambalată. De exemplu, 
Stuart Kauffman a argumentat pe larg că, înainte ca natura să 
aibă şansa de a selecta câteva specii pentru supravieţuire și 
reproducere, sistemele vii s-au organizat deja spontan. Crea- 
tivitatea în evoluţie are loc, mai ales, în autoorganizarea care 
apare înaintea selecţiei. Selecţia naturală nu o poate explica 
singură [11]. 

Teoria lui Kauffman nu are nici un fel de implicaţii directe 
asupra teologiei. Ea nu afectează, de exemplu, în vreun fel, 
nici măcar propriul său scepticism. Cu toate acestea, ea pune 
întrebări asupra folosirii, de către sceptici, a noţiunii de selec- 
ţie naturală ca o modalitate puternică de respingere a reli- 
giei. Pentru a lovi interpretările religioase ale evoluţiei, scep- 
ticii au susţinut cu consecvență, că procesul fară scop al se- 
lecţiei este suficient pentru a explica întreaga viață, inclusiv 
specia umană. Totuși, dacă vrem să dăm crezare interpretării 
lui Kauffman, natura pare acum să fie mult mai creatoare 
decât a bănuit vreodată interpretarea materialistă conven- 
ţională a evoluţiei. Natura e, de fapt, mai mult decât dornică 
să asigure materialul pentru selecția în formă „preambalată”. 
Fenomenul atotpătrunzător al autoorganizării oferă indicii 
suplimentare asupra faptului că universul nostru nu e unul 
care să permită cu greu apariția fiinţelor vii şi înzestrate cu 
gândire. Dimpotrivă, natura se abate de la calea sa, pentru a 
face posibile asemenea apariţii foarte importante. Întâmpla- 
rea și selecţia naturală pot avea de jucat în continuare, un rol 
în cadrul evoluţiei, dar ele nu mai par să fie, în general, atât 
de importante, după cum considera înainte ştiinţa. 

Pe scurt, atenția acordată de știință acum haosului și 
complexităţii sugerează teologiei că intuiţia religioasă despre 
ordinea care domină dezordinea e foarte înțeleaptă. Surprin- 
zător, haosul ascunde modele de ordine ciudate, dar bogate. 

Nu există aici, cel puţin, un indiciu despre un univers mai 
binevoitor decât credea materialismul? Faptul că modelul 
complex va apărea spontan, prin mijloace surprinzătoare, 
chiar acolo unde ne aşteptam mai puţin, contrazice viziunea 
rece despre realitatea fizică, pe care s-a construit scepticismul 
ştiinţific. Dacă scepticismul ar trebui să aibă un viitor în 
lumea intelectuală, el va trebui să fie total altfel decât cel 
care a înlăturat teologia din cultura intelectuală a timpurilor 
moderne. Pentru că sub ceea ce fizica considera a fi o ten- 
dință cosmică spre dezordine termodinamică maximă, s-ar 
putea ascunde ceva foarte important, cum ar fi un model 
final surprinzător, de-o frumuseţe pe care nu ne-o putem încă 
imagina, dar pentru care avem toate motivele să sperăm. 


IV. Confirmarea 


Ceea ce ni se pare foarte şocant, cu privire la ştiinţele 
haosului și complexităţii, e capacitatea de autoorganizare a 
naturii. Faptul că universul pare să se creeze singur prezintă 
un mare interes teologic pentru noi. Teologia naturală demo- 
dată ar fi fost, probabil, foarte deranjată de toată această 
nouă discuţie științifică despre capacitatea de autoorganizare 
a naturii. La urma urmelor, un univers care se autoorganizea- 
ză lasă, în aparenţă, puţin spaţiu pentru o divinitate crea- 
toare, care face planuri. Să nu mai depindă oare lumea de 
Dumnezeu? Să fie ea, într-adevăr, atât de autonomă, încât să 
se poată organiza singură, în mod activ? 

Ştiinţa complexităţii consideră că natura este autocrea- 
toare, activ, la toate nivelurile. Celulele vii, mușşuroaiele de 
furnici, sistemele imune, ecosistemele şi chiar sistemele eco- 
nomice par să fie, pur şi simplu, rezultate ale unor impulsuri 
de organizare interne, ce nu pot fi precizate. Nu există nici o 
dovadă despre existenţa unui arhitect exterior. Totul pare să 
aibă loc numai ca rezultat al unui impuls experimental, crea- 
tor şi de adaptare, implantat în natură de la început. Știința 
vede acum chiar și apariţia vieţii şi a gândirii, în toată com- 
plexitatea lor, ca pe o simplă dezvoltare a unui potenţial care 

a existat întotdeauna în natură. Nici o intervenţie miracu- 
loasă nu este necesară. 

În consecinţă, cum putem continua să vorbim de un Dum- 
nezeu sau despre o grijă divină în termenii unui univers alcă- 
tuit din modele complexe, capabile de adaptare şi de auto- 
organizare? 

Răspunsul nostru e că un univers care se autoorganizează 
ne permite să aducem în centru un mod de concepere a lui 
Dumnezeu, demult prezent în religie, dar care a fost mult 
timp marginalizat. lar această concepţie despre Dumnezeu 
anticipează şi confirmă, într-un anume sens, ideea ştiinţifică 
despre un univers care se autoorganizează. Dumnezeul de 
care vorbim aici e unul preocupat ca universul să aibă, de la 
un capăt la celălalt, în toate dimensiunile sale, o auto- 
coerenţă și o capacitate de autocreaţie care îl fac să pară, cel 
puţin la prima vedere, ca şi când nu ar fi deloc nevoie de 
Dumnezeu. Totuși, dacă ne gândim la Dumnezeu în termenii 
unora dintre reflecţiile mai profunde şi mai radicale ale teolo- 
giei, ne aşteptăm să găsim universul autonom, care se auto- 
organizează, al ştiinţei complexității. 

Teologia la care ne referim îl consideră pe Dumnezeu o 
dragoste infinită, care se dăruieşte de la sine. Un asemenea 
Dumnezeu este considerat „kenotic”. În greacă, kenosis în- 
seamnă „golire”, deci un Dumnezeu kenotic e un Dunmezeu 
care se „autogolește”. Din această perspectivă teologică, nu- 
mai datorită dragostei lui Dumnezeu, care se autogoleşte, 
poate să apară un univers care se autoorganizează. 

Oricât de remarcabil ar părea, dacă Dumnezeu urmăreşte 
să creeze o lume cu adevărat distinctă de Fiinţa Divină, o a- 
semenea lume ar fi trebuit să aibă o „autocoerenţă” sau auto- 
nomie internă. Pur şi simplu, pentru a fi „lumea” şi nu Dum- 
nezeu, creaţia trebuie să fie diferită de Creatorul său. Adică 
această creativitate divină trebuie să permită lumii să fie ea 
însăşi, şi, prin urmare, prin „creația” divină înţelegem aici „a 
lăsa să fie”. Astfel, crearea lumii nu este o programare divină 
coercitivă şi directă a lucrurilor. Dacă ar fi fost așa, atunci 
universul nu ar fi putut fi cu adevărat deosebit de Dumnezeu, 

şi nici Dumnezeu nu ar fi putut transcende universul. Pentru 
că universul este în mod clar altceva decât Dumnezeu, cum 
cer toate formele de teism, nu e deloc surprinzător faptul că 
are o înclinație pentru acel tip de autoorganizare pe care îl 
accentuează științele haosului și complexităţii. 

Să exprimăm acum această idee cu totul altfel: pentru a 
crea un univers distinct, Dumnezeu „retrage”, complet liber, 
exercițiul puterii divine şi al prezenţei sale calde. Creaţia nu e 
o expresie a unei puteri divine, ci un semnal al umilinţei di- 
vine. Dumnezeu se supune liber unei autogoliri (kenosis), 
pentru ca „altceva” decât realitatea divină să înceapă să exis- 
te. În inima vieţii divine există o așa-zisă autocontractare 
deliberată, o reducere a expansivității lui Dumnezeu către 
„nimic”, o retragere -care se autogoleşte-a prezenței și 
puterii infinite. Această kenosis permite universului să apară. 
Din această umilință şi preocupare plină de dragoste a lui 
Dumnezeu pentru integritatea acestui „celălalt”, universul e 
înzestrat, încă de la conceperea sa, cu o capacitate inerentă 
de autoorganizare. Doar pentru că nu ne-am gândit prea 
serios la iubirea divină ca la un act de autogolire, ne 
surprinde că universul, creat dumnezeiește, poate avea 
capacitate de autoorganizare*[12]. 


? Cititorul ar putea fi oarecum năucit de asemenea afirmaţii. Există o 
idee greşită despre raportul dintre Dumnezeu şi univers, în centrul căreia 
se află atotputernicia divină (această idee filosofică duce, spre exemplu, 
la diversele versiuni ale creaționismului, dincolo de pretinsa întemeiere 
biblică a acestora). Autorul revine, într-o foarte minuțioasă analiză, la 
concepţia sfântului Pavel, în care acest raport nu se mai descrie în ter- 
meni de putere exercitată arbitrar, ci de iubire divină ce se exprimă sme- 
rit, prin asumarea slăbiciunilor creației (forma supremă a acestei asumări 
este întruparea Cuvântului, dinspre care sfântul descifrează toată istoria 
creaţiei; esenţiale, pentru această perspectivă, sunt textele din 1 Corinte- 
ni, 1, 25-29, Coloseni, 1, 15-18 şi Filipeni, 2, 5-11). Însă autorul are 
tendinţa de a capitula în fața ideii teologice modeme (de factură quasi- 
deistă) a absenței lui Dumnezeu din procesul devenirii universului între 
Alfa şi Omega. Or, acelaşi Pavel arată că întreaga mișcare a creaţiei se 
realizează în Dumnezeu şi cu imediata lui contribuţie (cf. Faptele 
apostolilor, 17, 28). Pentru teologia ortodoxă, prezenţa divină se realizea- 
ză prin energiile necreate (care nu trebuie confundate nici cu ființa 

Cu toate acestea, în relațiile umane, suntem mult mai 
receptivi față de cei a căror dragoste la forma neamestecului, 
ceea ce ne dă posibilitatea de a fi noi înşine. Ne simțim mai 
liberi şi mai vii în prezenţa celor care îndrăznesc să ne lase să 
fim noi înşine, în vreme ce ne simţim copleșiți de cei care-și 
impun prezența în viața noastră. Simțim un devotament 
foarte profund față de cei carc, prin restrângerea puterilor 
lor, ne permit să ne desfăşurăm vieţile în propriul nostru 
ritm, şi îi respingem pe cei care nu își pot frâna impulsurile 
coercitive și ne conduc vieţile în mod constant. Din nefericire, 
gândim adesea că Dumnezeu exercită mai degrabă acest tip 
de putere brută, decât că dăruieşte o dragoste care poate fi 
foarte precisă în constrângerile ei. 

Doar pentru că Dumnezeu nu este doar dragoste infinită 
ci şi modestie infinită, acest univers, care se poate auto- 
organiza, a ajuns să existe. Teologii au ignorat modestia divi- 
nă şi L-au prezentat pe „Dumnezeu” într-un mod foarte 
vulgar şi câteodată tiranic. Prea des am înțeles, prin concep- 
tul de Dumnezeu, pe „Cel Atotputernic”?l, într-un mod care 
conducea la contradicții teologice, multe din ele subliniate 
corect de către adepţii scepticismului ştiinţific. Părerea noas- 
tră e că „puterea” lui Dumnezeu (care înseamnă „capacitate 
de a influenţa”) se manifestă, mai degrabă, prin „permiterea 
existenţei” unui univers care se autoorganizează, decât prin- 
tr-o afişare directă a unei magii divine. O lume capabilă de a 
se autoorganiza e, cu siguranță, o lume mai integră, cu o exis- 
tență mai intensă decât o lume despre care se crede că e pur 


divină, nici cu un etaj intermediar între Dumnezeu şi creație; energiile 
necreate sunt Dumnezeu în lucrare), care susțin derularea mișcării lumii 
în forma unui proces sinergic (în care se activează, potrivit proiectului 
divin, „raţiunile” sau „potenţele” creaţiei; părintele Stăniloae a insistat 
asupra „infinitelor virtualităţi” ale „raţiunilor”/modelelor divine pe care 
se constituie creaţia, sugerând o punte spre perspectiva „autoorganizării” 
universului) (D.C.). 

” De fapt, în mărturisirea ortodoxă a credinţei (Simbolul niceoconstanti- 
nopolitan), nu se vorbeşte despre „Taiăl Atotputernicul”, cum a tradus 
apusul creştin, ci despre „Tatăl Atotţiitorul” (D.C.). 

şi simplu pasivă în mâinile Creatorului său. 

Totuși, folosind ideile haosului şi complexităţii, putem 
continua să susţinem că universul e dependent şi sensibil în 
întregime față de prezența Creatorului, care se autogoleşte. 
Crearea continuă a lumii este o acțiune de conlucrare, a cărei 
autoorganizare dinamică e posibilă, în final, graţie dragostei 
care nu intervine, dragostei lui Dumnezeu”. Vrem să credem 
că această dragoste divină, care se autodăruiește, dă un 
impuls lumii pentru a exista, şi o provoacă în mod continuu 
să se ridice mereu deasupra indefinitului şi a nimicului. 


22 x ` 4 $ ? ; y P 
Conlucrarea, desigur, nu este neintervenție, ci o intervenție discretă, în 
stare să protejeze demnitatea/posibilitățile creației (D.C.). 

CAPITOLUL 8 
Universul are un scop? 


Cu mai bine de şaizeci de ani în urmă celebrul fizician bri- 
tanic James Jeans a scris că ştiinţa modernă ne-a dat imagi- 
nea dezolantă a unui univers ostil vieţii şi conștiinței, destinat 
morţii, conform entropiei. El mai spunea că acest spectru 
amenințător ridică o întrebare deosebit de grea privind pro- 
priul nostru statut: 


Oare viaţa se rezumă numai la atât — să se împiedice, aproape din 
greșeală, de pragul unui univers care nu era proiectat pentru ea și 
care, după toate aparențele, îi este fie total indiferent, fie foarte os- 
til, să stea agăţată de un fir de păr până când vom îngheţa, să stră- 
batem țanţoş scurta noastră existenţă, conștienți de faptul că aspi- 
rațiile noastre sunt condamnate, în final, la frustrare, şi că reali- 
zările noastre trebuie să piară o dată cu specia noastră, lăsând 
universul ca și când nici n-am fi existat? [1]. 


Oare Jeans nu atinge aici un punct nevralgic? Știința nu 
anulează, de fapt, vechea credinţă că trăim într-un univers 
care are un scop? Aceasta e adevărata problemă care stă la 
baza fiecăruia dintre capitolele anterioare şi pe care o adu- 
cem acum în discuţie deschis. Nici una din problemele ra- 
portului dintre ştiinţă şi religie nu e mai importantă şi nu 
ţinteşte mai direct în inima preocupărilor umane decât cea a 
scopului cosmic sau „teleologia”. 

Şi dacă universul nu are un scop general, ce putem spune 
despre cine suntem şi despre ce fel de destin ne aşteaptă pe 
fiecare? Chiar Einstein a spus odată că cea mai importantă 
întrebare pe care ar trebui să ne-o punem fiecare e dacă trăim 
într-un univers prietenos sau neprietenos. Am putea 
parafraza, spunând: cea mai importantă întrebare pe care ar 
trebui să ne-o punem fiecare este dacă lumea în care locuim 
are un scop sau nu. Există vreo ţintă a universului? Ce 
semnificație sau înțeles ar putea exista în istoria cosmică pe 
care ne-a depănat-o ştiinţa în ultimul timp? Sau, poate, nici 
nu există vreo semnificaţie. 

În primul capitol al acestei cărți, meditând asupra 
problemei validității credinţei religioase într-o epocă a şti- 
inței, ne întrebam deja, implicit, dacă oamenii de azi, educați 
în spirit ştiinţific, mai pot îmbrăţişa — în orice sens real -— ve- 
chea intuiție religioasă că acest cosmos e întruparea unei 
semnificații transcendente. Iar în discuţiile ulterioare, despre 
probleme cum ar fi: personalitatea lui Dumnezeu, implicați- 
ile evoluției, dacă viaţa și gândirea pot fi reduse la materie, 
dacă lumea a fost creată, dacă noi, oamenii, aparținem într- 
adevăr acestui loc, şi cum trebuie să interpretăm faptul noii 
complexităţi a naturii — prin toate aceste întrebări puneam si- 
multan întrebarea globală dacă universul are un scop. 

Dar nu e aceasta doar un fel de cercetare academică plicti- 
sitoare? Are ea vreo legătură cu existența mea personală? De 
ce ar trebui să mă preocupe scopul cosmic? Ce importanță 
are pentru mine dacă universul este prietenos sau nu, atâta 
timp cât îmi pot croi propriul meu destin, pot să-mi realizez o 
carieră mulțumitoare sau să fac ceva semnificativ în viață? De 
ce ar trebui să mă preocupe dispoziţia generală a lumii? 

A existat un timp când puteam să separăm, probabil, cu 
dezinvoltură problema sensului vieților noastre individuale 
de cel al universului, aparent indiferent, al ştiinţei moderne. 
Era posibil ca atât individul religios cât şi cel sceptic să vadă 
cosmosul ca fiind, firesc, lipsit de scop, atât timp cât omul 
putea găsi în ciuda acestui fapt o semnificație personală. 
Absența semnificației din lumea obiectivă a oferit acea tablă 
neagră, pe care noi, subiecții umani creativi, să ne putem 
înscrie propriile semnificaţii. Filosofii ar putea chiar să 
susțină că un univers, gol în mod natural, face de fapt viaţa şi 
creativitatea umană mult mai frumoase. 

Probabil că nu există o exprimare mai convingătoare a 
acestei păreri decât cea a filosofului american E. D. Klemke: 


Din punctul de vedere al dovezilor prezente, componente de 
evaluare, cum ar fi semnificaţia sau scopul, nu pot fi găsite în uni- 
vers sub forme obiective. Mai degrabă noi „impunem” asemenea 
valori universului. Ca să fiu sincer, o semnificaţie obiectivă — şi 
anume una care să se afle natural în cadrul universului sau să fie 

dependentă de factori externi- m-ar lăsa indiferent. Nu ar fi a 
mea. În ceea ce mă priveşte, sunt bucuros că universul nu are nici o 
semnificaţie, pentru că, prin aceasta, omul este mai glorios. Sunt 
gata să accept faptul că semnificaţia externă nu există [...] 
deoarece aceasta îmi dă libertatea de a-mi consuni propriile mele 
semnificaţii [2]%. 


O asemenea perspectivă îi atrage încă pe mulți. De exem- 
plu, Stephen Jay Gould a afirmat de curând că universul fără 
scop e „excitant” şi „înălțător”, faptul că nu putem găsi vreun 
scop în natură însemnând că „trebuie să îl definim noi 
înşine”. Absența teleologiei cosmice nu este un ghinion, ci o 
şansă [3]. 

Şi, totuşi, ştiinţa evoluționistă modernă și fizica contem- 
porană, cum își dădea seama chiar şi Jeans, încă din 1930, nu 
ne mai permit să ne separăm existenţa noastră atât de clar de 
restul cosmosului. Vieţile și minţile noastre personale se 
împletesc atât de mult cu întreaga realitate fizică şi cu istoria 
evoluţiei sale, încât statutul universului, ca un întreg, deter- 
mină foarte profund propriile noastre identități. Cosmologia 
recentă nu ne permite să fugim într-un paradis acosmic, de 
„subiectivitate”, şi să pretindem că minţile noastre sau ideile 
noastre personale despre semnificaţie nu au nici o legătură 
cu restul universului. Un asemenea dualism ar fi fost plau- 
zibil într-o lume carteziană, dar el nu se potriveşte deloc cu 
lumea fizicii secolului douăzeci, sau cum vom vedea în capi- 
tolul următor — cu ecologia. Astăzi, reacția ştiinţei e aceea că 
eu şi lumea alcătuim o unitate inseparabilă, astfel încât, dacă 
nu există nici un scop în cosmosul luat ca un întreg, atunci cu 
siguranță aceasta spune ceva despre cine sunt eu. Pe de altă 
parte, dacă există, totuşi, o dimensiune teleologică a univer- 
sului, aceasta ar intra în definiția propriei mele fiinţe. 

Sigur, aş putea continua să argumentez că viața mea indi- 


* Cititorul român poate sesiza aici un idealism întârziat, de genul celui 
practicat de Noica în tinereţe (vezi, spre exemplu, Mathesis sau Bucuriile 
simple), un soi de kantianism (așa-zisa nouă turnură copernicană), care 
se poate numi, fără exagerare, mentalitate orgolioasă, antropocentrism 
(D.C.). 

viduală poate avea sens, chiar dacă universul e „tunet şi furie, 
care nu înseamnă nimic”. Dar dacă aş fi deplin convins, la fie- 
care nivel al conştiinţei mele, că universul este complet lipsit 
de sens, alunei, abţinându-ne de a reveni la un dualism abso- 
lut al raţiunii și naturii (o postură foarte problematică, azi, 
din punct de vedere ştiinţific), o asemenea convingere ar 
pune inevitabil sub semnul întrebării semnificaţia propriei 
mele existențe. Doar artificial — şi ignorând în întregime cos- 
mologia contemporană — pot separa întrebarea „cine sunt” de 
problema, mai largă, a scopului cosmic. 

Dar ce înţelegem prin scop? În sensul cel mai restrâns, 
aceasta înseamnă „orientat către un ţel sau către o valoare”. 
Se spune despre un proces că are un scop sau că e „teleologic” 
dacă tinde către realizarea a ceva bun şi nu rătăceşte orbeşte 
pe undeva. Un proces teleologic nu necesită o ghidare coer- 
citivă şi nici nu trebuie să fie o lansare directă către un scop 
predeterminat. Dar el trebuie să transceadă cumva simpla 
lipsă de scop. Trebuie să urmeze cel puţin niște linii vagi de 
direcţie. Trebuie să „aibă loc” ceva semnificativ, iar noi tre- 
buie să ne dăm seama, într-o oarecare măsură, despre ce e 
vorba. Dar putem spune despre universul nostru, aflat în evo- 
luţie, că are un scop, chiar și în acest sens teleologic „larg”? 

Religiile bazate pe credința în Dumnezeu, iudaismul, 
creştinismul şi islamismul, susțin că universul are un scop, iar 
credinţa lor se sprijină sau se prăbușește tocmai pe baza aces- 
tei afirmaţii. Deşi au formulări diferite, religiile teiste se aga- 
tă cu consecvență de o înţelegere teleologică a universului. 
Ele sunt convinse că acest cosmos, ca şi toate entităţile din 
cadrul lui, se află aici pentru un motiv. S-ar putea ca adepţii 
unei asemenea credințe să nu poată spune foarte clar care 
este acest motiv, iar respectul pentru căile necunoscute ale 
lui Dumnezeu să-i avertizeze să nu se aştepte la o clarificare 
absolută a unei probleme atât de importante. Simbolurile, 
istorisirile, doctrinele şi ritualurile religioase dau însă cre- 
dincioşilor o impresie profundă, deşi uneori neclară, că vie- 
tile lor şi întregul univers sunt sădite, într-o mișcare miste- 
rioasă, către frumuseţe sau dragoste, pace, o viaţă nouă și 

comuniunea cu o bunătate eternă. Principala preocupare a 
acestei cărţi a fost de a ne întreba dacă — în lumina a ceea ce 
spune acum ştiinţa -mai putem îmbrăţișa sincer această 
înţelegere teleologică a universului. 

În mare măsură, apar îndoieli, deoarece metoda ştiinţifică 
modernă pare să fi întors spatele oricărei preocupări în legă- 
tură cu scopul. Într-adevăr, eliminarea explicaţiilor de tip 
teleologic face ca ştiinţa modernă să difere dramatic de căile 
antice de cunoaştere. În cultura europeană, anterioară seco- 
lului XVII, orice înţelegere completă a cosmosului cerea cu- 
noaşterea a ceea ce Aristotel numea „cauze finale”. Cauza 
finală a unui lucru e scopul sau ţinta pentru care a fost el 
creat. Pentru a înțelege ceva în întregime, trebuia să știi 
pentru ce există acesta, și așa ceva era valabil şi pentru uni- 
vers, în ansamblul său. Dar, pe măsură ce aversiunea ști- 
ințifică față de teleologie a pătruns în procesele noastre de 
gândire şi în universităţi, înzestrarea antică a universului cu 
un scop a devenit din ce în ce mai suspectă, din punct de 
vedere intelectual. 

Aristotel ne-a învăţat că o înţelegere satisfăcătoare a 
oricărui lucru constă în stăpânirea „celor patru cauze” ale 
sale. În primul rând, trebuie să cunoşti „cauza eficientă” a 
unui lucru sau agentul care îi dă viață. În al doilea rând, tre- 
buie să cunoşti „cauza materială” sau materialul din care este 
alcătuit. În al treilea rând, există „cauza formală”, mulajul, 
esența ori „forma” în care agentul modelează cauza mate- 
rială. Dar, dincolo de toate, cunoașterea înseamnă conștien- 
tizarea „cauzei finale” a unui lucru, a scopului pentru care 
acesta există ori către care tinde. În ştiinţa aristoteliană, nu 
poate exista o înțelegere completă fără cunoașterea cauzelor 
finale. Înainte de revoluţia ştiinţifica modernă, „ştiinţa” apu- 
seană consta, în principal, în explorarea tuturor celor patru 
cauze, dar, cu precădere, a ultimei. Chiar cosmologia era 
căutarea celor patru cauze ale universului, iar atât filosofia 
cât şi teologia au presupus pur şi simplu că există o cauză 
finală a cosmosului, în întregul său, și anume Dumnezeu. 
Dumnezeu nu era numai baza, dar şi sfârşitul tuturor lucru- 

rilor. Conştiinţa preştiințifică, formată de filosofie şi religie, 
şi-a făcut un culcuș confortabil din impresia că trăim într-un 
cosmos care are un scop şi că vieţile noastre individuale 
trebuie doar să se conformeze, cu supunere, planurilor lui 
Dumnezeu, dacă urmărim să găsim fericirea supremă. Teis- 
mul a primit expresiile sale clasice în cadrul acestui cadru, al 
unei cosmologii teleologice. 

Şi totuşi ştiinţa modernă a contestat toate acestea, renun- 
țând la explicaţiile teleologice sau la cele privind cauzele 
finale, deoarece le considera nedemne pentru ştiinţă. În lu- 
crarea sa, Novum Organum (1620), Francis Bacon afirma că 
observarea experimentală a cauzelor eficiente şi materiale 
reprezintă calea spre cunoașterea adevărată, și nu speculația 
„sterilă” despre cauze finale. Într-adevăr, de la debutul său 
formal, în secolul XVII, ştiinţa modernă s-a ocupat, aproape 
exclusiv, de cauzele eficiente şi materiale, şi anume de între- 
barea „cum” funcţionează lucrurile şi din ce anume sunt 
făcute ele. 

În prezent cum am observat în capitolul anterior, există 
semne că ştiinţa cochetează din nou cu cauze formale şi fina- 
le. Ea arată un interes nou față de model şi de întrebările le- 
gate de cauza pentru care lumea e așa cum e. Însă cea mai 
mare parte din gândirea ştiinţifică continuă să evite orice 
sugestie potrivit căreia întrebările despre scopul lucrurilor ne 
pot conduce către o cunoaștere adevărată sau utilă. 

Acesta este motivul pentru care am scris acest capitol: 
pentru a îmbrăţişa ştiinţa modernă și contemporană, nu sun- 
tem obligaţi să respingem, mai întâi, ideea despre un scop 
cosmic şi, împreună cu aceasta, religiile bazate pe Dumne- 
zeu, care au învăţat întotdeauna că universul e purtătorul 
foarte important al unei semnificaţii divine? În continuare, e 
prezentat câte un sumar al modurilor prin care susținătorii 
celor patru abordări ar putea interpreta aversiunea științei 
față de explicaţia teleologică. 

I. Conflictul 


După ce oamenii de ştiinţă au renunţat la preocuparea 
aristoteliană și medievală de a se întreba „de ce” cad obiecte- 
le şi s-a trecut la investigarea legilor ce determină „cum” cad 
acestea, fizica a fost eliberată. În cele din urmă. din com- 
binaţia sa sufocantă cu religia. Eliberată de obsesia religioasă 
privind scopul, fizica a putut să devină, în sfârșit, o ştiinţă cu 
adevărat interesantă. Se poate spune şi despre biologie că s-a 
născut din nou din punct de vedere ştiinţific în secolul XX, 
numai după ce ea a renunțat la obiceiurile sale mistice ante- 
rioare şi şi-a îndreptat atenţia spre chimia vieţii. Cât timp a 
fost condusă de vitalism, care a condus-o spre o căutare 
inutilă a unei „vieţi-forță” misterioase ori supranaturale, bio- 
logia nu a înregistrat nici un progres. Guvernată de iluzia că 
viaţa tinde către un anumit scop, biologia nu a fost cu ade- 
vărat ştiinţifică. Doar după ce ştiinţele vieţii au început să se 
bazeze pe explicațiile mecanice şi pe ştiinţa exactă a chimiei, 
practicanţii acestor ştiinţe au devenit cu adevărat ştiinţifici. 

Prin urmare, în ceea ce ne priveşte, un criteriu important 
al ştiinţei autentice e distanţa pe care o are față de explicaţiile 
teleologice. Același principiu se aplică şi cosmologiei, studiu- 
lui cosmosului ca un întreg, ca şi oricărei ramuri particulare a 
ştiinţei, cum ar fi biologia sau fizica. Spre deosebire de aristo- 
telieni şi de teologi, cosmologii de astăzi sunt pe drept jenaţi 
atunci când se face vreo aluzie că ar putea exista o influență 
ce ar avea un scop şi care ar modela universul. Vă rugăm să 
ne înțelegeţi rezervele în legătură cu problemele legate de 
scop. Nu vrem să supărăm pe nimeni, dar dacă vom permite 
teleologiei să pună din nou piciorul în pragul ştiinţei, cosmo- 
logia noastră va deveni, inevitabil, prea obscură pentru a mai 
fi folositoare sau edificatoare. 

Cum arăta biologul Ernst Mayr (Harvard), ştiinţa nu a 
găsit vreun fel de „mecanisme teleologice”, nici chiar în orga- 
nismele vii, deci pur şi simplu nu există garanţii clare pentru 
a ne gândi la un scop cosmic. Mai mult, chiar dacă ele ar 
reprezenta într-adevăr ceva, scopurile teleologice ar fi 

realizate numai cândva, în viitorul îndepărtat, iar noi n-am 
putea ști nimic despre ele, aici și acum. Cum ar putea o 
eventualitate viitoare să aibă influență asupra realităţii pre- 
zente? Știința poate face predicții despre viitor numai pe 
baza a ceea ce a observat deja, privind modul în care lucrează 
natura. Prin trasarea lanțurilor de cauzalitate eficientă și ma- 
terială din trecut, a fost posibil să explicăm mult mai mult 
despre modul în care lucrează natura decât a făcut-o doctrina 
confuză a lui Aristotel despre cauzele finale. 

Prin urmare, e clar că evităm să intrăm în subiectul încâl- 
cit al teleologiei. Nu am observat niciodată vreo tendinţă cos- 
mică, de la care să fi fost posibil să extrapolăm un destin su- 
prem, având un scop, pentru cosmos. Prin urmare, trebuie să 
ne limităm la fapte şi să evităm să facem ipoteze fanteziste 
privind semnificația întregului univers. Pentru noi, ştiinţa e 
singurul ghid sigur către adevăr şi, deoarece nu a ajuns să 
descopere dovezi despre un scop cosmic, trebuie să tragem 
concluzia că s-ar putea ca un astfel de scop să nici nu existe. 

După cum am sugerat în capitolele anterioare, după o 
examinare mai severă a datelor de care dispunem, o per- 
soană onestă și informată ar trebui să fie condusă către un 
pesimism cosmic. Pesimismul cosmic e convingerea obiectivă 
că universul, în ansamblul său, nu are nici un fel de scop. 
Credem că aceasta e o interpretare mult mai rezonabilă a 
cosmologiei decât fanteziile neempirice ale religiei. Recu- 
noaştem că oamenii sunt ființe care caută semnificaţii, dar 
universul văzut de ştiinţa modernă e, clar, indiferent faţă de 
această căutare. Uitaţi-vă iar la cosmosul impersonal, desco- 
perit de fizica şi de biologia evoluționistă. Sau observați 
imensitatea rece a cerului și propria noastră insignifianță în 
întreaga întindere cosmică, atât de goală. Chiar celor mai 
apropiate stele şi galaxii nu le pasă absolut deloc de noi. 

Putem da un anumit sens local şi temporal vieților noastre 
individuale, lucrând adesea împreună cu alții pentru a com- 
bate suferința, pentru a îmbunătăţi viața de pe aceasta pla- 
netă sau pentru a dezvolta cauza ştiinţei. Dar ştiinţa nu ne dă 
nici un motiv să credem că întregul univers ar da în final 

vreun aviz de aprobare eforturilor noastre etice, intelectuale 
şi estetice. Toate datele de care dispunem pur și simplu 
confirmă indiferența lumii față de proiectele noastre umane. 
Fizica, biologia evoluționistă şi astronomia oferă de fapt 
motive solide pentru a nu crede în tendinţa cosmosului către 
un destin plin de sens. În consecinţă, conflictul dintre religie 
şi ştiinţă este înrădăcinat adânc în faptul că religia îmbră- 
ţişează necritic o anumită versiune a teleologiei cosmologice, 
în vreme ce știința o exclude. 

Către sfârşitul cărţii sale, The First Three Minutes ( Prime- 
le trei minute), fizicianul Steven Weinberg afirmă ironic că 
universul devine din ce în ce mai inteligibil pentru ştiinţă, pe 
măsură ce pare a fi mai „lipsit de scop” [5]. Mulţi dintre noi 
suntem de acord cu această părere. Întrebată dacă s-a gândit 
vreodată dacă universul are vreun scop, astronomul Sandra 
Faber a răspuns: 


„„„Cred că universul a fost creat din nişte procese naturale, iar 
apariţia noastră în el a fost, în întregime, rezultatul natural al 
legilor fizice din această porţiune particulară, sau ceea ce numim 
universul nostru. Întrebarea mai implică, după părerea mea, dacă 
există o putere motivată care are un scop, situată dincolo de 
existența umană. Nu cred în aşa ceva. Cred, în final, că îmbrăţişez 
convingerea lui Weinberg, că universul este complet lipsit de scop, 
din perspectiva umană [6]. 


Răspunzând aceleiași întrebări, fizicianul Marc Davis afir- 
ma: 


Încerc să nu mă gândesc prea mult la această întrebare, deoarece 
mult prea des sunt de acord cu Steven Weinberg şi asta mă de- 
primă. Din punct de vedere filosofic, nu găsesc nici un argument 
împotriva atitudinii lui, şi anume că, în mod sigur, nu putem vedea 
vreun scop. Pentru a răspunde într-un sens alternativ, cred că e 
nevoie să invoci principiul lui Dumnezeu. Cel puţin așa văd eu 
lucrurile şi nu există nici o dovadă că El sau Ceva s-ar afla prin 
preajmă. Pe de altă parte, asta nu înseamnă că nu te poţi bucura de 
viaţa ta [7]. 


Poate că mulți dintre noi, adepţii scepticismului științific, 
am fi mai ales de acord — la întrebarea dacă există un scop al 

universului — cu răspunsul profund al astronomului Margaret 
Geller. Poţi fi un adept al pesimismului cosmic, spune ea, şi 
totuşi să consideri că viaţa merită trăită: 


Cred că părerea mea despre viaţă e că îţi trăiești viaţa și că ea e 
scurtă. Cel mai important e să aduni o experienţă cât mai bogată. 
Asta şi încerc să fac. Încerc să fac ceva creator. Încerc să educ oa- 
menii. Mă bucur să văd lumea şi să am cât mai multe experienţe 
bogate. Mă simt privilegiată că pot să creez. Dar are acest fapt un 
scop? Nu ştiu. Nu e clar dacă ar avea vreo importanţă. Cred că este 
ceva ce nu voi declara niciodată. Mă întreb, în felul modest în care 
gândeşte o ființă umană, ei bine, de ce ar avea un scop? Ce fel de 
scop? E doar un sistem fizic, ce scop există aici? [8]. 


Ne dăm seama că unii fizicieni, chiar de rangul lui 
Freeman Dyson, sugerează acum - pe baza principiului an- 
tropic — că universul are, la urma urmelor, un anumit scop. 
Totuși, nu credem că există suficiente dovezi care să confirme 
o asemenea ipoteză cvasireligioasă. Pesimismul cosmic pare 
să fie cea mai realistă poziţie ce poate fi adoptată, chiar dacă 
este câteodată dureros să acceptăm așa ceva. 

Profesorul de istoric naturală William Provine, de la Cor- 
nell, a rezumat recent în mod clar poziţia scepticismului şti- 
inţific față de problema scopului cosmic. Cuvintele sale 
descriu cu competenţă poziţia noastră: 


[Biologia evoluționistă modernă] spune (și aş completa că același 
mesaj vine dinspre fizică, chimie, dinspre biologia moleculara, 
astronomie și dinspre întreaga ştiinţă modernă) că, în natură, nu 
există vreun fel de forță înzestrată cu scop, care să poată fi 
detectată. Totul decurge, pur şi simplu, prin intermediul proce- 
selor materiale și mecanice ale cauzalităţii, sau prin procesele sto- 
castice. Tot ce ne arată ştiinţa e întâmplarea și necesitatea. Știința 
modernă sugerează, în mod direct, că lumea este organizată în 
strictă concordanţă cu principiile mecaniciste. În natură nu există 
nici un fel de principii care să aibă un scop. Nu există zei și nici 
forţe creatoare care să poată fi detectate în mod raţional. Afirmația 
frecventă, că biologia modernă este compatibilă cu ipotezele 
tradiţiei iudeo-creştine, este falsă [9]. 

II. Contrastul 


Ideea că universul e „numai un sistem fizic” (cum afirmă 
Margaret Geller) ori că „decurge, pur şi simplu, prin interme- 
diul proceselor materiale și mecanice” (William Provine) nu e 
consecința științei, ci a curentelor de opinie pe care le-am 
numit scientism, materialism şi reducționism. Acestea, şi nu 
ştiinţa, intră în conflict cu teleologia. Pesimismul cosmic este 
punctul de vedere al scepticismului științific modern, care 
apare ca o consecinţă logică a celorlalte trei componente ale 
sistemului de credinţă al scepticului (scientism, materialism 
şi reducționism). La cel mai adânc nivel, sub pesimismul cos- 
mic, se află credinţa că singura dovadă care are valoare este 
dovada ştiinţifică (scientismul). Apoi, există credința natura- 
listă că realitatea este alcătuită doar din materie (materia- 
lismul). În final, există credința că doar analiza fizică oferă o 
înțelegere satisfăcătoare a materiei (reducționismul). 

Trebuie să subliniem din nou că acestea sunt afirmaţii de 
credință şi nu cunoştinţe câştigate din experienţa ştiinţifică. 
Pesimismul cosmic nu este mai puţin înrădăcinat în credință 
decât e teleologia religioasă. El este rezultatul combinării şti- 
inței cu ipoteze care nu au nimic în comun cu ştiinţa propriu- 
zisă. Dacă cineva crede că universul e „doar un sistem fizic”, 
atunci este evident că acel cineva va trebui să creadă și că 
acesta nu are nici o semnificaţie şi nici un scop. Dar acestea 
sunt credințe despre rezultatele științei, apărând din afara 
ştiinţei, nu o consecinţă inevitabilă a observaţiei ştiinţifice 
propriu-zise. 

Totuși, noi, adepţii contrastului, credem că este foarte 
bine că metoda științifică ocolește în mod deliberat orice aso- 
ciere cu cauzele finale. Majoritatea oamenilor de știință vor fi 
de acord că ştiinţa, pur şi simplu, nu trebuie să vorbească 
despre scop. Nu e de competenţa sa nici să afirme și nici să 
nege acest lucru. Prin urmare, atunci când adepţii pesi- 
mismului cosmic afirmă că scepticismul lor față de scopul 
cosmic este justificat chiar de cunoașterea ştiinţifică, ei se 
situează dincolo de ştiinţă, forțând în mod implicit ştiinţa să 

răspundă la o întrebare pentru care nu e calificată natural. 
Pesimismul cosmic, care are rădăcini adânci şi misterioase în 
tot felul de factori temperamentali, culturali, etici şi istorici, 
adică în orice altceva în afară de știință, caută o aprobare 
intelectuală pentru negarea scopului cosmic, apelând la au- 
toritatea ştiinţei. Dar acest apel la ştiinţă, ca bază pentru 
pesimism, e foarte neștiinţific în sine. În același timp, nici 
ştiinţa nu poate să stabilească despre cosmos că este 
teleologic. Știința nu are înzestrarea necesară pentru a se 
ocupa de acest fel de probleme. 

Spunem încă o dată că pesimismul cosmic nu apare din 
ştiinţă, care nu are nici un fel de consideraţii referitoare la 
scop sau la lipsa acestuia, ci din monstrul ideologie cu trei 
capete, alcătuit din scientism, materialism şi reducționism. 
Prin combinarea ştiinţei cu aceste credinţe false şi neștiinți- 
fice, pesimismul cosmic prezintă persistent știința unui public 
predominant religios, ca şi când metoda ştiinţifică ar fi inse- 
parabilă de credinţele antireligioase. În afară de faptul că 
este complet arbitrar, acesta e un procedeu de relații publice 
dezastruos pentru comunitatea ştiinţifică. Să ne mai mirăm 
atunci că există o atât de mare respingere a publicului față de 
ştiinţă? Dacă oamenii de ştiinţă ar dori să promoveze cauza 
cunoașterii ştiinţifice, ei ar trebui să evite cu orice preț a- 
mestecarea acesteia cu ideile pesimiste, pe care majoritatea 
oamenilor, pentru care speranța în semnificaţia şi scopul 
suprem este esenţială pentru însăși existenţa lor, nu le vor 
accepta niciodată. În consecință, de dragul supravieţuirii şi 
înfloririi ştiinţei, cerem din nou separarea sa completă de 
toate ideologiile, fie ele religioase sau seculare. 

Acesta e motivul pentru care aprobăm deplin evitarea de 
către ştiinţă a cauzelor finale. Suntem conştienţi că, sub aşa- 
zisul conflict al ştiinţei cu religia, se ascunde o istorie lungă și 
nefericită a ideilor ştiinţifice „contaminate” de teleologie. 
Atât de puternică e nevoia umană de a vedea că fiecare lucru 
are un scop, încât impulsurile noastre teleologice continuă să 
sară peste hotarele lor religioase şi să invadeze lumea ştiinţei. 
Această transgresiune e întrucâtva scuzabilă, deoarece este 

aproape imposibil pentru noi, oamenii, să suprimăm complet 
întrebarea arzătoare „pentru ce?”. Şi pentru că oamenii de 
ştiinţă sunt şi ei oameni, nu e deloc surprinzător că alunecă și 
ei câteodată către modalităţi teleologice de gândire, deseori 
fără să-şi dea seama. (Acesta e îndeosebi cazul principiului 
antropic tare). Dar suntem de acord cu scepticii că ştiinţa, ca 
atare, ar trebui să renunţe să mai ia în consideraţie cauzele 
finale. Nu dorim decât ca şi ei să se abţină de la amestecarea 
ştiinţei cu pesimismul cosmic. 

Şi totuşi, a spune că știința trebuie să rămână mută la 
întrebarea despre scopul cosmic, nu înseamnă că nu putem 
spune ceva despre aceasta. 

După cum v-aţi dat desigur scama până acum, susţinem 
că este sarcina religiei, şi nu a ştiinţei, să se ocupe de problema 
scopului. Devenim conștienți de semnificația supremă a a- 
cestui univers numai prin acel fel de comuniune cu an- 
samblul lucrurilor care caracterizează credința religioasă. 
Deoarece orice scop cosmic închipuit ar trebui să fie o 
influență globală, atotcuprinzătoare, care penetrează și 
transcende întregul univers, nu trebuie să ne aşteptăm să-i 
depistăm prezenţa prin intermediul investigaţiei ştiinţifice a 
elementelor fizice particulare. Chiar de la început, ştiinţa se 
dispensează în mod deliberat — şi corect de orice preocupare 
pentru scop, pierzându-se în analiza aspectelor mai simple 
ale lucrurilor. Tocmai pentru că ştiinţa trebuie să simplifice 
pentru a înţelege, ea nu se poate ocupa de un lucru atât de 
complex, impetuos şi obscur cum este scopul cosmic. 

Astfel, obiecţia lui Provine, că ştiinţa nu a găsit încă vreun 
fel de „forţe teleologice” în natură, nu e justificată. Ştiinţa, 
ale cărei metode sunt în general reductive și analitice, poate 
centra atenția doar asupra proprietăților specifice ale univer- 
sului fizic. Prin definiție, ea nu poate da un sens al semni- 
ficației întregului. Pentru a ajunge la o asemenea perspectivă, 
trebuie să fim înzestrați cu o modalitate alternativă de 
abordare a lucrurilor. Considerăm că e rolul revelaţiei și al 
credinţei religioase să pună în acord conştiinţa cu această 
viziune mai largă despre univers. Astfel, încrederea noastră 

religioasă în finalitatea cosmică nu vine în nici un fel în 
conflict cu ştiinţa, ci numai cu pesimismul cosmic. 


III. Contactul 


Ar fi foarte simplu dacă relaţia ştiinţei cu religia ar fi atât 
de clară și de curată pe cât o consideră adepţii contrastului. 
În lumea reală, lucrurile nu sunt totuși atât de simple. Și iată 
că suntem din nou obligaţi să subliniem faptul că desco- 
peririle particulare ale științei nu pot avea o legătură cu pro- 
blema scopului cosmic. Într-o epocă a biologiei evoluționiste 
şi a fizicii big bang, nu putem să nu ne întrebăm cum se poate 
spune despre acest univers că ar avea un scop. Nu putem 
proteja o credință religioasă simplistă în scopul cosmic de 
confruntarea cu noile provocări venite din partea ştiinţei. 
Astfel, spre deosebire de adepţii contrastului, nu dorim să 
ocolim întrebările despre scopul cosmic, care apar din noile 
idei ştiinţifice. 

Suntem de acord că pesimismul cosmic este un material 
ţesut din câteva fire ştiinţifice înșelătoare, amestecate cu 
multă credință nefondată, stoică, raționalistă şi de alte feluri. 
Considerăm, de asemenea, că, și în cele mai pure formulări 
ale sale, ştiinţa pune totuşi întrebări despre scopul cosmic, pe 
care ar trebui să le pună teologia. Din fericire, acolo unde 
ştiinţa a încercat aceasta, teologia nu numai ca a înfruntat 
provocările, dar s-a şi dezvoltat considerabil în cadrul acestui 
proces. Teologia e mult mai avantajată dacă se angajează 
într-un dialog viguros cu descoperirile ştiinţifice, decât dacă 
le încarcerează în sectoare separate, unde nu pot face nici un 
rău. Simultan, e foarte bine că specialiştii în cosmologie arată 
care sunt problemele religioase serioase, despre care ei cred 
că apar odată cu noile lor descoperiri despre univers. 

E adevărat că anumite idei științifice, chiar independent 
de alianţa lor înșelătoare cu opiniile materialiste, contrazic 
credința noastră religioasă în scopul cosmic? Am văzut deja 
că astfel stau lucrurile, mai ales în cazul accentului darwinist 
asupra întâmplării şi selecţiei naturale. Ideea entropiei nu a 

ridicat oare, măcar pentru un timp, întrebări serioase în 
legătură cu teleologia cosmică? Mai mult, criza ecologică, pe 
care ştiinţa ne-a ajutat să o vedem mai clar decât am fi reuşit 
altfel, nu ne cere să gândim din nou la ceea ce înseamnă să fii 
religios într-o lume ameninţată de prăbușirea sistemelor sale 
de susținere a vieţii? Sau, să presupunem, ceea ce este foarte 
posibil, că într-o bună zi ştiinţa va descoperi fiinţe mai inte- 
ligente şi mai morale decât noi în alte locuri din univers. Vor 
mai putea religiile noastre, cu imaginile lor bazate pe Pământ 
şi pe Dumnezeul cu formă umană, să continue ca mai înainte, 
fără a fi deloc afectate?” 

Am putea multiplica exemplele despre modalităţile prin 
care ştiinţa, chiar independent de întorsătura nefericită pe 
care i-o impune pesimismul cosmic, contrazice o credință 
religioasă în scopul cosmic. În același timp, am putea pre- 
zenta nenumăratele cazuri în care teologia a devenit mai 
bogată răspunzând la aceste provocări. Acesta e motivul pen- 
tru care dorim să ținem deschise căile de comunicare dintre 
ştiinţă şi religie, deşi acest fapt pare câteodată periculos. 

Dar cum rămâne cu problema scopului cosmic? Ce folos 
poate culege teologia, în viziunea generală despre lucruri, 
din conversațiile cu fizica, biologia evoluționistă, geologia, 
astronomia, teoria haosului etc.? Cel puţin, am răspunde noi, 
ştiinţa ne-a ajutat deja să ne lărgim perspectiva teleologică, 
îndepărtându-ne de conceptele înguste despre cosmos, ştiin- 
ţa ne-a forțau implicit, să renunțăm la ideile — demolate pe 
nedrept — despre planurile lui Dumnezeu. Ne-a determinat, 
în cadrul acestui proces, să schimbăm semnificativ modul în 
care înțelegem divinul. Imaginile despre [raporturile lui] 


?4 Întrebarea expusă de autor chiar apare, în diverse medii, mai mult sau 
mai puţin creştine. Această întrebare conţine nevinovat ori interesat, 
după caz confuzia intre Hristos, Dumnezeul întrupat, o realitate „istorică” 
(experimentată în istoria noastră), şi așa-numitul antropomorfism al atri- 
butelor divine (Dumnezeu ca atotputernic, atotştiutor, liber etc.), dome- 
niu față de care teologia are grijă să rămână circumspectă, într-un demers 
apofatic (ca refuz față de orice tentativă de epuizare a tainei lui Dum- 
nezeu prin concepte şi definiţii, cum spune Christos Yannaras) (D.C.). 


235 


Dumnezeu [cu universul] de dinainte de Copernic sunt azi, 
evident, prea provinciale, cosmologic vorbind, pentru noi. Pe 
măsură ce imaginea ştiinţei despre lume a evoluat, teologiei i 
s-a cerut să se distanţeze de afirmaţiile anterioare, naive şi, în 
general, antropocentrice, despre posibilul scop al naturii. 

În timpul confruntării cu afirmaţiile unor oameni de 
ştiinţă, ca Darwin şi Einstein, despre univers, am fost dezo- 
rientaţi, poate, pentru un moment. Unii dintre noi am fost 
poate chiar tentaţi să ne îndoim de veridicitatea schemelor 
religioase pe care le-am moştenit. În fond, acestea au fost 
turnate inițial în formele cosmologiei preştiințifice, iar 
doctrinele tradiționale ale credinței s-au instalat în viețile 
noastre însoţite de imagini ce au foarte puţin în comun cu 
gândirea cosmologică actuală. Pe măsură ce am făcut însă 
loc, treptat, în teologie, descoperirilor cosmologiei ştiinţifice, 
am constatat — adesea, spre surprinderea noastră — că ele au 
dat un nou orizont captivant credinţei noastre religioase, 
pentru a putea medita asupra posibilei semnificaţii a cos- 
mosului. Mulţi dintre noi nu mai dorim să ne întoarcem la 
conceptele preştiinţifice despre [raporturile lui] Dumnezeu 
[cu universul], chiar dacă recunoaștem că ele au încă resurse 
teologice semnificative şi depozite ale unei puteri și înțelep- 
ciuni enorme. Motivul acestei stări se datorează faptului că 
evoluţia, relativitatea, big bang, haosul, complexitatea și 
ecologia ne-au dat noi modalităţi prolifice de a medita asupra 
posibilului scop al universului. 

Desigur, e nevoie de multă reflecţie și de reajustarea 
sensibilităților noastre religioase, pentru a gândi serios la ce 
ar putea fi scopul lui Dumnezeu pentru univers, în lumina 
ştiinţei moderne. Se pare că o asemenea sarcină e mult prea 
grea pentru mulți credincioşi. Majoritatea nu au permis 
niciodată teoriei evoluţiei sau fizicii big bang să le afecteze 
profund conştiinţa şi chiar și mai puţin imaginaţia religioasă. 
Pentru mulți oameni cu adevărat religioși, acest fel de revi- 
zuire la care ne-am gândit este pur și simplu imposibilă, și nu 
dorim să le minimalizăm aici credința, care e adesea gene- 
roasă şi profundă. Ceea ce vrem să arătăm e că, fără a numi 

vreun aspect particular al ştiinţei actuale, teologia recentă a 
arătat că trăsăturile cosmologice ale ştiinţei moderne nu pot 
fi mai puţin asimilate de către o credinţă religioasă profundă 
decât cosmologiile din trecut. 

Din timpuri străvechi, expresia exterioară a încrederii reli- 
gioase interioare a adoptat întotdeauna un anumit cadru 
cosmologic. Suntem convinşi că şi cosmologia ştiinţifică con- 
temporană, deși este probabil provizorie şi susceptibilă de 
revizuire, poate transmite o încredere religioasă, mai bine 
decât vechile cosmologii, în care religiile bazate pe credința 
în Dumnezeu şi-au găsit pentru prima dată expresia. Spre 
deosebire de unii adepţi ai contrastului, preferăm ca teologia 
să nu fie complet decosmologizată, ci să fie cosmologizată 
din nou cu atenție”. 

Cum putem să trasăm, prin urmare, corespondența posi- 
bilă între ştiinţa actuală şi o încredere religioasă în teleologia 
cosmică? Vom începe prin a răspunde foarte pe scurt la 
această întrebare, invitându-vă să observați că ştiinţa însăși 
ne prezintă imaginea cosmosului ca pe o poveste în curs de 
desfăşurare. Şi, deoarece religiile au exprimat întotdeauna 
semnificația lucrurilor sub forma poveştilor, nu ar fi de ne- 
conceput, fără „a forța lucrurile”, să includem într-un fel 
povestea ştiinţifică despre univers în modelul narativ care a 
format întotdeauna conștiința noastră religioasă. Încrederea 
credinţei noastre într-o dragoste eternă, sau speranța noastră 
tradițională într-o împlinire cosmică finală, își pot găsi un loc 
în cadrul evoluţiei, fizicii big bang şi teoriei haosului, într-un 


* Am mai remarcat distincţia justă pe care autorul o face între creşti- 
nismul „istorist”, decosmologizat, cum îi spune aici, al şcolii liberale de 
teologie, și natura autentică a creştinismului cosmic, cum se descoperă 
aceasta din texte biblice precum Ioan, 1, 1-3 şi Coloseni, 1, 15-18, din 
mărturiile Părinților Bisericii (e.g., sfântul Atanasie cel Mare, Cuvânt îm- 
potriva elinilor, sfântul Vasile cel Mare, Omilii la hexaemeron) şi din 
imnografia eclesială (spre exemplu, serviciul utreniei din noaptea învierii 
Domnului dezvăluie rezonanța de reconstrucţie cosmică a faptului) 
(D.C.). 

mod nu mai puţin convingător decât s-a făcut înainte, în uni- 
versul cu trei niveluri al religiei profetice sau în cosmologiile 
geocentrice ale lui Platon, Aristotel, Ptolemeu și Dante. 

Nu susţinem aici nici o combinaţie nouă a cosmologiei cu 
religia, şi nici nu dorim să forțăm datele ştiinţei în vreo sche- 
mă teologică preexistentă. Dar nu putem să nu observăm că 
rezultatele biologiei evoluționiste, ale fizicii particulelor și 
relativităţii, astronomiei şi teoriei haosului — componente 
importante ale noii cosmologii pot fi contextuali za te semni- 
ficativ de istoria promisiunii şi a speranţei, prin care tradiţia 
religioasă a lui Avraam ne-a format deja modul de concepere 
a lumii. 

Până de curând, știința a fost foarte abstractă şi orientată 
numai către lege. Nu a luat în consideraţie şi istoria care stă 
la baza legilor. Atât timp cât universul a fost considerat ca 
fiind, în esenţă, lipsit de istorie — fără origini, etern şi nece- 
sar — a fost greu ca ştiinţa să conceapă că el ar putea avea un 
scop. Astăzi, universul a căpătat o expresie narativă evidentă. 
Înseși legile naturii nu sunt rodul unei necesităţi eterne de 
bază, ci rezultatul accidental al unei istorii definite, având un 
trecut definit. Spre exemplu, nu cunoaștem încă totul despre 
originea cosmosului, dar putem spune că nu mai e complet 
pierdut în ceața unui etern trecut îndepărtat. Chiar dacă 
începutul universului nostru e încă întrucâtva întunecat, 
ştiinţa a ajuns acum la un consens virtual că trecutul lumii 
este, cel puţin, unul finit. Chiar dacă ar fi existat „mai multe 
lumi” înaintea acesteia, o posibilitate ce nu poate fi exclusă 
cu totul, e suficient pentru discuţia de faţă să credem că acest 
univers prezent, al big bang, are totuşi un punct de origine 
relativ „curat”, deoarece a început într-o singularitate. 

Dacă poate fi vorba de un trecut finit al cosmosului, 
putem spune că evoluţia sa va fi exprimată, inevitabil, într-o 
formă narativă. Şi dacă este o istorie, atunci e greu să evităm 
complet întrebarea pe care o pune Steven Weinberg despre 
„scopul” acestui cosmos. Inevitabil, istoriile sunt cele care ne 
determină să punem astfel de întrebări. 

Nu credem totuși că singurul răspuns rezonabil la această 


238 


întrebare este că această istorie nu are nici un scop. Deşi nu 
putem susține nici un grad de finalitate, credem că cea mai 
importantă parte a scopului nostru uman, în schema mai 
largă a lucrurilor, e de a căuta scopul istoriei universului şi al 
propriei noastre existenţe. Nu ne aşteptăm ca această căutare 
să se termine cu vreo concluzie clară și definitivă, dar suntem 
convinși că vitalitatea noastră umană depinde de căutarea 
continuă a unui răspuns pentru această întrebare. Mai mult, 
dacă permitem atât ştiinţei cât şi religiei să contribuie la a- 
ceastă continuă aventură a descoperirii, am putea afla că nu 
trebuie să acceptăm scepticismul sau pesimismul. Motivul 
încrederii noastre este acela că ştiinţa a adus recent în atenţie 
unele modalităţi surprinzătoare, prin care istoria cosmică co- 
respunde cu sensul religios fundamental al realităţii, înrădă- 
cinat într-o promisiune ce ne invită să-i răspundem cu spe- 
ranță. Acum putem să legăm această speranță de istoria 
cosmică. 

Desigur, speranța nu e posibilă fără experienţa promi- 
siunii. Și numai ideea că lumea este, într-un anume fel, întru- 
parea unei promisiuni, invită conştiinţa umană să-şi asume 
răspunsul speranţei. Dar religia este cea care ne trezeşte la 
încrederea, cu care ne și hrăneşte în permanenţă, că rea- 
litatea este plină de promisiune. Îndeosebi religiile bazate pe 
credința în Dumnezeu se caracterizează printr-un fel de 
încredere şi de speranță că viitorul va fi nou şi plin de 
satisfacţii. Ele resping ideea că trecutul determină în între- 
gime viitorul şi văd prezentul ca fiind întotdeauna deschis 
unor feluri neașteptate de împlinire. 

În aceste religii, stimulative pentru speranță au fost 
desigur evenimentele neprevăzute (și, deci, impredictibile) 
ale istoriei, mai degrabă decât aspectele regulate şi inva- 
riabile ale naturii. Evenimente istorice, ca eliberarea neaş- 
teptată a Israelului din Egipt, experienţa trăită de către primii 
creştini în fața milei neașteptate arătate de lisus, ori expe- 
riența profetului Mahomed a unicităţii absolute a dumne- 

zeirii, reprezintă baza încrederii religioase”. Încrederea 
acestor credinţe se bazează pe presupunerea că, dacă astfel 
de evenimente surprinzătoare au avut loc în trecutul istoric, 
noi minuni pot apărea, de asemenea, într-un viitor nede- 
terminat. Încrederea lor în deschiderea completă a istoriei 
față de rezultate viitoare neașteptate a fost cea care a făcut 
posibilă speranţa lor. Şi, deşi sursa inspiraţiei religioase se 
poate afla, uneori, în frumuseţile naturii, ceea ce le-a trezit 
încrederea religioasă în promisiunea desăvârşirii universale a 
fost lipsa de determinare a procesului istoric şi mai puţin 
caracterul repetitiv al naturii. 

Astăzi ne interesează foarte mult faptul că ştiinţa des- 
chide lumea naturală unei interpretări care este şi ea, în 
esență, „istorică”. Noua relatare despre univers împărtăşeşte 
din ce în ce mai mult trăsăturile neașteptate ale istoriei, care 
ne permit să interpretăm natura ca pe o mare promisiune. Ca 
rezultat al dezvoltărilor ştiinţifice, cum ar fi biologia evolu- 
ţionistă, geologia, astrofizica şi teoria haosului, natura însăși 
îşi asumă acum o calitate istorică şi narativă, care ne invită să 
o includem în tema promisiunii şi speranţei religioase mult 
mai raţional decât înainte. 

Uitându-ne în urmă, de exemplu la naşterea şi evoluţia 
naturii, cu o sensibilitate formată de participarea la istoria 
părintelui nostru comun, Avraam, nu putem să nu vedem 
întreaga dezvoltare a naturii ca o lungă istorie a promisiunii. 
Din primele momente ale răsăritului cosmic, de exemplu, 
organizarea fizică a naturii — deşi nu a existat o necesitate 
fizică pentru a se întâmpla aşa ceva — se încadra deja în gama 
inimaginabil de îngustă a ceea ce i-ar fi permis să devină 
atomi de hidrogen, roiuri galactice, supernove, carbon, viață 


26 pentru creștinul ortodox, această înşiruire, oarecum relativistă, de- 
ranjează. Dar, pentru creştinismul occidental, ideea „celor trei mono- 
teisme” e aproape o axiomă. Şi, în fapt, marele teolog catolic Karl Rahner 
a observat că dogma Sfintei Treimi a intrat, în Occident, încă de la 
sfârşitul primului mileniu creştin, într-un con de umbră (cf. The Trinity; 
Bums & Oates, 1986, pp. 10-12 etc.). „Libertatea” autorului ţine de un 
context (D.C.). 

şi, în final, intelecte. Ştiinţa însăşi mărturisește acum că nu ar 
fi putut prevedea asemenea rezultate în epoca începuturilor 
cosmice. La acea vreme n-ar fi avut nici o certitudine mate- 
matică că materia va lua toate formele variate de viață, în 
biodiversitatea incomensurabilă și complexitatea care va 
conduce la conștiință. Diferitele episoade ale acestei istorii 
uimitoare au avut loc în moduri care nu ar fi putut fi 
niciodată anticipate, nici chiar în principiu. 

Se pare însă că natura a fost întotdeauna impregnată cu o 
asemenea promisiune. Și cine ştie ce altceva mai are pregătit 
pentru miliardele de ani de evoluţie pe care le mai are, 
probabil, de parcurs? Inovaţii științifice recente, cum ar fi 
cele ale fizicii cuantice și ale teoriei haosului, ne-au alertat în 
moduri total neaşteptate cu privire la deschiderea perma- 
nentă a naturii față de rezultate nedefinite. Ne dăm seama 
acum că pesimismul cosmic a fost credibil doar pentru că se 
baza pe supersimplificări nenarative, abstracte, ale unei 
ştiinţe pur liniare. Formulele simpliste ale științei moderne, 
în cea mai mare parte necunoscătoare ale profunzimii nara- 
tive a lumii naturale, au făcut cosmosul să pară determinat în 
mod absolut de necesitatea moartă a trecutului, complet 
închis modurilor imprevizibile ale noilor modele. Toate 
reflecțiile moderne epuizate despre inflexibilitatea celei de-a 
doua legi a termodinamicii şi sfârşitul cosmic final au fost 
plauzibile doar atât timp cât ştiinţa s-a fixat asupra abstrac- 
ţiilor matematice atrofiate, care ignorau deschiderea nepre- 
văzută a caracterului istoric de facto al naturii. 

Dar iată că ştiinţa începe acum să-şi dea seama că super- 
simplificările sale liniare au scos din cadru caracterul inerent 
impredictibil, haotic şi deschis al majorităţii proceselor natu- 
rale. Până și entropiei, care a dus mai demult la atât de multă 
disperare, i se dă acum o nouă interpretare. În loc să semna- 
lizeze doar moartea fierbinte a universului, entropia e în- 
ţeleasă acum pozitiv, condiţie esenţială pentru ca materia să 
realizeze noi posibilități, deoarece, fără o tendință cosmică 
entropică către dezasamblare sau fragmentare, cele mai 
primitive forme de ordine ar fi dominat la infinit, ţinând 

lumea fixată într-o inflexibilă neschimbare, de la o epocă la 
alta. Nu ar fi fost loc pentru noua complexitate, deoarece 
cosmosul ar fi fost în permanenţă solidificat în derizoriu. 

Fără entropie, nu ar fi putut exista nici un fel de 
informaţie şi, prin urmare, nici posibilitatea ca acest cosmos 
să aibă o semnificaţie. Entropia este ceea ce permite uni- 
versului să se răcească, simetriilor fizice primordiale să se 
rupă, atomilor să apară din plasmă, iar bazelor acide din 
ADN să se amestece. Fără distrugerea momentelor insigni- 
fiante de ordine nu ar fi putut exista nici o reconfigurare în 
forme mai noi ale noii complexități. Materia nu şi-ar fi putut 
realiza promisiunea. Entropia garantează că istoria cosmică 
va evita repetarea la nesfârşit a aceloraşi vechi refrene și îi 
permite să se îndrepte către experimente mereu deschise și 
adesea surprinzătoare, ca noutate. 

O asemenea deschidere către un viitor nedefinit ne este 
pusă acum în față cu generozitate de noile relatări ştiinţifice 
despre univers. O teologie care face legătura cu această 
deschidere cosmică va fi infinit mai bogată. În altă ordine, 
reducţionismul materialist încă mai încearcă — aproape în 
ciuda logicii interne a descoperirii ştiinţifice actuale să su- 
prime evidenţa deschiderii fireşti a naturii. Din cauza obsesiei 
sale de a „explica” noile fenomene ce apar (cum ar fi ființele 
vii şi raţionale) numai de jos în sus, sau numai în termenii 
principiilor deja stăpânite ale chimiei şi fizicii, reducţio- 
nismul elimină orice apreciere despre caracterul viitor 
indefinit al lumii. Înrădăcinat în acest reducționism sever, 
pesimismul cosmic interpretează noutatea aparentă din 
procesul cosmic ca fiind în esență nimic mai mult decât o 
reaşezare interesantă a aceluiaşi material vechi, care a existat 
dintotdeauna. Materia e forțată să fie eternă sau necesară, 
deoarece cosmosul nu se poate deschide unui viitor cu 
adevărat nou şi creator. La baza acestei atitudini pesimiste nu 
se află ştiinţa, ci o negare fundamentală a posibilităţii 
surprizei. 

Mai mult, cum am văzut în capitolul anterior, noile ştiinţe 
ale haosului şi complexităţii (împreună cu alte dezvoltări ale 

fizicii contemporane) au pus capăt ideii despre un univers 
necesar şi închis, determinat numai de trecutul mort. Ele ne- 
au aşezat în față orizontul unui viitor cosmic impredictibil. 
Deci, nu mai există vreun motiv, obligatoriu din punct de 
vedere ştiinţific, pentru o excludere doctrinară sau pesimistă 
a rezultatelor cosmice viitoare, care ar putea corespunde 
formei speranțelor noastre religioase. Nu mai există nici un 
motiv solid pentru a forța traiectoria viitoare a lumii în 
tunelul îngust al unei disperări bazate pe un materialism 
ştiinţific învechit. 

De fapt, pesimismul cosmic nu mai pare atât de „realist” 
ca în vremurile vechi, când ştiinţa ignora orice lucru ce nu 
putea fi exprimat sub forma matematicii liniare. Onestitatea 
ştiinţifică însăşi ne obligă acum să recunoaștem că putem 
cunoaște lumea naturală în concretețea sa reală numai 
privind şi așteptând să vedem cum vor evolua lucrurile. 
Pretenția modernă privind controlul ştiinţific complet 
predictiv asupra viitorului a fost micşorată efectiv. Viitorul 
cosmic pare astăzi mai deschis decât oricând, de la naşterea 
ştiinţei moderne. Prin urmare, convingerea noastră e că într- 
un asemenea univers există (din nou) loc pentru surpriză, 
promisiune și speranță. Există cel puţin posibilitatea ca, în 
analiză finală, natura lucrurilor să se apropie mai mult de 
liniile speranţei decât de cele ale tragediei. 

Suntem convinşi că această deschidere față de posibilitate 
înseamnă că într-o epocă ştiinţifică există din nou loc pentru 
credinţa religioasă. Desigur, nu dorim să sugerăm că putem 
baza certitudinea credinţei pe vreo ipoteză ştiinţifică parti- 
culară. Dar, în acelaşi timp, nu putem ignora moartea 
generală în ştiinţă a acelor doctrine exclusiv mecaniciste și 
deterministe, care au făcut ca modernitatea să fie atât de 
suspicioasă faţă de aspiraţia religioasă. Faptul că ştiinţa nu 
mai poate susține cu hotărâre, prin vocile scientismului și 
mecanicismului, că viitorul e indiferent față de speranţele 
noastre, este o dezvoltare foarte dramatică. Știința a schim- 
bat într-adevăr lucrurile pentru teologie. 

Prin urmare, în cadrul perspectivei noastre de credință — 

şi speranță —, scopul universului e strâns legat de o 
deschidere cosmică faţă de implantarea unor forme noi de 
ordine. Ori, altfel zis, istoria cosmosului încearcă să se ex- 
prime prin forme de frumuseţe în permanență mai diverse. 
Prin frumuseţe înțelegem ceea ce au înțeles Whitehead și 
alții, şi anume „ordonarea noutăţii”. Și, din moment ce 
frumuseţea este o „valoare” mare — având același statut ca 
celelalte valori transcendentale, cum ar fi bunătatea și 
adevărul - putem spune că orientarea sa către noutatea 
ordonată sau frumusețe este ceea ce dă cosmosului un 
caracter „direcţional”. Deși scopul de atingere a frumuseţii nu 
este atins neapărat progresiv, nu e dificil ca noua noastră 
interpretare istoric-ştiințifică a cosmosului să detecteze 
tendința acestuia de a evolua în forme de ordine mereu noi. 

Scopul de atingere a frumuseţii se armonizează bine cu 
ideea credinței noastre că un Dumnezeu al promisiunii şi 
fidelității este motivul şi artizanul istoriei cosmice sofisticate. 
Cum am arătat mai înainte, un Dumnezeu cu adevărat creativ 
nu e coercitiv, ci persuasiv. Dacă Dumnezeu este dragoste 
creativă, lumea nu va fi forțată să se încadreze într-un plan 
preconceput, ci va fi atrasă cu blândeţe către frumuseţea pe 
care o vedem în atomi, celule, creier şi societăți. Dar acest 
proces nu trebuie să fie direcțional, într-un sens rigid. Dacă 
vorbim despre cosmos ca având un scop, nu ne gândim ca e 
forţat către un scop specific, prestabilit. Pentru ca acest 
cosmos să aibă un „scop”, este suficient ca el să fie deschis 
viitoarelor rezultate, care iau forma frumuseţii neanticipate. 
Suntem convinşi că universul, pe care ştiinţa ni-l prezintă cu 
atâta splendoare acum, este cu adevărat deschis față de acest 
tip de interpretare teleologică. 


IV. Confirmarea 


Fără a elimina ceva din încercările oneste de formulare a 
„scopului” cosmosului, preferăm să subliniem repulsia și 
chiar aversiunea credinţei noastre față de discutarea prea 
largă a unei asemenea probleme colosale. Suntem de acord 


244 


cu poziția de contrast că nu e sarcina științei să spună ceva în 
legătură cu scopul universului. Însă ne întrebăm dacă e 
sarcina religiei să o facă. Nu pentru că am suspecta că ar 
putea să nu existe un scop al universului, ci, mai degrabă, 
pentru ca suntem sceptici față de orice încercări umane, fie 
ele ştiinţifice sau religioase, de a spune ceva despre ce ar 
putea fi scopul cosmic. Cel mai bine este ca acest fel de 
probleme să fie lăsate învăluite în tăcere. 

Diferența dintre ezitarea noastră şi cea a adepților 
contrastului e că ne îndoim de faptul că religia ar putea spune 
prea multe lucruri despre scopul cosmic. O perspectivă ra- 
dical teocentrică nu face doar să confirme modestia metodei 
ştiinţifice şi refuzul său de a se amesteca în cauzele finale, ci 
ne obligă, de asemenea, să întrebăm dacă chiar şi religiile şi 
teologiile noastre pot asuma sarcina de a da răspunsuri la 
întrebarea despre scopul cosmic”. 

Poziția contrastului permite corect ştiinţei să izoleze 
problemele cauzei finale. Această evitare a teleologiei nu este 
un defect, ci o putere a ştiinţei. Astfel, orice încălcări ale 
cerinței de a evita discuţiile despre scop nu trebuie puse la 
picioarele ştiinţei, ci în faţa noastră, fiinţe umane fragile, care 
avem tendinţa de a muşca mai mult decât putem mesteca, 
din punct de vedere teologic. Atât adepții pesimismului 
cosmic cât şi teologii au tendința de a pretinde atot- 
cunoaștere. Adepții pesimismului cosmic spun că judecăţile 
lor despre indiferența lumii vin direct din ştiinţă, chiar dacă 
ştiinţa însăşi e prost echipată pentru a da orice fel de in- 
formaţii de acest fel. Iar teologii spun că e sarcina religiei de a 
ne face conștienți de semnificația cosmică de dincolo de 
faptele particulare. Totuşi, poziţia noastră susține — și aici ne 
deosebim de adepţii contrastului- că nici măcar religia și 


? E ca şi când religia ar fi întemeiată doar pe omeneşti prezumții. 
Revelația divină (cum e transcrisă în Biblie), în jurul căreia se constituie 
credința, conţine diverse date despre viitorul cosmosului, fie şi într-o 
formă implicită. A spune că perspectiva teleologică nu e proprie credinţei, 
este a nega natura credinţei (alt mod de întoarcere la teologia acosmistă a 
modernităţii) (D.C.). 

teologia nu pot specifica „scopul” lucrurilor, în nici un mod 
substanţial şi clar. 

În fond, adevărata religie a avut întotdeauna un aspect 
„apofatic”, şi anume o înclinaţie pentru tăcere. Tăcerea este 
esenţială în religie, marcând caracterul inadecvat al tuturor 
răspunsurilor noastre la întrebările mari ale vieții. Tăcerea 
religiei avertizează să nu încercăm să enunţăm clar și distinct 
care anume ar putea fi „scopul” universului. Prin urmare, din 
acest punct de vedere, religia confirmă reținerea ştiinţei de a 
vorbi despre scop. Iar refuzul ştiinţific de a intra în subiectul 
teleologiei e în acord cu înclinația religioasă de a păstra 
tăcerea în legătură cu probleme care sunt, pur şi simplu, prea 
mari pentru noi. În această privinţă, ştiinţa se alătură ele- 
mentelor cele mai profunde ale religiei, cu scopul de a ne ţine 
strâns legați de propria noastră sferă şi de a ne opri in- 
cursiunile în lucruri pe care nu le putem cunoaște. 

Această împărtăşire a tăcerii ar putea fi unul dintre 
motivele pentru care unele femei şi unii bărbaţi, profund 
religioși, au intrat foarte firesc şi cu entuziasm în munca ști- 
ințifică. Cercetarea ştiinţifică autentică implică o modestie 
care corespunde foarte bine perspectivei religioase asupra 
limitelor cunoașterii umane. Religia, care încredințează răs- 
punsurile pentru toate marile probleme providenţei miste- 
rioase şi dragostei lui Dumnezeu, eliberează mintea umană 
limitată, pentru ca aceasta să se poată concentra zi de zi 
asupra unor probleme mai potrivite capacităţilor sale li- 
mitate. Ştiinţa e o manieră prin care mintea umană își 
găseşte făgașul adecvat şi, prin urmare, se dezvoltă cel mai 
bine sub umbrela unei viziuni teocentrice asupra lucrurilor. 

Credința teocentrică ne permite să ne relaxăm prin 
căutări ştiinţifice, instruindu-ne că problemele mari, cum ar 
fi scopul cosmic, nu trebuie să ne preocupe. În consecință, 
avem foarte mult respect pentru acei oameni de știință care, 
în această calitate, refuză să fie atraşi în a răspunde în- 
trebărilor despre „scopul” universului. Reticența lor nu este 
întotdeauna un semn de pesimism cosmic. Poate că, adesea, 
e o protejare tăcută a marelui mister pe care ei îl intuiesc în 

inima universului. Încercările teologice de a formula scopul 
universului par inevitabil insipide şi fară valoare şi, de aceea, 
e plăcut câteodată să vezi oameni de ştiinţă ce ocolesc aceas- 
tă problemă prin remarci pline de umor. 

Discursul teleologic nu e, deci, ceva în care putem intra la 
întâmplare. Înţelepciunea tradițiilor religioase învaţă, a- 
proape toate, că nu e neapărat sarcina noastră să cunoaştem 
scopul universului. Aici am putea lua din nou exemplu din 
Cartea lui Iov: 


Atunci, Dumnezeu s-a adresat lui Iov în mijlocul furtunii şi a spus: 
Cine este acesta care întunecă planurile divine prin cuvinte igno- 
rante? Ridică-te acum ca un bărbat: te voi întreba, iar tu vei da 
răspunsurile! Unde erai când am făcut Pământul? Spune-mi, dacă 
ai înţeles ce te-am întrebat [10]. 

CAPITOLUL 9 
Este răspunzătoare religia pentru 
criza ecologică? 


Criza ecologică mondială face ca discuţiile dintre ştiinţă şi 
religie să devină imperios necesare. Dacă oameni cu puncte 
de vedere diferite nu ajung la o preocupare comună față de 
lumea naturală, sistemele de viață ale planetei vor fi ame- 
ninţate cu un colaps ireversibil. La o conferință recentă, la 
care au participat oameni de ştiinţă, lideri religioşi şi teologi, 
s-a recunoscut necesitatea stabilirii unui consens privind 
această problemă și, în Final, s-a elaborat un comunicat 
comun, prin care părțile participante erau încurajate să dea 
mai multă atenţie problemelor ecologice [1]. În declaraţia 
finală a acestui „Apel comun al ştiinţei şi religiei în favoarea 
mediului”, sunt amintite vechile ostilități dintre oamenii de 
ştiinţă şi teologi şi se spune că acum aceste diferenţe trebuie 
depășite. În final, se recomandă încheierea unei colaborări în 
vederea salvării Pământului. Probabil că ecologia e domeniul 
în care menţinerea deschisă a dialogurilor dintre oamenii de 
ştiinţă şi teologi are cea mai mare importanță pragmatică. 

S-ar putea însă ca unor ecologişti seculari asemenea dis- 
cuţii să le pară destul de dificile, deoarece religia şi teologia 
au reputaţia de a nu se preocupa prea mult de bunăstarea 
lumii naturale. Bisericile, sinagogile şi moscheile n-au 
acordat, prin tradiție, aproape nici un fel de atenţie prin- 
cipalelor probleme ecologice şi, până nu demult, au fost 
ignorate şi de către teologi [2]. Textele clasice ale tradiţiilor 
religioase spun foarte puţin despre distrugerea pădurilor 
tropicale, eroziunea solului, pierderea surselor de apă 
proaspătă, extinderea deşerturilor, poluarea solului, apei și 
aerului, ritmul alarmant de dispariţie a speciilor, încălzirea 
globală sau subţierea stratului de ozon. Mai mult, unii 
învăţători ai religiei mai ignoră încă dezvoltarea populaţiei 
umane, care exacerbează considerabil fiecare dintre a- 

meninţările la adresa mediului, menţionate mai sus. Prin 
urmare, cum se poate spune că religia are o relevanţă e- 
cologică? 

Russell Train, preşedintele „Fundaţiei Mondiale Pentru 
Viaţa Sălbatică” (World Wild Life Fund), timp de peste trei- 
zeci de ani unul dintre conducătorii mișcării pentru mediu, 
consideră extrem de ciudat faptul că religia şi teologia au fost 
atât de puţin receptive față de actuala criză ecologică. El de- 
plânge şi faptul că guvernele, marile medii de afaceri şi me- 
diile academice nu au luat poziţie în acest sens. Dar lipsa de 
interes a religiei în acest domeniu, spune el, a fost extra- 
ordinară. 


Suntem confruntați cu una dintre cele mai importante probleme 
care au angrenat societatea umană de când știm că există ea. 
Suntem confruntaţi cu probleme care privesc direct miezul 
condiţiei umane, calitatea vieții umane, chiar și supraviețuirea 
finală a omenirii. Suntem confruntați cu probleme despre care se 
poate spune că ameninţă însăşi integritatea Creaţiei. Şi, cu toate 
acestea, Bisericile şi alte instituţii religioase organizate refuză, în 
mare măsură, să ţină seama de acest subiect. 


De ce, într-o problemă atât de presantă, instituţiile noas- 
tre religioase au rămas „tăcute şi au stat pe margine” [3]? 

Orice discuţie serioasă din cadrul raporturilor ştiinţei şi 
religiei trebuie să abordeze azi problema ecologiei. Aceste 
discuţii vor avea o intensitate etică, ce nu a apărut în su- 
biectele discutate până acum. Mai mult, e loc pentru o gamă 
mai largă de opinii în legătură cu un subiect atât de con- 
troversat. Am putea organiza, totuşi, în mod util, diferitele 
puncte de vedere — cel puţin cu aproximație , plasându-le în 
cele patru categorii pe cale le-am folosit până acum. Prin 
urmare, vom încerca să dăm câteva răspunsuri la întrebarea 
dacă religia (în sensul teist, la care ne-am restricționat dez- 
baterile din această carte) este importantă din punct de 
vedere ecologic. 

I. Conflictul 


Scepticismul ştiinţific susține că religia este, în cel mai 
bun caz, o abatere inutilă de la o preocupare ecologică să- 
nătoasă şi, în cel mai rău caz un obstacol serios față de ea. 
Înainte de a prezenta motivele suspiciunii noastre cu privire 
la valoarea ecologică a religiei, trebuie să subliniem, totuși, 
faptul că unii dintre noi, cum ar fi Carl Sagan, Stephen Jay 
Gould şi E. O. Wilson (toţi au susținut Apelul Comun 
menţionat mai înainte), sunt, într-adevăr, de acord cu faptul 
că religia poate aduce o fervoare morală robustă mișcării 
ecologice. Noi, scepticii, salutăm participarea, cam târzie, a 
comunităţii religioase la mişcarea ecologică. Deşi, ştiinţific, 
religiile sunt simple iluzii, important, din punct de vedere 
ecologic, nu este atât poziţia lor faţă de adevăr, cât ajutorul 
pe care îl pot oferi încercării morale comune de a salva 
planeta noastră. Prin reţelele sale educaţionale masive și 
datorită capacităţii sale de a pătrunde până la rădăcini, 
religia poate deveni azi parte integrantă a mișcării ecologice. 

Cu toate acestea, trebuie să ne întrebăm dacă o concepție 
religioasă asigură o bază mai solidă eticii ecologice decât 
cosmologia noastră materialistă. Nu credem că religia poate 
face aceasta şi avem motive întemeiate pentru acest punct de 
vedere negativ. Deși am putea nega că universul, ca întreg, 
are un scop, cea mai mare parte dintre noi, adepţii 
scepticismului ştiinţific, continuăm să fim preocupaţi cu 
ardoare de păstrarea vieţii şi a conștiinței aici, pe Pământ. 
Probabil că cea mai emoţionantă literatură ecologică de 
astăzi provine de la scepticii, sensibili din punct de vedere 
moral, care nu au investit în nimic altceva în afară de natură. 
Aceasta ne face să bănuim că există o fundamentare mult mai 
substanţială, pentru etica ecologică, în naturalismul nostru 
pur-un punct de vedere care renunță la orice urmă de 
teleologic cosmică — decât s-ar găsi vreodată în fanteziile 
reconfortante ale supranaturalismului. 

Faptul că nu vedem vreun scop final al universului nu în- 
seamnă că mediul nostru terestru nu merită toată atenţia. În 

fapt, tocmai ostilitatea sau indiferența universului fac, prin 
contrast, ca acest Pământ preţios să fie atât de special pentru 
noi. Faptul că apariţia vieţii în cosmos a fost total impro- 
babilă de la bun început, este un motiv în plus pentru ca 
fragilitatea sa perisabilă să fie păstrată ca o comoară. Deşi pot 
exista surse de viaţă şi de inteligenţă în alte locuri în univers, 
lipsa masivă de viaţă şi rațiune din cea mai mare parte a 
cosmosului accentuează mai mult importanța propriei 
noastre biosfere fragile. Precaritatea ecosistemelor noastre 
este, prin urmare, un argument destul de important pentru a 
ne determina să le preţuim. Unicitatea vieţii terestre într-un 
univers atât de tăcut o face cu atât mai privilegiată în con- 
siderentele noastre, încât nu avem nevoie de un Dumnezeu 
pe care să ne bazăm etica ecologică. 

Mai mult în virtutea orientării sale către lumea suprana- 
turalului, religia are prea puţină consideraţie pentru valoarea 
vieţii pe această planetă. Deoarece religia se preocupă atât de 
mult de „lumea ce va urma”, de un scop cosmic ascuns, nu 
acordă suficientă atenţie bunăstării acestei lumi. Obsesia față 
de o semnificaţie cosmică îndepărtată, finală, nu ne face să 
fim preocupați acum, din punct de vedere moral, de supra- 
viețuirea Pământului. Religiile care speră într-o eliberare 
viitoare divină permit chiar să renunțăm la preocuparea 
pentru lumea prezentă. Când caută cu disperare un scop 
cosmic final, aceste religii tolerează cu prea mare ușurință 
atitudinea de indiferență față de starea prezentă a ecologiei 
Pământului. Consolarea cu un destin final face loc, de fapt, în 
prezent abuzurilor ecologice. 

John Passmore, un filosof australian şi apărător al me- 
diului, prezintă cu precizie punctul nostru de vedere atunci 
când spune: 


Dacă oamenii se vor vedea pe ei înșiși [...] aşa cum sunt singuri, 
fără nimeni care să îi ajute, afară de ceilalți semeni ai lor, niște pro- 
duse ale unor procese naturale, total indiferente față de supra- 
viețuirea lor, atunci vor putea face față tuturor problemele lor 
ecologice, cu toate implicaţiile lor. Dar ei vor înainta spre această 
concluzie sumbră nu prin extensia, ci prin totala respingere a 

conceptului de sacru [4]. 


Reţineţi că o axiomă fundamentală a eticii ecologice e 
aceea că, dacă nu învăţăm să considerăm Pământul ca pe 
propriul nostru cămin, nu vom avea nici dorința de a avea 
grijă de el. Religia nu poate accepta că această lume este 
căminul nostru. Nu e nevoie să studiezi prea adânc învă- 
țăturile religiei pentru a observa că plasează, de obicei, 
adevăratul nostru cămin în altă parte, în sfera supra- 
naturalului. Cum ar putea o asemenea optică nepământeană 
să susțină vreodată că ia ecologia în serios? Lipsa apar- 
tenenţei la un cămin cosmic pe care o implică religia nu poate 
oferi suficientă energie morală în sprijinul mişcării ecologice. 
În schimb, filosofia pur naturalistă — cu ideea sa că lumea 
naturală e singura care există cu adevărat şi care va exista 
vreodată — reprezintă o bază adecvată pentru etica ecologică. 

Să nu uităm de cunoscuta teză a lui Lynn White jr., 
anume că actuala criză ecologică își are originile în Biblie, 
care dă oamenilor în stăpânire Pământul [5]. Aroganţa aces- 
tei credințe antropocentrice a făcut ca oamenii să aibă per- 
misiunea religiei de a supune natura controlului şi abuzului 
lor. Similar, religiozitatea apocaliptică a multor credincioși îi 
face să creadă că această lume e îndreptată spre distrugere. 
Din punctul lor de vedere, mediul nostru natural actual nu 
merită să fie salvat, dacă e oricum destinat să piară. Prin 
acestea şi prin multe altele, religia a arătat că se preocupă 
foarte puţin de lumea naturală neumană. În consecinţă, o 
considerăm lipsită de orice semnificaţie ecologică?. 


* Din nefericire, ispita creştinismului istorist, propriu dualismului spi- 
ritualist/supranaturalist occidental, a expus Bisericile creştine, de multe 
ori motivat, acestor critici. Lucrurile nu stau la fel- paradoxal, şi asta 
fiindcă această tradiţie e mereu acuzată de centrare pe dincolo — în 
tradiţia ortodoxă (D.C.). 

II. Contrastul 


E tentant să atribuim unei singure cauze toate nea- 
junsurile ecologice ale lumii. Este exact ceea ce face Lynn 
White jr, când afirmă că acestea își au originea în accentul pe 
care-l pune religia biblică pe dreptul nostru de a fi stăpâni pe 
întregul Pământ. De fapt, Biblia chiar ne încurajează să avem 
grijă de natură. Cărturarii care au studiat Biblia spun că 
„Stăpânire” nu înseamnă dominație, ci indică, mai degrabă, 
rolul nostru uman de reprezentanţi ai lui Dumnezeu în fața 
naturii neumane. Aceasta înseamnă că, din moment ce Dum- 
nezeu e susținătorul vieţii, Biblia comandă, implicit, ca noi să 
îl imităm în această privință. În Biblie nu există nimic care să 
justifice dominaţia şi abuzul pe care le exercită oamenii asu- 
pra Pământului. Dimpotrivă, în Psalmi, în literatura înţe- 
lepciunii, există numeroase pasaje, ca de altfel şi în alte surse 
teologice tradiționale, care ne obligă să respectăm şi să avem 
grijă de lumea naturală. 

Ecologiștii seculari consideră aceste clarificări exegetice 
oarecum deplasate, principala lor obiecţie fiind aceea că reli- 
gia este pur şi simplu prea străină de lume, pentru a fi utilă 
din punct de vedere ecologic. E adevărat, desigur, că accep- 
tăm existența unei sfere supranaturale. Suntem, însă, con- 
vinşi că numai practicând virtuțile etice care aparțin acestei 
sfere supranaturale, vom înregistra progrese în ameliorarea 
crizei ecologice. Avem nevoie, astfel, să învăţăm să adoptăm 
modestia şi detașarea religioasă, care ne vor permite „să tră- 
im uşor pe Pământ”. Numai în acest fel i se va acorda creaţiei 
o valoare intrinsecă, în loc de a mai fi, pur şi simplu, obiectul 
aroganței şi lăcomiei noastre. Trebuie să cultivăm un senti- 
ment de dreptate sfântă, dacă ne propunem să rezolvăm ine- 
galitatea economică globală, care îi determină pe săraci să 
taie pădurile tropicale şi să-şi polueze terenurile pentru a su- 
pravieţui. Trebuie să cultivăm mereu cele mai profunde ati- 
tudini religioase, cum ar fi virtutea, recunoştinţa şi exprima- 
rea mulțumirii, în special pentru frumuseţile creației. Mai 
presus de toate, trebuie să practicăm virtuțile supranaturale, 

compasiunea și dragostea -nu doar pentru cei din specia 
noastră umană, ci şi față de animale şi de celelalte ființe vii. 

Pe scurt nu influenţa religioasă, ci tocmai lipsa acesteia 
ne-a permis să distrugem ecosistemele Pământului. Exilarea 
lui Dumnezeu de către secularismul zilelor noastre a făcut 
posibil ca raționalismul, umanismul şi scientismul să se nă- 
pustească să-i la locul, toate acestea hrănindu-se cu ideea su- 
premaţiei omului asupra naturii. Antropocentrismul, dezas- 
truos din punctul de vedere ecologic, al culturii noastre, in- 
tensificat de apariţia „umanismului secular”, a devenit mai 
vehement după [formularea teologiei despre] „moartea lui 
Dumnezeu”. Cel puţin poziţia noastră, fiind teocentrică (adi- 
că, centrată pe Dumnezeu) implică depăşirea antropocentris- 
mului. 

În consecință, noi considerăm că teza potrivit căreia reli- 
gia e cauza problemelor noastre ecologice e foarte slabă. Pă- 
rerea noastră este că, fără recuperarea unei viziuni religioase 
şi, împreună cu aceasta, a unui angajament reînnoit, prin 
umilință, detaşare, dreptate, recunoștință și compasiune — 
ecosistemele Pământului vor fi distruse în mod ireversibil. 

Oricum, cauzele reale ale crizei ecologice sunt foarte 
complexe şi cele mai multe din ele nu au vreo legătură cu 
religia. Adevăratele cauze sunt, mai curând, lăcomia aprigă, 
industrializarea, individualismul, naționalismul, credinţa în 
progresul economic nelimitat, sărăcia masivă, cauzată de 
proasta distribuţie a bogăției, militarismul, supraconsumul, 
suprapopulaţia şi materialismul vulgar. E foarte puţin pro- 
babil că o credință religioasă în elementul sacru ar putea 
reprezenta rădăcinile cauzei acestei crize. Doar afirmarea re- 
ligioasă a unei surse eteme de valori ne poate ajuta să în- 
vingem acele forțe malefice care împing acum sistemele de 
viață ale Pământului spre moarte. Altfel spus, caracterul 
lumesc exacerbat este fără tăgadă mai dăunător din punct de 
vedere ecologic decât credinţa religioasă în cealaltă lume. 

Pe de altă parte, ne opunem cu aceeași tărie şi celor care 
acuză ştiinţa de a fi cauza crizei ecologice. Este adevărat că 
această criză nu ar fi existat fără tehnologia şi industria- 

lizarea care au apărut datorită ştiinţei. Dar aceasta nu 
înseamnă că ştiinţa e vinovatul. Conform abordării contras- 
tului, problema nu o reprezintă știința ca atare, ci combi- 
narea științei cu ideologiile şi credinţele care au dus la 
secarea Pământului de substanța sa. Poate că cea mai im- 
portantă din aceste ipoteze se referă la faptul că Pământul 
are suficiente resurse pentru a ne alimenta obsesia seculară 
față de creşterea economică nelimitată. Mitul secular al pro- 
gresului economic a îngrădit și a exploatat cercetarea și 
tehnologia ştiinţifică, ca şi unele aspecte ale mesianismului 
religios, pentru a produce un climat opus bunăstării 
Pământului. 

Aceasta e o stare de fapt nefericită, nu numai din punct de 
vedere ecologic, ci şi pentru că dă științei o reputaţie negativă 
nemeritată, deoarece abordarea ştiinţifică a lumii nu este ine- 
rent şi inevitabil legată de premizele materialismului, pesi- 
mismului sau de mitul secular al progresului. Eliberată de 
toate acestea, ştiinţa nu mai trebuie să poarte vina de a fi pro- 
movat imagini despre univers care îl seacă de valoarea sa 
inerentă, o valoare care își are originile, la fel ca toate valo- 
rile, în sfera sacrului. Regăsirea tradiţiilor noastre clasice spi- 
rituale şi a ideii lor despre un Dumnezeu transcendent poate 
elibera ştiinţa și ecologia de încarcerarea în materialism și în 
alte forme false ale naturalismului. 

Prin urmare, trebuie să facem o comparaţie clară între 
ştiinţă şi toate tipurile de puncte de vedere, atât religioase cât 
şi de altă natură. Aceasta înseamnă că trebuie să punem sub 
semnul întrebării valoarea ecologică a coaliţiei pe care adep- 
ţii scepticismului ştiinţific au creat-o, fără discernământ, între 
ştiinţă, pe de o parte, şi materialism, pe de alta parte. Avem 
îndoieli serioase în legătură cu faptul că materialismul, care e 
substratul metafizic al celei mai mari părți a scepticismului 
ştiinţific, poate crea o preocupare etică adecvată pentru 
lumea naturală. De fapt, materialismul ştiinţific şi pesimis- 
mul cosmic, care îl însoțește, sunt inerent opuse eticii ecolo- 
gice. Oricare ar fi preocuparea religioasă personală pe care ar 
avea-o adepţii scepticismului ştiinţific, ea se manifestă nu din 

cauza, ci în ciuda sistemului de credință materialist, în care 
şi-au închis gândirea ştiinţifică. 

Cu mult timp în urmă. William James a exprimat implica- 
tiile inerent antiecologice ale materialismului ştiinţific: 


În vastele mișcări ale cosmosului, deşi apar multe ţărmuri strălu- 
citoare şi mulţi nori fermecaţi se îndepărtează uşor, plutind mult 
timp înainte de a dispare, în timp ce lumea noastră ne înconjoară 
acum pentru a ne bucura, atunci când aceste lucruri trecătoare se 
duc, nu mai rămâne nimic, absolut nimic, care să reprezinte acele 
calități deosebite, acele elemente preţioase pe care le-au cuprins. 
Au dispărut, au pierit complet din însăşi sfera existenţei, fără un 
ecou; fără o amintire; fără o influență asupra ceva ce ar putea 
urma, pentru a se preocupa de aceleași idealuri. Această ruină şi 
tragedie finală completă reprezintă esența materialismului şti- 
ințific, cum e înţeles acesta în prezent [6]. 


În această descriere elocventă a implicaţiilor materia- 
lismului ştiinţific se află, implicit, întrebarea dacă putem 
preţui ceva cu adevărat, în condiţiile în care acesta nu 
conţine ceva „etern”. Dacă totul e destinat „nimicului abso- 
lut”, îl putem păstra cu adevărat? Și, din moment ce mate- 
rialismul vede universul ca pe „o ruină şi tragedie finală”, 
cum ne poate stimula o asemenea filosofie să ne îngrijim de 
comorile extraordinare ale Pământului? Credem că nu poate 
face așa ceva. 

O bază mai solidă pentru preocuparea ecologică poate fi 
găsită în ideea religioasă că fiecare lucru pământesc parti- 
cipă, într-un fel, la lumea etemă. Toată frumuseţea care ne 
înconjoară este o invitaţie de a ne uni vieţile cu gloria naturii, 
în semn de recunoştinţă față de Frumuseţea Eternă, care nu 
piere niciodată. Dacă umbrim strălucirea naturii din jurul 
nostru, vom ciunti astfel și ideea noastră despre Dumnezeul 
transcendental. În acelaşi timp, dacă renunțăm la credinţa în 
Dumnezeu, frumuseţea naturală din jurul nostru va fi pră- 
duită de profunzimea sacră care îi conferă adevărata sa 
splendoare. Aceste principii religioase elementare sunt mai 
mult decât suficiente pentru a ne încuraja să salvăm 
Pământul și ecologia sa. 

III. Contactul 


Abordarea contrastului aduce din nou niște argumente, în 
mod evident bine fondate. Din nefericire, ea este atât de pre- 
ocupată să apere punctul de vedere al religiei clasice despre 
lume, încât nu reușește să se folosească de șansa de reînnoire 
spirituală și teologică oferită de actuala criză ecologică. 
Propunerea noastră e mai puţin conciliantă și, credem noi, 
mai constructivă decât cea pe care tocmai ați auzit-o. În 
această carte, am lăsat teologia noastră să suporte şocul re- 
voluţiei şi al reformei, pe măsură ce a intrat în contact cu 
noile idei ştiinţifice. Cum am spus, pentru noi, ştiinţa schim- 
bă considerabil modul în care gândim problemele religioase. 
Vom expune teologia noastră şi importanţa nouă care se dă 
ecologiei, şi vom afla că ecologia îmbogățește teologia la fel 
de mult ca și teoria evoluţiei şi astrofizica. 

Situaţia actuală cere, de fapt, un mod cu totul nou de a 
gândi unele învățături fundamentale ale religiilor întemeiate 
pe credința în Dumnezeu. Criza ecologică este, într-adevăr, 
fară precedent şi nu ne putem aștepta deci ca autorii clasici ai 
religiei să aibă soluţii prefabricate care să ne determine ca, 
după ce am devenit conştienţi de situaţia noastră ecologică 
periculoasă, să mai interpretăm vechile textele antice ca și 
până acum. Într-adevăr, este foarte probabil ca pericolele 
care stau astăzi în fața naturii să ofere unul din acele 
momente istorice speciale, când religia noastră trebuie să 
sufere o transformare radicală. Noi nu interpretăm aceasta ca 
pe o înfrângere a credinţei noastre, cum fac tradiționaliştii, ci 
ca pe o şansă de a-i da o nouă vitalitate. 

Pentru a face însă loc unei schimbări atât de dramatice, 
trebuie să luăm foarte serios în consideraţie acuzaţia că rel- 
igia ar putea să fi fost, într-adevăr, un factor ce ar fi permis 
criza ecologică din timpurile noastre. Trebuie să înfruntăm 
posibilitatea ca interpretările tradiționale ale lui Dumnezeu, 
salvării şi destinului uman, în modalităţile lor clasice de 
expresie, să nu fi fost adecvate cu totul pentru noua situație 
de instabilitate ecologică. În cel mai bun caz, multe idei ale 


257 


religiei convenţionale sunt ambigue, din punct de vedere 
ecologic. Ele trebuie revizuite conform unei cosmologii a 
instabilității, din perspectiva ecologică și a accentului nou pe 
care aceasta îl pune pe interconexiunile inerente, existente 
între toate lucrurile”. 

Suntem de acord cu poziţia contrastului, în ce priveşte 
faptul că moralitatea ecologică ar trebui sa fie înrădăcinată 
într-un sentiment al eternului, dar trebuie să fim atenţi ca 
dorința noastră de etern să nu ne îndepărteze în permanență 
de comunitatea pământeană căreia îi aparținem. O asemenea 
separare dualistă a umanităţii de Pământ a dominat gândirea 
religioasă în trecut şi a avut ca rezultat o „lipsă de adăpost 
cosmic”, pe care scepticii au cenzurat-o pe bună dreptate. 
Preocuparea ecologică cere să tratăm Pământul ca pe propria 
noastră casă şi nu ca pe un hotel unde putem face orice do- 
rim. Dar accentul religiei asupra supranaturalului pare să fi 
tolerat un fel de neîncredere față de lucrurile naturale care 
ne înconjoară. Am luat prea în serios ideea că această lume 
nu este căminul nostru. 

Se pare că suntem, astfel, confruntați cu o dilemă de nere- 
zolvat. Pe de o parte, învăţăturile religioase ne spun să trăim 
fără un cămin al nostru, îndemnându-ne să cultivăm un spirit 
de detaşare față de „lume”, pentru a câştiga libertatea ce du- 
ce la Dumnezeu. Pe de altă parte, etica ecologică ne cere să 
ne înfigem rădăcinile adânc în natură, deoarece, numai dacă 
vom preţui legătura cu comunitatea mai largă a vieţii şi vom 
aprecia deplin interdependența noastră cu restul naturii, vom 
simți nevoia să o respectăm. Suntem împărțiți — sau cel puţin 
aşa pare între două seturi de valori, la fel de atrăgătoare. 
Dorim să îmbrăţișăm în continuare idealul, esenţial religios, 


Realitate uitată de creștinismul „istorist” occidental. Mircea Eliade 
observă însă o altă situaţie, a „creştinismului cosmic din Balcani”, care a 
avut mereu intuiţia, pe de o parte a relativităţii lumii, pe de alta a com- 
plexelor interconexiuni dintre regnuri. Din acest motiv, Jurgen Molt- 
mann, teolog reformat, consideră — în cartea God in Creation. An Ecolo- 
gical Doctrine of Creation — că occidentul creștin trebuie să recupereze 
„înţelepciunea creaţiei”, păstrată de ortodoxia răsăriteană (D.C.). 

de a trăi fără a ne atașa de lucruri, deoarece un asemenea 
ataşament ne va slăbi şi, până la urmă, ne va dezamăgi, şi 
pentru că știm că, în final, lumea fizică e destinată pieirii. 
Dar, în acelaşi timp, suntem la fel de atraşi de idealurile eco- 
logiei, de sentimentul că natura e căminul nostru şi de 
imperativul de a conserva habitatul natural pentru genera- 
tiile viitoare. Există vreo cale prin care putem aduce laolaltă 
aceste două convingeri? Trebuie oare ca idealul religios, al 
lipsei de apartenenţă, să contrazică ideea ecologică, solidă, 
că Pământul e căminul nostru? 

Din fericire, aici ne poate ajuta știința. Ea ne poate arăta 
cum să legăm aventura religioasă a detaşării de cămin, de 
cerința ecologică de a rămâne ferm fixați în natură. Dacă 
ştiinţa ne-a învăţat ceva, în ultimul secol şi jumătate, e că 
lumea naturală este ea însăşi o aventură neobosită. Natura 
nu e statică, eternă şi necesară, aşa cum considerau înainte 
oamenii de ştiinţă. Deşi mulţi nu sunt încă suficient de 
convinși, cosmosul e cu siguranţă un proces continuu și nu un 
set staționar de lucruri îngheţate, neschimbate de la o epocă 
la alta. Universul, cum am remarcat în capitolele precedente, 
e o poveste în plină desfășurare. De aceea, pentru a putea 
îmbrăţișa universul, trebuie să-i acceptăm și starea inerentă 
de neliniște. A lua în serios imaginea științifică despre lume 
permite - ba chiar impune să fixăm propriile noastre vieţi 
instabile în contextul mult mai larg al neliniştii cosmice. 
Numai acceptând că însuşi universul e fără cămin, ne putem 
simţi acasă în acest univers. 

Cu mult timp înainte ca noi, oamenii, să ne facem apariţia 
în cadrul evoluţiei, universul se afla deja în mişcare de câteva 
miliarde de ani. Din secolul XIX, știința a completat, în de- 
taliu, diferitele episoade ale acestei istorii. Acum se spune că 
această aventură cosmică are implicaţii ecologice şi teologice. 
Pentru a accepta propria noastră neliniște și libertate fun- 
damentală, ceea ce religia încerca să ne determine să facem, 
nu trebuie să fim dezrădăcinați din natură. Nu trebuie să 
facem din cosmos o victimă a neliniștii noastre religioase, 
după cum nu trebuie să facem din înrădăcinarea noastră în 

cosmos un motiv pentru a fi dezrădăcinați religios. Legându- 
ne de natură, deja călătorim. Ne aflăm într-un lung pelerinaj, 
nu dinspre univers, ci împreună cu universul. 

Există multe alte caracteristici ale noii cosmologii, ce par 
potrivite azi cu o teologie ecologică, inclusiv accentul cosmo- 
logiei asupra caracterului holistic, organic, al universului 
care evoluează. Am dori să arătăm aici câteva trăsături ale 
fizicii contemporane care ne reaşează specia în natură, într- 
un fel care satisface, de asemenea, nevoia noastră de trans- 
cendenţă. În primul rând, există noua prezumție ştiinţifică că 
acest cosmos nu este etern, că este foarte posibil să fi avut un 
început şi, prin urmare, să aibă o durată finită de existenţă. În 
al doilea rând, există noi idei în fizică şi astrofizică, care par 
să facă gândirea, cel mai caracteristic atribut uman, o parte 
intrinsecă a naturii. Aceste două seturi de reflecţii fizice per- 
mit să cugetăm din nou la noi ca aparţinând integral uni- 
versului; în același timp, permit să ne imaginăm cosmosul ca 
un fel de rătăcire fară apartenenţă, fapt care influențează mai 
profund ca niciodată nevoia noastră religioasă de trans- 
cendenţă, de data aceasta într-un mod sănătos din punct de 
vedere ecologic. Să analizăm mai atent fiecare dintre aceste 
progrese. 

În primul rând, în special cosmologia big bang a contrazis 
vechea credinţă că universul este etern. La prima vedere, v- 
ați putea întreba ce semnificație ecologic-teologică se poate 
da acestei noi interpretări a cosmosului. Dacă universul are 
un trecut limitat — și, foarte probabil, chiar un început pre- 
cis — devine posibil să înţelegem întregul univers ca istorie a- 
flată încă în curs de desfăşurare [7]. Aceasta înseamnă că nu 
numai spiritul uman se află într-o imensă călătorie, ci între- 
gul cosmos poate fi înțeles ca aflându-se cumva, în trecere. 

Nu trebuie să abandonăm universul pentru a urma sfatul 
religios de a trăi fară cămin. Într-adevăr, putem chiar afirma 
că însuși caracterul aventuros al universului este cel ce dă 
naștere neliniştii religioase. Ne satisfacem dorința religioasă 
de transcendenţă prinzându-ne în voiajul cosmic şi nu des- 
prinzându-ne de natură. Noua cosmologie științifică ne per- 

mite să aparținem cu totul universului, fără ca prin asta să 
sacrificăm idealul nostru religios. Nu suntem pierduţi în 
cosmos (aceasta fiind presupunerea antiecologică a dua- 
liştilor religioși), ci suntem pierduţi împreună cu cosmosul: 
există o înrudire, o alăturare în cadrul sentimentului nostru 
reciproc de tristețe şi al distanței noastre comune față de 
destin. În consecință, lipsa de apartenenţă religioasă nu 
trebuie să implice o lipsă de apartenenţă cosmică. 

În al doilea rând, câteva progrese ale fizicii şi astrofizicii, 
pe care le-am analizat în capitolele anterioare, au, de aseme- 
nea, ca rezultat reintroducerea gândirii (și, deci, a umani- 
tăţii) înapoi, în natură. Aceste progrese contrazic presupu- 
nerea dualistă că gândirea e fundamental străină cosmosului. 
Divorțul gândirii de natură a fost considerat o realitate de 
către scientismul, materialismul și pesimismul cosmic al unei 
mari părți a gândirii moderne, dar există azi idei ştiinţifice 
noi, fascinante, care contrazic această separație. 

Cum vă amintiţi, relativitatea specială, de exemplu, suge- 
rează că modul în care ni se prezintă realitatea fizică nu este 
independent de sistemul de referință al observatorului. Pers- 
pectiva globală a fizicii clasice a admis anterior că subiec- 
tivitatea noastră e inseparabilă de așa-zisele „calități secun- 
dare” (asociate cu cele cinci simţuri), dar ea susținea că 
există un domeniu al „calităților primare”, care se află „acolo, 
în afară”, într-un timp şi un spaţiu complet neatinse de 
subiectivitatea umană. Acest domeniu al calităţilor „obiecti- 
ve” a fost considerat ca reprezentând lumea reală, iar orice 
altceva (cum ar fi frumuseţea, valoarea şi semnificaţia) era 
interpretat ca simplu „înveliş”, pe care subiecţii umani îl pu- 
neau deasupra lumii lipsite de culoare, miros şi valoare, 
alcătuită din calităţile primare. 

Relativitatea sugerează că oamenii aruncă o umbră lungă, 
„subiectivă”, chiar şi asupra calităților primare, cele pe care le 
considerăm a fi neschimbate din punct de vedere obiectiv, în 
toate sistemele de referinţă. Nu ne putem elibera gândirea de 
natură, astfel încât să avem o perspectivă absolută asupra 
lucrurilor. Devenim azi din ce în ce mai siguri ca gândirea e 

mult mai adânc înrădăcinată în universul fizic decât am 
bănuit timp de secole. 

Asemănător, şi fizica cuantică şi principiul nedeterminis- 
mului introduc, aparent, observatorul, într-un mod foarte 
complicat, în țesătura lumii observate științific. Ele sugerează 
că propria noastră mentalitate influențează modul în care 
înţelegem poziţia sau impulsul unei particule subatomice și 
că, în consecință, lumea observată nu poate fi separată 
riguros de observatorul uman sau de instrumentele de 
observaţie. Unii fizicieni (într-o teză foarte controversată) 
chiar susțin că lumea devine bine determinată numai când 
intervine un observator conştient (pentru a dărâma ceea ce 
fizicienii numesc „funcţia de undă” a unei particule virtuale). 
Alţii au mers atât de departe, încât au afirmat că lumea e 
alcătuită de fapt, în esenţă, din „produse ale gândirii”. Nu 
trebuie să îmbrăţişăm aici astfel de idei pentru a sublinia 
măsura în care contrazice astăzi fizica vechile idei religioase 
şi scientiste, care plasau gândirea umană în afara naturii. 

În sfârşit, interesant, în special din punctul de vedere al 
ecologiei şi teologiei, este că unii astrofizicieni şi cosmologi 
sugerează că însăşi structura realităţii fizice, din primele sale 
momente, nu poate fi înțeleasă în întregime separat de apa- 
riţia, în final, a gândirii. Aşa-numitul „principiu antropic 
tare”, discutat în Capitolul 6, susține că primele condiţii fizice 
şi constante fundamentale au fost cu siguranță foarte precis 
echilibrate în epoca originilor cosmice, pentru ca apariția 
gândirii să devină posibilă, în cadrul evoluţiei. Dacă forța 
gravitaţiei, ritmul expansiunii cosmice, raportul dintre masa 
electronului şi cea a protonului, ori raportul dintre forțele 
nucleare slabe şi cele tari ar fi fost numai extrem de puţin 
diferite, noi (fiinţele raționale) nu am mai fi fost aici. 

Dacă această speculație este corectă măcar într-o oarecare 
măsură, atunci gândirea trebuie să fie un aspect fundamental 
al universului. Aceasta ar contrazice, desigur, dualismul, pro- 
blematic din punct de vedere ecologic, şi pesimismul cosmic, 
care au făcut din gândire o nedorită apariţie accidentală. Și 
chiar dacă cineva nu vrea să accepte versiunile mai tari ale 

principiului antropic, rămâne un fapt interesant, din punct de 
vedere ecologic, şi anume că fizica universului primar este 
corespunzătoare (nu se ştie prin ce mijloace naturale) pentru 
apariţia vieţii şi gândirii. În fond, timp de trei secole, ma- 
terialismul științific a susținut că materia este, în esență, 
ostilă sau indiferentă față de viață și de gândire și că 
universul fizic a permis vieţii şi gândirii să apară şi să înflo- 
rească, pentru o scurtă perioadă, într-un univers lipsit de 
rațiune, cu multă împotrivire şi ca urmare a unor simple 
accidente. Devine din ce în ce mai dificilă susținerea acestei 
prejudecăţi, mai ales pe baze ştiinţifice. Ştiinţa indică acum 
tot mai mult caracterul inseparabil al gândirii şi al naturii. 

Această nouă gândire cosmologică înseamnă, din punct de 
vedere ecologic, că nu ne mai putem gândi cu convingere la 
univers decât ca la căminul nostru. Sentimentul lipsei de a- 
partenență cosmică, pe care se bazează o bună parte din 
neglijența noastră ecologică, nu e acceptabil, nici din punct 
de vedere intelectual și nici teologic. Dacă vom învăţa 
vreodată să acceptăm faptul că aparținem într-adevăr lumii 
naturale, ceea ce nu am făcut încă cu adevărat ar trebui să 
începem prin a o trata mai bine. 

Din punct de vedere teologic, aceste noi idei ştiinţifice în- 
seamnă că nu mai putem separa preocuparea faţă de propriul 
nostru destin de cea pentru întregul univers. Cosmosul este 
esenţial legat de omenirea noastră. Sau, mai bine zis, uma- 
nitatea noastră e situată pentru totdeauna în cadrul cuprin- 
zător al unui univers agitat. Suntem recunoscători că noua 
importanţă acordată ecologiei ne-a permis să lărgim scopul 
speranței religioase, pentru a include salvarea întregii lumi. 

De fapt, religiile bazate pe credința în Dumnezeu au pus 
deseori un mare accent pe speranţa şi pe promisiunea pentru 
viitorul lumii. Acest accent pe o împlinire viitoare este 
cunoscut sub numele de „escatologie”. Prin escatologie înţe- 
legem aici ideea că întreaga realitate este modelată de pro- 
misiunea lui Dumnezeu. Escatologia aduce veştile bune că 
întregului univers îi este rezervată o împlinire viitoare în 
slavă. Credem că această viziune largă asupra speranţei e în 

deplin acord cu preocuparea ecologică. Credinţa escatologică 
ne invită să preţuim lumea naturală deoarece natura poartă 
chiar şi acum, în sine, viitorul către care noi, cu întreaga 
creație, aspirăm la cele mai profunde niveluri ale Fiinţei 
noastre. A distruge natura înseamnă, aşadar, a ne separa noi 
înşine şi cosmosul de viitorul nostru comun. 

Credem că speranţa religioasă se află în acord atât de pro- 
fund cu preocuparea ecologică pentru că ne face să vedem lu- 
mea naturală ca întruparea unei promisiuni divine. Conform 
istorisirilor tuturor celor trei religii bazate pe Dumnezeu, cre- 
dința în promisiune s-a născut pentru prima dată atunci 
când, rătăcind prin deşert, Avraam a anticipat oaze proaspete 
de viață. Dorința pentru o nouă viață a reprezentat, probabil, 
baza ecologică a credinței avraamice în viitor. Cele mai 
adânci surse ale credinței noastre sunt inseparabile de dez- 
voltarea prosperității naturii, care a înflăcărat imaginaţia şi 
speranțele strămoşilor noştri religioşi. 

Dacă promisiunea se află chiar în inima naturii, atunci 
acesta e motivul pentru care natura ne cere să o protejăm. 
Pentru a ţine trează, în inimile noastre, speranța în Noua 
Creaţie, trebuie să avem grijă de integritatea naturii, aici și 
acum, deoarece speranţa se va evapora cu siguranţă o dată cu 
prăbuşirea ecosistemelor. Speranța noastră în reînnoirea 
Finală a tuturor lucrurilor poate fi alimentată numai de vita- 
litatea și frumuseţea prezentă a lumii naturale. Ne vor 
rămâne doar câteva urme vagi ale unei renașteri finale a 
vieţii, dacă vom continua să poluăm lumea naturală în care 
am cunoscut pentru prima dată semnificația vieţii. 

În acelaşi timp, speranţa în viitorul lumii este necesară 
pentru a trezi în noi dorinţa de a ne îngriji, aici şi acum, de 
bunăstarea naturii. Desigur, prin formularea unei asemenea 
propuneri, trezim inevitabil suspiciunile unor ecologi, care se 
tem că preocuparea față de viitor ne va permite să acceptăm 
prea multe abuzuri ecologice actuale. Ei spun că escatologia 
ne face să visăm atât de mult la împlinirea viitoare, încât 
pierdem interesul pentru prezent. Cum ar putea o speranță, 
care ne scoate din epoca prezentă către o lume mai bună, să 

ne facă să acceptăm o preocupare ecologică, eficientă aici și 
acum? 

Aceasta e o întrebare importantă şi dificilă, deoarece ne 
obligă să recunoaștem că anumite tipuri de speranțe religi- 
oase nu sunt în concordanţă cu interesul ecologic. Unele ti- 
puri de escatologie sunt, de fapt, forme de „optimism”, une- 
ori de evaziune şi de ură împotriva Pământului, care dispre- 
țuiesc materia şi consideră că o lume complet spirituală e 
singurul destin adecvat pentru ființele umane. Acest tip de 
„speranţă” este, într-adevăr, contestabil din punct de vedere 
ecologic“. 

Pe măsură ce înțelegem, însă, adevărul central și originar 
al religiilor bazate pe credinţa în Dumnezeu, ne dăm seama 
că escatologia lor e foarte opusă oricărei evadări de pe 
Pământ, înainte de a fi marginalizată de un dualism, care 
vine în primul rând dinspre lumea elenistică, speranța 
profetică nu susținea un viitor separat de lumea naturală, ci 
viitorul final al lumii create şi aflat împreună cu aceasta. În 
orice caz, situația ecologică prezentă cere acum să ne lărgim 
speranța: promisiunea credinței noastre trebuie să însemne 
din nou că întreaga creaţie este destinată reînnoirii în mo- 
mentul „Venirii lui Dumnezeu” [8]. 

Mai mult nu vom avea motivaţia necesară pentru a ne 
îngriji de Pământ, dacă nu suntem convinși că el are cu 
adevărat un viitor. Şi totuşi, cu toate eforturile noastre, noi, 
oamenii, suntem în aparenţă incapabili să creăm un viitor 
ecologic ideal numai prin propriile noastre puteri. Ţinând 
seama de ultimele noastre rezultate, avem toate motivele să 
nu avem încredere în puterea noastră de a vindeca viitorul 
Pământului. Acesta este motivul pentru care considerăm că o 
credință escatologică e indispensabilă din punct de vedere 
ecologic, deoarece am putea ceda ușor în fața unei disperări 


3 Dar şi teologic, dacă ne gândim la baza teologiei creştine, întruparea 
Cuvântului lui Dumnezeu. Din perspectiva întrupării, toate spiritu- 
alismele (mai bine sau mai prost cosmetizate, în intenția conformităţii cu 
Evanghelia) se dovedesc a fi deşarte întoarceri la păgânism, ratând 
mărturia creştină (D.C.). 

totale şi a unei neputinţe etice în momentul confruntării cu 
nenorocirile ecologice pe care le-am produs pe întreaga pla- 
neta. Așa cum afirmă unii ecologişti astăzi, situația e deja atât 
de sumbră, încât nu mai putem face mare lucru pentru a o 
schimba. 

Iată de ce este atât de important să ne creăm o speranţă 
nouă în constituirea plină de promisiuni a naturii. Speranţa 
religioasă adevărată în viitor ne chema întotdeauna să vedem 
„cea mai prețioasă prospeţime în adâncul lucrurilor”, chiar 
într-o lume „ofilită de comerţ, întunecată și mânjită de 
muncă grea”, care „poartă murdăria noastră” şi „ne simte 
mirosul”, şi în care „solul e acum sterp” (Gerard Manley 
Hopkins). Numai o speranţă persistentă, care nu fuge de lu- 
me, ci continuă să aibă grijă de ea, în ciuda a tot ceea ce am 
distrus noi, poate energiza etica ecologică. Felul nostru de 
speranță are în vedere noua creaţie a acestei lumi; ea vede o 
continuitate între epoca prezentă și împlinirea finală a lumii 
în Dumnezeu. Fără o speranţă în viitorul acestei lumi, angaja- 
mentele noastre ecologice nu ar avea nici un sens. 

Interpretarea lumii noastre ca pe o promisiune — o pro- 
misiune nu numai pentru propriul nostru beneficiu ci pentru 
cel al tuturor ființelor — ajută, de asemenea, la protejarea na- 
turii față de obiceiul modern coercitiv de a ne aştepta ca ea să 
satisfacă în întregime toate nevoile și dorinţele umane. Din 
nefericire, atunci când lumea modernă a pierdut credința 
într-o Sursă Transcendentă a abundenței sale creatoare, ne- 
am îndreptat dorința nativă de împlinire către apropiatul 
mediul natural. În absenţa Infinitului, către ce altceva ne 
puteam îndrepta decât către natură? Totuşi, natura e limi- 
tată, astfel că nu ne-a dat tot ceea ce aveam nevoie. Și aștep- 
tările noastre că o singură planetă mică poate avea resurse 
nelimitate ne-au făcut să o deposedăm în permanență de 
multe dintre bogăţiile sale ce nu mai pot fi reînnoite. 

Escatologia cere să vedem însă Pământul — şi întreaga 
natură mai degrabă ca pe o promisiune decât ca pe un para- 
dis. Speranța ne temperează aşteptările în legătură cu ceea ce 
poate oferi natura şi ne face să acceptăm limitele sale fireşti. 

Din nefericire, lumea politică modernă nu a acceptat încă 
limitele naturii, iar acesta e unul din motivele principale ale 
suferinței noastre ecologice, care continuă. Prin urmare, 
singura alternativă realistă este de a îmbrăţișa viziunea 
escatologică despre natură ca promisiune. Prin interpretarea 
naturii mai degrabă ca o promisiune decât ca o împlinire, 
putem depăși tentativa modernităţii, distrugătoare din punct 
de vedere ecologic, de a stoarce infinitatea din ceva limitat. 

Mai mult, tema promisiunii nu ne permite doar să tolerăm 
caracterul limitat al naturii, ci să acceptăm şi toată ambi- 
guitatea şi suferința pe care le găsim în natură. Escatologia e 
destul de realistă pentru a recunoaște urâţenia și ororile din 
lumea naturală, fără a fi forțată să le considere finale. Cre- 
dința escatologică ne face să acceptăm şi caracterul tran- 
zitoriu al tuturor lucrurilor din natură: nu ne aşteptăm la 
perfecțiune din partea unei promisiuni, ci numai la îm- 
plinirea sa. Dacă încercăm să îmbrățișăm şi să ne bucurăm de 
natură ca de o promisiune mai degrabă decât ca de o perfec- 
ţiune, putem accepta defectele sale, inclusiv elementele sale 
de asprime și indiferenţă. 

Cu alte cuvinte, speranța sinceră într-o împlinire cosmică 
finală ne eliberează de agăţarea imatură de lumea naturală, 
ca şi când aceasta ar putea să ne satisfacă, singură, cele mai 
adânci dorinţe. În perspectiva noastră religioasă, numai Infi- 
nitul poate aduce satisfacția supremă a dorințelor noastre 
nelimitate. Şi astfel, dacă am putea interpreta din nou natura 
mai degrabă ca pe o promisiune decât ca pe o împlinire, 
aceasta ne-ar permite să prețuim şi să ne bucurăm de frumu- 
sețile sale, fără a fi cuprinși de disperare atunci când obser- 
văm că acest cosmos este încă neterminat, sau că toate 
lucrurile trecătoare pier în final. 

Văzută în acest fel, lumea naturală nu este numai un 
teren de încercare, unde ne pregătim pentru „lumea viitoa- 
re”, ci un indiciu al perfecțiunii viitoare, către care întreaga 
evoluţie a cosmosului e chemată să se îndrepte, cel puțin din 
perspectiva noastră teologică [9]. 

IV. Confirmarea 


În ciuda ambiguităţii sale ecologice istorice, există căi 
prin care se poate spune că religia are o perspectivă de bază 
intrinsec ecologică. Dacă abordările contrastului şi contac- 
tului se mulțumesc mai ales să sublinieze pur şi simplu com- 
patibilitatea teologiei cu ecologia, sau să adapteze teologia la 
noua situaţie, postura de „confirmare” merge și mai departe. 
Susținem că religia are deja o preocupare ecologică chiar în 
miezul său. Atât în cadrul cât şi dincolo de lumea biblică, 
religia prezintă consecvent două trăsături cu implicaţii 
inerent ecologice: sacramentalul şi tăcerea. 

1) Sacramentalul. Un fundament indispensabil al sensibi- 
lităţii ecologice poate fi viziunea „sacramentală” a religiei a- 
supra naturii. Mai larg, un „sacrament” e orice obiect, eveni- 
ment sau experienţă concretă, prin care credința religioasă 
vine în contact cu elementul divin. Toate religiile au o dimen- 
siune sacramentală, în sensul că singurul mod prin care pot 
vorbi despre misterul divin e prin obiectele concrete ale ex- 
perienţei umane. Nu e deloc surprinzător faptul că materia- 
lele sacramentale ale religiei provin, în special, din lumea 
naturală. 

Chiar şi independent de orice revelaţie „istorică”, religiile 
bazate pe credința în Dumnezeu, de exemplu, sunt de acord 
că misterul divin e dezvăluit prin frumuseţea şi diversitatea 
naturii. Lumina soarelui strălucitor oferă experiența de neîn- 
locuit prin care exprimăm metaforic iluminarea care vine din 
partea elementului divin. La fel, prospeţimea aerului și a vân- 
tului reprezintă baza fizică a ideii noastre despre Duh. Efectul 
de curăţare al apei curgătoare limpezi e un simbol al expe- 
rienţei profunde de reînnoire, pe care o poate produce o în- 
tâlnire cu sacrul. Iar fertilitatea solului și a vieţii, împreună cu 
înnoirea anotimpurilor, sunt indispensabile pentru speranța 
religioasă în reînviere sau renaştere. 

Religiile nu pot spune multe despre Dumnezeu, în afara 
bogăției şi a varietăţii deja prezente în natură. Caracterul 
sacru al naturii oferă o motivaţie religioasă intrinsecă pentru 

preocuparea ecologică. Chiar dacă există motive să revizuim 
teologiile pentru a face faţă actualei crize, în acelaşi timp nu 
trebuie să trecem cu vederea faptul că religia este, în esență, 
şi nu doar accidental, deja implicată în ecologie. Implicarea 
lor reciprocă e atât de strânsă, încât, dacă pierdem lumea 
naturală, îl pierdem, de asemenea, şi pe Dumnezeu [10]. 
Fără a se confunda cu natura, misterul divin se află în interi- 
orul acesteia, cel puţin, conform viziunii sacramentale. E 
greu de găsit o confirmare religioasă mai evidentă a necesi- 
tăţii de a susţine integritatea ecologică. 

Faptul că natura e o dezvăluire simbolică a lui Dumnezeu 
conferă naturii o calitate „sacră”, potrivnică tendințelor noa- 
stre distructive. Perspectiva sacramentală a religiei funcțio- 
nează ca un bastion împotriva obiceiurilor noastre omenești 
de a reduce lumea naturală la simpla materie primă pentru 
exploatarea economică, începând, în special, cu revoluţia in- 
dustrială. 

Astfel, o ecologie sacramentală ne încurajează să ne bucu- 
răm şi să dezvoltăm legăturile noastre cu lumea naturală și 
cu existența trupească. Din nefericire, spiritualitatea dualistă 
ne-a îndepărtat de natură, suprimând sentimentul nativ de 
apartenenţă la rețeaua ecosistemelor complexe ale Pămân- 
tului. Același dualism a sprijinit, de asemenea, exclusivismul 
patriarhal și oprimarea femeilor. Altfel spus, o viziune sacra- 
mentală vede o relaţie strânsă între respectul pentru Pământ 
şi emanciparea femeilor. 

Desigur, viziunea sacramentală poate fi prea provocatoa- 
re pentru majoritatea dintre noi, deoarece ne cere să renun- 
tām la unul dintre cele mai preţuite idealuri ale modernităţii, 
acela al subiectului autonom şi izolat, care are „dreptul” de a 
poseda, defini și exploata lumea naturală. O ecologie in- 
spirată de sacramental presupune că individualismul brut, fie 
economic sau spiritual, nu mai este viabil din punct de vedere 
ecologic. Ea ne interzice să ne modelăm identitățile perso- 
nale, să ne construim comunităţile, sau să ne formăm cari- 
erele fără a lua în consideraţie faptul că fiecare din noi re- 
prezintă o parte dintr-o rețea mult mai largă de fiinţe create, 

care, împreună, dezvăluie un mister divin. La fel, sacramen- 
talul cere să nu luăm nici o decizie personală lără a lua în 
consideraţie impactul potenţial asupra comunității pămân- 
tene, pentru generaţiile viitoare. Altfel spus, o ecologie sacra- 
mentală cere un nou tip de sensibilitate morală. Tradițiile 
clasice au fost atât de obsedate de problemele drepturilor 
individuale, încât au pierdut din vedere natura interde- 
pendentă, relațională a existentei noastre şi a tuturor ființe- 
lor. Este adevărat ca accentul etic al religiilor bazate pe cre- 
dinţa în Dumnezeu a fost foarte relevant pentru problemele 
de justiție socială, dar începem acum să recunoaştem ca 
justiţia socială este inseparabilă de ecojustiţie. 

Perspectiva sacramentală susţine, la fel, o nouă inter- 
pretare a ceea ce înseamnă „pro-viață”. Etica pro-viață a fost 
asociată limitat cu probleme legate de sexualitatea umană. 
Pentru a fi serios deschisă spre viaţă, etica nu poate întoarce 
spatele problemei globale a populaţiei și presiunilor supli- 
mentare exercitate asupra ecosistemelor Pământului de forța 
numărului de oameni. 

Pe scurt, susţinem că preocuparea ecologică este deja im- 
plicită în viziunea sacramentală asupra universului. Con- 
vingerea că diferitele trăsături ale naturii revelează în mod 
firesc divinul este indispensabilă astăzi pentru o viziune 
ecologică adecvată. Viziunea sacramentală confirmă relaţia 
intrinsecă dintre credinţa religioasă şi preocuparea ecologică. 
În acelaşi timp, ea înseamnă că integritatea naturii este 
inseparabilă de înflorirea religiei. 

2) Tăcerea. De-a lungul acestei cărți am încercat să ară- 
tăm că atitudinea aproape universal religioasă a tăcerii este 
extrem de importantă pentru discuţiile în care sunt implicate 
ştiinţa şi religia. De exemplu, în legătură cu problema sco- 
pului cosmic, cea mai potrivită abordare pe care putem să o 
adoptăm e de a mărturisi caracterul inadecvat al tuturor ide- 
ilor noastre despre el, fie ele ştiinţifice sau religioase. Nu 
suntem capabili, nici în ştiinţă și nici în teologie, să cu- 
noaştem prea multe în legătură cu ceva ce are o importanță 
transcendentală atât de mare. 

Deși religia cere un mod sacramental de referire la rea- 
litatea supremă, ea ne și obligă să recunoaștem că, într-o 
analiză finală, toate simbolurile, analogiile și cuvintele noas- 
tre despre misterul inefabil în care suntem ascunși sunt ele 
însele inadecvate. Cu alte cuvinte, numai sacramentalul sin- 
gur nu exprimă în întregime intenţia religiei. Cea mai adec- 
vată modalitate de a „exprima” poziţia noastră în prezența 
misterului divin este, pentru a-l imita pe lov, să ne punem 
degetele pe buze, pentru a ne înfrâna de la vorbire, a ne 
linişti imaginaţia și a cădea în tăcere. 

Ideea pe care vrem s-o subliniem aici este aceea că 
aceasta atitudine „apofatică”, de tăcere pură în fața sacrului, 
se transformă într-un respect profund şi pentru autonomia 
lumii naturale. Tăcerea e în mod fundamental „acceptarea” 
de către noi nu numai a lui Dumnezeu, ci şi a lumii lui Dum- 
nezeu. Rezerva noastră contemplativă imită „acceptarea” 
creatoare a lui Dumnezeu. Prin însuşirea atitudinii tăcerii, 
religia exprimă împotrivirea noastră de a intra nechemațţi în 
taina lui Dumnezeu cu instrumentele lumești care sunt cu- 
vintele, imaginile şi conceptele. Permitem misterului divin să 
fie. Tăcerea indică, de asemenea, dorința noastră de a lăsa 
lumea creaţiei divine să fie ea însăși. 

Prin recunoașterea faptului că şi natura participă la mis- 
terul divin, tăcerea sugerează existența unui sens în care 
suntem obligaţi să o lăsăm în pace, să îi permitem indepen- 
denţa de toate semnificațiile pe care suntem tentaţi să i le 
impunem. Natura nu poate fi definită integral în cuvintele şi 
proiectele umane. În modernitate, dorința de a stăpâni lumea 
intelectual cu ajutorul ştiinţei a fost egalată de dorința de a 
forţa natura în tiparele noastre, a semnificațiilor de consum, 
economice, politice, militare şi tehnologice. Consecințele 
ecologice dezastruoase ale acestui program au devenit în ulti- 
mul timp din ce în ce mai evidente. Există acum amenințarea 
că natura va deveni pentru noi, în final, nimic mai mult 
dcecât materie brută pentru „dezvoltarea” economică și 
socială. Nu va mai rămâne nimic din sălbăticia nativă, pentru 
a ne oferi imaginea trăsăturilor creaţiei. 

Suntem convinşi că actuala criză ecologică e legată de 
pierderea în lumea modernă a aprecierii adevărate a 
semnificației religioase a tăcerii. Atitudinea tăcerii contem- 
plative, cu rădăcini religioase, restrânge eficient tendinţa de 
a filtra ideea noastră despre natură prin creaţiile umane, 
conduse de dorința dubioasă de a controla. Tăcerea presu- 
pune că creaţia lui Dumnezeu, asemenea lui Dumnezeu, e 
ceva diferit de ceea ce credem noi că este. Are propria realita- 
te interioară inviolabilă, care cere să ne distanțăm, permițân- 
du-i să pună marca extravaganţei sale asupra noastră. 

Prin urmare, este nevoie, probabil, să recuperăm ceva 
asemănător unei noi aprecieri a Sabatului. Ideea evreiască a 
Sabatului e un exemplu deosebit de semnificativ pentru obi- 
ceiul „apofatic” de a lăsa lucrurile în voia lor. Sabatul înseam- 
nă, desigur, multe altele, dar în centrul său există ordinul de 
a lăsa creaţia în pace, cel puţin pe durata Sabatului, în timpul 
Sabatului, permitem creaţiei să fie ceea ce a fost iniţial 
destinată să fie şi ceea ce sperăm că va fi din nou. Sabatul 
împărtăşeşte cu sacramentalul şi tăcerea o împotrivire față de 
invadarea și transformarea naturii într-un material pe care îl 
putem folosi doar pentru scopurile noastre. Suntem convinși 
că Sabatul, sacramentalul şi tăcerea reprezintă cele mai 
adânci rădăcini ale preocupării ecologice, pe care lumea 
încearcă, cu atâta disperare, să o recupereze astăzi. 

CONCLUZIE 
Către un dialog între ştiinţă şi religie 


> 


Ceea ce am descris în paginile anterioare e, evident, mai 
mult un prolog la o conversaţie decât o conversaţie. Delimita- 
rea pe care am facut-o între cele patru poziţii distincte față de 
ştiinţă şi religie are valoare numai dacă servesc ca punct de 
plecare pentru un dialog adevărat. Tenta întrucâtva polemică 
pe care am dat-o prezentărilor separate din fiecare capitol are 
menirea de a fi doar un impuls către discuţie, și nu capătul 
unei ostilități de o viaţă. 

Pe măsură ce aţi urmărit cele patru tipuri de gândire, aţi 
avut, poate, impresia că săriți gardurile cumva artificiale 
create de acestea. Poate uneori ați fost de acord simultan cu 
mai multe contribuţii. S-ar putea ca la un moment dat abor- 
darea conflictului să fi părut cea mai convingătoare. Altă- 
dată, poate că aţi fost atrași de luciditatea contrastului, de 
experimentele mai întunecate ale contactului sau chiar de 
propunerile abordării de confirmare. 

Oricum, nu ar fi deloc surprinzător ca, în acest moment, 
să nu vă puteţi identifica încă, din toate punctele de vedere, 
cu nici una dintre abordările pe care le-am analizat. Hotarele 
dintre ele sunt mult mai fluide decât am fi putut presupune 
inițial. E posibil ca cineva să fi îmbrățișat aspecte din mai 
multe abordări în același timp. Într-adevăr, pe măsură ce ne 
uităm în urmă, după ce ne-am distanțat puţin de ele, cele 
patru abordări par să semene mai puţin cu o tipologie fixă 
decât cu fazele diferenţiate ale unui singur proces complex. 

Procesul despre care vorbesc începe cu combinaţia, ames- 
tecarea nediferențiată a aspectelor religiei cu câteva idei ști- 
ințifice, înţelese superficial. Dacă n-ar fi existat o asemenea 
confuzie originară a religiei cu teme care, în final, au devenit 
domeniul exclusiv al științei, este posibil ca steagul roșu al 
conflictului să nu fi fost ridicat niciodată. Astfel, chiar dacă 
am considera abordarea conflictului ca fiind prost îndrumată, 
o putem aprecia totuşi ca pe o etapă importantă, poate chiar 

inevitabilă, în lunga călătorie spre o înțelegere mai bogată. 

Cu toate acestea, pe măsură ce procesul continuă să se 
desfăşoare, abordarea conflictului, care opune cu fermitate 
ştiinţa religiei, pare prea extremistă, şi de aceea reclamă 
adesea răspunsul mai temperat al contrastului. Contrastul 
permite să separăm ştiinţa de religie fară a fi obligaţi să le 
considerăm adversare. Ea le antrenează în „jocuri” atât de 
complet diferite, încât nu mai sunt posibile nici combinaţia și 
nici conflictul. Trebuie să le fim deosebit de recunoscători 
pentru clarificări, într-adevăr, pentru unii dintre noi, drumul 
de la combinaţie, prin conflict, către conversaţie, trebuie să 
treacă prin compartimentele precise, din punct de vedere 
logic, care sunt stabilite de contrast. 

Dar mulți nu se mulțumesc să rămână fixați în siguranța 
oferită de contrast. Visul originar despre o unitate a cunoaş- 
terii, dorința noastră irezistibilă pentru coerență nu se pierd 
uşor. Schițată pentru prima dată în mod naiv de combinaţie, 
pasiunea pentru sinteză apare din nou în cea de-a treia abor- 
dare (contactul), chemându-ne înapoi de la marginea dua- 
lismului. După ce a trecut prin conflict şi contrast, calea către 
adevărata conversaţie nu trebuie să se întoarcă la o unitate 
lipsită de diferențe. Aşadar, contactul caută relaţia, dar 
numai de cealaltă parte a distincţiilor iniţiate de conflict și 
perfecționate de contrast. 

Unitatea fundamentală a ştiinţei şi religiei e anticipată în 
modul cel mai explicit în abordarea pe care am numit-o con- 
firmare. Această a patra cale sugerează că ştiinţa şi religia, 
deşi sunt diferite, au origine comună, aflată în izvorul înde- 
părtat şi misterios al dorinţei umane de cunoaştere. Atât 
ştiinţa cât şi religia decurg, în final, din aceeaşi dragoste 
„radicală” pentru adevăr, care se află în centrul existenţei 
noastre. În consecință, datorită originii lor comune, constând 
în această preocupare fundamentală pentru adevăr, nu le 
putem permite să meargă pe căi separate. 

tul de clar existenţa lui „Dumnezeu” şi certitudinea vieţii eterne, 
numai prin simpla urmărire a ecuaţiilor fizicii. (Această notă este 
adaptată după recenzia făcută de autor cărţii lui Tipler în America. 

POSTEAŢĂ 


John F. Haught, raporturile dintre ştiinţă şi 
religie, sau despre virtuțile bunului-simţ 


preot dr. Doru Costache 
Universitatea din Bucureşti 


Ne-am aștepta, poate, cei mai mulți cititori, să aflăm aici, 
fiind vorba de cartea unui teolog, o încercare — cum sunt mul- 
te — de a apăra credinţa, de a respinge ştiinţa, sau de a face 
un compromis mai mult sau mai puţin onorabil între pro- 
punerile științei şi cele ale teologiei. Profesorul Haught in- 
tenționează altceva: să discute sine ira et studio elementele 
unui dosar controversat, căutând întâi să înțeleagă pro- 
blemele, cauzele care le-au generat, pentru ca mai apoi să 
propună o cale de a depăşi impasurile. 

Întreprindere îndrăzneață, desigur, dar, trebuie să recu- 
noaştem, necesară, atâta vreme cât dialogul dintre ştiinţe și 
teologie, înfiripându-se timid, este pândit de monștri mai 
vechi sau mai noi. În fapt, cineva trebuia să încerce şi asta, 
aşa încât autorul trebuie privit cu admiraţia cuvenită, în orice 
timp şi loc, eroilor culturii. Această admiraţie este cu atât mai 
motivată, dacă ne gândim că Haught nu încearcă doar să-și 
exerseze bunul simț-cu totul evident, pretutindeni în 
paginile cărţii de față —, ci să propună date esenţiale pentru 
o discuţie serioasă. Şi este impresionant efortul său, pe de o 
parte de a fi la zi cu marile tendinţe ale științei contempo- 
rane, pe de alta de a face loc principalelor voci angajate 
astăzi în discutarea relațiilor dintre ştiinţă şi teologie, în 
condiţiile în care el nu-şi ascunde nici credința şi nici pre- 
ferința pentru două dintre aceste voci. 

Pentru cel care a parcurs deja miezul cărţii, rândurile de 
față nu mai sunt decât o simplă invitație la meditaţie. Şi este 
foarte posibil ca majoritatea cititorilor să nu poată spune ce 

i-a impresionat mai mult: minuţia analizelor, echilibrul şi 
eleganța sobră a tonului, sau maniera alertă, chemând la 
interacțiune, în care profesorul își conduce discursul... Poate, 
mai mult decât toate acestea, curajul său de a nu mai voi să 
ocolească problemele, îndrăzneala de a scoate capul din nisip 
şi de a-şi spune opinia, de a da mărturie despre ceea ce crede 
el, creştin al acestor timpuri, în privinţa temei discutate. 

În peisajul cărții româneşti, după ştiinţa mea, nu există o 
carte de acest fel, deși încercările nu au lipsit”! (interesant că 
propunerile ce s-au făcut vin mai ales dinspre lumea teologi- 
ei, care pare a se dezmetici din somnul pasivităţii sale mo- 
derne, în timp ce lumea ştiinţifică de la noi dă semne de com- 
placere în presupunerile comode ale ideologiilor materialist- 
nihiliste). De cele mai multe ori, când se pretinde tratarea 
acestei delicate relaţii, dintre ştiinţă şi religie, poziţiile expri- 
mate oscilează fatalmente între concordismul facil (gen: şti- 
inţa contemporană confirmă Biblia*?) şi anchiloza teologică 
explicită (gen: ştiinţa contemporană nu are vreo îndreptăţire 
în cercetarea realităţii, aşa încât singura ştiinţă acceptabilă 
este aceea lăsată de Părinții Bisericii, în secolul al patrulea, în 
eforturile lor de asumare critică a neoplatonismului**). 
Profesorul Haught propune, în aceste condiţii, nu numai o 
alternativă pentru asemenea oscilaţii sterile, ci şi oportu- 
nitatea unei discuţii lucide, fructuoase. 

Calea pe care a ales-o, aceea de a permite fiecăreia din 


“1 Vezi precedenta apariţie editorială a XXI: Eonul dogmatic: Ştiinţă şi 
teologie. Preliminarii pentru dialog, București, 2001 (colectiv coord. de 
părintele prof. Dumitru Popescu; cartea poate fi citită integral on-line, pe 
site-ul editurii). La fel, cele trei volume patronate de Centrul pentru 
Dialog între Ştiinţe şi Teologie (Universitatea din Craiova; programul 
SReDOC) şi Centrul pentru Studii de Teologie Aplicată (Mitropolia 
Olteniei)., editate de Radu Constantinescu și Gelu Călina (2002): Science 
and Religion Dialogues; Teologie şi ştiinţe naturale, În continuarea dialo- 
gului; Buletinul Centrului pentru Dialog între Ştiinţe şi Teologie. 

32 Cf. dr. Octavian Udrişte, Cum a creat Dumnezeu universul din nimic, 
Tabor, 1994. 

33 Vide ierom. Serafim Rose, Cartea Facerii, crearea lumii şi omul înce- 
puturilor. Perspectiva creştin-ortodoxă, Sophia, 2001. 

cele patru voci (conflictul, contrastul, contactul, confir- 
marea) să discute liber, expunându-șşi poziţiile şi argu- 
mentele, răspunde minunat exigenţei de sinceritate și echi- 
libru pe care o impune un dialog serios asupra temei. Foarte 
interesant este faptul că autorul nu se străduiește să reducă la 
tăcere vreuna dintre voci, repet, cu toate că nu-şi ascunde 
preferința pentru două dintre ele (contactul şi confirm 
area)“, dovedind îndemânarea unui perfect joc democratic. 
Construcţia, înţelegem din accastă alcătuire — amintind cum- 
va tradiţia clasică a dialogurilor, de la cele platonice la dia- 
logul lui Galilei despre cele două „sisteme ale lumii” -, 
urmăreşte să expună cât mai multe date pentru discutarea 
problemei. 

În acest demers, autorul reuşeşte să-şi ghideze cititorii 
prin cele mai fascinante dezbateri ale ştiinţei contemporane — 
Big bang, teoria haosului, teoria cuantică, principiul antro- 
pic, biologia moleculară şi teoria evoluţiei etc. aşa cum un 
muzeograf conştiincios face tot posibilul ca oaspeţii săi să 
înţeleagă intențiile disimulate îndărătul exponatelor. Însă 
efortul său nu urmărește nici o clipă realizarea unei intro- 
duceri sau a unei vulgarizări ştiinţifice, la care sunt îndrep- 
tăţiți numai oamenii de ştiinţă”, Haught foloseşte cu abili- 
tate panorama direcțiilor de cercetare ştiinţifică, pentru a 
atinge nodul gordian al problemei. El îşi conduce cititorii 
spre a înțelege că nu știința însăşi, nici teologia însăși nu sunt 
responsabile pentru conflictul celor două maniere, atât de 
diferite, de investigare a realităţii. În cauză se află anumite 
viziuni ideologice, care parazitează deopotrivă demersul 
ştiinţific şi pe cel teologic“. 

Haught identifică aceşti factori ideologici în pozitivism- 


34 Vezi p. 16, în prezentul volum. 

3 Haught respectă astfel exigenţa, exprimată independent de Isabelle 
Stengers, de a nu se hazarda nici în tentativa de a populariza rezultatele 
ştiinţei, nici în aceea de a investiga dedesubturile actului pur de cercetare 
(cf. Inventarea ştiinţelor moderne, Polirom, 2001). 

% Acesta a fost și mesajul contributorilor la mai sus citatul volum Ştiinţă 
şi teologie. Preliminarii pentru dialog. 

scientism, pe de o parte, şi în creaţionismul științific, pe de 
alta. El atrage atenția asupra faptului că, în cele mai multe 
situaţii, oamenii de știință, proiectând asupra rezultatelor 
cercetării, propriile lor convingeri filosofice (ateismul, nihi- 
lismul), ajung să uite că aceste convingeri nu au relevanță 
obiectivă, aşa încât rezultatele ştiinţei ajung spre public 
înfăşurate în umbrele subiectivismului. Abuzul merge până 
acolo încât, în numele științei („singura cale obiectivă de 
investigare a realității”, pretind scientiştii), se proclamă 
absența lui Dumnezeu, deopotrivă lipsa de sens a vieţii 
noastre şi a istoriei universului. Profesorul nostru observă 
însă că asemenea concluzii depăşesc raza de acţiune a 
ştiinţei, intrând pe tărâmul- neplăcut ştiinţei moderne” — 
metafizicii. 

De cealaltă parte, nostalgici după vechea teologie natu- 
rală, unii teologi încearcă să pătrundă forțat în spaţiul şti- 
inței, fie denunțând ca falsă cunoaşterea experimentală, fie 
contrapunându-i o nouă știință, creaţionismul. Adevărat, 
tocmai alianța păcătoasă a ideologiilor nihilist-materialiste 
cu ştiinţele oferă un precedent pentru această situaţie. Dar 
pretenţiile creaţionismului ştiinţific sunt de departe mai peri- 
culoase pentru teologie, subminând viziunea biblică şi tra- 
dițională despre Dumnezeu, lume şi om, pentru a o înlocui cu 
prejudecăţi (cosmetizate, desigur) ale unei paradigme 
culturale defuncte (supranaturalismul medieval), sau, cum 


“ Refuzul faţă de metafizică este una din prejudecățile oamenilor de 
ştiinţă pe care le respinge fizicianul Jean-Pierre Lonchamp (cf. Science et 
croyance, Desclée de Brouwer, Paris, 1992, pp. 175-176). Vezi, de 
asemenea, Jacques Merleau-Ponty, Cosmologia secolului XX. Studiu 
epistemologic şi istoric al teoriilor cosmologice contemporane, ed. 
Ştiinţifică şi enciclopedică, 1978 (pp. 414-415). În aceeași ordine, 
demersul transdisciplinar, promovat de fizicianul Basarab Nicolescu 
(membru de onoare al Academici Române), descoperind existenţa mai 
multor niveluri de realitate, afirmă îndreptățirea unei pluralităţi de 
metode investigative, fiecare având competenţă pentru un anumit nivel al 
realității (Transdisciplinaritatea, Manifest, Polirom, 1999; Nous, la 
particule et le monde, Rocher, 2002). 

pretinde, cu metodele ştiinţei. 

Faţă de aceste excese, Haught propune celor două părți 
(ie. ştiinţei şi teologiei), mai întâi să-și recunoască 
adevăratele competenţe (ştiinţa nu este chemată să facă 
evaluări morale, axiologice; teologia nu este chemată să 
cerceteze științific creaţia lui Dumnezeu, ci să o evalueze... 
teologic), apoi să încerce să construiască puntea care să le 
permită dialogul și chiar îmbogățirea reciprocă (ştiinţa e 
chemată să accepte perspectiva unui sens, chiar dacă nu are 
mijloacele necesare pentru descifrarea acestuia; teologia este 
chemată să accepte că lumea e mult mai complexă decât au 
reușit culturile trecute să o descrie, chiar dacă ea însăși nu 
are instrumentele necesare pentru a verifica descrierea 
ştiinţifică a lumii). 

Marea contribuţie a cărții de față nu este însă, din punctul 
de vedere al teologiei tradiționale, numai faptul că propune o 
cale pentru depăşirea complexului de inferioritate de care 
suferă oamenii religiei (și a complexului de superioritate de 
care suferă oamenii de ştiinţă) în lumea modernă, deopotrivă 
o cale pentru realizarea unui dialog fructuos între ştiinţă şi 
teologie, ci şi faptul că identifică în tradiţia apofatică a Bise- 
ricii resurse inepuizabile pentru realizarea dialogului, în con- 
diţiile în care ştiinţa însăşi se înclină cu toată reverenţa (the 
humble approach) în faţa misterului creaţiei“. 

Spre exemplu, Haught afirmă că, în privinţa sensului cos- 
mic, religia apofatică și ştiinţa se întâlnesc în efortul lor co- 
mun de a nu sfida un mister aflat dincolo de putințele ome- 
neşti“”. E adevărat că, în numele acestui scrupul, se poate 
uşor derapa către agnosticism, însă profesorul nostru nu la 
această posibilitate se referă, ci la atitudinea smerită a minţii 
care nu caută să-şi depăşească semeţ limitele şi, de ce nu?, 
competența. Evident, pentru teologia însăşi, afirmaţia lui 


38 Cf. Sir John Templeton, Possibilities for Over One Hundredfold More 
Spiritual Information. The Humble Approach în Theology and Science, 
Templeton Foundation Press, Philadelphia and London, 2000 

3 Vezi consideraţiile finale, din ultimul capitol. Despre atitudinea sau 
viziunea apofatică, vide infra, nota 14. 


292 


Haught despre religia apofatică nu-i insolită, de vreme ce 
Scriptura spune că numai „prin credință înţelegem că 
veacurile au fost întemeiate prin cuvântul lui Dumnezeu” (cf. 
Evrei, 11,3), însă, în urechile teologului (mereu complexat de 
victoriile ştiinţei moderne, care au împins religia din sfera 
publică în cea privată“), perspectiva unei ştiinţe modeste 
apare ca incredibilă. 

Şi, totuşi, dialogul dintre ştiinţă şi teologie există, iar 
simplul fapt că acesta se poartă indică o radicală schimbare 
de perspectivă: smerenia a devenit, din virtute creştină fun- 
damentală, interfaţa întâlnirii dintre cele două domenii de 
investigare a realităţii. În smerenie, de altfel, devine posibilă 
privirea apofatică în taina lui Dumnezeu și în taina creaţiei 
sale“. 

Cartea profesorului Haught trebuie asumată şi ca 
bunăvestire a acestui nou spirit, şi ca un necesar ghid 
(profeție!) prin meandrele unui drum care, deschizându-se 
larg, poate conduce conștiința omenească ori spre adâncurile 
hăului mezalianţei dintre ştiinţă şi teologie/spiritualitate, ori 
către înălțimile unei întâlniri lucide — între două viziuni radi- 
cal diferite asupra realităţii, dar complementare. Mesaj pro- 
pus de Haught cu toată modestia proprie bunului-simţ. 


* Vezi observaţiile mele din „Istoria recentă, actualitatea şi perspectivele 
raporturilor dintre teologie și reprezentarea ştiinţifică a lumii”, în voi. cit. 
Ştiinţă şi teologie. Preliminarii pentru dialog, mai ales pp. 28-30. 

* Cf. Sir John Templeton, pp. 13-14 etc. Vezi, de asemenea, Lorenzo Al- 
bacete, God at the Ritz. Attraction to Infinity, The Crossroad Publishing 
Company, New York, 2002 (interesantă observaţia sa că realitatea văzută 
este „semnul unei realități care se situează mereu dincolo de limitele 
acesteia”; p. 27); Basarab Nicolescu, Nous, la particule et le monde, pp. 
185-190 (autorul propune aici tema raţionalităţii lumii ca punte pentru 
întâlnirea ştiinţei şi a tradiţiei spirituale europene). 

a existat atunci, ca şi astăzi, sentimentul net 
că ceva e pe sfârşite şi că ceva nou începe 
Lucian Blaga, EONUL DOGMATIC 


XXI: Fonul dogmatic este o editură tânără, fondată la 
sfârşitul anului 2000, cu ambiţii editoriale motivate de un 
anumit crez și vizând o finalitate precisă. Mai precis, cu 
ambiţii motivate de credința în vocaţia panumană a unității și 
vizând realizarea unui cadru al dialogului, necesar oricărui 
demers conciliator. 

O trăsătură dominantă a timpului de acum, a secolului 
nostru, este căutarea unităţii, caracter manifest în eferves- 
cența întâlnirilor, pe care Blaga îl consideră similar istoric 
numai epocii elenistice. Pentru societatea umană — sfâșiată în 
diverse chipuri care trăieşte cu obișşnuinţa divizării de sute şi 
mii de ani, contemporana căutare a unităţii e un scop mai 
mult decât nobil. Este o necesitate, de vreme ce singurul mod 
în care omenirea poate depăși conflictele care o macină. 
Simptomele procesului sunt diverse, de la piaţa comună la 
unitatea europeană, de la sincretismele religioase la inter- 
culturalitate, de la căutarea în ordine ştiinţifică şi filosofică — 
a unei cunoașteri unificate la mişcarea ecologistă, de la ONU 
la ecumenism şi la dialogul interreligios. 

Spiritul timpului nostru provine însă — inconștient — din 
dezbinarea originară sau cel puţin din modelul turnului 
Babel, al dispersării fatale, dintr-un model al diversităţii fără 
comuniune, şi din pretenţia că omul singur poate da răspuns 
tuturor așteptărilor sale, soluţie pentru toate problemele 
care-l confruntă. Acesta e motivul pentru care orice victorie a 
civilizaţiei noastre heracleitice (după Anton Dumitriu zicând) 
produce o nouă fragmentare, o altă periferizare, contribuind 
la spectacolul nesfârşitei disoluţii. Desigur, acest model are și 
virtutea de a face loc unei pluralități de voci şi de opinii, 
transformându-se în infrastructura unei viziuni a comple- 
mentarităţii. 

XXI: Eonul dogmatic propune societăţii și culturii româ- 
neşti exercițiul unei mentalități deschise, integrative. Por- 
nind de la experiența comunităţii liturgice, de la experiența 
adunării euharistice — în care se întâlnesc Dumnezeu şi omul, 
cerul şi pământul, mintea şi inima, sufletul și trupul, bărbaţii 
şi femeile, copiii şi maturii, cei tineri şi cei bătrâni, diver- 
sitatea neamurilor, într-o unică respirație comună —, XXI: 
Eonul dogmatic îşi desfăşoară demersul în jurul bunei teorii a 
întrupării Cuvântului, utilizând instrumentele puse la dispo- 
ziţie de tradiția atât de bogată, atât de elastică şi expresivă a 
creştinismului răsăritean (ortodox). Numele său, trimițând la 
celebra profeție a lui Blaga, privind un veac al adunării, al 
asocierii, nu vrea decât să exprime vocaţia tradiţiei ortodoxe 
de a concilia. 

XXI: Eonul dogmatic se doreşte, aşadar, un spirit care să 
anime, într-o anumită manieră de gândire şi viață, aspecte di- 
verse ale culturii contemporane. De aceea se propune drept 
mediator între zone privite deseori ca ireductibil separate, 
constituindu-se în placa turnantă a întâlnirii între menta- 
lități, tradiţii religioase şi culturale diferite, între diverse 
domenii ale cunoașterii și expresii ale creativității umane, 
fără anularea particularităților de dragul sintezei și fără a 
renunța la elementele comune pentru promovarea spe- 
cificități lor. 

XXI: Eonul dogmatic reprezintă o stare de spirit, promo- 
vând întâlnirea. Privirea dinafară, ataşamentul față de 
aspecte superficiale, de amănunte mai mult sau mai puţin 
relevante, produce separaţii. XXI: Eonul dogmatic vrea să 
recupereze sufletul lucrurilor, coerenţa lor interioară, din 
unghiul căreia tot ccea ce, pentru o privire neatentă, pare a fi 
temei al divizării se poate în cele din urmă revela ca punte a 
întâlnirii. De aici, programul său — axat pe cercetarea inter- și 
transdisciplinară - propune conturarea unei mentalități 
înnoite, în stare să intuiască esenţa lucrurilor, deschisă, 
pentru ca în cele din urmă să conducă la un mod de viață, 
potrivit unui standard, trebuie spus, al comuniunii şi al 
divinoumanității. 

XXI: Eonul dogmatic este, în primul rând, o voce a tinerei 
generaţii de intelectuali creștini, căutând atât înrădăcinarea 
în tradiția Părinților (altfel zis, într-un mod de a gândi şi de a 
fi propriu vieţii eclesiale) cât şi asumarea valorilor, a 
exigenţelor timpului de acum; o voce proaspătă şi în același 
timp verificată. Consecutiv, în al doilea rând, XXI: Eonul 
dogmatic vrea să abordeze sine ira et studio direcţiile în care 
se angajează — potrivit principiului audiatur et altera pars — 
evitând excesele proprii, în vremea noastră, gândirii laice şi 
teologice în egală măsură. Tocmai acest spirit permite, în al 
treilea rând, construcţia — acolo unde se deconstruieşte, noi 
încercăm adunarea, întâlnirea, căutarea noimei. 

XXI: FONUL DOGMATIC 
noua reprezentare a lumii 

colectie dedicată cărții de epistemologie ştiinţifică, 
de studiu inter- şi transdisciplinar 
(ştiinţă-teologie-spiritualitate) 


Ştiinţa a făcut ca religia să nu mai fic plauzibilă, din punct de vedere 
intelectual? Elimină ca existența lui Dumnezeu? Evoluţia nu face 
oare ca ideca unci pruvidențe divine să devină îndoielnică? Biologia 
n-a arătat, de curând, că viata și mintea pot fi reduse la chimie, tă- 
când astie? iluzorii noţiunile de suflet şi spirit? Mai trebuie să susţi- 
nem că lumea a fost creată de Dumnezeu? Sau, că ne-a fost scris de 
Ceva sau Cineva să existăm? Nu-i oare posibil ca întreaga diversita- 
te a naturii să fic, pur şi simplu, un produs al întâmplării? Într-o 
epocă a ştiinţei, putem să credem cu sinceritate În existența unci 
direcții, a unui scop al universului? în plus, nu este religia res- 
ponsabilă pentru criza ecologică? Toate aceste întrebări alcătuiesc 
așa-numita "problemă" a raporturilor ştiinţei şi religiei. 

Şuinţa și religia decurg, în final, din acceuși dragoste radicală pentru 
adevăr, care se află în centrul existenței noastre. În consecinţă, 
datorită originii lor comune, nu le putem permite să meargă pe căi 
separate. 


Speranţa mea este că această carte va punc la dispoziție o introdu- 
cere pentru discutarea cu seriozitate a acestei chestiuni, 


John F. FHamgbi 

